
IMPEXEK, AVAGY 
A HÁLÓZATOK
VILÁGURALMA

BOGÁR LÁSZLÓ

Amikor 2011-ben egy Tax Justice Network nevű nemzetközi szervezet közzétette több éves kutatásának eredményét arról, hogy a világ egyes országaiból az azt megelőző harminc év során mekkora összegeket vittek ki az offshore-nak nevezett adóparadicsomokba, az elemzésben Magyarországra vonatkozóan egy egészen megdöbbentő adat volt olvasható. A tanulmány szerint ugyanis 1980 és 2010 között a Magyarországról kivitt, ne szépítsük lopott pénz összértéke 242 milliárd dollár. Ez a mai teljes nemzeti vagyonúnknak közel fele, és az abban a harminc évben megtermelt magyar nemzeti jövedelemnek majdnem egyharmada. Vagyis a magyar társadalom azokban az igen drámai évtizedekben minden harmadik évben kizárólag a tolvajok számára állította elő javait. Sokan reménykedtünk benne, hogy ez azért éppen elég brutális jelzés ahhoz, hogy a magyarok, de leginkább a döntéshozók elgondolkodjanak és már csak az egzotikum kedvéért is feltegyék a kérdést, hogy kik, hogyan és miért tehették meg mindezt a mit sem sejtő magyar társadalommal. Mint már annyiszor, reményeinkben újra csalatkozni kényszerültünk, mert sem akkor, sem azóta nem nagyon mutatkozott érdeklődés az iránt, hogy vajon mi is történt velünk.

Borvendég Zsuzsanna megrendítő erejű könyve, most már átdolgozott és kibővített formában, e brutális kifosztási folyamatnak egy igen fontos, és eddig még a hozzáértők számára is többnyire rejtve maradó eleméről szól. Azokról a természetüknél fogva titokzatos hálózatokról, amelyeknek főszereplői a nyilvános „láthatóság” számára tisztes külkereskedelmi vállalatokként jelentek meg, de mint a könyvből kiderülni látszik, e tevékenységük inkább csak a „fedőtörténet” szerepét játszotta, és e fedőréteg alatt, felett, mellett valami egészen más zajlott. Hogy pontosan mi, azt talán soha nem fogjuk megtudni, de a szerző elszánt és szívós kutatómunkája mégis segíthet minket abban, hogy kicsit jobban megértsük a globális pénzhatalmi rendszer rejtett hidraulikáinak a működését. És itt mindjárt el is kell oszlatnunk egy közkeletű félreértést, s Borvendég Zsuzsa nagyszerű könyve többek között ebben segíthet minket. E félreértés lényege az a meggyőződés, hogy a magát szocializmusnak nevezett berendezkedés valamiféle ellentéte, vagy pláne történelmi alternatívája volt a magát kapitalizmusnak nevező berendezkedésnek. A könyv mindennél világosabbá teszi, hogy ez végzetes félreértés, ugyanis a magát szocializmusnak nevező szerveződési mód csupán egy kegyetlen politikai kapitalizmus volt, ahol egy politikai oligarchia kollektív magántulajdona volt az ország. (A kollektív magántulajdon nem önellentmondás, hisz ez minden részvénytársaság lényege.) E végzetes félreértésnek máig ható pusztító következménye az volt, hogy 1990-ben a „radikálisan antikommunista” SZDSZ számára óriási politikai talapzatot hozott létre „önként és dalolva” a szerencsétlen megvezetett magyar választó. És ugyan az SZDSZ, mint bűnjel, 2009-re kivezette magát a láthatóságok világából, de mint Szakács Árpád Kinek a kulturális diktatúrája? című oknyomozó cikksorozata bizonyítja, e „hálózat” társadalmat, gazdaságot, kultúrát, médiát, mi több magát a politikát is meghatározó súlya és ereje azóta is töretlen.

Borvendég Zsuzsanna kitűnő könyve attól igazán értékes, hogy először mutatja meg, hogy ez a hálózat, az a hálózat. Hogy a „globális SZDSZ” számára teljesen mindegy, hogy az általa uralt berendezkedések fedőneve szocializmus vagy kapitalizmus, a lényeg, hogy az anyagi és szimbolikus javak globális és lokális hidraulikáját minden körülmények között ő uralja. Hogy „impexeknek” vagy éppen mostanában „civil szervezeteknek” vannak-e álcázva, az a lényeg szempontjából tökéletesen érdektelen. Aligha véletlen, hogy a „hálózatkutatás” napjaink egyik legérdekesebb tudományterülete.

Borvendég Zsuzsanna nagyszerű könyve abban segít minket, hogy jobban megértsük a történelmünket átszövő kifosztó hálózatok működését, hogy a 2010 utáni harminc év során legalább mérsékelni tudjuk pusztító hatásukat. A könyvet elolvasva nem lesz jobb kedvünk, de nagyobb elszántságunk talán igen. Márpedig tudás, bátorság, elszántság nélkül esélyünk sincs e hálózatokkal szemben.


	
ELŐSZŐ A MÁSODIK KIADÁSHOZ

Közel három év telt el e könyv első megjelenése óta. Ahhoz képest, hogy történeti szakirodalomról van szó, meglepően nagy érdeklődésre tartott számot, többször kellett újra nyomni és minden alkalommal rekord gyorsasággal fogyott el a boltokból. Hazudnék, ha azt mondanám, teljesen váratlanul ért ez a fogadtatás, hiszen tudatában voltam annak, egészen újszerű oldalát mutatom be a megélt szocializmusnak. Arról tanúskodnak a leírt történetek, hogy a gulyáskommunizmus kirakatba helyezett, Nyugatról importált, de menetközben valahol kicsorbult csillogása egy tökéletesen megkomponált hazugságrendszer volt csupán. A magyar társadalom – egy kiváltságos szűk elitet leszámítva – a mindennapjaiban tapasztalta meg a látszat-jólét és a látszat-szabadság lélekgyilkoló következményeit, amelyekről a statisztikai adatok hűen meséltek már akkor is: a várható élettartam csökkenése, a születések számának visszaesése, az alkoholizmus és az öngyilkosságok számának drasztikus növekedése mind azt jelezte, hogy a nemzet egészséges szövete felfeslett. A rendszer fenntartói pedig mérhetetlen cinizmussal keresztelték el a létrehozott szörnyszülöttet a legvidámabb barakknak.

A valóság azonban nyomorúságos volt. A „legvidámabb barakkban” az önkizsákmányolás roppantotta meg a munkások és az agráriumban dolgozók életigenlését. A „legvidámabb barakkban” az értelmiség gondolatait láncra verte a szirupos mázzal leöntött diktatúra: vagy behódoltak, vagy folytonos küzdelmek emésztették fel alkotó energiáikat egy állandóan változó, tilalmakkal teletűzdelt szlalompályán manőverezve. A lényeg a szabályrendszer kiszámíthatatlansága volt, az az őrületes bizonytalanság, hogy nem lehetett pontosan tudni, mikor és miért súlyt le a hatalom haragja. De a rendszerhazugság legalattomosabb oldalát gondosan rejtegették. Miközben generációk nyomorodtak bele a túlfeszített munkába, miközben a lázadó értelmiségiek összeszedve minden bátorságukat hozzákezdtek a pártállami keretek lebontásához, a háttérben olyan játszmák zajlottak, amelyek eleve vesztésre ítélték a jószándékot és a valós teljesítményt.

Láthatatlan ellenséggel szemben lehetetlen felvenni a harcot. Az eredmény azonban látható volt: az ország és a nemzet kivéreztetve lépett át a szabad piacgazdaság világába, mindenki érezte, hogy valami végzetesen félresiklott, hiszen a kommunizmus bukásával nem jött el a megtisztulás és a remélt jólét sem.

Sok munka vár még a történészekre, hogy a rejtett történések és folyamatok feltárásával választ adjanak milliók jogos kérdésére: mi történt valójában a pártállam bukásakor. Ez a kötet egy olyan összefüggésrendszerre világít rá, amelyről nem tudhattunk semmi biztosat, de sokan érezték, hogy létezik egy olyan erőtér a kulisszák mögött, amely nem illeszthető be a kádári gulyáskommunizmusról tudatosan kialakított hazug képbe. Számukra azért volt fontos ez a könyv, mert igazolva érezték életük önhibájukon kívüli kilátástalanságát. Számosan élnek még azok közül, akik – tudva vagy tudtukon kívül – részesei voltak a könyvben szereplő történeteknek, de nem láttak túl az őket közvetlenül érintő eseményeken, így utólag nyerhetett értelmet számukra mindaz, amibe belecsöppentek. És egészen biztos vagyok abban, hogy olyanok is olvasták Az „impexek” korát, akik nálam sokkal mélyebben értik és ismerik a rejtve maradt összefüggéseket. Ők talán megnyugvással jutottak el az utolsó mondatig, látva, mennyi minden nem szerepel ezeken a lapokon. A történész munkája ilyen: soha nem fogja hiánytalanul rekonstruálni a múltat, de az összeszedegetett morzsákból mégis kirajzolódhat valami. Ebben az esetben egy bonyolult hálózat körvonalazódott, amely alapvetően befolyásolta hazánk elmúlt fél évszázadát. Igen, a rendszerváltás óta eltelt harminc évet is.

E hálózat romboló tevékenységének hatásait ma is érezzük, sőt gyaníthatóan még ma is működnek a leírt kapcsolatrendszerek. Az első kiadás megjelenése óta megpróbáltam mélyebbre ásni és megfejteni e hálózatok kiépülésének kezdeteit. Meglepő és nagyon izgalmas összefüggésekre leltem kutatás közben, és született egy új könyv is, A hálózat pénze, amely talán e kötettel párhuzamosan fog napvilágot látni, viszont e könyv ismerete nélkül kevésbé lesz érthető. Elérkezett hát az ideje a második kiadásnak.

Habent sua fata libelli, vagyis minden könyvnek megvan a maga sorsa – ennek is. Az „impexek” kora úttörő mű volt a maga nemében és váratlanul nagy sikere lett, de nem volt teljesen göröngyöktől mentes az útja. Sokat formálódott, alakult a szöveg, amíg a nyomdáig jutott, és kimaradt belőle jónéhány olyan bekezdés, gondolat, amelyeket csak a túlzott elővigyázatosság „cenzúrázott” ki a végleges változatból. Ezeket a részeket igyekeztem visszailleszteni az eredeti helyükre, így elmondható, hogy egy javított, bővített kiadást tart kezében az Olvasó.

Annak ellenére, hogy alaptalannak bizonyult az aggodalom, amely a szöveg első olvasásakor többeket elfogott, nyilvánvaló, hogy érzékeny témákat feszeget a kötet. Ez abból is látszik, hogy a történész szakma milyen ambivalens módon viszonyul hozzá. Kevés visszajelzést kaptam, ritkán hivatkoznak rám, de cáfolat sem született eleddig. E könyv sorsa az elhallgatás és érdektelenség lenne, ha csak a történész céh kiválasztottjaihoz szólna, de szerencsére nem ők az elsődleges célközönség. Én azokhoz az emberekhez kívánok szólni, akik megélték és átélték a gulyáskommunizmus torz világát, akik megszenvedték az átmenet éveit és még mindig várnak a válaszokra. Azokhoz a fiatalokhoz szeretném eljuttatni a gondolataimat, akik már a szabadságba születtek bele, de nem értik – nem érthetik – az őket körülvevő világ kusza érdekhálózatát, hiszen a mai közállapotok a pártállami viszonyokban gyökereznek. Őket szeretném megszólítani és figyelmes olvasásra biztatni. Köszönöm Szakács Árpádnak és a Kárpátia Stúdiónak, hogy erre lehetőséget adott!

2020. október 3.
A Szerző


	
AZ ÁLLAMI MAFFIA KEZDETEI

Egy ország biztonságának, érdekérvényesítő képessége növelésének elengedhetetlen feltétele egy jól működő titkosszolgálati szervezet, amely a háttérben észrevétlenül teszi a dolgát. Hírszerző szervezetet minden állam működtet, mióta az emberi civilizáció fennáll, azonban nem mindegy, hogy egy titkosszolgálat kinek az érdekeit képviseli, milyen célok szolgálatába állítják. Magyarország 1944. március 19-én elveszítette függetlenségét, és egészen 1989. október 23-ig nem beszélhetünk szuverén magyar államról, sőt a titkosszolgálati szervezetet – véleményem szerint – az első szabadon választott demokratikus kormány megalakulásáig nem tekinthetjük a demokratikus Magyar Köztársaság védelmét ellátó intézménynek, hiszen a titkosszolgálatot mindig a politika irányítja. Nem döntéshozó szerv, nem önjáró – politikai akaratot, parancsot hajt végre. A képet még tovább árnyalja az a tény, hogy az Antall József vezette kormány megalakulása idején, és még egy ideig utána is, itt voltak az országban a szovjet megszálló csapatok, s ez a hadsereg minimum fenyegetést jelentett hazánk szuverenitására. Jelenlétük minden bizonnyal befolyásolta a titkosszolgálatok működését is, hiszen a korábbi évtizedek gyakorlata szerint nem a szolgálatok elhárítási területéhez tartozó testületről volt szó, hanem egy felettes irányító hatalom képviselőiről.

A szovjet megszállás alatt lévő Magyarország titkosszolgálatainak működését nem lehet úgy tekinteni tehát, mintha a hazánk érdekeit védő apparátus munkáját elemeznénk. Idegen érdekek szolgálatába állították, egy idegen fegyverek segítségével hatalomra került, totalitárius diktatúrát kiépítő párt parancsait teljesítették, vagyis szemben álltak a magyar nemzeti érdekekkel, a magyar társadalommal. Ez nemcsak a belsőreakció-elhárítás munkájára igaz, hanem a hírszerzés és a kémelhárítás működésére is, hiszen tevékenységükkel a kommunista blokk fennmaradását biztosították.

Jelen kötet szempontjából rendkívül fontos meghúzni ezt a határvonalat, hiszen az alábbiakban ismertetett történetek részben bevett szakmai módszereket mutatnak be, amelyekkel minden nemzet hírszerzése dolgozott és dolgozik, idő-és térbeli megkötöttségek nélkül, mégsem szabad általánosan érvényes következtetést levonni belőlük. Fontos szempont, hogy mindez a hidegháború keretei között történt, szovjet irányítás mellett, vagyis az eszközrendszer esetleges hasonlatossága, illetve azonossága ellenére a célrendszer alapvetően különbözött, és ezt a különbséget nem írja felül az egyéni jóhiszeműség vagy elkötelezettség sem. Jelen kötet szerzője véletlenül sem kíván erkölcsi ítéletet mondani a titkosszolgálatok tagjai felett, nem vitatja el, hogy a szolgálatot teljesítők őszintén hihettek abban, hogy a hazájukat szolgálják, de mindezzel együtt a rendszer mégsem nemzeti, hanem internacionális érdekek mentén működött, komoly erkölcsi és gazdasági károkat okozva a magyar társadalomnak.

A kötet alapanyagát elsősorban az Állambiztonsági Szolgálatok Történeti Levéltárában (ÁBTL) őrzött iratanyagok szolgáltatták, ezen belül is különösen a kémelhárítás és a hírszerzés által keletkeztetett dokumentumok segítettek a történetek összeállításában. Meggyőződésem, hogy ezeknek a forrásoknak az értékeléséhez, értelmezéséhez más módon kell közelíteni, mint a Belügyminisztérium III/III. Csoportfőnöksége iratanyagának vizsgálatához. Míg a belsőreakció-elhárítás irataiban a mindenhol ellenséget sejtő/kereső politikai rendőrség torz szemüvegén keresztül vizsgálhatjuk a történéseket, addig a klasszikus titkosszolgálati feladatokat ellátó csoportfőnökségek által hátrahagyott anyagok egy része megbízhatóbb forrásértékkel bír, hiszen a rendszer fennmaradásának előfeltétele volt, hogy a hírszerzés és a kémelhárítás a lehető legpontosabban tájékoztassa a felső vezetést az általuk felügyelt területről, a tudomásukra jutott eseményekről. Külön felhívom a figyelmet ezen belül is a Napi Operatív Információs Jelentésekre (NOIJ), hiszen forrásértékük kimagasló az állambiztonsági dokumentumok között. Ezeket a szigorúan titkos jelentéseket 1979-től készítette az állambiztonság előbb a belügyi felső vezetés, majd egy egyre szélesebb vezetői kör napi tájékoztatására. Tudatos torzítás és hamisítás tehát kevésbé képzelhető el bennük – saját használatra, a rendszer irányítói számára készültek. Rövid, tömör, információközpontú összefoglalókról van szó, amelyek végigkísértek egy-egy ügyet a nyolcvanas évek során, így olyan történetek fő vonalát is össze lehet belőlük állítani, amelyeknek operatív dossziéi esetleg még nemzetbiztonsági érdek miatt minősítés alatt állnak. A Mineralimpex fedésével folytatott gazdasági visszaélések iratainak egy része éppen ilyen, nincs még a levéltár kezelésében, de egyéb források segítségével az események jelentős része rekonstruálható.

A hírszerzés feladata megoszlott ebben a korszakban a Belügyminisztérium Állambiztonsági Főcsoportfőnöksége és a Magyar Néphadsereg Vezérkarának 2. Csoportfőnöksége között, de ez utóbbi szervezet iratai nem állnak a kutató rendelkezésére, így a kötetben leírt egyes események és a közöttük lévő összefüggésrendszer felvázolása – kényszerűségből – némileg egyoldalú: az egymással sokszor rivalizáló intézmények egyikének szemszögéből vizsgálhatjuk csak a történteket. A belügyi és katonai titkosszolgálatok közötti ellentétek már az 1956 előtti időszakban is meghatározták a két szerv kapcsolatát, és ez nem változott a Kádár-rendszer idején sem. Mivel kémelhárítás csak a Belügyminisztériumon belül működött, amely ráadásul hosszú ideig ellátta a katonai hírszerzés belső ellenőrzését is, az érdekütközések elkerülhetetlenek voltak. Ezenkívül a jelentős gazdasági visszaélések ellen lefolytatott nyomozás is a kémelhárítás hatáskörébe tartozott, vagyis a nyomozati hatóság kevésbé volt elfogulatlan a rivális szerv illegális ügyleteinek leleplezésekor. Éppen ezért igyekeztem a legalaposabb forráskritikai szempontok alapján értelmezni az ilyen jellegű iratokat, annak reményében, hogy a további kutatások még árnyalni fogják tudásunkat a kérdésről.

A kötet megírásához felhasználtam a Magyar Nemzeti Levéltár Országos Levéltárának (MNL OL) egyes fondjait, különös tekintettel néhány állami vállalat gazdasági irataira és a Magyar Külkereskedelmi Bank által keletkeztetett forrásokra. A könyv harmadik fejezetében vizsgált Mineralimpex vállalati iratait ugyan már az Országos Levéltár őrzi, de jelenleg még nem kutathatóak, így azokat feldolgozni nem tudtam, kizárólag az ÁBTL-ben található forrásokra támaszkodhattam a cég és bécsi leányvállalata működésének vizsgálatakor.

A könyvben ismertetett történetek egy folyamatban lévő kutatás részeredményei csupán. A feltárt összefüggések és az alátámasztásukra hozott példák korántsem teljesek, de felvázolnak egy olyan kutatási irányt, amelyen érdemes és – véleményem szerint – szükséges is továbbhaladni. A kötet kísérletet tesz a Kádár-kori magyar hírszerzés szerepének rekonstruálására a keleti blokk embargós beszerzéseinek lebonyolításában, a COCOM-lista kijátszásában, és képet kaphatunk az eközben időnként elkövetett gazdasági visszaélések nagyságrendjéről is. Bepillantást nyerhetünk abba, hogy Magyarország miként vett részt abban a kulisszák mögött zajló összjátékban, amelyet a Kelet és a Nyugat folytatott egymással a hidegháború éveiben, mindkét fél kölcsönös megelégedettségére. Megismerhetjük a valutakitermelés lényegét, az „alkotmányos költség” fogalmát, azt, hogy hogyan működött a titkos jutalékok rendszere a különböző közvetítő cégek beiktatásával, amelyek eleinte a nyugati kommunista pártok tulajdonában álló vállalatok voltak, majd egyre nagyobb teret sikerült nyerniük a magyar vegyesvállalatoknak is. Ezt a mechanizmust a Mineralimpex másfél évtizedig tartó valutakitermelésének bemutatásával teszem kézzelfoghatóvá.

Az 1956 utáni kommunista titkosszolgálatok és a párturalom összefonódásának, illetve az ehhez köthető visszaéléseknek természetesen vannak történelmi előzményei, amelyek egészen 1944 végéig nyúlnak vissza. A frontvonalak mögött már 1944 decemberében létrejöttek az első pártvállalatok Magyarországon, amelyek a koalíciós pártok finanszírozását voltak hivatottak biztosítani. Ekkor elsősorban még a mozik üzemeltetéséért folyt vetélkedés a politikai résztvevők között, akik ezeken keresztül nemcsak bevételhez juthattak, de propagandatevékenységet is folytathattak.1 Kemény rivalizálás kezdődött nem sokkal később a kommunista párt és a szociáldemokraták között a zalai olajmezők feletti ellenőrzés megszerzéséért,2 de a politikai rendőrség korai tevékenységében is tetten érhető az illegális gazdasági tevékenység. A Gazdaságrendészeti Osztály már 1946-ban részvénytársasági formában működő vállalkozást alapított Nemzeti Kereskedelmi Rt. néven, amely elsősorban cigarettacsempészésből eredő haszonnal egészítette ki a politikai rendőrség és a kommunista párt költségvetését.3 Az államosítások után megszüntették ezeket a külkereskedelmi részvénytársaságokat, viszont illegális pénzforrásra továbbra is szüksége volt az immár egyeduralkodó kommunista pártnak: a csempészet mindvégig a rendszer sajátja maradt, csak az idő előrehaladtával finomodtak a módszerek. Ez a kötet a legújabb levéltári kutatások alapján mutatja be a hatalom, a titkosszolgálatok és a fekete gazdaság összefonódásának egyes aspektusait a Kádár-rendszer idején.


	
A MAGYAR HÍRSZERZÉS 
FELÉRTÉKELŐDÉSE

A hidegháború történetének első időszakát a harmadik világháborúra való készülődés jellemezte, az atomkorszak beköszöntével viszont elég hamar kiderült, hogy egy esetleges közvetlen konfliktus kirobbanása a két nagyhatalom között olyan méretű katasztrófához vezetne, amelyből senki nem keveredne ki győztesen. Így elsősorban a műszaki-tudományos fejlesztések területén vívott versengés került a nagyhatalmi vetélkedés középpontjába.4 A tudományos-technikai forradalom a huszadik század második felének meghatározó mozgatórugója lett, az ötvenes-hatvanas évek fordulójától kezdve pedig az új technológiák birtoklásáért folytatott harc jelentette a legnagyobb kihívást a két ellenséges világrend számára.5

A Szovjetunió kezdetben sikeresen vette fel a kesztyűt – az űrkutatásban elért eredményei például sokkolták az Amerikai Egyesült Államokat –, azonban a hetvenes-nyolcvanas évekre behozhatatlan lemaradásba került. A kommunista birodalom társadalmi-gazdasági felépítése hosszabb távon nem bírta azt a versenyt, amiben az alapvetően vállalkozási szabadsággal rendelkező, piacelvű és versenyorientált Nyugat rugalmas és motivált gazdasági szereplőivel szemben kellett volna helytállni egy erősen centralizált, tervgazdaságon alapuló és a külvilág felé bizalmatlanságra kényszerített szocialista rendszernek. Végső soron a tudományos-technikai versengésben való számottevő lemaradás is hozzájárult a keleti blokk és a Szovjetunió bukásához. A hátrány sokáig nem volt látványos, a szocialista tábor mindent megtett a versenyképesség fenntartásáért: a titkosszolgálatok összehangolt munkájával, a nyugati kommunista pártok vállalatainak felhasználásával, a kapitalista országokban alapított vegyes tulajdonú cégek és pénzintézetek közreműködésével olyan jól működő szisztémát alakítottak ki, amely biztosítani tudta a szovjet uralom fennmaradását évtizedeken keresztül. A gazdasági háttér kiépítése mellett a legmodernebb technológiák lemásolásához, kifejlesztéséhez szükséges licenceket és alkatrészeket is beszerezték.

Magyarország is szerephez jutott ebben a mechanizmusban: a hatvanas évektől kezdve egyre nagyobb jelentőséget kapott a hazai hírszerzés a blokk titkosszolgálati munkamegosztásában.6 Ezt a folyamatot erősítette az a sajátos történelmi helyzet, amelybe hazánk az 1956-os forradalmat követően került. Kádár János természetesen nem a Szovjetunió akarata és szándékai ellenében építette ki azt a berendezkedést, amit „gulyáskommunizmusként” vagy „puha diktatúraként” szokás definiálni. A szükség és észszerűség diktálta pragmatikus gondolkodás amellett, hogy stabilitást teremtett a birodalom nyugati határán, lehetőséget is adott számos olyan terv megvalósítására, amelyet a szovjetek egymagukban képtelenek lettek volna véghez vinni. Ennek hátterében az állt, hogy a demokratikus államok többsége bojkottot hirdetett a kommunista szuperhatalommal szemben, amely ugyan kiterjedt a blokk többi országára is, de velük szemben azt mégis rugalmasabban kezelték. A szovjet kereskedőket, műszaki szakembereket bizalmatlanabbul fogadták a kapitalista országok vállalatai, így kevesebb lehetőségük volt kapcsolatba lépni az érzékeny technológiákkal foglalkozó ipari létesítmények vezetőivel, mérnökeivel. Ezzel szemben a magyar értelmiség számára megnyíltak a kapuk Nyugaton, és ezt a szovjet hírszerzés ki is használta. Különösen igaz volt ez a hetvenes évek végére, a nyolcvanas évek elejére. Akkor világossá vált a kapitalista országok nagyvállalatainak vezetői számára is, hogy a szocialista blokkból korábban elsődleges partnerként elkönyvelt csehszlovák, román és lengyel gazdasági-politikai elit erős pártkontrollja, társadalmi kohéziója akadályozza a nemzetközi vállalkozói csoportok érdekeinek érvényesülését. Ezzel szemben Magyarország önérdek-érvényesítése, illetve az irányító csoportok nemzeti identitása sokkal gyengébb volt.7

Az 1956-os forradalom és szabadságharc következményei – ellentmondásos módon – az eltiprók számára rövid távon kedvező eredményre vezettek. A sztálinista időkre emlékeztető megtorlás évei után Kádár szakított a korábban kötelezően elvárt elzárkózó külpolitikával, hiszen helyesen ismerte fel, hogy a nyugati tőke beáramlása nélkül az emelkedő életszínvonalra alapozott belpolitika halálra van ítélve. Kapcsolatokat keresett Magyarország történelmi szövetségeseivel, elsősorban Ausztriával és Nyugat-Németországgal, akikkel a hetvenes évek elejére a diplomáciai párbeszédet is sikerült normalizálnia.8 Magyarország a Nyugattal kialakított nemzetközi kapcsolatokban egyfajta sajátos „magyar utat” követett, amely ugyan hűen idomult a Szovjetunió elvárásaihoz, a kapitalista államok számára mégis a blokkon belüli reformer államot testesítette meg.9 Ezt az elképzelést erősítette Nyugaton az is, hogy a magyar nemzet bebizonyította szabadságszeretetét és autonóm cselekvőképességét a forradalom hősies napjaiban. Az a tény sem zavarta meg a kádári Magyarország felszínes képének a kialakítását, hogy annak a személynek tulajdonították a merev kommunista ideológiával való szembemenetelt, aki éppen a forradalom szovjet fegyverekkel való leverésének köszönhette hatalmát. Kádár sikeresen hitette el a kapitalista országok társadalmaival, hogy lehetőségein felül tágítja korlátait, ezzel a blokk legnépszerűbb politikusai közé emelkedett Nyugaton. A propaganda terjesztésén egész hálózat dolgozott, amelynek koordinálását professzionális eszközökkel a titkosszolgálati szervek segítették. A bolsevik párt a hatalomra kerülésétől kezdve folyamatosan harcolt a nyugati társadalmak megnyeréséért, befolyásolási politikája a tömegmédián és különböző „civil” szervezeteken keresztül rendkívül hatékony volt,10 vagyis Kádárnak csak egy jól kidolgozott és bejáratott módszert kellett átvennie a cél érdekében. A hírszerzés által foglalkoztatott magyar sajtómunkások11 tudatosan terjesztett félinformációkkal manipulálták a nyugati közvéleményt, és ezzel nemcsak Kádár hatalmának megerősítését szolgálták, hanem eszközei lettek egy sokkal fontosabb játszmának is. Ezt a titkosszolgálati tevékenységet szakmai nyelven fellazítási politikának, vagy ideológiai diverziónak nevezték.

A Szovjetunió hamar felismerte, hogy Kádár népszerűségének köszönhetően új lehetőségek nyíltak meg a titkosszolgálati munkában, így a hatvanas-hetvenes évek folyamán a magyar hírszerzés szerepe a korábbi időszakhoz képest jelentősen felértékelődött. Egyrészt felhasználták a Nyugat semlegesítésének politikájában a magyar újságírókat, de ennél is fontosabb volt, hogy bevonták a hazai külkereskedőket és műszaki értelmiséget az embargós technológiák beszerzésébe. A műszaki-tudományos hírszerzés, vagyis a fejlett technológiák, műszaki leírások ellopása korábban elsősorban a szovjetek és a keletnémetek feladata volt,12 de a hatvanas-hetvenes évektől a magyar szakemberek is egyre nagyobb szerepet kaptak ezen a területen.13 A különböző kereskedelmi kirendeltségek nemcsak Magyarország gazdasági érdekeit képviselték, de – hasonlóan minden más ország képviseletéhez – a belügyi és katonai hírszerzés bázisául is szolgáltak. A politikai és gazdasági hírszerzésen kívül a fejlett ipari országok – különösen a Német Szövetségi Köztársaság (NSZK) – területén szolgálatot teljesítő hivatásos állományú hírszerző tisztek vagy valamelyik titkosszolgálat operatív hálózatához tartozó személyek legfontosabb feladata az volt, hogy a keleti blokk gyártóvállalatai vagy tudományos kutatóintézetei által leadott igényeknek megfelelően embargós alkatrészeket, berendezéseket szerezzenek be. Az NSZK a különböző műszaki adatok ellopása szempontjából a legkiválóbb célország volt. Nem pusztán azért, mert Európa vezető ipari államaként elöl járt a legmodernebb technológiák alkalmazásában, hanem azért is, mert a különböző magánvállalatok hajlandóak voltak bármilyen embargó alá eső cikket – hosszabb-rövidebb alkudozás után – a magyarok rendelkezésére bocsátani.14 Erről tanúskodik egy korabeli külügyminisztériumi feljegyzés is, amely azt állítja, hogy „1954 óta nem alkalmazták a nyugatnémetek túl szigorúan az embargós intézkedéseket”.15 Először a nyugatnémet gyártók ismerték fel a vasfüggöny túloldalán meglévő piaci lehetőségeket is, és a műszaki licencekre kiéhezett keleti piacot fel tudták használni arra, hogy ott kifutó termékeket, leselejtezésre váró gépsorokat értékesítsenek.16

Természetesen a COCOM-listán17 szereplő műszaki cikkeknek a vasfüggönyön való átjuttatása komoly konspirációt, és még több pénzt igényelt. Az embargót kijátszani hajlandó nyugati cégek amellett, hogy hatalmas piacot találtak Európa szocialista országaiban, jelentős jutalékra is számíthattak a keleti megrendelőktől, amelyet szemérmesen „alkotmányos költségnek” neveztek a magyar vállalatok. Az embargós szállítások jelentős illegális pénzmozgásokkal jártak együtt, hiszen a tiltott technológiák beszerzése szorosan összefüggött a korrupcióval és más feketegazdasági manőverekkel. De komoly összegek jelentek meg a titkosszolgálati szerveknél is a megszerzett termékek piacra dobásából, illetve adott esetben a licenc ellopását megrendelő vállalattól is.18 Ezek az illegális pénzek egyrészt kiegészítették a titkosszolgálatok költségvetését, másrészt valutakitermelésre szolgáltak, valamint néhány magánszámla is gyarapodott belőlük – mint arról a kötet későbbi fejezeteiben olvashatunk majd.

A valutakitermelés a keleti blokk országainak bevett gyakorlata volt, hiszen a „testvérállamok” folyamatos keményvaluta-ínséggel küszködtek, és a legkülönbözőbb módokon igyekeztek konvertibilis fizetőeszközhöz jutni. A kenőpénzrendszer természetesen mindkét irányban működött, vagyis nem ritkán a nyugati cégek korrumpálták a magyar külkereskedelmi vállalatokat, hogy importügyleteiket rajtuk keresztül végezzék. A cégek kötelezve voltak arra, hogy az így beszerzett valutát a Magyar Nemzeti Bankba (MNB) befizessék, ahonnan megkapták az összeget forintban. De nemcsak az ország költségvetésének és a jegybank fizetőképességének javítására használták a valutakitermelést, hanem a titkosszolgálatok költségvetésének kiegészítésére is komoly összegeket tudtak így fordítani. Ezeknek a pénzeknek az adott különös jelentőséget, hogy egy titkosszolgálati akció végrehajtásához vagy egy fedőcég működéséhez olyan pénzekre volt szükség, amelyek semmilyen szolgálathoz, akár még az anyaországhoz sem voltak köthetőek.

A pénzforrások nyomonkövethetetlensége természetesen visszaélésekre is lehetőséget adott. Ezeket a hetvenes évektől kezdődően egyre gyakrabban jelezte a felettes pártszervek részére a nagy összegű gazdasági bűncselekmények felderítésével foglalkozó kémelhárítás, vagyis a Belügyminisztérium (BM) III/II. Csoportfőnöksége. Nyomozásokat kezdeményeztek, amelyek során tekintélyes adathalmazt gyűjtöttek össze a feketegazdaság különböző körébe tartozó pénzműveletekről, illetve a felelősök egy részét is sikerült beazonosítaniuk, a felelősségre vonás azonban rendre elmaradt. Előfordult, hogy operatív érdekre hivatkozva hunytak szemet a visszaélések fölött, hiszen a titkosszolgálati munka fedésben tartása mindennél fontosabb volt, de többször felmerül a gyanú, hogy egyes háttérben álló érintettek védelme érdekében zárult eredménytelenül a nyomozás. (Ezt láthatjuk majd a Mineralimpex történetében is.) A kémelhárítás azonban igyekezett ellátni a feladatát, még akkor is, ha az eredmény nem volt minden esetben garantált: információkat gyűjtött és szolgáltatott a gazdasági bűncselekmények gyanújáról, a katonai titkosszolgálat tevékenységéről. Legfőképpen viszont alapvető feladatának tett eleget: igyekezett felderíteni az ellenséges behatolási csatornákat. Mindennek köszönhetően meglehetősen részletes képet kapunk a külföldön bejegyzett vegyesvállalatok működéséről, az embargós beszerzésekben segítséget nyújtó cégekről és képviselőikről, valamint a külkereskedelem felhasználásával folytatott titkosszolgálati munkáról.

TRÖSZTÖK ÉS „IMPEXEK” 
– A GAZDASÁGI LOBBI 
MEGJELENÉSE

A második világháborút követően az ezeréves Magyarország mind politikai, mind társadalmi-gazdasági rendjét kényszerpályára állította az idegen megszálló csapatok támogatásával hatalomra került kommunista párt. Azonnali és átfogó háborút indítottak a magyar társadalmi, gazdasági, kulturális hagyományok ellen. A magántulajdont felszámolták, a gazdaságot centralizálták, a társadalmat mesterségesen átalakították, 1949-re kiépítettek egy megfélemlítésen alapuló totalitárius politikai rendszert.

A társadalom és a gazdaság erőszakos átformálása érzékenyen befolyásolta az ország külkereskedelmét is. A határainkon túli cégekkel, vállalkozásokkal folytatott kereskedelmi kapcsolat állami monopóliummá vált, lebonyolítására szakosított külkereskedelmi vállalatokat hoztak létre, megtiltva a termeléssel foglalkozó cégeknek az üzleti tevékenységet. Ezzel kívánták elérni a külkereskedelem centralizált, tervutasításos rendszerben történő irányítását, és kontroll alatt tartani a külföldi – különösen a kapitalista – partnerekkel kialakított és fenntartott kapcsolatokat. A külkereskedelmi monopolvállalatok, vagyis az úgynevezett „impexek” többségét 1948–1949-ben alapították, működésüknek adminisztratív irányító szervét, a Külkereskedelmi Minisztériumot (KKM) 1949-ben hozták létre.19 Az „impexek” mindegyike valamilyen szakágazat termékeinek kereskedelmét bonyolította, azonban a rendszer komoly érdekellentéteket szült, és számos ellentmondástól volt terhes. Létrehozásukkal a termelő iparvállalatokat hermetikusan elzárták a piacoktól, így a gyártó cégek nem is voltak érdekeltek az exportban, mivel az ebből keletkező haszon lényegében nem náluk jelentkezett.20 Ráadásul nem kaptak elegendő információt a piaci keresletről, nem ösztönözte a termelés színvonalának emelését a versenyhelyzet és mindez hozzájárult ahhoz, hogy az ipar minden területén sokszor tömegesen gyártották az eladhatatlan termékeket.

Komoly zavarokat okozott a külkereskedelemben a korábbi elit megsemmisítése, a polgári foglalkozást űző rétegek ellehetetlenítése és munkáskáderekkel való helyettesítése is.21 A KKM vezető hivatalnokainak és a külkereskedelmi vállalatok irányítóinak, képviselőinek többsége eleinte nem rendelkezett megfelelő műveltséggel és szakirányú képesítéssel, de általában még nyelveket sem beszéltek, így munkájuk színvonalas ellátására többnyire képtelenek voltak.

Az ország külkereskedelmi kapcsolatrendszere is alapvetően megváltozott, hiszen korábbi legfontosabb partnereink a lassan teljesen lezáruló vasfüggöny túloldalára kerültek. Míg a két világháború között legfőbb kereskedelmi partnerünk Németország volt, a második világégés után egy időre háttérbe szorult az egykori szövetségessel folytatott árucsere-forgalom, és helyét hosszú időre a Szovjetunió vette át. A KGST 1949-es megalakítása pedig deklarálta a Szovjetunió fölényét a keleti blokk államainak kereskedelmi kapcsolatrendszerében. Drasztikusan megváltozott a külkereskedelmi termékek szerkezete is. Míg korábban – alapvetően mezőgazdasági ország lévén – a mezőgazdasági termékek és az élelmiszerek exportunk közel hatvan százalékát tették ki, addig az erőszakos iparosításnak köszönhetően a gépek és berendezések kivitele a hatvanas évekre harminc százalék fölé emelkedett, míg a mezőgazdasági termékek alig haladták meg a húsz százalékot.22

Kezdetben a KGST-tagállamok, elsősorban a Szovjetunió, tartoztak az üzleti partnerországok közé. A Nyugat embargós politikája és a szovjetek elvárása, hogy a szatellitállamok mindinkább függetlenedjenek a kapitalista országoktól, ellehetetlenítette a vasfüggöny túloldalán lévő cégekkel való kereskedelmet. Sztálin halála után azonban változott a helyzet. Az ötvenes évek közepétől a békés egymás mellett élés elmélete mentén alakult a két nagyhatalom viszonya, kényszerű együttműködés jött létre, és a kényes egyensúly fenntartására mindkét fél kiemelt figyelmet szentelt. Ebben a közeledésben voltak ugyan átmeneti visszaesések és súlyos konfliktusok, de a sztálini időszakhoz képest a felszínen folyamatos javulás volt megfigyelhető a Szovjetunió és az Egyesült Államok közötti viszonyban.23 A kommunista szuperhatalom az ötvenes évek közepétől egyre inkább bátorította a szatellitállamokat a gazdasági és diplomáciai viszonyok rendezésére a kapitalista országokkal, különös tekintettel az NSZK-ra és Ausztriára. Hivatalosan ugyan az 1945-ben megszakadt diplomáciai kapcsolatok újrafelvételének ideje még nem jött el, de külkereskedelmi vonalon egyre szorosabb szálak kötötték Magyarországot az egykori szövetségeseihez. Az ötvenes évek közepére látványosan javultak a nyugatnémet–magyar kereskedelmi kapcsolatok,24 és Kádár hatalomra kerülése után – a forradalom leverését követő sokkon túllendülve, amely átmeneti elhidegülést okozott Magyarország és a Nyugat között – ez a folyamat felerősödött. Kádár számára létfontosságú kérdés volt a nyugati tőke beáramlása, valamint a fejlett technológiák behozatala, amely elősegíthette a magyar termelés versenyképességét, hiszen mindez a kezdetben bizonytalan legitimációval rendelkező hatalmának a megerősítését szolgálta.

Önmagában a tőke és a technológia megjelenése nem volt elegendő az értékelhető eredmények felmutatásához, ehhez az ipar szerkezeti átalakítására is szükség volt. Már 1954-ben is kezdeményeztek bizonyos változtatásokat, de Kádár János hatalomra kerülése után, 1957-ben újra kísérletek történtek a gazdaságirányítási rendszer mérsékelt reformjára, amelynek legfontosabb eleme a mennyiségcentrikus tervgazdálkodáson való lazítás volt azáltal, hogy az eredményorientált nyereségrészesedési rendszert próbálták megjeleníteni a bérezésben.25 A hatvanas évek elején lépéseket tettek a gazdaságirányítás hierarchiájának egyszerűsítésére, a vállalatokat közvetlenül a szakminisztériumok felügyelete alá helyezték. Ezzel párhuzamosan összevonták az ágazatonkénti termelőkapacitást, így jelentősen csökkent a termelést végző vállalatok száma. Míg 1950-ben 1427 iparvállalat létezett Magyarországon, 1965-re ez a szám 839-re csökkent.26

Megjelentek az úgynevezett trösztök, és velük együtt egy olyan nagyvállalati vezetőréteg, amely komoly befolyással rendelkezett a párt legfelsőbb köreiben is: ezzel mind a politikai, mind a gazdasági döntések meghozatalára hatással lehettek.27 Az összevonások vitatható eredménnyel jártak, hiszen elfedték a különbséget a jól és rosszul működő tagvállalatok között, „megnehezítette, sokszor lehetetlenné tette a pénzügyi és bankellenőrzést, mert a trösztökön és nagyvállalatokon belül külön kis »pénzügyminisztériumok« és »bankok« működtek.”28 Az átalakítások következtében a trösztök vezetőiből álló új érdekcsoport jelent meg a magyar politikai és gazdasági életben. Ezeknek a befolyása az új gazdasági mechanizmus beindítása után sem csökkent, hiszen a reform egyik pillére éppen a vállalati önállóság növelése volt a központosítás rovására, vagyis saját ágazatukon belül az ipari cégek igazgatói még nagyobb hatalmat kaptak. Az így kialakult gazdasági lobbi jelentőségét a korszakkal foglalkozó történészek és gazdasági szakemberek egyaránt elismerik, azonban kevesebb szó esik arról, hogy nagy hatalommal rendelkeztek a külkereskedelmi vállalatok vezetői is, akiknek ráadásul a lehetőségeik is sokkal szélesebb skálán mozogtak. A létrejövő trösztök saját maguk ugyanis nem forgalmazhatták termékeiket, azt ágazatonként egy-egy külkereskedelmi cég végezte, így a termelésből keletkező profit nagy része is náluk jelentkezett. Részben éppen ezért, másfelől pedig a termelés piacorientált átalakítása érdekében az 1968-as gazdasági reform bevezetésekor komoly vitákat folytattak az exportjog kiterjesztéséről. A külkereskedelem irányításáért felelős tárca vezetői és a külkereskedelmi vállalatok irányítói tiltakoztak ez ellen, így 1968 után is csupán a teljes külkereskedelmi forgalom nagyjából 30%-a bonyolódott közvetlenül, iparvállalati export formájában.29 Ráadásul a külkereskedelmi vállalatok nem pusztán a késztermékek eladását intézték, de a gyártáshoz szükséges alkatrészek, nyersanyagok beszerzése is a feladataik közé tartozott. A partnercég kiválasztásánál a külkereskedelmi vállalat vezetősége döntött, azonban a termelés költségei nem őket terhelték, így nem voltak érdekeltek abban, hogy a leggazdaságosabb megoldást válasszák. A beszerzések és eladások lebonyolításában a termelés költséghatékonysága helyett így sok esetben a külkereskedelmi vállalat profitszerzése és a potenciális partnerek korrupciós hajlandósága dönthetett. Elmondhatjuk tehát, hogy a nagyvállalati lobbi mellett létezett egy sok szempontból ellenérdekelt csoport is, akiknek visszaszorítására kísérletet is tettek a trösztök vezetői az illetékes szakminisztériumok segítségével – többnyire sikertelenül. Hiába igyekeztek költségvetési megszorításokkal, megnövelt adóterhekkel a külkereskedelmi cégtől elvonni az ott megjelenő profitot, a kereskedelmi vállalatok számára rengeteg lehetőség adódott a bevételek eltüntetésére.30

Ezzel párhuzamosan a hetvenes évektől nyilvánvalóan fokozódó eladósodás részben éppen a külkereskedelmi hiányból származott.31 A magyar vezetés megpróbálkozott a külkereskedelem szerkezetének átalakításával: a hetvenes évek végétől igyekezett a KGST-országokkal való kapcsolatokon lazítani és a Nyugattal – elsősorban az Európai Gazdasági Közösséggel (EGK) – való árucsere-forgalom bővítésével növelni az exportból származó bevételt, azonban – néhány év kivételével – ez nem érte el az importra fordított összeget, vagyis a külkereskedelem deficittel zárt.32 A hetvenes-nyolcvanas évek fordulóján újra előtérbe került a vállalati rendszer decentralizálása, mivel az új gazdasági mechanizmus bukása után átmenetileg ismét az erősödő központosítás volt a jellemző tendencia az ipar és a kereskedelem irányításában. Az 1980 és 1984 közötti szétválások és kiválások révén 400 új vállalat jött létre.33


	
A KÜLKERESKEDELEM TITKOS OLDALA

	Titkosügynökök egymás ellen

A külkereskedelem és a hírszerzés a hidegháború viszonyai között nehezen volt elválasztható egymástól. A szembenálló világrendhez tartozó országok diplomáciai képviseletei szoros ellenőrzés alatt álltak, az idegenforgalom körébe tartozó utazásokat korlátozták, és az embargós intézkedések miatt szigorú szabályok vonatkoztak – a licencek védelme érdekében – az ipari vállalatok szakmai együttműködésére is. A kereskedők viszont a vasfüggöny mindkét oldalán némileg szabadabban mozoghattak, tájékozódhattak politikai kérdésekben, szerepük a gazdasági és a műszaki-tudományos hírszerzés számára különösen fontos volt. Természetesen ez nem jelenti azt, hogy az ellenséges ország kémelhárítása számára gyanún felül álltak volna a külkereskedők, hiszen nemcsak a szovjet blokk hírszerzése, hanem a nyugati államok titkosszolgálatai is rendszeresen használták őket fedett akciók végrehajtásához. Noha az egyes országok elhárítása nyilvánvalóan tisztában volt a szerepükkel, a kelet–nyugati koegzisztencia cinkos összekacsintásában mégis sokkal fontosabbak voltak a gazdasági érdekek, mint az elvek. A szocialista országok hatalmas piacot jelentettek a kapitalista ipar számára, a blokk államai pedig nem tarthatták volna fenn magukat a nyugati tőke és technológia beáramlása nélkül. Mindkét felet a kölcsönös előnyök késztették arra, hogy a külkereskedelem minden biztonsági kockázata ellenére viszonylag zökkenőmentesen működhessen.

A külkereskedelmi hálózat – vagyis a külkereskedelmi vállalatok, a külföldön lévő kereskedelmi kirendeltségek és ezen intézmények képviselői – Magyarországon is valamelyik hírszerző szerv felügyelete alatt állt. A Kádár-rendszer idején – a hatvanas évek elejétől – a hírszerzésért két szervezet volt felelős: a belügyi hírszerzés,34 vagyis a Belügyminisztérium III/I. Csoportfőnöksége,35 valamint a katonai felderítést végző Magyar Néphadsereg Vezérkarának 2. Csoportfőnöksége (MNVK-2.).36

Az MNVK-2. katonai célpontok ellen végzett felderítést, feladata a Varsói Szerződés keretén belül a Duna-völgyi hadműveleti irány (elsősorban Ausztria és Dél-Németország), valamint Észak-Olaszország katonai célpontjainak megfigyelése volt. A tényleges hírszerző feladatokat az Operatív Szolgálat végezte, amely több alosztály munkájából tevődött össze.37 Alájuk tartozott a külföldi, nem szocialista országokban lévő attaséhivatalok irányítása, az illegális hírszerzés, amely külföldi ügynökökkel dolgozott, a belföldi operatív támogatás, vagyis az utánpótlás biztosítása, a COCOM-listán szereplő katonai eszközök alkatrészeinek és különböző berendezéseknek a beszerzése, valamint a környezettanulmányozást végző alosztály.

A csoportfőnökség a Varsói Szerződés megalapításától kezdve a rendszerváltásig a vezérkari főnök közvetlen alárendeltségében működött, vezetője a vezérkari főnök felderítő helyettese volt.38 Az MNVK-2. a Varsói Szerződés tagállamának felderítő szolgálataként szovjet irányítás alatt állt. A szovjet vezérkar 2. (Felderítő) Főcsoportfőnöksége (GRU) összekötő útján rendszeres kapcsolatot tartott a katonai hírszerzéssel, megszabták a követendő irányvonalat, és a magyarországi katonai felderítés köteles volt átadni számukra a megszerzett információkat (viszonosság nélkül).39 A hírszerzés főként katonai jellegű adatokra vonatkozott: a NATO és szövetségesei katonapolitikai stratégiáinak megismerése, a tagállamok fegyveres erőire vonatkozó ismeretek összegyűjtése és a haditechnikai, hadigazdasági információk megszerzése volt a cél. Ez utóbbi feladatokhoz tartozott az embargós termékek, technológiák beszerzése, amelyben a felderítés irányítása alatt álló külkereskedelmi vállalatokat is felhasználták.

A külkereskedelmi vállalatok felügyelete az Operatív Szolgálat A/5. Alosztályához (belföldi operatív támogató alosztály) tartozott, amelynek vezetését hosszú időn keresztül Kapás Pál ezredes látta el. Ez a kis létszámú – hat-nyolc főt foglalkoztató – alosztály elsősorban politikai tisztekből állt, akiknek bekötöttsége a párt belső köreihez sokkal közvetlenebb volt, mint a felderítés többi részlegén szolgálatot teljesítőknek.40 Legfontosabb feladataik közé tartozott a tippkutatás,41 amely egyaránt vonatkozott külföldi és magyar állampolgárokra.

Az MNVK-2. Csoportfőnökség hálózati kapcsolatai közül csak a külföldi állampolgárokat nevezték ügynöknek, a magyar állampolgárságú kollaboránsokat megnyertnek hívták. Esetükben a beszervezés mindig „hazafias” alapon történt, a BM-nél bevett terhelő-kompromittáló módszert42 a katonai titkosszolgálat – legalábbis a Kádár-rendszer idején – nem alkalmazta. A megnyert kifejezés is éppen a beszervezés módjából származott, hiszen az volt a lényeg, hogy a szolgálat céljai számára – amit ők a haza védelmének és biztonságának megóvásában jelöltek ugyan meg, de valójában a szovjet hatalmi érdekek kiszolgálását jelentette – megnyerjék a kiszemelt egyént. A párthűségre való hivatkozás és a „hazafias” érzelmek felkeltése mellett különböző szívességek ígéretével csábították együttműködésre azokat a személyeket, akik megfelelő kvalitásokkal rendelkeztek a feladat elvégzésére. Mivel a megnyert pénzbeli ellenszolgáltatást nem kapott a szervtől, ezek a szívességek voltak azok, amelyek vonzerőt jelentettek számára. A legáltalánosabb és legvonzóbb kegy egy külföldi állomáshelyre való kihelyezés vagy csak egy rövidebb idejű alkalmi külföldi utazás ígérete volt, de az egyetemi felvétel elintézésétől a különböző engedélyek kiadásáig széles volt a szívességek palettája.43

A BM III/I. (Hírszerző) Csoportfőnökséget a rendszerváltás időszakáig többször is átszervezték, de fő feladatai változatlanok maradtak.44 Tulajdonképpen mindazon információk megszerzéséért ők feleltek, amelyek nem estek az MNVK-2. hatáskörébe: gyűjtötték a magyar kormány külpolitikai, gazdasági és kereskedelempolitikai terveinek kidolgozásához szükséges adatokat, tudományos-műszaki információk és ipari titkok beszerzését végezték, valamint kiemelt feladataik közé tartozott a propaganda és a dezinformációk terjesztése is.45 Témánk szempontjából a leglényegesebb terület természetesen a műszaki-tudományos hírszerzés, amely 1967-től a III/I-5. Osztály feladata volt, valamint a külkereskedelem területét átfogó gazdaságpolitikai hírszerzés, amely a III/I-14. Osztály hatáskörébe tartozott. E két osztályt 1981-ben egyesítették,46 ez a szervezeti összevonás is sejteti a két terület közötti szoros kapcsolatot.

Láthatjuk, hogy mindkét hírszerző szerv központi feladatai közé tartozott az embargós technológiák beszerzése, és ennek érdekében feladatuk volt a külkereskedelmi vállalatokra való ráépülés is. A pártállam által létrehozott „impexek” a hírszerzés bázisául szolgáltak. A katonai felderítés elsősorban haditechnikai berendezések, eszközök behozataláért, műszaki leírásának megismeréséért felelt, míg az egyéb területek műszaki dokumentációihoz a BM igyekezett hozzáférni. Feladataik tehát valamennyire elhatároltak voltak ugyan, érdekellentétek mégis kialakultak a két társszerv között, részben az operatív hálózat kiépítése kapcsán, másrészt bizonyos pénzügyi-gazdasági lehetőségek kihasználása miatt.

A jelentős gazdasági visszaélések feltárását a BM III/II. (Kémelhárító) Csoportfőnökség végezte, amely a hetvenes évek közepén több ügyben is megpróbálta a katonai felderítés pénzügyi csatornáit elvágni.47 Az érdekellentét már a két szerv tevékenységéből is adódott, hiszen egy hírszerzést végző egység olyan személyekkel tart kapcsolatot, olyan akciókat hajt végre, amely a kémelhárítás szemszögéből nézve eleve kockázatokat rejt magában. Ráadásul a hetvenes évek végéig a katonai felderítésnél nem volt belső ellenőrzés, ezért is a kémelhárítás felelt, amely további sorozatos konfliktusforrást jelentett a két szerv között. Sokáig egyáltalán nem szabályozták a belügyi szervek és a katonai felderítés együttműködését. Mivel nem ismerték egymás hír-és operatív igényeit, valamint kölcsönösen védték egymás elől az ügynöki és megnyert hálózatukat, nem volt ritka az ebből eredő dekonspiráció, párhuzamosság, illetve a másik munkájának véletlen akadályozása sem. Történtek ugyan kísérletek az együttműködés feltételrendszerének kidolgozására – 1962-ben például Karasz Lajos rendőr ezredes, a kémelhárítás vezetője készített erre egy javaslatot48 –, de számottevő előrelépés az ügyben nem történt.

A hatvanas-hetvenes évek állambiztonsági dokumentumaiban rendszeresen szembesülhetünk azzal, hogy a két titkosszolgálat egymással vetélkedve igyekezett kiépíteni operatív hálózatát. Gyakran a katonai vonal került előnybe, különösen az újságírók és a külkereskedők tekintetében.49 Érdekérvényesítő képességüket talán a „megnyerési” folyamat kevésbé formalizált, kecsegtetőbb lehetőségeket nyújtó és minden bizonnyal kevésbé erőszakos módjának köszönhették. Talán azért is lehettek hatékonyabbak, mert – az eddig feltárt források alapján – jó pozíciókkal rendelkeztek a pénzügyi, gazdasági szférában, és korán alkalmazták a kapitalista üzleti technikákat, ezzel olyan lehetőséget nyújtva megnyertjeiknek, amely a korabeli viszonyok között kivételesnek számított. Már a hatvanas években – csak címmel és fejbélyegzővel rendelkező – „postaláda céget” hoztak létre abból a célból, hogy költségvetésük kiegészítésére plusz anyagi forrásokat biztosítsanak. Például az Universal cég mondvacsinált szerződések alapján fiktív tanulmányokat készíttetett a hadipari termelésben és exportban is részt vállaló gyárak, külkereskedelmi vállalatok részére, amelynek segítségével jelentős összegeket vont el az érintett cégek nyereségéből,50 de az alkotmányos költségekkel és a külkereskedelmi jutalékrendszerekkel való visszaélések – ezekről később még részletesen is lesz szó – is gazdagították a felderítés kasszáját.


	Katonás lehetőségek

Az MNVK-2. gazdasági érdekeltségei szorosan kötődtek a külkereskedelmi vállalatokhoz, kapcsolatrendszerekhez, ezért érthető módon igyekeztek beépülni az állami monopóliumként működő üzleti szférába. Erre a legközvetlenebb lehetőséget a nyugati világban működő külkereskedelmi kirendeltségek jelentették, amelyek adott esetben nemcsak a diplomáciai képviseletet látták el a két ország között, hanem a hírszerző rezidentúra központjainak is otthont adhattak ott, ahol nem volt nagyköveti szintű diplomáciai kapcsolatunk. Evidens módon az árucsere-forgalmunk ott volt jelentős, ahol kereskedelmi kirendeltségekkel rendelkeztünk. A Német Szövetségi Köztársasággal Magyarország például sokáig nem kezdeményezhetett politikai párbeszédet, viszont – mint a bevezetőben már szó esett róla – a világpolitikai enyhüléssel párhuzamosan elég hamar visszakerült a legfontosabb kereskedelmi partnereink közé. Ráadásul az embargó kijátszásában is hajlamosak voltak az együttműködésre a nyugatnémet cégek, így a Frankfurt am Mainban és Kölnben működő magyar külkereskedelmi képviseleteink kiemelt jelentőséget nyertek. Frankfurtban már 1947-ben szeretett volna a magyar Külügyminisztérium egy konzulátust felállítani, azonban ennek megvalósítása még nagyon korainak bizonyult, és mindössze annyit tudtak elérni, hogy az ötvenes évek elején megkezdhette működését a két ország közötti árucsere-forgalom bonyolításáért felelős képviselet.51 A belügyi hírszerzés is jelen volt mindkét városban, a katonai felderítés operatív hálózata viszont nagyobb létszámban képviseltette magát, ugyanis az NSZK-ba ekkor még nem delegálhatott katonai attasét a Magyar Népköztársaság, de a Varsói Szerződés értelmében Dél-Németország megfigyelése a magyar katonai felderítés hatáskörébe tartozott. Ennek megfelelően az MNVK-2. is ezeket a kirendeltségeket használta fedésének biztosításához.

A frankfurti képviselet munkája az 1956-os forradalom után összeomlott, ugyanis az itt dolgozók többsége emigrált. A „rend” fegyveres helyreállítása után a magyar kormány új delegációt küldött a Majna-parti német városba Sebestyén János52 vezetésével, aki kiváló villamosmérnök volt, rendkívül jól ismerte a hazai nehézipar fejlettségi szintjét és problémáit, hiszen 1945-től folyamatosan vezető beosztásban dolgozott különböző stratégiai fontosságú területeken. A kereskedelemben azonban nem volt tapasztalata, nyilván azzal a megbízással helyezték oda, hogy keressen és építsen ki embargós útvonalakat olyan cégek segítségével, amelyeken keresztül be lehet szerezni az ország ipara számára szükséges licenceket. Itt nagyon fontos kapcsolatokra tett szert, számos technológiai leírás és embargós termék hazahozatalában is szerepet játszott. 1961-ben felállították az Országos Műszaki Fejlesztési Bizottságot (OMFB), amelynek elnökhelyetteseként dolgozott nyugdíjazásáig, és sikeresen használta fel azokat a kapcsolatait is, amelyeket Frankfurtban kiépített. Bár arról nincsenek adatok, hogy Sebestyén melyik hírszerzéssel együttműködve végezte feladatát – ilyen magas pozícióban lévő személyeket egyik szerv sem szervezte be formálisan, legtöbbször hivatalos kapcsolatként tartották őket számon –, annyit tudunk, hogy a Frankfurtban szolgálatot teljesítő kiküldöttek többsége ebben az időszakban a katonákhoz tartozott, a kémelhárítás több-kevesebb sikerrel igyekezett csak szemmel tartani az ottani munkát. A belügy Sebestyén ellen is szeretett volna eljárást indítani,53 mert terhelő információkat szerzett az OMFB nyugati cégekkel tartott kapcsolatairól, azonban az elnökhelyettes érinthetetlen volt, csak beosztottja, Simon Endre ellen – aki már Frankfurtban is Sebestyén közvetlen alárendeltségében dolgozott, az OMFB megalakulása után pedig az import osztály vezetését bízták rá – sikerült nyomozást kezdeményeznie.54

Hasonlóan fölényben volt a belügyi titkosszolgálathoz képest a katonai felderítés Kölnben és Olaszországban is, hiszen mindkét terület a Magyar Néphadsereg hadműveleti irányához tartozott. Olaszország más szempontok miatt kapott kiemelt figyelmet a szocialista Magyarországtól, mint az NSZK. A negyvenes évek végétől elsősorban Nyugat-Európa legerősebb kommunista pártjának szerepe határozta meg a magyar–olasz gazdasági kapcsolatokat. Ennek keretében a hidegháború teljes időszakában jelentős pénzügyi hozzájárulást kaptak az itáliai elvtársak a keleti blokk országaiból.55 Az ezzel kapcsolatos szovjet elvárás a Kádár-rendszer idején gyengült. A támogatás legnyilvánvalóbb formája az Olasz Kommunista Párt saját vállalatainak előnyben részesítése volt, de a pártvállalatokkal folyó kereskedelem mellett közvetlen pénzforrásokat is biztosított számukra Magyarország a római és az 1961-ben felállított milánói kereskedelmi kirendeltség segítségével. Mindkét állomáshelyen az MNVK-2. erőfölénye volt tapasztalható. Rómában 1958-tól 1963-ig Salusinszky István irányította a kereskedelmi képviselet munkáját, aki rendkívül jó kapcsolatokat ápolt Vittorio Savival, az Olasz Kommunista Párt Soresco nevű vállalatának vezetőjével. Salusinszky járatos volt a külkereskedelemben, hiszen 1947 és 1950 között a moszkvai kereskedelmi kirendeltség tanácsosa volt, majd a Külkereskedelmi Minisztérium vezető beosztású tisztségviselője lett, innen helyezték Rómába. Feltehetően a katonai felderítés megnyertjeként dolgozhatott állomáshelyén, legalábbis a belügyi hírszerzés fennmaradt anyagai erről tanúskodnak.

Bíró Géza a Milánói Kereskedelmi Kirendeltség első tanácsosa volt, és a BM hálózati kapcsolataként került a lombard fővárosba. Jelentéseiből kiderül, hogy a római kereskedelmi tanácsos, vagyis Salusinszky olyan döntést hozott, amely erősen akadályozta Bírót a hírszerző feladatainak ellátásában. Bíró számára a Soresco cég adott fedőmunkahelyet, de nem egészen úgy történt az alkalmazása, ahogy azt a BM tervezte. Bírónak egy különálló irodában kellett ülnie egész nap, amely gyakorlatilag lehetetlenné tette, hogy bárkivel is kapcsolatba kerüljön.56 Mindez egyértelműen a rivális katonai felderítés szándéka szerint történt – legalábbis a belügy szerint: „Nyilvánvaló, hogy Salusinszky elvtárs magatartásából a társszerv érdekeinek előtérbe helyezése tükröződik, s ezzel a saját titkos munkatársunk foglalkoztatását illetően igen kényelmetlen helyzetbe hozott bennünket.” A belügyi hírszerzés a helyzet orvoslását a katonai felderítéssel való egyeztetésben látta: „a társszerv vezetőjével történt beszélgetés eredményeként minimálisan annyit kellene elérni, hogy ha Salusinszky nem is szimpatizál »Naggyal«,57 de ne tegye lehetetlenné, és ne akadályozza munkáját.”58

Salusinszky 1964-től a Magyar Külkereskedelmi Bank (MKB) vezérigazgatója lett, külföldi kiküldetése lejárta után nyilván a felderítéssel való szoros kapcsolata is megszűnt. Viszont tudjuk, hogy az egykori megnyertekkel az MNVK-2. Belföldi Operatív Támogató Alosztálya bizonyos időközönként találkozott és tájékozódott éppen aktuális lehetőségeikről. Egy pénzintézet vezérigazgatójának pedig gazdag lehetőségei voltak. Az egykori kereskedelmi tanácsos nagyon jól ismerte a külkereskedelmi jutalékrendszer működését és a szolgálatok valutakitermelésének módját, így bankvezérként is támogatta azt. Részt vett a katonai felderítés külföldi székhelyű vegyesvállalatainak alapításában,59 de számos egyéb olyan kapcsolatrendszer hátterében is megtalálhatjuk, amelyben az állambiztonság véleménye szerint gyanús pénzmozgások történtek – ezekről a későbbiekben még lesz szó.

Volt oka a mosolyra. Salusinszky István, a katonai vonal erős embere, akinek a belügy tétlenül kellett nézze a tevékenységét. Fotó: MTI

A külkereskedelmi bank élére távozott Salusinszkyt Obláth György követte a római kirendeltség élén, akinek kapcsolata a hírszerző szervekkel egy kissé árnyaltabb volt, mint Salusinszkyé. Obláth ugyanis eredetileg a Belügyminisztérium ügynöke volt, de később minden bizonnyal kapcsolatba került a katonai felderítéssel, legalábbis a hetvenes évek elején Rómában már az MNVK-2. munkáját segítette.60 Obláth komoly külkereskedelmi gyakorlattal rendelkezett, és „Petneházi” fedőnéven már legalább az ötvenes évek közepétől a belügynek dolgozott.61 Sajnos az ezzel kapcsolatos dokumentumok a forradalom alatt megsemmisültek.62 A Lignimpex vezérigazgatói székében ült, amikor 1959-ben felkereste őt Rév Lajos63 a Magyar Szocialista Munkáspárt (MSZMP) Központi Bizottsága (KB) Gazdaságpolitikai Osztályáról azzal a hírrel, hogy Indiába helyezik kereskedelmi tanácsosnak.64 Rév Lajos korábban a Honvédelmi Minisztérium politikai tisztjeként szolgált, és tudjuk róla, hogy a párt gazdasági ügyekért felelős osztályának munkatársaként a Metalimpex vezérigazgatójának megnyerésében is részt vállalt,65 vagyis hiába igazolt át civil pályára, továbbra is kapcsolatban állhatott a katonai titkosszolgálattal.

Obláth 1963 őszéig tartózkodott Új-Delhiben. Kiküldetése során rendszeresen jelentéseket küldött a BM-nek,66 de hazaérkezése után arra hivatkozva, hogy hírszerzői lehetőségei megszűntek, kizárták a hálózatból, és a továbbiakban társadalmi kapcsolatként számítottak együttműködésére.67 Rév Lajos megjelenése arra világít rá, hogy Obláth nemcsak az állambiztonság felé tartozott kötelezettségekkel külföldi kihelyezése után, hanem a katonai felderítésnek is. Rómába való kikerülése előtt a szolgálat ismét felvette vele a kapcsolatot, vagyis Olaszországban már a rivális szerv érdekeit képviselte.68 Ezt a feltételezést az is megerősíti, hogy tudomásunk van egy belügyi hálózati személyről, akit a római kirendeltségre helyeztek Obláth tanácsosi munkája idején.

Fejes Lajos, alias „Feleki József” brüsszeli állomáshelye után került az olasz fővárosba, ahol – rácáfolva korábbi teljesítményére – nem tudta megfelelően ellátni operatív feladatait. „Obláth elvtárs egész idő alatt valami oknál fogva tolmácsnak alkalmazta, hivatali munkáját ennek következtében nem tudta úgy elvégezni, ahogyan szerette volna – képességeinek megfelelően. Így természetesen nekünk sem tudott dolgozni.”69 Kísértetiesen hasonlít a történet a milánói belügyes hálózat munkájának ellehetetlenítésére. Joggal feltételezhetjük, hogy a katonai felderítés állt az eset mögött. Ezzel igyekeztek megzavarni a belügyi szerv tevékenységét, ráadásul így az alkotmányos költségek feletti rendelkezés és a jutalékok elosztásának jogához is hozzájutottak, azaz ellenőrizték a fekete pénzek kasszáját.

Az 1961-ben felállított Milánói Kereskedelmi Kirendeltség első vezetője a belügyi hírszerzés embere volt ugyan, de láthattuk, hogy Salusinszky könnyűszerrel tudta blokkolni, vagyis a katonai vonal még a belügyi vezetés alatt is erősebb volt. 1966-tól pedig itt is a katonai felderítés hivatásos tisztje vezette a kereskedelmi képviseletet Budai Ferenc70 őrnagy személyében, akit az olasz elhárítás lefülelt és őrizetbe vett; csak hónapokkal később szabadulhatott egy olasz kultúrattasé átadásáért cserébe.71

Budai bukása után Csillag Mátyás72 vette át a kirendeltség vezetését, aki szintén kisebb politikai botrányt kavart működésével. Csillag mögött több évtizedes kereskedelmi gyakorlat volt már, jó néhány olyan külkereskedelmi vállalat munkatársaként dolgozott, amelyek haditechnikához köthető beszerzéseket végeztek. Az ilyen cégek az MNVK-2. ellenőrzése alatt álltak, vagyis Csillag már korábban a katonai felderítés látókörébe kerülhetett. A személye körüli bonyodalom akkor kezdődött, amikor 1973-ban, erősödő antiszemitizmusra hivatkozva, politikai menedékjogot kért Olaszországban.73

Csillag fontos titkok tudója lehetett. Ismerhette a katonai felderítés olaszországi tevékenységét, a magyar hírszerző szervek Olaszországban működő ügynökeit, vagy az Olasz Kommunista Párt (OKP) titkos finanszírozását, így szökése komoly aggodalomra adhatott okot a magyar titkosszolgálatoknál. A Belügyminisztérium természetesen nyomozást indított Csillag emigrálásával összefüggésben. Az a gyanú is felmerült, hogy az MNVK-2. direkt „léptette le” a külkereskedőt, és építette be egy amerikai vállalathoz.74 E feltételezés azért is figyelemre méltó, mert Csillag Mátyás Milánóban maradt, és valóban egy amerikai tulajdonban lévő cégnél, a Philipp Brothersnél helyezkedett el. Ez a cég később szoros kapcsolatokat ápolt magyar politikai és pénzügyi vezetőkkel – például a már említett Salusinszky Istvánnal, az MKB vezérigazgatójával –, valamint különböző külkereskedelmi vállalatokkal, és a harmadik részben ismertetésre kerülő súlyos pénzügyi visszaélések egyik kulcsszereplője lett.

Csillag utódja Milánóban Máté Lajos lett, aki a BM információi szerint szintén a katonai felderítés kapcsolataként került állomáshelyére.75 Külön kutatást érdemelne az összes nem szocialista államban működő kereskedelmi kirendeltség személyi állományának vizsgálata, hiszen általános konklúziót e nélkül nem vonhatunk le.

Az is valószínűsíthető, hogy ahol a Varsói Szerződés keretében a Magyar Néphadsereg felderítő szolgálata folytatott hírszerzést, illetve olyan országokban, amelyekben rendszeres fegyveres konfliktusok voltak (például a Közel-Keleten), a katonai hírszerzés jelenléte erősebb volt a belügyinél. A két szerv közötti együttműködés pedig – legalábbis a hetvenes évek végéig – nem volt zavartalan. A belügyesek szerint „mindenki sérthetetlen volt, aki a katonák körében ténykedett és tett valamit”,76 a felderítés megnyertjei pedig nem sokra becsülték a BM, különösen a kémelhárítás embereit, mivel úgy gondolták, „a belügynek egyetlen szerepe van, hogy csak azt kutassa, ki miben ténykedik a kirendeltségen, ki mit csinál olyat, amibe esetleg a belügy beleköthet.”77

A katonai felderítés nemcsak nyugati állomáshelyeken, de több hazai vállalat irányításában is döntőbb szerepet játszott, mint az állambiztonság. Ez különösen igaz azokra a gazdasági társaságokra, amelyeknél haditechnika beszerzése, illetve gyártása is folyt, hiszen az MNVK-2. felhasználta munkájához az összes olyan céget, amelynek lehetősége volt arra, hogy katonai információkat szerezzen. A külkereskedelmi vállalatok mindegyike – és azon stratégiai termelő cégek is, amelyek nyugati kapcsolatokat ápoltak – be volt kötve valamelyik hírszerzéshez. Mind a belügy, mind a katonai felderítés törekedett arra, hogy a személyzeti osztályokra bejuttassa saját embereit a tippkutatás biztosítása és a hálózati kapcsolatok könnyebb irányítása érdekében. Ezek a személyek mindkét szerv részéről SZT-tiszti állományban voltak. A vállalatok vezetői általában nem tartoztak sem a megnyertek, sem az ügynökök közé, nem voltak hálózati személyek, őket hivatalos kapcsolatként tartották a szolgálatok, nyilatkozatot sem kellett aláírniuk. A BM vagy az MNVK-2. felé végzendő feladataikat kötelességszerűen (és informálisan) teljesítették.

Az ellentétek kialakulása a belföldi hírszerző bázisoknál is elkerülhetetlen volt. Különösen a kémelhárítás – a már részletezett okok miatt – szeretett volna minél inkább belelátni a katonák ügyleteibe. Az embargós beszerzési csatornákat vizsgáló fejezetben részletesen foglalkozom az Elektromodul vállalat (EMO) – teljes nevén Magyar Elektrotechnikai Alkatrészkereskedelmi Vállalat – tevékenységével. A külkereskedelmi cégekre való titkosszolgálati ráépülés, valamint a két szervezet közötti rivalizálás érzékeltetésére jó példa az EMO-n belül a hetvenes évek közepén kialakult konfliktus, amely szintén a katonai vonal erőfölényével végződött.

Az EMO rendszeresen végzett embargós beszerzéseket a kommunista tömb országai számára.78 A céget 1952-ben alapították és 1968-ban nyert külkereskedelmi jogot. Nem kifejezetten haditechnikai beszerzésekkel foglalkozott, hanem különböző elektrotechnikai alkatrészek készletezésére, belföldi forgalmazására és importjára kapott felhatalmazást.79 Annak ellenére, hogy nem tartozott a hadiipari objektumok közé, az Elektromodul feladata volt, hogy a Belügyminisztérium és a Honvédelmi Minisztérium számára híradástechnikai készülékeket, berendezéseket vásároljon, illetve a hadianyaggyártásban szerepet vállaló üzemek részére a gyártáshoz szükséges elektronikai és vákuumtechnikai alkatrészeket is a cég hozta be az országba.80 Ezeknek a termékeknek a legnagyobb része embargó alatt állt, így beszerzésük különleges eljárást igényelt, közvetítő cégeken, kereskedelmi ügynökségeken keresztül férhettek hozzájuk a keleti blokk államai; ezekről a megoldásokról később részletesen is olvashatunk.

Nem ismerjük az MNVK-2. kapcsolati hálójának kiépülését a cégnél, de biztosak lehetünk abban, hogy a katonai felderítés a kezdetektől fogva jelen volt a vállalat életében, hiszen a hadiipari termékek beszerzésénél az együttműködés a Honvédelmi Minisztérium (HM) titkosszolgálatával elkerülhetetlen volt. 1974-ben az Elektromodul élén Udvardi Károly állt, aki az „MNVK-2. Csoportfőnökséggel fennálló munkakapcsolatát is felhasználta arra, hogy segítségükkel megakadályozza”81 az állambiztonság sikeres beépülését a vállalathoz. Újra a belügyi és a katonai titkosszolgálat rivalizálásának lehetünk tanúi, amely egy 1973 végén született miniszteri rendelet végrehajtásának kérdése körül csúcsosodott ki. A Belügyminisztérium megállapodott a Kohó-és Gépipari Minisztériummal, hogy ez utóbbi létrehozza szervezeti keretein belül a Nemzetközi Kapcsolatok Főosztályát. Továbbá a haditechnikai vállalatokat is felügyelő tárca vállalatainál pedig megszervezik a főosztály közvetlen alárendeltségében működő nemzetközi kapcsolatok osztályait. Ez a szervezet természetesen az állambiztonság szigorúan titkos állományban dolgozó tisztjeinek a fedését volt hivatva biztosítani. 1974 júniusában kereste fel a BM III/II. Csoportfőnöksége az Elektromodult, hogy a rendelet végrehajtásának a cégen belüli részleteit megtárgyalják. A BM felszólította a vezérigazgatót, hogy az 1969 óta a vállalatnál dolgozó D-165-ös SZT-alezredest, vagyis Kiss Józsefet nevezze ki az újonnan felállítandó nemzetközi osztály élére.82 Udvardi ezt megtagadta, és közölte, hogy a jelenlegi szervezeti felépítés, amelyben az Államközi Osztály koordinálja a külföldi partnerekkel való kapcsolatot, tökéletesen megfelel a vállalat érdekeinek. Több hónapos huzavona kezdődött, amelyben a belügy képtelen volt az akaratát keresztülvinni. Mindez nehezen képzelhető el anélkül, hogy Udvardi mögött ne álltak volna támogatók. Az egyikük maga az illetékes miniszterhelyettes, Kiss Ernő83 volt – akivel láthatóan jó kapcsolatot ápolt Udvardi a másik pedig maga a HM titkosszolgálata.

A BM őszre már feladta eredeti terveit és abban állapodott meg Udvardival, hogy a vezérigazgató létrehoz egy olyan szervezeti egységet a vállalaton belül, amely megfelelő szakmai fedést nyújt a belügyes tisztnek, és elfogadható lehetőségeket teremt az állambiztonsági feladatok ellátására. Udvardi ebbe belement, de kérte, hogy egyelőre tartsák titokban a megállapodásukat még a vállalat SZT-tisztje előtt is. Erre azért volt szüksége, nehogy a fedésben dolgozó alezredes hivatalos feletteseitől hamarabb megkapja az egyezségre vonatkozó utasításokat, és ennek birtokában esetleg megvétózza Udvardi tervét. A vezérigazgató ugyanis leválasztotta az Államközi Osztályról a protokollrészleget, és ennek irányításával bízta meg az állambiztonság képviselőjét. Ezzel nemhogy nem erősítette meg a belügyes jelenlétet, de még inkább korlátozta a kémelhárítást abban, hogy figyelemmel kísérje a vállalat kapcsolatait, ügyleteit. Az alezredes feladatkörébe tartozott többek között a cég vendégeinek kényelmét biztosítani, szálloda-és asztalfoglalásokat intézni, de még ezeket a „jogosítványokat” is erősen korlátozottan biztosították számára. A belügy felháborodottan vette tudomásul, hogy nem szerepelnek az utasításban olyan fordulatok, mint „ellenőriz, koordinál, joga van, megtagad, nem járul hozzá.”84 Udvardi a sofőrjével küldte be a kémelhárításhoz a kiadott utasítás szövegét, kész tények elé állítva a belügyet.

[image: A képen szöveg, út, kültéri, égbolt látható  Automatikusan generált leírás]
A Magyar Nemzeti Bank az 1970-es évek elején. Állam volt az államban.

Mivel az állambiztonság továbbra sem tudott akkora nyomást gyakorolni a vezérigazgatóra, hogy az felülbírálja a kiadott utasítást, a jól bevált módszerhez folyamodtak: kompromittáló adatokat gyűjtöttek a cégvezető ellen. A jelentésből kiderül, hogy az ÁVH már 1950-ben letartóztatta Udvardit egy „cionista ügy kapcsán”,85 és a szerv ezzel magyarázta az ellenük táplált bizalmatlanságot, amelyről az SZT-tiszt is folyamatosan beszámolt az évek során. A valóságban inkább arról lehetett szó, hogy el kellett rejteni a belügy embere elől azokat a visszaéléseket, amelyek egyértelműen az MNVK-2. valutakitermelésére utaltak. 1971 októberében például egy belső ellenőrzés során kiderült, hogy nyoma veszett 32 darab diódának, 848 ezer forint értékben.86 Az ügyet úgy sikerült elsimítani, hogy a külföldi beszállítót rávették arra, adjon ki egy nyilatkozatot, amelyben magára vállalja a felelősséget, cserébe a magyar vállalat kötelezte magát arra, hogy olyan nagy értékű üzleteket köt vele a jövőben, amelyből a partner anyagi kára busásan megtérül. De olvashatunk fiktív számlakibocsátásokról is, amelynek eltussolásában Fekete János, a Magyar Nemzeti Bank elnökhelyettese segítette a vállalat vezetését, illetve amelynek kapcsán Szabó János alezredes87 a „szolgálat érdekeire” hivatkozva állíttatta le a revizori vizsgálatot.88

Mindezen adatok összegyűjtése sem volt azonban elég ahhoz, hogy a BM rákényszerítse akaratát Udvardira. Azt is felajánlották, hogy Kiss József helyett egy másik SZT-tiszt kihelyezésével próbálják javítani az intézményi együttműködést, de Udvardi a következő fordulattal hárította el a lehetőséget: „ezt már ismerem, és egyébként sincs semmi garancia arra, hogy nem hülyébbet kapok helyette.”89 Ebben az esetben tehát a BM nem boldogult a társszervvel, 1974 végére úgy zárult le a konfliktus, hogy még a szigorúan titkos tisztet is ki kellett vonniuk a vállalattól, mert félő volt, hogy személyes biztonságát sem tudják garantálni.90 Bár Udvardi hamarosan távozott a vállalat éléről, helyére pedig az őt támogató korábbi miniszterhelyettes, Kiss Ernő került, nem valószínű, hogy ez a belügy pozíciójának erősödését jelentette volna a cégen belül, bár ennek bizonyítása további kutatásokat igényel.


	Belügyi „visszavágó”

A kémelhárítás tehát kísérletet tett a katonai vonal hatalmának visszaszorítására, összegyűjtött információi alapján eljárásokat is kezdeményezett. Több különböző „ügyben folytatott büntetőeljárás során felszínre kerültek olyan jelzések is, hogy az MNVK-2. Csoportfőnökség más területeken és vállalatok vonatkozásában is jogszabályellenes módon funkcionál. Azaz egyes külkereskedelmi vállalatok útján az ott lévő titkos kapcsolataik, illetve a létrehozott külkereskedelmi fedőszerveik révén, az MNVK-2. Csoportfőnökség nagy összegű valutát, emellett különböző címeken fiktív szerződésekkel ugyaninnen és más vállalatoktól, jelentős összegű forintot von el a népgazdaságtól.”91 Mindezen cselekmények megakadályozására a III/II. Csoportfőnökség egy olyan közös bizottság felállítására tett javaslatot a belügyminiszter és a honvédelmi miniszter számára, amelyben felülvizsgálnák a katonai felderítés vállalatait és pénzügyi rendszerét annak érdekében, hogy az anomáliákat megszüntethessék. A csoportfőnökség javaslata így hangzott:

1. „Az illetékes pártszerv, valamint a belügyminiszter és a honvédelmi miniszter elvtársak által létrehozott és megbízott bizottság vizsgálja felül:

• az MNVK-2. Csoportfőnökség tevékenységének alapelveit és jogellenes módszereit;

• a külkereskedelem területén az MNVK-2. által létrehozott fedőszervek létjogosultságát, működésük indoklását és funkcionálásuk népgazdaságra káros kihatásait;

• az MNVK-2. Csoportfőnökség pénzügyi rendszerét, az ide vonatkozó szabályok betartását;

• azoknak a vállalatoknak és intézményeknek a pénzgazdálkodásait és az MNVK-2. Csoportfőnökséggel tartott kapcsolatuknak a tartalmát, amelyek jogellenesen forintot vagy valutát utaltak át az MNVK-2. Csoportfőnökség részére;

• a népgazdaságtól különböző címeken elvont forintot és valutát mire használták fel.

2. Az MNVK-2. Csoportfőnökség szüntesse meg azt a gyakorlatát, hogy magyar állampolgárokkal, köztük vezető beosztású személyekkel közösen, operatív tevékenység révén jogellenes cselekményeket követ el.

3. Az MNVK-2. Csoportfőnökség pénzügyi előírásait a jövőben tartsa be. Gazdálkodása maradjon a megállapított költségvetés keretein belül, a népgazdaságtól pénzt semmilyen címen ne vonjon el.

4. Számolja fel azt a gyakorlatot, mely szerint operatív érdekekre hivatkozással kapcsolatainak jogtalan előnyöket biztosít, vámellenőrzés kiiktatására intézkedik, ajándékokat fogad el, és ezeket saját operatív tisztjei és hálózata tagjainak jutalmazására használja fel.”92

Nincs tudomásunk arról, hogy a javaslatnak érdemi hatása lett volna, bár hangsúlyozni kell, hogy ez a helyzet a hetvenes évek közepének viszonyait tükrözi. Valamikor az évtizedforduló környékén az MNVK-2-nél is felállították az önálló belső ellenőrzést, feltehetően éppen a kémelhárítás által kifogásolt visszaélések megakadályozására. Emiatt megszűnt a kémelhárítás jogosultsága a katonai felderítés ügyeinek ellenőrzésében, ezért a nyolcvanas évek időszakából az állambiztonsági levéltár iratai között sem találhatunk ilyen ügyekre vonatkozó dokumentumokat. A két szolgálat közötti éles ellentétek a fennmaradt és jelenleg hozzáférhető adatok szerint elcsitultak. A kémelhárítás súlyos gazdasági visszaélések felderítésére azonban a továbbiakban is indított nyomozásokat, ilyen esetekről bőven van dokumentáció, egészen a rendszerváltoztatás időszakáig bezáróan. Ezekben az ügyekben is ugyanazon személyek a már ismert trükkökkel csapolták meg a vállalatok pénzét, így ezeknél is a titkosszolgálatok által biztosított háttér erősen gyanítható. Felmerül persze az a kérdés is, hogyha valóban két rivalizáló szervezet konfliktusának lenyomatait tükrözik a belügyi dokumentumok – többnyire csak az egyik fél szemszögéből –, akkor mennyire lehet azokat objektív forrásnak tekinteni, feltárható-e belőlük hitelesen a teljes történet. Erre jelenleg nem tudunk választ adni, de a logikai összefüggések alapján mindenképpen kísérletet lehet tenni arra, hogy az események szálait kibogozzuk.

Még izgalmasabb kérdés, hogy mennyire tehető kizárólag a katonai felderítés felelőssé az ilyen jellegű gazdasági visszaélésekért. Ennek megválaszolása jelenleg szintén lehetetlen, hiszen a belügyi titkosszolgálat gazdasági tevékenységére vonatkozó dokumentumok nem kerültek még elő. Fedőcégekkel minden bizonnyal a belügyi hírszerzésnek is rendelkeznie kellett, hiszen az ottani munkához is elengedhetetlen volt a megfelelő fedővállalatok alapítása, erről azonban nincsenek információink. A nyolcvanas évek közepén már nagyjából kétszáz magyar érdekeltségű vegyesvállalat működött Nyugaton, azt viszont nem tudjuk, hogy ezek közül melyek szolgálták részben vagy egészben az állambiztonság gazdasági tevékenységének fedését.

Horváth István belügyminisztert sok ügyben tájékoztatták. Inkább hallgatott ő is.

A gazdasági bűncselekmények elleni nyomozás – csakúgy, mint minden más törvénysértés kivizsgálása – a Belügyminisztérium hatáskörébe tartozott, vagyis kevés az esélye annak, hogy amennyiben mégiscsak folytattak illegális gazdasági tevékenységet, ennek bizonyítására adatokat gyűjtöttek volna, vagy amennyiben mégis elkerülhetetlenné vált a nyomozás megindítása valamiféle érdekellentét vagy dekonspiráció miatt, akkor felfedték volna a szervhez vezető szálakat. Jelenleg egyetlen jelentést sikerült az állambiztonsági levéltár anyagai között fellelni, amely a III. Főcsoportfőnökség titkos számláinak meglétére utal.93 1988 szeptemberében a kémelhárítás két, fedőnévvel ellátott valutaszámlán nyilvántartott összeg nagyságrendjéről számolt be Horváth István belügyminiszternek. A Magyar Nemzeti Banknál vezetett „Vámos Zoltán” fedőnevű számlán a dokumentum szerint 1986. január 1-jén 1 450 737 USD szerepelt, amely különböző – és a dokumentumban felsorolt – befizetések után 1988. szeptember 1-jére már 2 280 026 USD – re gyarapodott. Ennél is érdekesebb a Magyar Külkereskedelmi Banknál vezetett belügyi számla, ugyanis ennek megnevezése „Euroimpex Vaduz” volt. A fedőnév egy Liechtensteinben bejegyzett „impex” meglétére utal, vagyis feltételezhetően a BM egyik offshore cégével állhatunk szemben. A számlán 1986. január 1-jén 2 449 074 USD szerepelt, 1988. szeptember 1-jén pedig 2 925 386 USD. A gyarapodás láthatóan kevesebb volt a megadott időben, mint az MNB-nél vezetett számlán. Ennek részben az volt az oka, hogy az MKB 1986 szeptemberétől kezelési költséget számolt fel a számla vezetéséért, részben pedig az, hogy az összegből 1987-ben negyedmillió dollárt átadtak a BM III/V. Csoportfőnökség számára az operatív technikai berendezések fejlesztésére. A jelentésben szereplő harmadik tétel egyértelműen operatív tevékenységből (valutakitermelésből?) származott, ugyanis az „operatív úton szerzett valutabefizetéseket” mutatta, amelyet a kémelhárítás a BM Külügyi Osztályára eljuttatott. Az összegek különböző valutanemekben vannak feltüntetve, éves szinten vannak megadva hozzá a napi forintárfolyamnak megfelelő értékek: 1986-ban 1 197 676 Ft, 1987-ben 1 629 943 Ft, 1988-ban 352 587 Ft értékű operatív úton szerzett valutáról számoltak be. A dokumentum 2. számú példányát a Vaduz nevű dossziéba rakták, amely feltehetően a BM nem teljesen legális pénzügyeinek archívuma volt.

A dokumentumból messzemenő következtetéseket a belügy pénzügyeire levonni nem tudunk, annak azonban látható a bizonyítéka, hogy titkosszolgálati valutakitermeléssel, fedett pénzek mozgatásával nekik is foglalkozniuk kellett – e nélkül nehezen is képzelhető el titkosszolgálati tevékenység. Ennek megértéséhez azonban közelebbről kell megismerkedni azzal a mechanizmussal, amit a blokk országaiban valutakitermelés alatt értettek. Vajon hogyan működött mindez, mi volt az eredeti célja? Lássuk!


	
INTERNACIONALISTA PÉNZÜGYEK

	„Alkotmányos” korrupció

A titkosszolgálati valutakitermelés célja elvileg a valutahiánnyal küzdő államháztartás kisegítése, különböző titkosszolgálati akciók fedése, a szolgálatok költségvetésének kiegészítése volt, de a kiépített mechanizmus segítségével a szocialista tábor támogathatta a nyugati testvérpártokat is. E kötet elsősorban arra kíván rávilágítani, hogy ez a szisztéma, mint mindenütt, magában hordozta a visszaélések lehetőségét, de a szovjet függőség és a kommunista diktatúra körülményei között akár évtizedes távon is érezhető károkat okozott a magyar gazdaságnak. Elengedhetetlen tehát annak a külkereskedelmi gyakorlat mögé bújtatott tevékenységnek az ismertetése, amely lehetővé tette a visszaélések elkövetését.

A később részletesebben ismertetésre kerülő párt-és vegyesvállalatok elsősorban nem termelő egységek voltak, hanem kereskedelmi közvetítéssel foglalkoztak, vagyis ügynöki feladatokat láttak el. Ennek az volt a lényege, hogy a két partner, vagyis az exportőr és az importőr közé beiktattak egy vállalatot, és csak azon keresztül lehetett lefolytatni az üzleti tárgyalásokat. Ez sok esetben nyilván előnyös is volt, hiszen maga a gyártó, kivitelező vagy forgalmazó cég megszabadul egy csomó – profiljába esetleg nem is tartozó – feladattól, ráadásul munkaidőt, költséget kímélhet meg vele, és a piaci viszonyokat is jobban ismerheti egy kifejezetten erre szakosodott vállalat. Jelen esetben azonban korántsem csak az üzlet optimalizálása volt a cél, hanem az, hogy a nyugati kommunista pártok bevételhez jussanak, illetve extra nyereséget realizálhassanak az államilag monopolizált külkereskedelem rovására.

Amennyiben egy kapitalista cég kereskedelmi kapcsolatba kívánt lépni egy blokkon belüli vállalattal, legtöbb esetben elutasították azzal, hogy lépjen érintkezésbe egy meghatározott közvetítővel – ez nemcsak cég, de akár egy konkrét személy is lehetett –, és vele folytassa le a tárgyalásokat. Ezért a tevékenységért a közbeiktatott fél néhány százalékos jutalékot kapott – nem ritkán mindkét oldalról. Ugyanez a mechanizmus működött akkor is, ha egy kommunista ország állami vállalata kezdeményezte a nyugati piacokkal való kapcsolatot. A külkereskedelemben ezt reexportügyletnek nevezik, amelynek a lényege, hogy két ország közötti áruforgalomba belép egy harmadik ország szereplője, a reexportőr, aki az import oldalon vevőként, az export oldalon eladóként jelenik meg. A reexportőr nem változtat az eladott terméken, annak csak a papírjaival foglalkozik, sokszor még az országát sem érinti az adott szállítmány, hanem közvetlenül kerül a termék az eladótól a vevőhöz. A közvetítő cég haszna vagy a jutalékból származik, vagy abból a különbözetből, amely az importőrnek fizetett ár és az exportőrtől beszedett ellenérték között van. A hidegháborús viszonyok közepette rendkívül fontos volt, hogy a reexportüzletek esetében lehetőség nyílt a származási ország elfedésére is, hiszen amennyiben az áru érintette a közvetítő cég országát, tehát nem direkt szállítás történt a két üzletfél között, akkor lehetőség volt az áruk átcsomagolására, papírjainak kicserélésére is – „neutralizálásra”, ahogy a kereskedelemben nevezik ezt az eljárást. Ezzel a nyugati cégek kivédhették a szigorú embargós előírásokat, hiszen közvetlenül csak a közvetítővel álltak kapcsolatban, a tényleges vevőről hivatalosan nem kellett tudniuk, de a keleti blokk országainak is lehetősége volt arra, hogy a szovjeteket megkerüljék.

Hasonló a mechanizmusa a tranzitügyleteknek is, bár itt a reexporthoz képest a hangsúly nem a profitszerzésen van, hanem kimondottan a kereskedelempolitika – a hidegháborús viszonyok között elsősorban az embargó – kijátszásán. A tranzitőr szintén harmadik ország képviselőjeként jelenik meg, akárcsak a reexportőr, munkájáért pedig mindig jutalékot kap. A két ügylet közötti legfőbb különbség ott található, hogy a reexportügyleteknél az eladó és a vevő elvileg nem kell, hogy ismerjék egymást, míg a tranzitálásnál az összes résztvevő tudott a másikról, hiszen a lényeg éppen a rendszer közös kijátszása volt. A hetvenes évektől fokozott jelentőséget kaptak a magyar külkereskedelemben a reexport-és tranzitügyletek, hiszen a vegyesvállalatok megjelenésével a külkereskedelmi cégek akár a legszigorúbb politikai irányvonallal ellentétes kapcsolatokat is fenntarthattak. Például az 1973. október 6-án kitört negyedik arab–izraeli háború során a szatellitállamokat szigorú Izrael-ellenes bojkottra kényszerítette a Szovjetunió. Magyarország és Izrael között a kereskedelmi kapcsolatok nem fagytak be, mindössze annyi történt, hogy az üzleteket átirányították az Ausztriában működő leányvállalatokhoz.94 Ez a fajta kereskedelmi metódus természetesen csökkentette a tényleges kereskedelmi partnerek nyereségét, illetve növelte a tranzakciós költségeket, de ez nem volt olyan jelentős veszteség, hogy ne érje meg a feleknek.

Az eredendően a testvérpártok támogatására kialakított rendszer viszont túlnőtt kezdeti keretein. Kirajzolódott belőle egy korrupciós hálón szerveződő gyakorlat, amely már jelentős károkat okozott a népgazdaságnak, különösen a vegyesvállalatok megjelenése után – erről a későbbi fejezetekben konkrét példákat is olvashatunk.

A külkereskedelmi ügyleteken kívül meg kell még említeni a switch fogalmát is, amely nagy jelentőséggel bírt a konvertibilis fizetőeszköz-hiánnyal küzdő keleti államok számára, ugyanis ezáltal konvertibilis valutához juthattak. A switch államközi kereskedelmi megállapodásokon nyugszik, amelyben egy évre előre meghatározzák az árucsere-forgalom nagyságát. A hangsúly a cserén van, ugyanis tényleges devizamozgás nélkül bonyolítják le az üzletet, árut áruval ellentételezve. A szállítások során meghatározzák a termék eszmei értékét, ezt klíringdevizában tartják nyilván, amely nem tényleges pénzösszeget takar, hanem csak a tartozások-követelések vezetésére szolgál. Valutához a szerződéses határidő lejárta után juthatott az érintett ország, méghozzá némi veszteséggel, ugyanis a klíringdeviza vásárlóértéke mindig alacsonyabb a konvertibilis devizánál. Ezért, ha a csereügylet során megszerzett árut a konvertibilis piacon értékesítették, ugyan konvertibilis valutához, illetve szabad devizához juthattak, de ennek értéke elmaradt a klíringelszámolás alapján szállított áruk értékétől.95 Minden veszteség ellenére azonban a vasfüggönnyel elzárt országok számára fontos valutaszerző lehetőség volt a switchügyletek bonyolítása. Ennek volt egy még speciálisabb formája, a valuta-vagy devizaswitch, amelyben tényleges árumozgás nem is volt, a „kereskedelmi” üzlet kifejezetten pénzügyi manipuláción alapult.96

Hasonló valutaszerzési céllal folytattak úgynevezett lecseréléses üzleteket, amelyeknek a lényege a jó minőségű magyar áruk exportálása volt konvertibilis valutáért vagy devizáért, helyette a hazai piacra olcsóbb és silányabb minőségű terméket importáltak.

A jutalékok tehát a pártállam idején is a külkereskedelmi áruügyletek természetes velejárói voltak, amit nemcsak a vállalatoknak fizethettek ki, hanem különböző személyeknek is, akik üzletkötőként beléptek az eladó és a vevő közé. Jó példa erre Paul Swraj esete, aki a hatvanas években a szocialista blokkban az indiai Kongresszus Párt választási kampányához gyűjtött „adományokat”. India semleges próbált maradni a hidegháborús felek között, azonban biztonságpolitikai szempontok miatt (legfőbb ellenfele, Pakisztán az USA táborához tartozott) a Szovjetunióhoz közeledett, 1971-ben pedig béke-és barátsági szerződést kötött a kommunista nagyhatalommal. Ez a Szovjetunió számára jelentős diplomáciai siker volt, hiszen India fogta össze az el nem kötelezett államok mozgalmát, a harmadik világ feletti befolyásgyakorlás kiépítése pedig mindkét nagyhatalom számára fontos volt. A hidegháború éveiben majdnem folyamatosan hatalmon lévő és a szovjetekkel kacérkodó Kongresszus Párt újabb választási győzelmének támogatását tehát a keleti blokk közös politikai érdekeként lehetett feltüntetni. Swraj a Metalimpex partnere volt, és minden India felé irányuló kereskedelmi üzletet csak rajta keresztül bonyolíthatott a vállalat. Reexportügyletekről volt szó, és a kereskedelmi ügynök bevonása azt jelentette, hogy az Indiába a Metalimpexen keresztül szállított nyugati termékek árát Swraj határozta meg. Ráadásul, amíg a Metalimpex konvertibilis valutában volt kénytelen kifizetni a reexportra szánt termékek árát, addig a devizahiánnyal küzdő India rúpiában teljesített a szintén devizahiánnyal küzdő Magyarország állami vállalatának.

A manipulációk itt nem értek véget, ugyanis teljesen elmaradt a különböző ügyletek során a versenyeztetés is. Csak azokkal a cégekkel szerződtek, amelyeket Swraj kijelölt a Metalimpex számára, ahelyett, hogy az Indiában működő magyar kereskedelmi kirendeltség segítségével terjeszkedett volna a magyar vállalat az indiai piacokon. A BM kalkulációi szerint az évente megkötött több millió dollárnyi üzlet alapján Swraj több százezer dollárt tett zsebre, nagyjából a forgalom tíz százalékát. Ám amikor az indiai kormányzat államosításokat hajtott végre, kevesebb lett Swraj bevétele is. Ezután a Metalimpex nagylelkű kompenzációban részesítette az üzletkötőt, és rejtett jutalékokkal egészítette ki jövedelmét.97 Az indiai férfi markát tizenegy év alatt másfél millió dollár jutalék ütötte, mindezt pedig a magyar vállalat költségvetéséből kellett kigazdálkodni.98 Ez a történet természetesen csak csepp a tengerben, hiszen számtalan „üzletemberrel” és céggel volt hasonló megállapodása a különböző hazai külkereskedelmi cégeknek.

Azt, hogy mennyire volt mindez bevett szokás, jól mutatja, hogy külön miniszteri utasítás szabályozta a csúszópénzek mozgásának rendjét. Az „alkotmányos költségnek” elnevezett tételeket a Magyar Nemzeti Bank folyósította a nyugati világban lévő kereskedelmi kirendeltségekre, illetve biztosította a külkereskedelmi vállalatok számára. Eredetileg a közvetítő cégek jutalékainak fedezetére szolgált, azonban ennek szerepe gyorsan bővült. A „bizalmas jellegű rendkívüli kiadások” kezelésére vonatkozó utasítás már a kenőpénzként funkcionáló összegek felhasználásáról és elszámolásáról is rendelkezett: „A bizalmas jellegű rendkívüli kiadásokon az egyes szerződések megkötésével és bonyolításával, továbbá piacok és kontingensek megszerzésével és fenntartásával, illetőleg az áruforgalom bővítésével kapcsolatos olyan anyagi áldozatvállalást kell érteni, amelynek közvetlen vagy közvetett kedvezményezettje külföldi, és amely nem minősül az áruforgalommal kapcsolatos szokásos közvetlen vagy közvetett költségnek (árengedményjutalék, propaganda, reprezentáció stb.).”99

Az üzletek megkötésekor a jutalékra vonatkozó megállapodás elfogadására kizárólag a külkereskedelmi vállalat igazgatója, esetleg helyettese volt felhatalmazva, az egyezség dokumentumait titkosan kellett kezelni, és az ehhez köthető iratokat lehetőleg semleges papírra írták, cégszerű aláírás és bélyegző nélkül.100 Az „alkotmányos költségek” tehát elsősorban az üzletkötésekhez biztosított titkos kenőpénzek voltak, de fedeztek ebből a keretből titkosszolgálati akciókat, valamint a központi politika által meghatározott egyéb titkos feladatokat is. Nem rendelkezünk pontos adatokkal arról sem, hogy összességében milyen volumenű pénzmozgásokra kell gondolni az alkotmányos költségek átutalásánál. Azt viszont a Metalimpex elleni nyomozás irataiból tudjuk, hogy a vállalat 1970–1973 között a római magyar kereskedelmi kirendeltségre összesen 40 695,59 USD-t juttatott el ilyen jogcímen. Mivel az így felhasználható összeg elszámolására kevésbé szigorú szabályok vonatkoztak, rugalmasabban lehetett azt kezelni. A kereskedelmi kirendeltségekre utalt összegek fölött ráadásul az adott szervezetet irányító titkosszolgálatok rendelkeztek, felhasználták azt az általuk valutakitermelésnek nevezett pénzügyi trükkökhöz is.

Mint már említettem, a valutakitermelés gyakorlata fontos szerepet játszott nemcsak a titkosszolgálatok fedett műveleteinek finanszírozásában, de a szocialista országok dollárszükségletének biztosításában is, és természetesen visszaélésekre is lehetőséget nyújtott.101 Az alkotmányos költségkeretet legegyszerűbben úgy lehetett megdézsmálni, hogy az ebből kifizetett jutalékok néhány százalékát visszakérték a korrumpált üzletkötőtől. Ezek a visszatérítések már tényleg nem jelentek meg semmilyen kimutatásban, egy részük feltehetően a szolgálat büdzséjét növelte, de a nagyobb része magánszámlákra vándorolhatott.

A jutalékrendszer egyre inkább elszakadt eredeti rendeltetésétől, és a politikai célok háttérbe kerültek. Bár a nyugati baloldali pártok támogatása egészen a rendszerváltásig napirenden volt, a kereskedelmi partnerek kiválasztásában mind nagyobb teret hódított a korrupció, háttérbe szorítva az ideológiát. A kapitalista országok közül a legfontosabb kereskedelmi partnernek számító NSZK ipari cégeivel kiépített kapcsolatok például leginkább azon alapultak, melyik vállalat fizet többet a döntéshozó vállalatvezetőnek. Ezek a jutalékok a rendes árengedményeken felül jártak a konkrét üzletet realizáló kereskedőnek, amelyet többnyire helyi, nyugatnémet bankokban nyitott számlákon helyeztek el.102

Eredetileg azok a jutalékok, amelyeket a nyugati cégek fizettek a magyar vállalat képviselőinek azért, hogy bejussanak a magyar piacra, szintén az ország valutaínségét voltak hivatva enyhíteni. A hivatalos útja a kenőpénz elhelyezésének az volt, hogy a kereskedelmi vállalat befizette azt az MNB-be, majd megkapta annak értékét forintban. Bár a vállalatnak így vesztesége nem keletkezett, hiszen a kenőpénz – ha forintban is – a vállalat kasszájában maradt, az üzlet megkötésében közreműködő kereskedő személyes haszna elmaradt. Talán nem lehet csodálkozni azon, hogy a kenőpénzeket sokkal inkább nyugati bankokban vezetett számlákra utaltatták az érintettek. A nyugati cégeknek pedig jól felfogott érdekük volt, hogy megőrizzék a keleti kereskedők „bizalmát”, hiszen jelentős piacok felé nyitottak kapukat, ezért igyekeztek kialakítani saját szervezeti felépítésükön belül azokat a kereteket, amelyek a legmegfelelőbbek voltak az együttműködéshez.

Az Egyesült Államok erős nyomást gyakorolt nyugat-európai szövetségeseire azért, hogy elszigeteljék a nyugati technológiától a keleti blokkot, ezért az ottani cégeknek is érdekük volt, hogy közvetítőkön keresztül folyjon a kereskedelem. Így fedésben tudták tartani a tényleges tevékenységüket, vagyis tökéletesen megfeleltek számukra is a reexport-és tranzitügyletek. A nagy cégek kelet-európai részlegeket hoztak létre kereskedelmi osztályaikon, ahol előszeretettel alkalmaztak emigráns munkavállalókat, akik jól beszélték a térség valamelyik országának nyelvét és ismerték az üzletfél kultúráját, életkörülményeit.103


	Titkos párttámogatások

A Szovjetunió teljes fennállása alatt mind erkölcsileg, mind anyagilag támogatta a birodalmán kívüli kommunista pártokat, baloldali mozgalmakat, és ezt kötelezővé tette a befolyási övezetébe került országok számára is. A direkt pártfinanszírozás nemzetközi rendszerében már a negyvenes évektől Magyarország is részt vett. Pontos adatokkal nem rendelkezünk arról, mekkora összeggel járult hozzá hazánk a munkásmozgalmi szolidaritási alaphoz, azt viszont tudhatjuk, hogy egészen a nyolcvanas évek végéig „gurultak a dollárok” Budapestről Moszkvába, valamint közvetlenül is kaptak „segítséget” a testvérszervezetek. Ezek a közvetlen juttatások általában egyediek voltak, külön megkeresések esetén küldték az „adományokat”, állandó támogatást Magyarországtól csak az Osztrák Kommunista Párt kapott.104

Hazánk a direkt támogatáson felül az indirekt pártfinanszírozásban is részt vett: a pártvállalatokhoz befolyó külkereskedelmi jutalékok segítségével a szolidaritási alapba befizetett összegek többszörösével támogattuk a nyugati testvérpártokat. Hiába húzták fel ugyanis a blokk nyugati gyepűjén az aknazárral biztosított vasfüggönyt, a hidegháború legfagyosabb éveiben is virágzó kereskedelem folyt a Szovjetunió és szatellitállamai, illetve a nyugati kommunista pártok vállalatai között. Mivel a Nyugat-Európában működő kommunista pártok számára adva volt a kapitalista gazdaság nyújtotta vállalkozói szabadság, könnyedén tudtak különböző pártvállalatokat alapítani, amelyeknek támogatása elsőrendű feladata volt a keleti blokk államainak.105 Már 1949-ből rendelkezünk adatokkal arról, hogy a frissen létrehozott magyar külkereskedelmi vállalatok kiemelt partnerei között szerepeltek az Olasz Kommunista Párt106 tulajdonában lévő kereskedelmi cégek,107 de Franciaországban és Ausztriában is léteztek a helyi kommunista pártok tulajdonában vállalatok,108 amelyeken keresztül finanszírozták az internacionalizmus térnyerését a nyugati világban. Mindhárom ország éppen ezért folyamatos külkereskedelmi partnere volt a szocialista tömbnek, de közülük a legjelentősebb az olasz vonal volt: az ottani kommunista párt támogatása a kétpólusú világ teljes fennállása alatt meghatározó maradt.

A legfontosabb nyugati pártvállalatok és a magyar külkereskedelem közötti kapcsolatok folyamatosan fennálltak. Az olasz oldalról több feldolgozás is született már,109 a francia és az osztrák pártvállalatok támogatásával azonban kevésbé foglalkozott a szakma. A Francia Kommunista Párt (FKP) az egyik legerősebb nyugat-európai képviselője volt a bolsevik ideológiának, majd az eurokommunizmus zászlóvivője lett; ők irányították az Interagrát, a nyugati világ legnagyobb kommunista pártvállalatát. Az Interagra leginkább a szovjet termékek kapitalista piacokon való terjesztését végezte,110 de folyamatos kapcsolatban volt más szocialista államokkal is. Tekintélyes befolyással bírt a frankofón országok piacain, így a harmadik világ felé folytatott szocialista gazdaságpolitikából sem lehetett kihagyni. A cég elnöke egy kommunista milliomos, Jean-Baptiste Doumeng volt. Magyar relációban a Terimpex vállalat minden Franciaország felé folytatott exportját ő intézte, de rajta keresztül bonyolódott a magyar Monimpex üzleteinek nagy része is, vagyis elsősorban az agrártermékek és az élelmiszeripar területén képviselte Magyarországot. Figyelemre méltó, hogy a hatvanas évek végéről származó adatok szerint a Franciaország felé folytatott kereskedelmünk 60–70%-a az Interagra hatáskörébe tartozott.111 A cégnek még a nyolcvanas években is volt Magyarországon képviselete, amely közvetlenül tudta tartani a kapcsolatot pártvonalon a magyar gazdasági vezetőkkel, így biztosítva az FKP érdekeit. Igazgatója a hatvanas évek közepétől Magyarországon dolgozó Albert Clavier volt.112

Jellemző, hogy a magyar cégek olyan esetekben is biztosították a jutalékot, illetve kompenzálták a különbséget, amikor a pártvállalatok – és nemcsak az Interagráról van szó – valamilyen oknál fogva nem tudták elvégezni a közvetítői feladatukat, vagy esetleg kevesebb profitot realizáltak (ezt a metódust már az indiai Swraj esetében láthattuk). Előfordult, hogy a francia piac túltelítettsége miatt a Terimpex nem tudott szállítani az Interagrának, viszont „a jutalékot természetesen megfizették.”113 Ugyanez volt a helyzet az Italimpex olasz pártvállalat esetében is, amikor 1966-ban azzal a kéréssel fordult a Magyar Külkereskedelmi Bankhoz, hogy segítsen kijátszani az olasz adószabályokat, amelyek 40%-os adót vetnek ki a közvetítői jutalékra. Salusinszky István megtalálta a megoldást: a képviseleti jogot névlegesen a Hungagent vállalatra ruházták, amely viszont a neki kifizetett jutalékot átadta az Italimpexnek.114 E két egyszerű példa is megvilágítja az előző fejezet elején megfogalmazott állítás valódiságát: a közvetítő cégek beiktatásával korántsem az üzlet optimalizálása, az állami vállalat profitjának maximalizálása volt a cél.

Az Interagra mellett több pártvállalata is volt a Francia Kommunista Pártnak. A Comix az Artex és az Elektroimpex cikkeit terjesztette Franciaországban,115 de más kisebb jelentőségű termékek is hozzá futottak be, mint például a Chemolimpex kempingfelszerelései vagy a Konsumex játékai.116 A Sorice a Mineralimpex propángázüzleteit bonyolította, a Tanninpexnek pedig bőröket szállított.117 A Cifal nagyobb beruházások és mérnöki munkák szervezésével foglalkozott, az O.P.F. pedig propaganda megbízásokat teljesített, és elsősorban a Hungexpo kapcsolata volt. Érdekes a magyar külkereskedelemnek a Cooperative Lafayette-tel való együttműködése, hiszen a cég – legalábbis a magyar állambiztonság információi szerint – katolikus vezetés alatt állt. Tehát nem tartozott a pártvállalatok sorába, mégis rendszeresen segítette a hazai cégek exportját, méghozzá kormányzati szinten, ugyanis a különböző minisztériumokban rendkívül jó érdekérvényesítéssel rendelkezett.118 Mindezt egyetlen embernek, a cég kereskedelmi igazgatójának köszönhette Magyarország. Jean Ludovic Serre az MKB-val több switchüzletet bonyolított, rendszeresen beutazott hazánkba, tehát feltehetően ő volt az a kulcsember, aki a jutalékrendszernek köszönhetően előnyben részesítette a magyar szállítókat. Rajta kívül számos olyan kapcsolata volt a párizsi magyar külkereskedelmi kirendeltségnek, akik a nagy francia cégeknél – például a Renault-nál – egyengették a magyar érdekeket.

Ausztriában 1945 és 1955 között a szovjet ellenőrzés alatt álló területeken több kommunista pártvállalat is alakult.119 A szovjet megszállás után nem sokkal az adófizetés elkerülésének érdekében liechtensteini bejegyzéssel hozták létre az Intraco nevű céget.120 Később minden bizonnyal több vállalkozást is beindítottak és 1955 után az osztrák kommunisták megörökölték a szovjet kezelésben lévő vállalatokat,121 amelyeken keresztül folyamatos támogatást kaptak a blokk országaiból. Magyarország ausztriai exportjának 40–60%-a pártvállalatokon keresztül folyt, és a mezőgazdasági kivitel egésze a testvérpártok támogatását szolgálta. 1966-os adatok szerint 23 millió USD értékű forgalom bonyolódott a szomszédos országgal pártvállalatokon keresztül, ebből nagyjából félmillió USD volt az osztrák kommunisták tiszta haszna.122

Az Intraco nevű céget – a magyar állambiztonság ismeretei szerint – 1957-ben átnevezték, Budapesten már River néven nyitott irodát.123 1978. október 1-jén dr. Fejes Lajost nevezték ki a budapesti képviseleti iroda igazgatójának. Fejes évtizedek óta a külkereskedelemben dolgozott, a belügyi hírszerzés kapcsolataként került 1966-ban Brüsszelbe, majd 1973-ban Rómába küldték, ahol Obláth György beosztottjaként igyekezett elvégezni a rábízott operatív feladatokat.124 Ő volt az, akit Obláth – feltehetően a katonai felderítés érdekeinek képviseletében – akadályozott a titkosszolgálati tevékenységében. Mivel korábbi sikeres hírszerző munkájával ellentétben Rómában nem tudott érdemi eredményt felmutatni, hazarendelték, majd két év pihentetés után újra kapcsolatba lépett vele a III/I. Csoportfőnökség, amikor a River igazgatói posztjára került. Brüsszeli kiküldetése alatt ugyanis kimagasló szakértője lett az Európai Gazdasági Közösségnek, ezért a szerv bízott abban, hogy új beosztását felhasználva ismét értékes információkhoz juthatnak. Fejes ekkor már sem fizikálisan, sem pszichésen nem volt a régi. Új munkahelyén mindenhol ellenséget sejtve mozgott, bizalmatlansága olyan mértéket öltött, hogy feljelentést tett régi tartótisztjeinél a River irodában tapasztalt visszaélésekről. Állításai elég homályosak voltak, különféle illegális pénzmozgásokról beszélt, és arról, hogy határozott tiltakozása ellenére a bécsi központban tett látogatása alkalmával a kitűnő állapotban lévő 250-es Mercedes gépkocsiját erőszakkal vadonatúj 300-as diesel Mercedesre cserélték.125

Fejes ennél súlyosabb problémáról ugyan nem igazán tudott beszámolni, feljelentése azonban tanulságos eredményre vezetett. Még közvetlenül Kádár Jánoshoz is írt panaszlevelet az időközben esedékessé váló nyugdíjazása kapcsán, amelyet rendkívül méltánytalannak ítélt, vagyis a legfelsőbb pártvezetéshez is eljutott a Riverrel kapcsolatos fenntartásainak híre.126 Az állambiztonság kellemetlen helyzetbe került, hiába igyekeztek Fejessel megértetni, hogy az ő hatáskörük nem terjed ki az Osztrák Kommunista Párt vállalata által elkövetett visszaélések vizsgálatára, erre egyedül az MSZMP KB Gazdaságpolitikai Osztálya lenne illetékes.127 Fejes eltökéltsége töretlen maradt, ezért a hírszerzés hivatalosan is felvette a kapcsolatot a BM III/II. Csoportfőnökséggel, de ők is távol tartották magukat az ügytől azzal, hogy nincs lehetőségük az osztrák kommunisták vállalata környékén vizsgálódni. Annak érdekében, hogy a felelősséget a BM elhárítsa magáról, szignalizációs128 jelentést küldött Rácz Sándornak,129 az MSZMP KB Közigazgatási és Adminisztratív Osztály (KAO) vezetőjének.130 Az ügy ezzel le is zárult. Néhány kézzel írott feljegyzést tartalmazó cédulát még találunk a dossziéba lefűzve, amelyeken Karasz Lajos131 miniszterhelyettes, III. főcsoportfőnök és beosztottjai üzengetnek egymásnak. Ehhez hasonló fordulatokat olvashatunk a papírokon: „Mi az ügyben tudatosan semminemű intézkedést nem tettünk.”132 A bizonytalanság azonban érezhető a szerv mentalitásán. Karasz Lajos – biztos, ami biztos alapon – azért utasítást adott arra, hogy a cég hat alkalmazottját ellenőrizzék az állambiztonsági nyilvántartásban, a pénzügyi visszaélések felderítésére azonban kísérletet sem tettek.

A pártvállalatok léte és azok támogatása rendkívül fontos volt az internacionalizmus térnyerése szempontjából: a nyugati kommunista pártok fennmaradását biztosították.

A támogatási rendszer pedig alapjául és mintájául szolgált egy olyan mechanizmus kiépítésének, amely a hetvenes-nyolcvanas évek jelentős pénzügyi csalásaira adtak lehetőséget. A River körül felmerült problémák és azok kezeletlensége kicsiben ugyan, de jól mutatják az igazságszolgáltatás csődjét, az állampárt érinthetetlenségét, valamint az illetékes bűnüldöző hatóság, vagyis a BM III/II. Csoportfőnökség elbizonytalanodását feladatának teljesítése és a politikai elvárások közötti ellentmondások miatt. Ennek köszönhetjük, hogy valamiféle képet mégiscsak kaphatunk a korszak gazdasági bűncselekményeiről, ugyanis a kémelhárítás összegyűjtötte azokat az információkat, amelyek a feladatainak ellátásához szükségesek voltak, legfeljebb a következmények elmaradtak.

A pártvállalatokkal fenntartott kapcsolatok a hetvenes években fellazultak, ezt Szilágyi Gábor „az új gazdasági mechanizmus nyomán előállt nagyobb vállalati önállósággal”133 magyarázza, de véleményem szerint ez önmagában még kevéssé indokolja a változást. Az okot a vegyesvállalatok alapításának engedélyezésében látom, ugyanis 1972 után gombamód kezdtek szaporodni a külföldi bejegyzéssel rendelkező, részben vagy egészben magyar tulajdonban álló cégek. Rövid időn belül ezek váltak a pártvállalatok támogatására kialakított rendszer igazi haszonélvezőivé. Lassan kiszorították a zsíros üzletekből a nyugati országok kommunista tőkéseit, rájöttek, hogyan kell a kereskedelmi jutalékokat saját zsebre tenni, ez volt az új vegyesvállalati céghálózati rendszer lényege. Akkor ne csak nézzük, lássuk is! Íme!


	Fél lábbal a kapitalizmusban – a vegyesvállalatok

1972. október 3-án a Pénzügyminisztérium kiadta a 28/1972-es rendeletét a külföldi részvétellel működő gazdasági társulásokról, ezzel megszületett az a jogszabály, amely szabad utat engedett a vegyesvállalatok alapításának.

A külföldi – elsősorban a nyugati – világ gazdasági társaságaival kapcsolatos együttműködés a hatvanas évek első felében még kizárólag kooperációs szerződéseken alapult. A tőkés érdekeltségekkel való összefogás a vegyesvállalatok elterjedésének előzményeként értékelhető.134 Elsősorban az volt a szerepe, hogy a szabadalmak és know-how-k átvételével emeljék a hazai termelés színvonalát, növeljék a hatékonyságot, azonban ezek az együttműködési megállapodások szűk körűek voltak. A termelést végző vállalatok csak erős ellenőrzés mellett adhatták át licenceiket, technológiájukat, ráadásul egyre nagyobb igény mutatkozott a külkereskedelmi kapcsolatok fejlesztésére is. Ez viszont nem a termelő vállalatok, hanem a közvetítő kereskedelemmel foglalkozó cégek nagyobb fokú megjelenését igényelte a vasfüggöny túloldalán.

Külföldi vállalatalapításokról már az új gazdasági mechanizmus meghirdetése előtti időszakból is vannak információink. 1968-at megelőzően magyar részesedéssel a nyugati világban 14 vegyesvállalat működött.135 Ezek a vállalatok még egyedi engedéllyel jöhettek létre, általános szabályozás nem létezett. Felügyeleti hatóságaik sem voltak kijelölve, pénzügyi tevékenységük vezetése és ellenőrzése nem volt kidolgozott. A gazdasági reform beindításával párhuzamosan – 1968. január 1-jétől – a külföldi magyar érdekeltségek létrehozásával és működésével kapcsolatos legfontosabb teendők a Magyar Külkereskedelmi Bankhoz (MKB) kerültek. Az MKB ugyancsak átvette a Magyar Nemzeti Banktól a vegyesvállalatokra vonatkozó devizahatósági feladatokat is136 – ezzel elmélyítve a két pénzintézet közötti hatásköri konfliktusokat.137

A vegyesvállalatok jelentőségét hiba lenne alábecsülni a kádári Magyarország gazdasági, technológiai fejlődésének vizsgálatakor. A saját piacaikat a szabad világ országai sok esetben – főként a szövetségi rendszeren kívülről jövő import ügyében – protekcionista intézkedésekkel védték. Egy vegyesvállalat esetében azonban elhárultak a diszkriminatív szabályozás által okozott hátrányok, vagyis javultak a piacra jutás feltételei.138 Az export növelésének és gazdaságosabbá tételének célja mellett nem lehet figyelmen kívül hagyni azt a szándékot sem, hogy a külföldi tőke bevonásával az üzlettel kapcsolatos kockázatvállalás is megoszlott a magyar és a tőkés tulajdonos között.139 Ráadásul a magyar külkereskedelmi vállalatok a megcélzott piacok közvetlen közelébe kerültek, annak tulajdonképpen gazdáivá váltak.140 Vagyis olyan közvetlen ismeretekre tehettek szert, amelyek korábban elképzelhetetlenek voltak, és a piaci szereplőkkel való kapcsolattartás könnyebb lett.

A szolgáltatást végző vegyesvállalatok léte is előnyökkel járt a gazdaságra nézve, nemcsak a kereskedelmi cégeké, hiszen magyar szellemi terméket exportáltak, „nem is szólva arról, hogy ahol a magyar szakemberek készítik a terveket, ott már figyelembe vehetik a szükséges gépek, felszerelések magyar exportját”,141 vagyis olyan berendezések felhasználásával készíthetik a terveket, amelyek magyar termékek beépítését igénylik. A gazdaságossági előnyöknél is lehetett egy fontosabb szempont: a technológiai transzfer megkönnyítése. Emiatt részben kapitalista érdekeltségű vállalatok könnyebben juthattak hozzá embargó alatt álló termékekhez, és reimportként142 vagy tranzitálásként eljuttathatták azt a keleti blokkba. Különösen jól működött ez az embargós útvonal olyan cégeknél, amelyek nem teljesen új alapításúak voltak, hanem egy már működő vállalatba szállt be egy magyarországi tulajdonos, vagyis megörökölte a jogelőd cég kapcsolatait, üzleti partnereit.

Mindezen előnyök ellenére mégsem nőtt olyan ütemben az új vállalkozások száma, mint ahogy az várható lett volna. 1968 elejétől, amikor az új gazdasági mechanizmus meghirdetésével és az MKB jogkörének kiszélesítésével nagyobb lehetőség nyílt a vegyes tulajdonú vállalkozások beindítására, évente nyolc-tíz ilyen jellegű céget jegyeztek be. Ezzel a korábbi években alapított tizennégy vállalattal együtt 1970. december 31-én összesen negyven vállalat működött a nyugati világban magyar részesedéssel.143 Az MKB vezetősége szerint azért maradt el a várakozásoktól az alapítások száma, mert a hatályban lévő jogszabályok akadályozták a vegyesvállalatok gördülékeny működését. Az alapítás költségei a cégek vállalatfejlesztési alapját terhelték, ráadásul a vegyesvállalatoknak előre be kellett nyújtani a felügyeleti szervhez, vagyis az MKB-hoz az éves pénzügyi, jövedelmezőségi és készlettervet, annak ellenére, hogy a hazai cégek – a vállalati önállósodásnak köszönhetően – ekkor már csak saját maguknak készítették kalkulációikat. Ez rendkívül bonyolult és költséges ügymenettel járt, eredménye pedig kétséges volt, hiszen a vállalatok által készített mérlegek és eredménykimutatások „nem tükrözik a valóságos helyzetet, mert az ottani adózásra való tekintettel manipulált adatokat tartalmaznak.”144 Ez azt bizonyítja, hogy a vegyesvállalatok a működési helyükön életben lévő adójogszabályok kikerülésére törekedtek.

Egyszerűsíteni kellett tehát a vegyesvállalatok működésének szabályozását, valamint az alapításra vonatkozó jogszabályi keret is rögzítésre várt. 1970. augusztus 7-én lépett életbe az 1970. évi 19. számú törvényerejű rendelet a gazdasági társulásokról, amely részletes útmutatást adott a közös vállalatok alapítására és működésére vonatkozóan, de a külföldi érdekeltség bevonásának említésére csak a záró rendelkezésekben került sor. Ebből is csak annyit tudhatunk meg, hogy „külföldi jogi személy, illetőleg külföldi vállalat gazdasági társulásban a pénzügyminiszter engedélyével és az általa meghatározott feltételek szerint vehet részt.”145 Hiába jelezte tehát az MKB, hogy a vegyesvállalatok alapításának és működésének feltételeit szabályozni kellene, pusztán csak egy keretjogszabályhoz hasonló paragrafus született, amelyet nem lehetett kitölteni más rendelkezésekkel egészen 1972-ig. Tehát továbbra is egyedi engedély kellett a vegyesvállalatok alapításához, ami nehézkessé és bürokratikussá tette a folyamatot.

Egyelőre pontos adataink nincsenek az 1968 előtt létrehozott 14 vegyesvállalatról, annyit azonban megállapíthatunk, éppen az alapításhoz szükséges engedélyek egyedi elbírálása miatt, hogy elsősorban olyan cégekre kell gondolnunk, amelyek közvetlenül állami, párt-vagy titkosszolgálati érdekek kiszolgálását célozták. Tulajdonosi körüket elsősorban pénzintézetek vagy utazási irodák között kell keresni, hiszen ezeknek a működése ellehetetlenült volna, ha a Kelet–Nyugat közötti merev elzárkózás politikai irányvonalát követik. Az IBUSZ-nak például több irodája is működött már ekkor. Az is jellemző, hogy az első cégalapítások célországa elsősorban Ausztria volt.


	Beszáll a CW Bank

Ausztria a második világháború után négyhatalmi megszállás alá került, majd 1955-től hivatalosan semlegessé vált, központi szerepet játszva a nagypolitikában, hiszen hídként jelent meg a két ellenséges világrend között. Nem véletlen, hogy első vegyesvállalataink közül a legtöbbnek itt jelölték meg székhelyét, innen kiindulva terjeszkedtek tovább Nyugaton. Ausztria éppen semlegessége miatt tudta könnyebben kijátszani az USA által diktált embargós szabályokat, ezért az itt létrehozott magyar tulajdonban lévő cégek egyik legfőbb feladata ennek kihasználásában ragadható meg.

A COCOM-listán szereplő termékek beszerzését a blokkon belüli államok hírszerzései egymás közötti munkamegosztás szerint végezték, a beszerzett áruk és licencek nagy része a Szovjetunióba került. Magyarország szerepe a műszaki-tudományos hírszerzés területén éppen a vegyesvállalatoknak köszönhetően vált jelentőssé, hiszen a KGST-országok közül hazánk ápolta legélénkebben a kereskedelmi kapcsolatokat nyugati szomszédunkkal. A hetvenes évek elején a szatellitállamok és Ausztria között létrejött kooperációs szerződések közel kétharmadában Magyarország vett részt.146 Még ennél is beszédesebb adat, hogy az Ausztriában működő és a KGST országaihoz köthető 53 vegyesvállalat közül 33 cég magyar érdekeltségű volt.147 Elsősorban külkereskedelemmel foglalkozó közvetítő vállalatokra kell gondolnunk, amelyeknek működése felett rendkívül gyenge ellenőrzési jogkört gyakorolhattak a magyar hatóságok.

A kémelhárítás adatai szerint gyakran szerveztek ki nyereséges üzleteket a leányvállalatokhoz – ezekkel később bővebben is foglalkozunk –, és az érintettek mindent megtettek azért, hogy a profitot kint is tartsák. Vagyis az így lebonyolított kereskedelmi ügyletekből eredő haszon az anyavállalatokhoz nem érkezett haza, ki tudja milyen mértékben rontva az ország külkereskedelmi mérlegét. Az üzletek kiszervezése, a vegyesvállalatok támogatása, a kommunista pártvállalatok finanszírozása jelentősen hozzájárulhatott a külkereskedelmi egyensúly hiányához, de egyelőre becsülni sem tudjuk, hogy milyen mértékben. Ennek a szisztémának a folyamatos fenntartásához párttámogatásra is szükség volt, ilyen nagyságrendű manipulációkat – amelyek ráadásul nem maradtak észrevétlenek a bűnüldöző hatóság előtt – másként nem lehetett volna elkövetni. Ez a szisztéma a rendszerváltáson is átívelt, a privatizációk során erkölcstelen előnyhöz juttatta a haszonélvezőket. „A társaságalapítás legfőbb hajtóereje kezdetben az adóoptimalizáció volt, mivel a társaságokba bevont külső tőkét az állam masszív adókedvezménnyel jutalmazta. Alighanem több adókedvezmény ment ki, mint ahány dollár jött be. Elég volt a Nyugatra titokban kivitt pénz egy részét visszahozni, elég volt külföldi leányvállalatokat itthon tőkésként bemutatni.”148 – emlékezett vissza Tömpe István, aki 1989-ben kormánybiztosként felelt a privatizáció menetéért.

A külföldön működő vállalatok pénzügyi tevékenységének bonyolításához banki háttérre is szükség volt. Mind a Szovjetunió, mind a szatellitállamok létesítettek pénzintézeteket Nyugat-Európában, amelyek többféle szerepet játszottak. Feladataik közé tartozott a vasfüggönyön keresztül bonyolított kereskedelem finanszírozása, a keményvaluta beszerzése, a gazdasági hírszerzés, a pénzkölcsönzés (a viszontkölcsönzés kiindulópontjaként) és a szovjet arany értékesítése. Ezeket a bankokat az USA titkosszolgálata is számon tartotta. A CIA (Central Intelligence Agency – Központi Hírszerző Ügynökség) 1975-ben Soviet and East Europien-Owned Banks in the West címmel egy tanulmányt készített a keleti blokk országai által a nyugati, illetve a közel-keleti országokban alapított szocialista tulajdonban lévő bankokról. A jelentésből kiderült, hogy a szovjetek Nyugaton végzett óriási volumenű banki tevékenysége mellett a szatellitállamok hasonló ténykedése szinte eltörpült. Viszont ekkor Lengyelország mellett Magyarország volt az a másik ország, amely a Nyugaton fenntartott banki hálózatát bővíteni kívánta.149 Ugyanakkor az előbbieknek némileg ellentmondva a jelentés „A” függelékéből az is kiderül, hogy Romániának ekkor már legalább olyan kiterjedt nyugati banki hálózata volt, mint az említett két államnak.150

Visszatérve a Magyar Népköztársaság egyes szerveiből összeállt csoportok által végzett valutakitermelésre és vegyesvállalatok alapítására, a banki háttér megteremtésének céljára a fenti CIA jelentésben is szereplő, a legrégebben működő külföldi székhelyű, de magyar tulajdonú cég, a Central Wechsel-und Creditbank (CW Bank) volt a legalkalmasabb. A céget Central Wechsel AG Niederlassung Wien néven alapították 1918-ban a Central Weschselstuben AG nevű budapesti bank leányvállalataként.151 Ezzel az osztrák főváros legrégebbi múltra visszatekintő külföldi pénzintézete volt a hidegháború idején.152 A CW Bank 1947-ben – miután az anyacéget államosították – a Pesti Magyar Kereskedelmi Bankhoz került, illetve az MKB 1950-es létrehozása után ez a pénzintézet vette át a felügyeletét. 1968-tól közvetlenül az MNB-hez tartozott. A pártállam idején egyik feladata volt az állami külkereskedelmi vállalatok nyugati ügyleteinek finanszírozása, de a demokratikus átrendeződés után tovább folytatta működését. Felszámolásakor, 1999-ben legalább 70 milliárd forintnyi veszteséget hagyott maga után.

A hetvenes-nyolcvanas években a CW Bank rendkívül fontos szerepet játszott a vegyesvállalatok életében, nemcsak a pénzügyek kezelése volt a feladata – a kint működő cégek bankszámláit vezette, amelyekről tőkés relációban intézhették az átutalásaikat –, de az alapításokban is részt vett mint tulajdonos. Az MKB első külföldi székhelyű vállalatát, a Centropa Wient is a „CW meghosszabbított karjaként”153 definiálták, ugyanis a bank felügyelete alá volt rendelve annak tevékenysége.154 A céget a tranzitügyletek lebonyolítására hozták létre 1962-ben Centropa Handelsgesellschaft GmbH Wien néven, a Pénzintézeti Központ tulajdonában álló Centropa AG. Bern Holding cég bécsi leányvállalataként.155

A Pénzintézeti Központ (PK) 1957-től vezette a külföldi magyar érdekeltségek nyilvántartását, 1964-től pedig ellenőrzési és kezelési jogkört is gyakorolt felettük, mindez azt jelentette, hogy minden külföldi érdekeltség létesítésével és vagyonával kapcsolatos szerződést, okiratot be kellett nyújtani a központ részére, és az induló tőkét is ez az intézmény biztosította a vállalkozások számára. A külföldi érdekeltségek pénzügyi ellenőrzését és minden velük kapcsolatos teendőt hivatalosan az Általános Értékforgalmi Bank (ÁÉB) végezte. Az államosítások idején ugyanis a Pénzintézeti Központ volt megbízva a különböző vállalatok felszámolásával, amelynek következtében számos külföldi tulajdonos veszítette el magyarországi vagyonát kártalanítás nélkül, így a központnak nagyon rossz híre volt Nyugaton. Ennek kivédésére – bonyolult átszervezések és közbeiktatott tulajdonosi körök segítségével – 1952-ben létrehozták az ÁÉB intézményét, amely a Pénzintézeti Központ közvetlen felügyelete alatt működött.156 A két intézmény között az 1970-ig legalább formálisan megosztott irányítást egy 1969. december 30-án tartott közgyűlésen megszüntették: a PK vezérigazgatója egyúttal az ÁÉB első számú vezetőjévé is vált. A két intézmény tevékenységének összefonódására jellemző, hogy a pénzintézet egyik működési jelentésében így fogalmaztak: „A Pénzintézeti Központ a tevékenységi körébe tartozó egyes operatív feladatokat az Általános Értékforgalmi Bank Rt. útján intézi.”157

Az 1972 után meginduló „vállalatalapítási láz” során gyakran előfordulhatott, hogy a frissen létrehozott vállalat tulajdonosai nem jelentették be cégüket a Pénzintézeti Központba, hiszen igyekeztek a vállalkozások nyereségét eltitkolni a hazai hatóságok elől, és a profitot titkos számlákra menekíteni. A BM nyomozati anyagaiban többször is találhatunk erre utaló megjegyzéseket. Salusinszky Istvánnal kapcsolatban például a következő ügynöki jelentést olvashatjuk (ennek hitelességét a nyomozás során sikerrel bizonyította a kémelhárítás): „Salusinszky elvtárs, a Külkereskedelmi Bank vezérigazgatója tart attól, hogy Dévai letartóztatása nyomán a BM firtatni fogja a Metalimpex Bécsben lévő és Vaduzban bejegyzett közös vállalkozásának hátterét. A hírforrás szerint Salusinszky megjegyezte, hogy akkor pedig nagy baj lesz. A hírforrás közlése szerint ez a közös vállalkozás egy nem létező vállalat, mert nincs bejegyezve a Pénzintézeti Központban. Ennek következtében nem áll hazai pénzügyi ellenőrzés alatt, nem fizet be nyereséget, pénzügyi műveletei nem követhetők nyomon, a befolyt pénzekből annyit könyvelnek el, amennyit akarnak.”158 Hivatalosan azonban a Pénzintézeti Központ kihagyhatatlan volt a vegyesvállalatok működéséből.


	Centropa – Akad egy megbízható nyilas elvtárs

A vegyesvállalatoknál egyes esetekben a Pénzintézeti Központ is megjelent tulajdonosként, a Centropa nevű cég nem az egyetlen külföldi érdekeltsége volt, de talán a legjelentősebb. Alapításának körülményeiről egyelőre keveset tudunk, de egy Fernand J. E. Mueller nevű svájci kereskedő állambiztonsági dossziéjából érdekes történet tárul elénk.

A magyar belügyi hírszerzéssel „Merész” fedőnéven kapcsolatban álló férfi igazi kalandorként használta ki a hidegháborús viszonyokat. A háború alatt egy svájci nevelőintézetből szökött meg, majd csatlakozott egy Franciaországban működő partizáncsapathoz, ahol több szovjet ügynökkel is kapcsolatba került.159 Később beállt a francia hadseregbe, részt vett Németország megszállásában. 1945 után egy nürnbergi kereskedelmi cég alkalmazottjaként hol a CIC-nek (Counter Intelligence Corps), vagyis az Egyesült Államok katonai elhárításának dolgozott, hol a szovjet titkosszolgálatok keresték meg. Rendszeresen szállított a blokkban lévő vállalatok számára embargós nyersanyagokat is. 1958-ban azzal kereste fel a magyar belügyi szerveket, hogy hajlandó lenne a Magyar Nemzeti Banktól forintot vásárolni 40 Ft/1 USD árfolyamon. Ekkor a hivatalosan rögzített HUF–USD árfolyam 11,74 Ft/1 USD volt ugyan, de a tényleges árfolyam kb. 60 Ft/1 USD körül mozgott. A szerv természetesen nem válaszolhatott az ajánlatra, viszont kihasználta „Merész” jelentkezését arra, hogy a vele kapcsolatba került magyar emigránsokról információkat szerezzen. Különösen érdeklődött egy svájci Centropa nevű cégről, amelyet Bittera Miklós nevéhez kötöttek. „Merész” kevés információt tudott szerezni a vállalkozásról, mindössze annyi jutott a tudomására, hogy emigráns magyarok hozták létre, 1958 nyarán kezdte működését, és az NSZK területén lett bejegyezve.160 Hamarosan átadta a cégnyilvántartásból beszerezhető adatokat is a magyar hírszerzésnek.161 Ezek szerint a vállalkozást 1958. szeptember 10-én jegyezték be 100 ezer Deutsche Mark (DM) alaptőkével és karlsruhei központtal. Az alapító szerződés szerint a Centropát 1957. június 26-án hozták létre kereskedelmi közvetítő tevékenység folytatására, amelynek érdekében több országban kirendeltségeket kívántak fenntartani. Az irodák felállítása természetesen magyar emigránsokkal való kapcsolattartást jelentett, és az ügynök információi szerint mind az öt földrészen számos országban találtak olyan személyt, aki vállalta a Centropa képviseletét. Svájcban egy vezérképviseletet állítottak fel Bittera vezetésével. A Centropa cég tényleges tulajdonosa és alapítója egy Gergely Gyula nevű emigráns volt, aki az ötvenhatos forradalom után távozott Nyugat-Európába. Gergely a második világháború alatt nyilas párttag volt, 1944-ben Szálasi nevezte ki a Nemzeti Gazdasági Iroda vezetőjének. Tevékenysége miatt 1946-ban életfogytiglani kényszermunkára ítélték, és csak a forradalom napjaiban szabadult Vácról.162 Egyik rabtársa jelentései szerint Gergely a börtönben töltött évek során tervelte ki az egész világot behálózó szállítmányozó vállalat létrehozására vonatkozó elképzelését.163 A céget Gergely a Kelet–Nyugat közötti kereskedelem kulcsszereplőjeként vázolta fel, és a rácsok árnyékában még nevet is adott neki: Centropa. Szabadulása után első dolga volt, hogy megvalósítsa dédelgetett álmát. Talált néhány vállalkozó kedvű embert a magyar emigráció soraiban, akik hajlandóak voltak pénzzel támogatni az üzleti tervét.164

Gergely 1963-ban – a márciusban megjelent közkegyelmi rendelet után néhány hónappal – érkezett Magyarországra azzal a szándékkal, hogy az állambiztonság segítségét kérje visszatelepedésének engedélyeztetéséhez.165 Az egykori nyilas vezető maga fogalmazta meg hazajövetelének pikantériáját: „Azzal, hogy mint háborús főbűnös, aki büntetését nem töltötte ki, mégis nyom nélkül, szinte illegálisan beutazott Magyarországra, azt kívánja bizonyítani, hogy bízhatunk benne, ez eleve biztosíték őszinte jó szándékának”166 – fogalmazott az őt kihallgató tiszt.

Hamarosan az is kiderült, miképpen tudott Gergely „nyom nélkül” beutazni az országba. 1963. július 3-án felkereste a bécsi magyar kereskedelmi kirendeltséget. Harcászati technológiát érintő gyártási leírásokat és szabadalmakat kínált eladásra, azzal a feltétellel, ha beutaztatják Magyarországra.167 Az MNVK-2. bécsi rezidense még aznap repülőre ültette a Centropa alapítóját, és a Ferihegyi Repülőtéren átadta Csapó alezredesnek, a katonai felderítés tisztjének. Kihallgatása után a katonai szerv átadta felhasználásra Gergelyt a belügyi hírszerzésnek, ahol évekig foglalkoztak vele. Gergely ugyanis azzal a szándékkal érkezett, hogy cserébe a hazai letelepedés lehetőségéért hazatelepítse cégét, ezzel Magyarországra hozza annak vagyonát, minden árukészletével, kapcsolataival és tőkéjével együtt.168 Igyekezett jó benyomást kelteni belügyes kihallgatóiban, ezzel némi zavart is keltve bennük, hiszen lelkesen dicsérte a fennálló rendszert, kiemelve, hogy ő is szocialista, még ha kicsit nemzetibb is, és örömmel látja, hogy „Magyarországon ma mindazokat a szociális vívmányokat megvalósítják, amelyeket mi is akartunk.”169

Ma már tudjuk, hogy a látszat ellenére Gergelynek igenis lehetett keresnivalója a kora kádári Magyarországon. Nem csoda, hogy évekig bejárt, és folyamatos üzleti tárgyalásokat folytatott a legnagyobb külkereskedelmi cégekkel, a Terimpexszel, a Konzumexszel és az Artexszel. Bár a levéltárban fellelhető anyagokból nem kapunk részletes információt arról, pontosan milyen cél húzódott meg Gergely támogatása mögött. Mindenesetre elég figyelemfelkeltő és rendkívüli a történet ahhoz, hogy véletlen egybeesésnek tartsuk a Pénzintézeti Központ által létrehozott Centropa és a Gergely Gyula által alapított Centropa névazonosságát. Feltehetően a magyar szervek kerestek egy már létrehozott céget, amelybe észrevétlenül – feltehetően konspiráltan – betársulva, vagy esetleg a svájci vezérképviseletet megvásárolva, kijuthattak Nyugatra. Egy már működő svájci céggel pedig gond nélkül lehetett egy valójában kizárólag magyar tulajdonban lévő vállalkozást indítani Bécsben anélkül, hogy túlzottan felhívták volna magukra a nyugati, elsősorban az amerikai titkosszolgálatok figyelmét.170 Gergely azonban igyekezhetett még több előnyt kiaknázni a magyar tulajdonos megjelenéséből. Beutazásaival viszont zavart kelthetett a rendszerben, ráadásul váltóhamisítási ügybe keveredett, amiért elítélték az NSZK-ban, így a magyar szolgálatok számára egyre terhesebb volt személye. 1967-ben tiltólistára helyezték, beutazásait leállították.171 A Gergely-féle Centropa sorsáról nincsenek további adataink.

Az MKB tulajdonát képező bécsi Centropa még a rendszerváltás után is működött, a kommunista érában eleinte főleg tranzit-és reexportügyleteket folytatott, később azonban fontos szerepe lett az embargós csatornák biztosításában is. Hatalmas forgalmat bonyolított, amely az évek során jelentős emelkedést mutatott: az 1968-ban 24 millió osztrák schilling, 1969-ben 18 millió schilling forgalomhoz képest172 1973-ban már 112 milliót tett ki a forgalom, amelynek tiszta nyeresége ötmillió osztrák schilling volt.173 A Centropa nevű svájci bejegyzésű magyar holdingvállalat több nyugati vegyesvállalat alapításában is megjelent tulajdonosként, például a Transelektróval közösen hozták létre az osztrák székhellyel működő Intradexet 1974-ben,174 amelynek forgótőke-szükségletét a CW Bank biztosította.175

Az MKB volt a tulajdonosa a Hungagent vállalatnak is, amelyet a Centropával párhuzamosan alapítottak. Először a bank egyik osztálya volt, majd 1968-tól önálló vállalatként működött,176 és ez volt az a cég, amely segített kijátszani az olasz adójogszabályokat az OKP Italimpex nevű vállalatának kedvéért – ahogy erről az előző fejezetben már olvashattak.


	Minden lében kanál: a Sicontact

A vegyesvállalatok létrehozásához 1972 után már nem volt szükség egyedi és különleges engedélyre, így a legtöbb külkereskedelmi joggal rendelkező cég hozzá is kezdett külföldi képviseletek alapításához. 1974. december 31-én összesen 71 magyar érdekeltség működött Nyugaton,177 míg a nyolcvanas évek közepére ez a szám 200 körülire emelkedett.178 Azok a vegyesvállalatok, amelyek magyarországi székhellyel kívántak működni, csak 1977-től kaptak létjogosultságot, az 1972-es jogszabály csak szerződéses formában engedélyezte ezek alapítását, vagyis a külföldi fél ekkor még nem szerezhetett tulajdonjogot Magyarországon. 1977-et követően azonban megindult a hazánkban működő cégek alapítása is, a nyolcvanas évek közepén nagyjából 80 magyarországi központtal működő vegyesvállalatot tartottak nyilván.179

A Magyarországon bejegyzett vegyesvállalatok is kiemelt szerepet játszottak a technológiai transzfer és a vállalatalapítások területén, emellett pedig a kapitalista államokból működő tőkét hoztak be az országba. Az MKB tulajdonában lévő, budapesti székhelyű Siemens Számítóközpont és Koordinációs Iroda, a Sicontact még 1977 előtt jött létre a Siemens AG cég közreműködésével, és kiemelt fontosságú volt a COCOM-listán szereplő termékek beszerzésében. Mind a belügyi, mind a katonai hírszerzés számára szállított be termékeket – erre még visszatérünk. Magyar igazgatója 1980-ban Haár Ottó volt,180 akit 1954-ben szervezett be a Belügyminisztérium hírszerzési osztálya, amikor a NIKEX alkalmazottjaként Jugoszláviába küldték kereskedelmi tárgyalásra.181 A későbbi években több kereskedelmi kirendeltségen is dolgozott, miközben felváltva foglalkoztatta őt a BM és az MNVK-2. 1958-ban kérte át a katonai felderítés a belügytől,182 majd 1962-ben, indiai kiküldetése előtt került vissza hivatalosan a BM-hez, mert a kereskedelmi képviseleten a hírszerzés és a kémelhárítás is fel kívánta használni.183 1969-ben Kenyába helyezték, azonban a belügyi hírszerzés szerint titkosszolgálati feladatait nem végezte elég lelkesedéssel, kapcsolatait tudatosan elhallgatta, ezért 1971-ben kizárták a hálózatból.184 A katonai vonalon végzett tevékenységét nem ismerjük.

A Sicontact élén a nyolcvanas évek közepén egy Farkas Mihály nevű kereskedő állt,185 aki a hatvanas években a párizsi kereskedelmi kirendeltséget vezette. Práczki István MNVK-2-es felderítőtiszt, aki ugyanabban az időben teljesített szolgálatot Párizsban, könyvében Farkast a főnökének nevezte, így feltételezhetjük, hogy a katonai hírszerzés embere volt.186 A Siemens kooperációs irodába kerülése előtt a belügyi jelentések szerint Farkas a Transelektro vezérigazgatója volt.187

A Sicontact 8,5 millió forintos alaptőkével jött létre, 44-en dolgoztak az irodának, ebből három nyugatnémet állampolgár volt.188 Elsősorban (és hivatalosan) a Siemens és különböző magyar vállalatok közötti kooperációk előkészítésével és kivitelezésével foglalkozott, emellett szervízelést végzett, képzéseket szervezett, tervezésekbe, fejlesztésekbe segített be. A Siemensszel kötött együttműködés tető alá hozása nemcsak azért volt kiemelkedő jelentőségű, mert így lehetett leginkább biztosítani a német cég által kifejlesztett legmodernebb technológia behozatalát (egyszerű kereskedelmi üzletek bonyolítása esetén nagyobb eséllyel a kifutó termékeiket adták volna át a magyaroknak), hanem azért is, mert az állambiztonsági szempontból kényes területeken működő intézmények által használt Siemens számítógépek szervízelését így magyar mérnökök, a gyártó által kiképzett hazai szakemberek végezhették. A Sicontactot ugyan az MKB saját alapítású vállalatai közé sorolja,189 azonban magyar oldalról tulajdonosként hivatalosan mégsem a bank szerepel. Feltételezhetően a nyugatnémet fél számára kevésbé lett volna bizalomgerjesztő egy szocialista állami bank, mint társtulajdonos, így egy kis részvénytársaságot neveztek ki a kooperáció főszereplőjének.


	Az Intercooperation és Otto Bachl 
szédületes karrierje

Az Intercooperation Kereskedelemfejlesztési Rt.-t a Külkereskedelmi Minisztérium, az OMFB, valamint több külkereskedelmi és iparvállalat alapította, elsősorban kooperációk, közös vállalatok létesítésére, licenc-és know-how szerződések megkötésére.190 Az elektronikai cégeken kívül a nehézipari és vegyipari terület is tevékenységi köréhez tartozott. A részvénytársaság alapításától, 1968-tól kezdve aktívan részt vállalt az érzékeny technológiák beszerzésében a keleti blokk számára, illetve felhasználták különböző vegyesvállalatok létrehozásánál azért, hogy az állami jelenlétet tompítsák, és könnyebb legyen a nyugati partnerek bizalmába férkőzni.

Mivel a cég hírszerzési és kémelhárítási szempontból kiemelt jelentőséggel bírt, alkalmazottai közé természetesen mindegyik érintett szerv beépítette a saját emberét. Az Intercooperation vezetője hosszú időn keresztül az egykori római kereskedelmi tanácsos, Obláth György volt. Az amerikai hírszerzés szerint Obláth a negyvenes évek végén titkos vásárlásokat bonyolított Svájcban: katonai célú autógyártási felszereléseket és rádió berendezéseket szerzett be a szovjet blokk számára.191 Később az állambiztonság ügynökeként folytatta kereskedelmi karrierjét, majd Olaszországban már egyértelműen a katonai felderítésnek dolgozott. Rómából való visszatérte után – 1973/74 környékén – foglalta el a részvénytársaság vezérigazgatói székét. A kereskedelmi kirendeltségeken bevett titkos jutalékok és a még titkosabb visszatérítések szokását Obláth jól ismerte, mindezt feltehetően idehaza is alkalmazta. Ráadásul az Intercooperation első embereként kivételesen sok lehetősége nyílt ilyesmire, hiszen a cég külföldi vállalatokkal megkötött kooperációkkal, képviseleti szerződésekkel, vegyesvállalatok alapításával foglalkozott, a partnerek kiválasztásába pedig jelentős beleszólása volt. Ilyesmire gyanakodott a kémelhárítás is, amikor 1984-ben ismeretlen tettesek betörtek a részvénytársaság irodájába, és kirabolták Obláth páncélszekrényét. A munkatársak között óriási felháborodást váltott ki, hogy a zsákmány egy része szétszóródott menekülés közben a folyosón. Kiderült, hogy Obláth széfje tele van ékszerekkel, nagy értékű takarékbetétkönyvekkel és készpénzzel.192

1978-tól az Intercooperation Rt.-nek dolgozott az állambiztonság K-150-es SZT-tisztje, Kertész Géza is.193 Kertész rendőr őrnagyi rangban került a kooperációs irodához a Külkereskedelmi Minisztériumból, ahol fedőszervi pozíciójában személyzeti előadó volt. Ez a beosztás azonban nem nyújtott számára „megfelelő legális hátteret a további operatív együttműködéshez”,194 ugyanis az ITT (International Telephon & Telegraph) konszern bécsi leányvállalatának vezérigazgatójával kellett tartania a kapcsolatot a belügyi hírszerzés nevében. Már négy éve dolgozott az igazgató lojalitásának megnyerésén, de személyzetisként nem tudott továbblépni a ranglétrán, ezért új beosztást találtak neki: a KKM cégének főosztályvezetője lett. Ezzel lehetősége nyílt arra, hogy hivatalosan is tárgyalópartnere legyen Otto Bachlnak, az ITT Wien vezérigazgatójának, akitől fontos gazdaság-és kereskedelempolitikai információk megszerzését remélték.

Kertész 1974-től dolgozott Otto Bachl megkörnyékezésén, eközben bizalmas kapcsolatot tudott kialakítani vele. A „Sirmann” célszemély fedőnéven emlegetett német kereskedő ekkor még az ITT bécsi kirendeltségének marketingigazgatója volt, és a magyar állambiztonság fedett akciójának köszönhette vezérigazgatói kinevezését. A magyar hírszerzés ugyanis tudatos provokációval buktatta meg Schermant, az ITT Wien előző vezetőjét. Kiszivárogtatta róla, hogy korrupciós pénzeket fogadott el egy Weltexport nevű cégtől azért, hogy rajtuk keresztül folytassa a keleti blokk országaival bonyolított üzleteket. Az ITT brüsszeli központja felszólította Schermant, hogy mondja fel a Weltexporttal kötött szerződést, azonban Scherman igyekezett időhúzással és manipulációval lassítani a kapcsolat megszakítását. Kertész egy hivatalos látogatása során észrevett az igazgató asztalán egy terhelő dokumentumot, amelyet észrevétlenül összefogott a saját paksamétájával, és hazahozta Magyarországra. Az ITT magyarországi képviseletével megbízott Importtrade nevű cég hivatalos postával küldte vissza az iratot az ITT-nek, sajnálatos félreértésre hivatkozva, így kiderült Scherman magánakciója, amiért a brüsszeli központ nyugdíjazta őt. Kertész, mint a keleti kereskedelmi partnerek képviselője, Otto Bachlt javasolta utódjának, amit az ITT központjában el is fogadtak, hiszen fontos volt számukra a szocialista piacokkal ápolt jó kapcsolat. „Sirmannt” természetesen nem felejtették el informálni arról, kinek köszönhette kinevezését, bízva abban, hogy számíthatnak együttműködésére.195

Az új igazgató meg is hálálta a segítséget, Kertészen keresztül különböző gazdasági információkat szivárogtatott az állambiztonsághoz. 1976-ban például arról értesítette a belügyi hírszerzést, hogy svájci bankok közösen kidolgoztak egy konstrukciót, amelynek alapján a náluk őrzött „fekete pénzeket” – vagyis azokat az összegeket, amelyeket különböző maffiaszervezetek helyeztek el abból a célból, hogy eltüntessék az adó-és más állami hatóságok elől – speciális (és bizalmas) hitelek formájában kihelyeznék egy holland cégen keresztül a szocialista országokba. Ezek a pénzek szokásos bankügyletek során nem voltak felhasználhatóak, viszont minden bizonnyal elég komoly összeget tettek ki ahhoz, hogy a pénzintézetek megkockáztatták volna devalválódásukat, így hosszú lejáratú hitel formájában 5%-os kamatra felajánlották a blokk országainak az illetékes állami bank garanciája mellett, céghitel formájában.196


	Az offshore tranzakciók bankja: a CIB

A vegyesvállalatok elterjedésével a devizakülföldi magánszemélyek és cégek pénzügyeinek kezelését is meg kellett oldani, erre a feladatra hozta létre az MNB főrészvényesként az első olyan magyarországi telephellyel működő céget, amely többségében kapitalista tulajdonban volt: a Central European International Bank Co.-t (Közép-európai Nemzetközi Bank Rt.), közismert nevén a CIB Bankot. A kétszintű bankrendszer csíráját jelentő pénzintézetben 34%-os tulajdoni részt birtokolt a magyar jegybank, a fennmaradó tulajdoni hányad felett pedig hat különböző pénzintézet (olasz, japán, német, osztrák, francia) osztozkodott 11–11%-os arányban.197 A CIB létrehozása mentesítette a magyar piacon működő külföldi cégeket a szigorú és kedvezőtlen devizajogszabályok alól, ugyanis a CIB offshore jelleggel működött, vagyis a hazai devizaforgalommal kapcsolatos rendelkezések nem vonatkoztak rá.198

A CIB egyedülálló volt abban a tekintetben is, hogy a KGST egyetlen többségi tőkés tulajdonban lévő offshore bankjaként létezett egészen a nyolcvanas évek végéig a keleti blokkban.199 A CIB is foglalkozott vállalatalapítással, például az Intercooperationnal közös érdekeltségébe tartozott a Sphero-Evig GmbH, amelyet 1981-ben hoztak létre az Egyesült Villamosgépgyár (Evig) közreműködésével, szférikus szivattyúk külföldi értékesítésére. A vállalkozás egy éven belül a csőd szélére került, ugyanis a nyugati partner olyan gépi berendezéseket szállított Magyarországra, az Evig telephelyére, amelyekről kiderült, hogy részben konstrukciós hibákkal rendelkező használt termékek, részben pedig az NSZK-ban olcsón megvásárolható NDK gyártmányú berendezések, vagyis a hazai gyár számára használhatatlanok.200 Mindennek tetejében a legyártott nagy mennyiségű szivattyú is a magyar gyártó nyakán maradt, mert a partner nem tett eleget szerződésben vállalt kötelezettségének, és nem értékesítette nyugati piacokon a termékeket.201 A cég rövid történetének pikantériája, hogy vezetője Maros György, az Intercooperation alkalmazottja volt. Ő a hetvenes években a milánói kereskedelmi kirendeltségen dolgozott, ahol szoros kapcsolatot tartott Csillag Mátyás tanácsossal, aki emigrálása után a kötet harmadik részében ismertetésre kerülő olajüzlet egyik főszereplőjeként megjelenő Philipp Brothers cég munkatársa lett. Marost „Fény” fedőnéven megfigyelte a kémelhárítás, hiszen több szabálysértés gyanúja is felmerült a veszteségesen működő céggel kapcsolatban. A szerv információi szerint napi 5–600 ezer forint kárt okozott a társaság működése,202 ezért pénzügyminisztériumi vizsgálatot rendeltek el, de a „vállalat illetékesei – tartva attól, hogy egy alapos nyomozás feltárja a súlyos visszaéléseket, károkat – a vállalat eredményeit méltató, hamis információkat tartalmazó cikket jelentettek meg az MTI közleményeként.”203 A vizsgálatnak különösebb eredménye nem lett, Maros Györgyöt az Intercooperation tartós nyugatnémet kiküldetéssel jutalmazta, miközben a kémelhárítás megállapítása szerint tevékenységével a népgazdaságnak közel 200 millió forint kárt okozott.204

Az 1970-es években tehát kiépült egy olyan hazai érdekeltségű vegyesvállalati hálózat Nyugaton, amely egyre inkább kiszorította a pártvállalatokat a Kelet–Nyugat közötti kereskedelem közvetítésével foglalkozó cégek „piacáról”. Az is előfordult azonban, hogy egy pártvállalat vegyesvállalati formában élvezte tovább a keleti testvérpártok elvtársias segítségét. Az Olasz Kommunista Párt már említett Soresco nevű cégébe 1972-ben betársult a magyar Terimpex, így 50–50%-os tulajdoni hányaddal vitték tovább a milánói vállalkozást.205 A pártvállalati jelleg továbbra is megmaradt, sőt elsősorban az MSZMP és az OKP még szorosabb együttműködését volt hivatva szolgálni a változás. Ez gondot is okozott, amikor 1983-ban az egyik magyar alkalmazott az emigrálás mellett döntött, hiszen „a Milánóban székelő Soresco magyar–olasz közös vállalatnál fontos államtitkot képező iratokat készítenek, amelyek az MSZMP és az olasz párt közötti titkos együttműködés tényét dokumentálják.”206 Így nem tudhatták a magyar pártszervek, milyen információk birtokában volt az olasz hatóságokhoz menedékkérelmet benyújtó asszony. Tartottak attól, hogy a KGST-országok és a harmadik világ piacinak együttműködéséről érzékeny adatokat fog kiszolgáltatni az egykori munkatárs.

A Terimpex egykori székhaza Budapesten. Ha ezek a falak beszélni tudnának!

Az esetleges diplomáciai bonyodalmakat megelőzendő, Milánóba küldték Kunits Pétert, a Terimpex gazdasági igazgatóját, hogy mérje fel a helyzetet, valamint új magyar igazgatót helyeztek Lombardia szívébe, a Terimpex egykori párttitkára, Spányik Imre személyében. A magyar küldöttség azonnal hozzákezdett a bizonyítékok megsemmisítéséhez, majd közölték: „valamennyi olyan iratot elégettek, amiben utalás volt a vállalat párttal kapcsolatos funkciójára. Jelenleg semmiféle irat nem található Milánóban, ami a pártvállalati jellegre utalna.”207

A tőkés országokban működő vegyesvállalatok természetesen titkosszolgálati szempontból is jelentősek voltak, nem csupán az embargó kijátszása és a technológiai transzfer lebonyolítása miatt, hanem a politikai, gazdasági és katonai hírszerzés bázisául is szolgáltak. Láthattuk, hogy az ezeknél a cégeknél dolgozó személyek többsége valamilyen úton-módon kapcsolatban állt a magyar állambiztonsággal vagy a katonai felderítéssel – mindez a hidegháború alatt mindkét tömb számára bevett módszer volt –, de a szolgálatok maguk is alapítottak saját vállalatokat fedésük biztosítására. Sajnos konkrét adatokkal ilyen cégekkel kapcsolatban csak az MNVK-2. vonatkozásában rendelkezünk. Ez jelentheti azt is, hogy a BM kevésbé tudott élni ilyen eszközökkel, a tőkés üzletpolitikában nem voltak olyan jártasak. De az is feltételezhető, hogy saját maguk ellen nem gyűjtöttek gazdasági visszaélésekre utaló tényeket és adatokat, ezért nem maradtak fenn a nyomozati anyagokban információk a saját vállalataikról.


	A nyugati terjeszkedők: 
az Eurocom és az Intereurop

A katonai felderítés az említett 1972-es jogszabály megjelenése után szinte azonnal hozzákezdett céghálózatának kiépítéséhez. Az Eurocom nevű kereskedelmi céget az MNVK-2. alapította, kifejezetten azzal a szándékkal, hogy működéséhez pénzügyi erőforrásokat biztosítson.208 A vállalatot 1972. augusztus 17-én jegyezték be Magyarországon,209 négy cég vezérigazgatója alapította, megszervezésével pedig Práczki Istvánt, az MNVK-2. hírszerzőjét bízták meg.210 A szükséges hárommillió forintos alaptőkét a katonai felderítés biztosította; céljuk az volt, hogy a szerv működését üzleti alapokra helyezzék. Az alapító külkereskedelmi vállalatok – amelyek feltehetően kivétel nélkül a katonai felderítés érdekkörébe tartoztak – a következők voltak: a Metalimpex, az Agrimpex, a Monimpex és a Terimpex.211

Az Eurocom hasonló szisztéma szerint hasította ki a maga hasznát az ország külkereskedelméből, mint a már ismertetett párt-vagy vegyesvállalatok: jól menő közvetítőként lépett be a hazai külkereskedelmi forgalomba. Több világhírű nyugati cég – például a brit BP olajkonszern, a német Linde, a svájci Oerlikon vagy a svéd Addo212 – kizárólagos hazai forgalmazója lett. Előfordult az is, hogy olyan termékek kereskedelmébe szállt be, amelyek már hosszú ideje jelen voltak a hazai piacon, vagyis megjelenésével megemelte a beszerzési árakat. Az Eurocom gyorsan nyereséges vállalkozássá fejlődött, és viszonylag hamar elkezdett Nyugat felé terjeszkedni, hiszen ez volt a legfontosabb cél.

Még 1973 elején létrehozták a Metalimpex leányvállalataként az Intereurop Wien, és Intereurop Vaduz cégeket. A két azonos nevű cég alapítása igencsak hasonlatos a két Centropa cég létrehozásához. Feltehetően mindkét esetben adózási szempontok vezérelhették az alapítókat a forma megválasztásánál. Svájc és Liechtenstein adóparadicsomnak számítottak, bevett gyakorlat volt nyugat-európai cégek esetében is, hogy a törpeállamban vagy a semleges alpesi országban hozták létre vállalkozásukat, függetlenül működési helyüktől. Ezt meg is erősíti az anyavállalat feljegyzése a cégek alapításáról: „Az Intereurop Wien szolgáltatásaiért tehát adózási okokból az Intereurop Vaduz kapja az ellenszolgáltatást.”213 Az engedélyeztetési kérelem azzal indokolta az Intereurop létrehozását, hogy szigorúan szabályozva voltak a különböző országokba irányuló export mennyiségek, amelyeket nemzetközi megállapodásokon alapuló kvóták határoztak meg. Ellenben a Metalimpex szerint az adott területek nagyobb felvevőpiacot is takarhattak. Ennek kihasználására a Metalimpexnek már nem voltak lehetőségei, kénytelen volt közvetítő céget bekapcsolni: „Vállalatunknak szüksége van arra, hogy egyes esetekben rejtve maradjon. Ezt a célt szolgálja, hogy a társulásba egy megfelelő osztrák céget, az Intereurop Export GmbH-t bevonjuk.”214

Dévai Istvánnak, a Metalimpex vezérigazgató-helyettesének – aki egyben a katonai felderítés megnyertjeként egyengette a cégalapítások ügyeit – az MNVK-2. számára leadott jelentéséből az is kiderül, hogy Fekete János, a Magyar Nemzeti Bank elnökhelyettese is szóbeli hozzájárulással támogatta a bécsi vállalat pénzeszközeinek kint tartását. Vagyis engedélyt adott arra, hogy ne utalják haza az Intereurop nyereségéből a Metalimpexet megillető részt.215 A mindenkori bécsi kereskedelmi tanácsos is folyamatos támogatást adott az Intereurop ügyeihez, és ő volt az, akihez a cég alkalmazottai a felmerülő problémáikkal fordulhattak.216

Az alapító okiratba, illetve az ügyviteli szabályzatba természetesen nem került be a két azonos nevű cég feladat-és munkamegosztása, sőt még az sem, hogy két vállalatról van szó: „Lehetőleg kerüljük el azokat a bizalmasan kezelendő részleteket, amelyeknek megszellőztetése ügyviteli utasításban nem kívánatos.”217 A Pénzintézeti Központhoz (vagyis hivatalosan az Általános Értékforgalmi Bank Rt.-hez) benyújtott ügyviteli szabályzatot a PK részéről Markóczy Jenő észrevételezte.218 Első kérdése arra irányult, hogyan akarják az iroda működéséből származó jövedelmet kihozni Ausztriából. A Metalimpex megbízottjai nem tudtak válaszolni a kérdésre, hiszen az iroda létrehozásának elsődleges célja éppen az volt, hogy kint tartsák ezeket az összegeket. Így az ügyviteli szabályzatból – mint már volt róla szó – kimaradt a két Intereurop közötti feladat-és pénzmegosztási kitétel, így a felügyelő bank minden részletről nem szerezhetett tudomást. A bank tisztviselője mellékesen hozzáfűzte, miképpen lehetett volna sokkal körültekintőbben céget alapítani külföldön úgy, hogy sehol se jelenjen meg a magyar érdekeltség. Állítása szerint ismert olyan svájci holdingtársaságokat, amelyek minimális díj ellenében vállalták, hogy tagként szerepeljenek egy cég létrehozásánál, tökéletesen háttérben tartva az igazi tulajdonost. Esetleg a munkáltatója által alapított svájci Centropa holdingra gondolhatott? Talán igen, mindenesetre Markóczy klasszikus offshorozásra biztatta a hetvenes évek közepén a magyar külkereskedelmi vállalat vezetőit.

Az Eurocom és az Intereurop felhasználásával később számos céget létesítettek a Metalimpex leányvállalataiként Ausztriában, az NSZK-ban és Olaszországban is, de más vonalon is terjeszkedett a tőkés világban az MNVK-2. Jelentős sajtóhálózatának köszönhetően a katonai felderítés jó kapcsolatokat ápolt a KGB-fedőszervezetként tevékenykedő Nemzetközi Újságíró Szervezettel (NÚSZ). A szolgálat belefolyt annak gazdasági ügyeibe is, így a magyar katonai hírszerzés lett az alapítója a budapesti székhellyel létrejött belga–magyar vegyesvállalatnak, a Vue Touristique Idegenforgalmi Propaganda és Kiadó Vállalatnak (IPV), amely hivatalosan a MÚOSZ és a NÚSZ patronálásában működő egyik nemzetközi szakújságíró szervezet, a FIJET tulajdonában állt.219 Az IPV-t felhasználva a hetvenes évek közepén utazási irodának álcázott hírszerző bázist hoztak létre Milánóban, amely szintén vegyesvállalati formában működött. Jelenleg nincs adat arról, hogy a milánóin kívül hány vegyesvállalatot alapított a katonai felderítés az IPV segítségével, de 1985-ben felmerült egy holland–magyar cég alapítása, amelyben a magyar partner eredetileg az IPV lett volna. Közben kiderült, hogy ekkor már ez az „intézmény az USA-ban »feketelistán« van”, ugyanis kémközpontnak tartották.220 Minden bizonnyal a holland partnervállalat is az MNVK-2. érdekeltségei közé tartozott, ugyanis képviselőjeként Bánhegyi Lászlót nevezték meg, aki a katonai felderítés őrnagya volt.221 A korábbi válogatott kosárlabdázó 1960-ban fejezte be sportpályafutását, és került az MNVK-2. Csoportfőnökségének állományába, de a kezdetektől fedőbeosztásban dolgozott, a Malév különböző külföldi irodáinak a vezetésével bízták meg, teljesített szolgálatot Bejrútban majd Londonban is.

A WALTHAM–VIDEOTON KOOPERÁCIÓ

	A Videoton és az Egyesült Államok

Az egykor vadásztöltényeket gyártó székesfehérvári cég az ötvenes évektől a lakossági híradástechnikára szakosodott, majd a hetvenes évek elejére a katonai híradástechnikai ágazat és a hazai számítógép-fejlesztés és -gyártás fellegvára lett, ugyanis a rádió-és televíziógyártás és ezek civil exportja folyamatos veszteséget termelt.222 A hatvanas évek végére a blokk országai számára nyilvánvalóvá vált, hogy együttműködést kell kialakítani a számítástechnikai fejlesztések terén, hiszen a használatban lévő berendezések nem voltak egymással kompatibilisek, megoldatlan maradt a szervízelés és az alkatrész-utánpótlás.223 1969-ben alapították meg a közös számítástechnikai programot felügyelő intézményt, a Számítástechnikai Kormányközi Bizottságot. Az Egységes Számítástechnikai Rendszer létrehozásának érdekében kifejlesztésre váró komputercsaládnak a legkisebb tagját kellett a magyar félnek megalkotnia, ami jelentős előnnyel járt később a fejlesztést végző Videoton cég számára, hiszen azt követően könnyebben tudtak a mini-és mikroszámítógépek világa felé közeledni.224

Az elektronika és a számítástechnika gyors ütemű fejlődése elengedhetetlenné tette a blokk vállalatai számára, hogy nyugati technológiákat építsenek be saját termékeikbe, hiszen a kifejlesztett és legyártott berendezések többsége a hadiipar számára is nélkülözhetetlen volt. A katonai technológiák versenyképességének fenntartása pedig elsődleges prioritást élvezett a hidegháború teljes időszakában a Szovjetunió számára – a Videoton készülékeinek legfőbb végfelhasználója ugyanis a szovjet birodalom volt. A magyar cég az első pillanattól kezdve csak fejlett nyugati technológiát volt hajlandó felhasználni, elhatárolódott minden olyan kezdeményezéstől, amely hazai vagy szocialista országok kutatási eredményeinek átvételét erőltette.225 Ennek köszönhetően a hetvenes-nyolcvanas évekre a Videoton a keleti blokk egyik legnagyobb embargós beszerzője lett. A beszerzések megkönnyítésére a Videoton 1969 tavaszán külkereskedelmi jogot kapott: létrejött a Videoton Ipari Külkereskedelmi Rt.226 Részben az anyavállalat állt kapcsolatban a nagy számítástechnikai világcégekkel, részben pedig leányvállalatokat, üzletkötőket használt a COCOM-lista kijátszására.

A hatvanas és hetvenes években az amerikai Control Data Corporation (CDC) a világ élvonalába tartozott, szoros versenyben állt például a később élre törő IBM-mel, voltak időszakok, amikor a világ leggyorsabb számítógépeit a CDC jegyezhette. A hetvenes évek második felében – miután a vállalat leghíresebb fejlesztőmérnöke elhagyta a CDC-t – az amerikai cég a keleti országok felé fordult, feltehetően azért, mert versenytársai érezhető előnybe kerültek az amerikai és a többi kapitalista piacon. Az évtized utolsó éveitől a Videoton szoros kapcsolatot ápolt a CDC-vel, a multinacionális cég bécsi irodáján keresztül hozták be a szocialista országokba az embargós termékeket, és építették be azokat a magyar vállalat termékeibe, vagy szállították tovább közvetlenül a Szovjetunióba.

Az Egyesült Államok éberen őrizte a COCOM-egyezmény betartását, amely a hetvenes-nyolcvanas években, a világpolitika enyhülésével párhuzamosan gyakorlatilag a két világrend közötti vasfüggönyként funkcionált. Nem kerülhette el az amerikai titkosszolgálatok figyelmét a CDC közeledése a blokk vállalataihoz sem, minden bizonnyal beépültek a céghez, de legalábbis felhasználták üzletkötőiket arra, hogy információkat szerezzenek az ellenséges tömb technikai fejlettségéről. Ezen kívül kereskedelempolitikai, gazdasági információkat is gyűjthettek megbízottaik a tárgyalások során. 1980-ban például elemzést készített a Control Data a szocialista országok – elsősorban a Szovjetunió gazdasági helyzetéről. Elemezték a velük folytatott kereskedelem lehetőségeit, előnyeit, összegezték a felvevőpiacok sajátosságait,227 de operatív akciók lebonyolításában is felhasználták a céget.

1979-ben a CDC egy elektronikai kiállítást rendezett az Egyesült Államokban, ahová a Videotont is meghívták. A szervezők több berendezést is megvásároltak a kiállított termékek közül, nyilván azért, hogy feltérképezzék a szocialista ipar fejlettségét. Az eszközöket alkatrészekre szedték, és felfedezték a Videoton egyik termékében az Intel 8080 mikroprocesszort, amely a legszigorúbb embargós termékek egyike volt. Az USA a legkomolyabb válaszlépésekkel riogatott, külön szenátusi vizsgálóbizottságot hozott létre az ügy tisztázására.228 A Videotont feketelistára helyezte, ami annyit jelentett, hogy minden amerikai cégnek megtiltották, hogy a magyar vállalatnak szállítsanak.229 A bojkott komolyan veszélyeztette a magyar elektronikai ipart, ezzel áttételesen természetesen a Szovjetuniót is. A Videoton saját felelősségére – anélkül, hogy a szovjetekkel egyeztettek volna – átadott a CDC-nek egy szovjet gyártmányú mikroprocesszort bevizsgálásra „annak bizonyítására, hogy teljesen érthetetlen az amerikai hatóságok ez irányú importkorlátozása, hiszen a technika a szocialista országokban is adott.”230 Mindez természetesen nem győzte meg az ellenérdekelt felet.

A Videoton másik nagy amerikai beszállítója, a számítógépes perifériákat gyártó Dataproducts Corporation azonnal le is állította a folyamatban lévő szerződések teljesítését.231 A Videoton vezetősége tárgyalásokat kezdett az amerikai nagykövetség diplomatáival, akik követelték, hogy a processzor beszerzési útjáról részletesen tájékoztassa őket a cég.232 Tudni akarták, pontosan hány darab érkezett a blokkba, azoknak mely országokban volt a végfelhasználási helye, valamint sikerült-e a terméket lemásolni és hasonlókat gyártani. 1981. április 28-án az USA külkereskedelmi minisztériuma egy kérdőívet adott át a gyár illetékeseinek, amelynek válaszadásától tették függővé a Videoton tiltólistára helyezését.233 A kérdőív őszinte kitöltése esetén a Videoton annyira kompromittálta volna magát, hogy a bojkott elrendelése nem lett volna kérdéses.

Hónapokig húzódó tárgyalások kezdődtek, amelyek során a magyar fél igyekezett kitérő válaszokat adni. Közben a belügyi hírszerzés megtudta, hogy az amerikai kormány hadi ügyekért felelős adminisztrációja olyan információkhoz jutott, amelyek szerint a Videotonhoz kerülő alkatrészeket a Szovjetunióban hadászati célokat szolgáló egységekbe építik be.234 A nemzetbiztonsági szervek vizsgálatot indítottak az ügyben. A Videoton egyre kényelmetlenebb helyzetbe került, hiszen egyértelmű volt, amennyiben megalapozottnak találják – a nyilvánvalóan igaz – állításokat, a bojkott széles körű lesz. Az Intel processzor körül kialakult kényes diplomáciai helyzetet tovább árnyalta, hogy a Videoton valójában nem is volt érintett az adott ügyben. A mikroelektronikai alkatrészek beszerzése ugyanis nem tartozott a feladataik közé, azt az Elektromodul végezte. Ennek megfelelően az Intel 8080 megszerzése is az ő nevükhöz fűződött.235

A Külkereskedelmi Minisztérium javaslatára a Videoton vállalta magára a termék beszerzését azért, hogy fedésben tarthassa a valódi szállítót, amelynek tevékenysége ekkor még nem volt ismert az amerikai hatóságok előtt.236

A CDC és a Dataproducts ugyan kénytelen volt együttműködni az amerikai hatóságokkal, de a gazdasági érdekeiket mégis a politikai elvárások elé helyezték. Képviselőik – szigorú titoktartási kötelezettség mellett – átadtak a Videoton vezetőségének egy dokumentumot, amely az Egyesült Államok exportellenőrzésére vonatkozó gyakorlati tudnivalókat tartalmazta, vagyis lehetőséget adtak a kiskapuk megtalálásához, a hatóságok kijátszásához.237 „USA-beli partnereink, mind a D.P., mind a CDC maximális támogatást adtak és adnak jelenleg számunkra” – olvashatjuk a Videoton jelentésében.

Az átadott dokumentumnak köszönhetően a magyar fél látványosan tudta demonstrálni az amerikai hatóságok előtt, hogy a beszerzési útvonala tökéletesen legális, és nem a magyar cég játszotta ki az amerikai rendelkezéseket, hanem az ottani eljárás hiányosságainak köszönhette az USA, hogy embargós termékek jutottak szerintük illetéktelen helyekre. A Videoton rendelést adott le ugyanis a szóban forgó processzorra egy harmadik cégen keresztül, de megjelölve saját magát, mint végfelhasználót. Könnyedén megkapták a kiviteli engedélyt, az áru be is érkezett Magyarországra. A cégvezetés ekkor felmutatta a próbarendelés dokumentációját az amerikai kereskedelmi attasénak, aki kénytelen volt elismerni annak eredetiségét.238 Ezzel elhárult a közvetlenül fenyegető retorzió lehetősége, a Videoton nem került tiltólistára. A Control Data cég pedig továbbra is napirenden tartotta a magyar féllel való kooperációt, a tervek szerint öt év alatt mindkét fél részéről 40–40 millió USD értékű forgalmat akartak bonyolítani a Videotonnal.239

Az USA és a Szovjetunió viszonya a nyolcvanas évek elején újra a legfagyosabb hidegháborús éveket idézte: a katonai szembenállást élezte, hogy a NATO rakétarendszereket telepített Európába, amelyek ellen Moszkva hevesen tiltakozott, Washington viszont azzal érvelt, hogy Kelet-Európában olyan mérvű a szovjet katonai jelenlét, amellyel szemben kénytelen fellépni. Ronald Reagan hatalomra kerülésével a békés egymás mellett élés koncepciója még inkább háttérbe került, az új amerikai elnök célkitűzése a végső győzelem elérése lett.240 Az elszigetelődés azonban már korántsem lehetett olyan széles körű, mint az ötvenes években, a vasfüggöny „fénykorát” csak a COCOM-egyezmény szigorú betartatásával lehetett volna megidézni, azonban a tőkés cégek – saját gazdasági érdekeiket szem előtt tartva – ellenálltak a nyomásnak. Egy belügyi elemzés szerint: „A jelenlegi gazdasági helyzetben sem az USA, sem pedig a nyugat-európai országok nem tudnák elviselni e politika gazdasági következményeit.”241 Ebben a megállapításban feltehetően igaza volt a szervnek. A nyugati cégek többsége biztosította is partnereit, hogy burkolt formában továbbra is vállalják a szállításokat, licencek és know-how-k átadását, sőt még hasznot is próbáltak húzni a helyzetből, hiszen felárral kínálhatták termékeiket. Valójában egyetlen kitételük volt: elvárták a magyar kormányzattól, hogy ne avatkozzon be a lengyel belpolitikába Wojciech Jaruzelski oldalán. Ebben az esetben ugyanis nem lehetett volna figyelmen kívül hagyniuk a nyugati hatalmak részéről bevezetendő bojkottot.

Az Egyesült Államok kormányszervei harcoltak a politikai irányvonal érvényesítéséért, igyekeztek felkutatni az embargós útvonalakat, több-kevesebb sikerrel – ennek magyarországi vonatkozásairól még több konkrét eset kapcsán is lesz szó –, a technológiai transzfert azonban nem tudták megakadályozni. Egy felmérés, amelyet a kémelhárítás információi szerint az USA Kereskedelmi Minisztériuma készített, kimutatta, hogy az Amerikából Nyugat-Európába 1976 és 1981 között érkezett számítógépek fele a keleti blokkban kötött ki.242 Feltehetően ennek nagy részét Magyarország közvetítésével utaztatták át a vasfüggönyön, és ezzel az amerikai adminisztráció is tisztában volt. 1986-ban az USA-ba látogató, külügyi államtitkári posztot betöltő Horn Gyulának szemére is vetették, hogy „Budapest túl sok technikai árut ad tovább a Szovjetuniónak.”243 A Videotont tartották a legfőbb szállítónak, a cég tevékenysége a két ország gazdasági kapcsolatait is befolyásolta: „Az utóbbi időben az MNK kereskedelempolitikai megítélése az USA adminisztrációnál jelentősen romlott. Ennek okai között többek között az is szerepel, hogy a Videoton által, az Egyesült Államokban vásárolt integrált áramköröket találtak Nicaraguában és Afganisztánban zsákmányolt bolgár gyártmányú fegyverekben.”244 A két említett térség ráadásul a nagyhatalmak fegyveres összecsapásának legérzékenyebb gócpontja volt, ezzel Magyarország veszélyeztette az Egyesült Államokkal kialakított kapcsolatát, amely a blokk országai közül a legjobbnak volt mondható.

A Videotonnak az embargót érintő tevékenységéről egy – mind a Videoton, mind a szovjet és a magyar kormány számára kínos – szökési kísérlet következtében szerzett részletes ismereteket az amerikai titkosszolgálat.

Balogh Csaba 1982. március 26-án kért politikai menedékjogot az NSZK hatóságaitól.245 Lépése azért érintette fájdalmasan a magyar és közvetve a szovjet hatóságokat, mert az évtizedes videotonos múlttal rendelkező számítástechnikai szakember súlyos titkok tudója volt. Jól ismerte a cég embargós beszerzéseit, a tiltott technológiák Szovjetunióba szállításának volumenét, valamint a keleti blokknak a számítástechnika terén elért fejlettségi színvonalát. Balogh 1974–1976 között a Videoton Számítástechnikai Gyár Vevőszolgálatán szoftveres szakemberként rendszerszervezői munkakörben dolgozott, majd tartós kiküldetésre Moszkvába helyezték.246 A cég külkereskedelmi vállalatának moszkvai központja 1972-ben alakult, eredetileg öt dolgozóval, majd ez a szám rövid időn belül 300 főre duzzadt.247 Hamarosan saját építésű háromszintes épületben nyertek elhelyezést, ahol számos szovjet állampolgár is részt vett a beszállított termékek beüzemelésében.

Balogh Csaba 1976. november 15. és 1981. november 15. között a Videoton Rt. Moszkvai Műszaki-Kereskedelmi Központjának munkatársa volt, így részletes ismeretekkel rendelkezett a kirendeltség raktárkészletéről, amely kiszolgálta a szovjet elektronikai és számítástechnikai ipart a szükséges alkatrészekkel. Bejáratos volt a felhasználókhoz, ezáltal több hírszerzési szempontból érzékeny szovjet objektumot ismert meg belülről. Tudta ezek szervezeti felépítését, átlátta a tevékenységüket és a gyártási specifikációjukat. Mindennek tetejében orosz származású felesége volt, akinek több magas rangú párt-és katonai vezető, valamint tudományos munkát végző személy tartozott a rokonságába.248 A Videoton moszkvai raktárát több magyar külkereskedelmi vállalat is használta „speciális” feladatai ellátására,249 amelyek alatt feltételezhetően haditechnikai termékek szállítását kell érteni. Volt tehát miért aggódnia a blokk elhárításának.

Balogh váratlanul meggondolta magát – saját bevallása szerint honvágy gyötörte –, és 1982. július 10-én hazatért. Augusztus elején a taszári katonai bázison szolgáló mérnök ismerősétől kért segítséget ahhoz, hogy Kaposvár környékén munkát találjon magának,250 erre azonban már nem került sor. A repülős alakulat elhárítótisztje jelentette felbukkanását, így hamarosan a belügyi szolgálatok fogságában találta magát. A vizsgálat szerint Balogh Csabát a kint töltött kicsivel több mint három hónap alatt közel harmincszor hallgatta ki a CIA, amelynek során a Videoton egykori munkatársa készségesen felelt a feltett kérdésekre. Részletes információkat adott a gyár által készített termékekről, a Szovjetunióba történő szállításokról, a blokk műszaki színvonaláról, illetve mindenről, ami az amerikaiakat érdekelte.251 Letartóztatása után a kihallgatások mellett minden más lehetőséget is felhasználtak arra, hogy részletes ismereteket szerezzenek Balogh kinti cselekményeiről. Önvallomásokat írattak vele, fogdaügynököt alkalmaztak, lehallgatták a celláját, hiszen mind elhárítási, mind hírszerzési szempontból fontos információkat kellett kiszedni belőle. A magyar és a szovjet szerveknek tudniuk kellett, mennyire kompromittálódtak az embargós csatornák, milyen számukra súlyos hátrányt jelentő ismereteket adott át az amerikai hatóságoknak, de közben reménykedtek abban, hogy a CIA módszereiről, hírigényeiről és fedett objektumairól is többet megtudhatnak. Végül 1983. április 27-én zárt tárgyalás keretében ítélkeztek Balogh Csaba felett, akit kémkedés vádjában bűnösnek találtak, és négy és fél év letöltendő szabadságvesztésre ítéltek.252 Büntetését a Legfelsőbb Bíróság helybenhagyta.253


	A Waltham Electronic GmbH

A Balogh Csaba elleni vizsgálat során több olyan szálat is felvettek a nyomozati szervek, amelyeket aztán le kellett fejteni az eredeti ügyről, hogy a bírósági anyagokba már ne kerülhessen be olyasmi, amely párt-vagy politikai érdekeket sértene. A jelenleg hozzáférhető dokumentumokból kiderül, hogy Balogh Hargitai György nevű kollégáját és barátját kereste fel Münchenben, az ő tudtával kért menedékjogot a nyugatnémet hatóságoktól. Ezen információ birtokában a kémelhárítás igyekezett kideríteni, ki is ez a rejtélyes müncheni barát. A nyomozással azonban melléfogtak. Hargitai sokkal fontosabb ember volt annál, semhogy beáldozható legyen egy kémkedési ügy kapcsán.

Hargitai György a Videoton munkatársaként tevékenykedett Münchenben, de már jóval korábban is titkosszolgálati szempontból jelentős megbízásokat látott el a vállalat kötelékében dolgozva. 1972 és 1978 között Moszkvában teljesített szolgálatot a Videoton kirendeltségének vezetőjeként, vagyis Balogh Csaba munkatársa és főnöke volt egy ideig a szovjet fővárosban.254 Moszkvai kiküldetése után helyezték őt az NSZK-ba, az ottani Videoton-érdekeltség, a Waltham Electronic GmbH vezetői posztját töltötte be 1979. január 1-jétől.255 A kémelhárítás természetesen gyorsan talált terhelő adatokat az újonnan felmerült személy ellen is, vámbűntett és orgazdaság miatt szeretett volna eljárást kezdeményezni ellene. Hargitai és Balogh kapcsolatának feltárásakor ugyanis megtudták, Hargitai megkérte Balogh Csabát, hogy moszkvai kiküldetésének lejártakor hozzon haza számára néhány ékszert. A pártállam idején szokás volt, hogy a tartós külszolgálatból hazatérő személyek vámmentesen hozhattak be különböző kint vásárolt árukat, értékeket, ez gyakorlatilag hozzátartozott munkájuk honoráriumához. Hargitai ezt a lehetőséget akarta kihasználni, amikor 1981 elején meglátogatta Moszkvában Balogh Csabát és átadott neki néhány ékszert. Arra kérte, hozza Magyarországra, a pénzverdében veressen beléjük fémjelet, majd segítsen értékesíteni azokat a Bizományi Áruház Vállalaton (BÁV) keresztül.256 Balogh Csaba eleget tett egykori főnöke kérésének, ezzel alapot szolgáltatott a nyomozati szerveknek ahhoz, hogy Hargitai ellen is vádjavaslatot tegyenek.

Papp István (jobbra) vietnámi küldöttséget kalauzol a Videoton üzemében 1975-ben. Hargitai György ügyében is hallgattak rá a legfelsőbb körök. Fotó: MTI

A Videoton vezérigazgatója, Papp István azonban aggályát fejezte ki a Hargitai elleni nyomozás és vádemelés kapcsán, mivel ezzel a vállalatot jelentős gazdasági hátrány érhette volna.257 A kémelhárítás ennek ellenére nem akart elállni a javaslatától, hangot adott annak, hogy erre nincs felhatalmazása: „Nevezett ügyének esetleges elkülönítésére és az intézkedés mellőzésére csak a nyomozás törvényessége felett felügyeletet gyakorló Legfőbb Ügyészség, esetleg a legfőbb ügyész rendelkezése alapján, jóváhagyásával kerülhet sor.”258

A hozzájárulás hamarosan megszületett, a „felsőbb vezetői döntés” alapján Hargitai aktáját leválasztották Balogh Csaba kémkedési ügyéről, személye ellen semmiféle eljárás nem indúlt.259 Nem lehet kétség afelől, hogy Hargitai kiemelése az ügyből a Waltham és a Videoton kapcsolatának titkait volt hivatva megőrizni. A müncheni cég ugyanis a legfontosabb embargós beszerzője volt a magyar elektronikai vállalatnak, és ennek természetes következményeként bekapcsolódott az illegális pénzek mozgatásába is, hatalmas károkat okozva a magyar államnak.

A hetvenes években Fazakas Szabolcs, a Horn-kormány egykori minisztere a KKM tisztségviselőjeként „Stefán” fedőnéven adott jelentéseket a Belügyminisztériumnak.260 Ezekből megismerhetjük a Waltham körüli első botrányokat is. A Videoton 1970. június 10-én kötött általános szállítási megállapodást televíziók értékesítésére a Waltham Electronic nevű NSZK céggel.261 Eleinte kooperációként működött a vállalkozás, a Waltham csak képviseleti jogot kapott, hamarosan azonban a Videoton tulajdont szerezhetett a német cégben, ugyanis a nyolcvanas évek elején már mint a Videoton külkereskedelmi irodáját emlegetik az iratok. Az eredeti szerződés alapján a Videoton 5% forgalmi rabattot, vagyis jutalékot fizetett a Walthamnak, azonban már a megállapodás megkötése sem volt törvényes. A Videoton részéről ugyanis nem cégszerű aláírás szerepelt a dokumentumokon, hanem Berkes György igazgatóhelyettes egy személyben képviselte a magyar felet az egyezség elfogadásakor, de erre írásbeli felhatalmazást nem kapott.

[image: ]
Léderer Sándor (jobbra) a Német Szocialista Egységpárt küldöttségének mutatja a hangszóró termékeket 1959-ben. Később Léderer arra is figyelt, hogy ne legyen nagy visszhangja a piszkos ügyeknek. Fotó: MTI

A Videoton akkori igazgatója, Léderer Sándor azonban a vizsgálat során igyekezett minél kevesebb információt kiszolgáltatni a kooperáció részleteiről, és fedezte Berkes Györgyöt is. Azt a nem életszerű megállapítást tette az érvénytelen szerződés létrejöttével kapcsolatban, hogy „lehetséges, hogy szóbeli meghatalmazást adott” a megállapodás tető alá hozására.262 A szerződés rabattra vonatkozó kitételét nem jelentették be a devizahatóságként működő MNB-hez sem, annak ellenére, hogy a vonatkozó jogszabály értelmében erre kötelezettségük lett volna. Éppen ezért évekig nem szúrt szemet egyetlen felügyeleti szervnek sem, hogy a Videoton forgalom után járó jutalékot fizet egy olyan cégnek, amelynek amúgy is hitelben szállít. 1974–1975 során a Pénzügyminisztérium Bevételi Főigazgatósága pénzügyi revíziót tartott a magyar mamutvállalatnál, amelynek során a hatóság felfigyelt a Videoton és a Waltham közötti pénzügyi visszaélésekre. Néhány általános érvényű észrevételen kívül komolyabb következménye nem lett a vizsgálatnak, mígnem 1978-ban már a Külkereskedelmi Minisztérium is foglalkozni kezdett az üggyel.263 Ilyen előzmények után talán nem annyira meglepő, hogy a következmények ezúttal is elmaradtak, azonban egy jelentés mégiscsak született, amelyből megismerhetjük a két cég közötti pénzügyi forgalom első néhány évét és annak beszédes eredményeit.

A Videoton könyvelése semmiféle jelentős kinnlevőséget nem mutatott. A Waltham tartozásait 1973-tól nem vezették, pedig 1978-ra ez az összeg csillagászati magasságokat ért el: a vizsgálat idején a leányvállalat ki nem egyenlített tartozása 98,6 millió forint volt, amelyből a lejárt adósság 94 millió forintra rúgott.264 A Waltham folyamatosan hitelre kapta a Videotontól a tranzitálásra szánt árut. De szokatlan módon előre kifizették a jutalékot is. Ugyanis a rabatt a forgalom, vagyis a Videoton által leszállításra került termékek után járt. Tehát nem a nyereség vagy az eladott termékek után fizetett a magyar vállalat, hanem az ingyenesen átadott elektronikus készülékek mellé még pénzt is juttattak a Walthamnak. A vizsgálat megállapította, hogy mindemellett jelentős kedvezményeket biztosítottak a müncheni közvetítőnek, aki viszont gyakorta jelentős felárral adta tovább a berendezéseket a Távol-Keletre, elsősorban Kínába.265

Mindezen tények ellenére a Waltham a csőd szélén állt, fizetésképtelenségét közölte a Videotonnal, amellyel szemben 1976-ban már 60 millió forint lejárt tartozása volt.266 Az anyavállalat elérte, hogy az MNB egy NSZK bankon keresztül 5,4 millió forintos hitelt nyújtson az állítólag pénzügyi nehézségekkel küzdő vállalkozásnak,267 amelyre az MNB vállalta a kezességet.268 Eközben 1977-re a cég tartozása a Videoton felé elérte a 110 millió forintot. Ennek ellenére az esedékes jutalékot – 10,2 millió forintot – a Videoton folyósította, ahelyett, hogy beszámolta volna az összeget a tartozások egy részébe.269 Az újabb pénzügyi trükkökbe azonban a KKM nem avatkozhatott be, arra rálátása sem lehetett, hiszen a Waltham ekkor még kizárólag képviseleti szerződésben állt a Videotonnal, vagyis nem vonatkozott rá a vegyesvállalatok működését szabályozó rendelet.270

1978 őszén végre mégis szakértők érkeztek a KKM-től a Videotonhoz a visszásságok felderítésére. Meg is állapították a felelősök nevét: Berkes György igazgatóhelyettes, Gede András ügyvezető igazgató és Győri Károly főkönyvelő.271 Felelősségre vonás azonban nem követte a jelentést,272 Fazakas szerint egyetlen konklúziója lett az ügynek: „A Videoton egy Hargitai nevű személyt kíván kiküldeni, mondván, hogy csak az ő személyében látják biztosítottnak a fenti összeg visszaszerzését. Hargitai 1 éve tért haza Moszkvából tartós kiküldetésből; a német nyelvet nem beszéli; a szórakoztató elektronikához nem ért, ezért [a KKM-ben] nem látják célszerűnek kiküldését, mely ennek ellenére a közeljövőben megtörténik.”273

Röviden összefoglalva tehát a Waltham bizományba és jelentős árkedvezménnyel kapott különböző elektronikai készülékeket a Videotontól – elsősorban televíziókat –, amelyeket a Távol-Keletre exportált tekintélyes felárral, de a Videotonnak nem fizetett a megvásárolt termékekért, még utólag sem. A szokásos kereskedelmi jutalékot azonban – mint ahogyan már fentebb hangsúlyoztam – a Videoton által a Walthamnak leszállított termékek, nem pedig a Waltham által eladott áruk után fizették, vagyis a Waltham az ingyenes televíziók mellé még pénzt is kapott a Videotontól. A kárt pedig sokadjára is a hazai nemzetgazdaság állta, mai szóhasználattal élve: a magyar adófizetők.

De vajon hova kerülhetett a Waltham pénze?

Erre utaló adatok nem szerepelnek a jelenleg kutatható dokumentumok között, mindenesetre nyilván nem véletlen, hogy egy Moszkvából hazatért személyt kívántak a cég élére állítani a további botrányok kirobbanásának megakadályozása érdekében. Hargitai helyettese Schalkhammer János lett, a BM III/II-2/c Osztály titkos munkatársa,274 mivel tartós külszolgálatra – különösen Nyugat-Európába – nem küldtek olyan személyt, aki ne tartozott volna valamelyik titkosszolgálat hálózatába. Joggal merül fel a kérdés, kinek tartozott beszámolási kötelezettséggel, és kiktől kapta az utasításokat Hargitai? A belügyi hírszerzés és kémelhárítás kutatható anyagai között erre még nincs konkrét válasz, de egészen biztosak lehetünk abban, hogy ilyen fontos cég ügyeinek az intézésére csak tökéletesen megbízható kádert neveztek ki. A Waltham egyértelműen valutakitermelést végzett. Azt is tudjuk, hogy azok a meg nem nevezett „felső vezetők” álltak az ügy mögött, akik kiemelték Hargitait a Balogh Csaba elleni nyomozásból. A Waltham a keleti blokk egyik legnagyobb embargós beszerzője lett, az illegális pénzek egy része feltehetően ezeket a szállításokat fedezte, de erről kimutatás nem készült, soha senki nem fog tudni már megnyugtató elszámolást készíteni a cégnél eltűnt magyar állami vagyonról.

Hargitai vezetése alatt sem csökkentek a visszaélésgyanús pénzügyi manőverek, azonban újabb vizsgálat már nem indult, az új vezető beváltotta a hozzá fűzött reményeket. A kémelhárítás szerencsére végezte a dolgát, és rendszeres jelentéseket készített a pártvezetés számára azokról a gyanús momentumokról, amelyek a tudomására jutottak, ezzel lehetőséget adva az utókor számára, hogy valamelyest belelássunk a Waltham további tevékenységébe is.

1979 augusztusában például arról értesítette a BM a pártvezetést, hogy a Videoton Pénzügyi és Számviteli Főosztályának vezetője megjelent a Kohó-és Gépipari Minisztérium TÜK-irodájában. Az illető különböző hivatalos anyagokat próbált titkosítani, amelyek közé Walthamhoz köthető néhány váltót és értékpapírt is kevert, de az ott dolgozóknak feltűnt, hogy nem odaillő anyagokat próbálnak láthatatlanná tenni, és megakadályozták azt.275

Az állambiztonság ebben az időszakban mégsem kizárólag a Waltham gazdasági problémáival foglalkozott. A szolgálat azokat a felmerülő nehézségeket próbálta nyomon követni, amelyek a vállalat embargós beszerzéseivel voltak kapcsolatosak. A Videotont, mint a Szovjetunió egyik legfontosabb szállítóját, elsősorban a Waltham és a vele kapcsolatban álló kereskedők látták el a COCOM-listás termékekkel, és a cég tevékenysége szemet szúrt a nyugatnémet elhárításnak is. A Waltham egyik legfontosabb üzleti partnerét, Ulrik Rangét 1981-ben feltehetően az amerikai vagy a nyugatnémet titkosszolgálat buktatta le, majd a német vámszervek vizsgálatot indítottak cége ellen.276

Range elsősorban amerikai gyártmányú számítógép-alkatrészeket és mikroprocesszorokat szerzett be a Waltham számára, és tisztában volt a berendezések végcéljával is. Range tudtával kerültek a termékek a Szovjetunióba.277 A nyomozás megkezdése után Range azonnal leállította az embargós szállításait, a már folyamatban lévő szerződéseket sem teljesítette.278 A Walthamnak Range kiesése problémát okozott, alternatív útvonalak biztosításán dolgozott, így került képbe egy Telxon nevű amerikai cég, amelynek svájci leányvállalatát egy magyar emigráns vezette. Sikerült megállapodniuk abban, hogy az embargó alá eső áruk esetében „olyan megjelöléseket alkalmaznak, amelyek lehetővé teszik a külföldi vámszerveken való biztonságos átjuttatást”, távol-keleti végfelhasználókat tüntetve fel címzettként.279

A Range elleni nyomozást a Waltham sem úszhatta meg szárazon. 1983 nyarára a Videoton leányvállalatáig vezettek a nyomozás szálai:280 július 11-én a nyugatnémet rendőrség házkutatást tartott a Waltham irodájában, Hargitai müncheni lakásán és a német cégvezető-helyettes, Günter Hummelt otthonában, valamint elvették Hargitai személyi iratait, és bevonták útlevelét is, bár ez utóbbit már másnap vissza is szolgáltatták.281 A szervek a COCOM-listán szereplő termékek engedély nélküli kivitelére kerestek bizonyítékot, és lefoglaltak számos dokumentumot. A magyar és a szovjet szolgálatok joggal tartottak attól, hogy az ellenséges elhárítás terhelő adatokat talált a blokkba, elsősorban a Szovjetunióba irányuló szállításokról. Ezért a BM III/II-6. Osztály a munkáltatóként szereplő Videoton Rt.-n keresztül hazarendelte Hargitait beszámoltatásra, és tájékoztatta a szovjet állambiztonsági szerveket a fejleményekről.282 Hargitait azonban nem érhette váratlanul a nyugatnémet vámszervek érdeklődése, nyilván a Range ellen indított eljárás óvatossá tette, így a házkutatás idejére már megsemmisített minden olyan iratot, amely terhelő lett volna a Videoton-képviselet tevékenységére nézve. Schalkhammerrel karöltve kidolgoztak egy olyan titkosított könyvelési rendszert, amelyet csak ők ketten tudtak értelmezni, a hatóság számára felfejthetetlen volt.283 Mivel bizonyítékot nem találtak, a német hatóságok nem korlátozhatták a Waltham üzleti tevékenységét, azonban jelezték, hogy a vizsgálatot folytatják.284

Átmenetileg eloszlottak tehát a viharfelhők a Waltham fölül, azonban a német – és minden bizonnyal az amerikai – elhárítás szemmel tartotta a vállalkozást, a magyar titkosszolgálatok pedig igyekeztek kivédeni minden támadást. 1983. október 4-én egy ismeretlen telefonáló figyelmeztette Hargitait, hogy tűnjön el az NSZK-ból, mert újabb hatósági akcióra számíthat. Ezzel párhuzamosan pedig az MNVK-2. arról tájékoztatta a BM operatív szerveit, hogy a németek őrizetbe akarják venni a müncheni iroda vezetőjét, ezért a belügy újra hazarendelte Hargitait eligazításra. Ezután felkészítették, miként kell viselkednie egy újabb kihallgatás vagy egy esetleges letartóztatás esetén.285

A nyugati titkosszolgálatok továbbra sem találtak fogást a Walthamon, ezért provokációval próbálkoztak – legalábbis a magyar operatív szervek és a Waltham munkatársai így értékelték az eseményeket. 1984 szeptemberében Range egy nyílt fizetési felszólítást küldött a Walthamnak, amelyben nyolcezer nyugatnémet márka megfizetését követelte a szerinte még az év elején leszállított UNIVAC berendezés embargó alá eső alkatrészeiért. Range azonban ekkor már harmadik éve nem állt kapcsolatban a Videoton irodájával, így felszólítását potenciális csapdaként értékelték Hargitaiék. Arra számítottak, hogy újabb házkutatás várható, amelynek során lefoglalhatják a fizetési felszólítást, mintegy bizonyítékául annak, hogy a Waltham valóban illegális szállításokat végez a keleti blokkba, ezért azonnal tiltakozó levelet küldtek Rangénak. A dokumentumban leírták, hogy idestova három éve nem kaptak tőle semmiféle árut, és amúgy sem foglalkoznak számítástechnikai berendezések, illetve azok alkatrészeinek kereskedelmével.286 Ezzel a válaszlevéllel valószínűleg sikerült kivédeni a német hatóságok akcióját, legalábbis a belügyi jelentésekben nincs utalás arra, hogy újra kiszálltak volna a nyomozók ellenőrzést tartani a Walthamnál.

1985 tavaszán vádemelési javaslattal zárult a Range elleni nyomozás, a müncheni ügyészségre került a magyar céggel kapcsolatos vizsgálati anyag.287 Az ügyészség további bizonyítékokat keresve többször is ellenőrzést tartott az irodában: átvizsgálták a könyvelést, ellenőrizték a beérkezett számlákat és a keleti blokkba tartó szállítások dokumentációját.288 Szeptember elején az ügyészség emberei újabb nyomokon indultak el, valószínűleg rátapintva a Waltham titkos útvonalainak egyikére: azoknak a szállítmányoknak a dokumentációit foglalták le, amelyeket a Videoton müncheni képviselete Svájcon keresztül juttatott el egy harmadik országba. Hargitaiék azonban készültek egy esetleges újabb ellenőrzésre, csak olyan elektronikai berendezések számláit őrizték meg, amelyek nem tartoztak embargós korlátozás alá.289 Ezúttal sem sikerült tehát bizonyítékot gyűjteniük a nyomozóknak, pedig egészen konkrét információk birtokában láttak hozzá az újabb kutatáshoz.

A semleges Svájc fontos szerepet játszott a keleti országok számára a COCOM-lista kijátszásában, és az amerikai hatóságok igyekeztek elvágni ezeket a csatornákat. Szúrópróbaszerű ellenőrzéseket tartottak, előfordult, hogy repülőgépek csomagteréből pakoltatták le a rakományt, és küldték vissza azt a feladónak. A vámellenőrzéseket nemcsak a svájci határokon erősítették meg, egy osztrák üzletkötőn keresztül a Mikroelektronikai Vállalat egyik vezetője megtudta, hogy az USA kérésére a Magyarországra irányuló embargós termékek bejutási csatornáit fel kell térképezniük a nyugati biztonsági szerveknek, ezért fokozott figyelemre kell számítani a nyugati vámosok részéről, és a vizsgálatokat ki fogják terjeszteni a bankügyletekre is.290 Egy ilyen ellenőrző akció áldozatává vált Svájcban a Waltham egyik kamionja is, amely a Szovjetunióba készült, megpakolva elektronikai berendezésekkel. Feltartóztatták a teherszállítót, és minden rajta talált csomagot visszairányítottak a kiindulási helyére.291

Az NSZK vámszervei arra is rájöttek, hogy a Svájcon keresztül történő szállításokat milyen közvetítő cégeken keresztül oldja meg a Waltham. Még 1983-ban létrehozott a müncheni vállalkozás Svájcban – feltehetően liechtensteini bejegyzéssel és Urs Hansel, a Waltham liechtensteini megbízottjának közreműködésével – egy SCS GmbH (Strafa Control System) nevű vállalatot.292 Ennek az volt a feladata, hogy „az akkori mikroelektronikai program végrehajtásához szükséges, embargó alá eső berendezéseket és technológiákat beszerezze, és Budapestre továbbítsa.”293

Ezen kívül egy Setron nevű cég is működött Svájcban a Waltham tulajdonában, amelynek vezetője szintén Urs Hansel volt. A nyugatnémet hatóságok bekérték a két vállalat svájci bankoknál vezetett számláinak adatait: az 1983 és 1986 közötti bankügyleteiknek kivonatára voltak kíváncsiak. A magyarországi állambiztonsági szervek tartottak attól, hogy a begyűjtött információk feltárhatják az ellenség számára az érintett vállalkozások szerepét a magyar elektronikai programban, és esetleg alapot szolgáltathatnak valamiféle adminisztratív ellenlépéshez.294 Az aggodalom azonban alaptalannak bizonyult: bírósági döntés alapján a lefoglalt iratokat bontatlan formában kellett visszajuttatni a számlatulajdonosoknak,295 vagyis a politikai érdek nem tudott a Svájcban különösen kiemelt fontossággal bíró banktitokhoz fűződő jog fölé emelkedni.

Az SCS-t egyébként – akárcsak a legtöbb, vegyesvállalatok által létrehozott külföldi céget – az embargós szállításokon kívül arra is használták, hogy tőkét vonjanak ki a magyar állami vállalatokból. Egy rövid belügyi jelentés arról árulkodik, hogy az SCS, az Elektromodul és a Hírszöv (Híradástechnikai Szövetkezet) egy közös, gyártással foglalkozó céget hozott létre Magyarországon, Modultechnika Kft. néven. A gyár termékeit a résztulajdonosként szereplő SCS felvásárolta, majd mint külföldi partner eladásra kínálta az Elektromodul számára. A Modultechnika által Magyarországon gyártott termékek így végül Magyarországon kerültek felhasználásra, de a feleslegesen beiktatott exportügylettel elérték, hogy az SCS öt-tízszeres feláron adta vissza a portékát az Elektromodulnak.296

A Waltham szempontjából a terhelő adatok eltüntetése, illetve megvédése nem mindig végződött ilyen szerencsésen, mint azt a svájci vizsgálat esetében láthattuk. Az embargós cikkek beszállítói is sokat kockáztattak, hiszen a nemzetközi egyezményeket megszegve szembe mentek a politikai elvárásokkal. Ráadásul a külkereskedelmi szabályok megsértésével folyó üzletek illegális pénzátutalásai jelentős, a hivatalos szervek (vám-és adóhatóságok) által láthatatlan tőkét jelentettek. Büntetőjogi következményei is lehettek volna a nyugati félre nézve, amennyiben napvilágra kerülnek a fekete szállítások, így mindkét fél tulajdonképpen zsaroló pozícióban volt a másikkal szemben. Ezt a helyzetet igyekezett saját javára fordítani egy osztrák cég tulajdonosa, amikor egy apró trükkel elérte, hogy szükség esetén bizonyítani tudja a Waltham embargós tevékenységét, ezzel mintegy sakkban tartva a magyar vállalatot. A férfi nagy mennyiségű tiltólistán lévő terméket szállított a Videoton leánycégének, az áru ellenértékét készpénzben kapta meg az MNB-től, hogy ne legyen dokumentálható nyoma az üzletnek. Ezt követően egy hamisított Waltham-bélyegzővel ellátott átutalást kezdeményezett saját számlájára Münchenből, ezzel „bukása esetén bizonyítani tudja, hogy az árut a Waltham részére szállította.”297

Az állambiztonsági anyagok alapján összeálló Waltham-történet minden bizonnyal a jéghegy csúcsa csupán. Néhány további esetet ugyan a későbbiekben még felvillant ez a kötet, de az embargós szállítások fedésében történt illegális pénzmozgásokat egyelőre homály fedi, legalábbis az állambiztonság iratai nem tudnak megnyugtató választ adni a felmerülő kérdésekre, már csak azért sem, mert a Waltham története nem ért véget a pártállam bukásával, sem a Videoton 1992-es privatizációjával. Hargitai György megvásárolta az irányítása alatt működő céget, és számos irodát létesített a továbbra is kereskedelemmel foglalkozó vállalat égisze alatt szerte a világban. A korabeli sajtó Hargitait tette felelőssé a titkos kereskedelmi ügyletek korábbi finanszírozását végző bécsi CW Bank botrányos méretűre dagadt veszteségének jelentős részéért, egyes hírek szerint 800 millió schilling hitelt kapott a pénzintézettől, amelyet sohasem fizetett vissza.298 Sajtóhírek szerint Hargitai 2014-ben állt legutóbb bíróság előtt csalás vádjával, akkor éppen az egerszalóki fürdőberuházás kapcsán.299 Az „üzletember” kapcsolati hálója sértetlen maradt a rendszerváltás után is. Az elmúlt három évtizedben számos botrányos történetet kapott fel a média, amelyben következetesen az állampárt egykori keményvonalas figuráival szerepelt. Apró Piroska – Dobrev Klára édesanyja – évekig együtt ült Hargitaival a Videoton igazgatótanácsában, de Apró férje, Petar Dobrev is üzlettársai között tudhatta. Dobrev a Videoton bolgár megfelelője, az Izotimpex egyik vezetője volt, vagyis a bolgár titkosszolgálat állhatott a háta mögött a kilencvenes éveket megelőzően. A szovjet, magyar és bolgár kommunista állambiztonság hálózatával megtámogatva Hargitai sikeresen konvertálta át helyzeti előnyét valóságos tőkévé. Mindebben nemcsak az Apró–Dobrev házaspár volt a partnere, de maga Apró Antal is, a Kádár-rendszer szürke eminenciása, az ötvenhatos megtorlások egyik irányítója, akivel a kilencvenes évek elején közösen alapítottak biztonsági céget. A Gyurcsány Ferenc és Dobrev Klára üzleti partnereivel kapcsolatos ügyekben is előkerült Hargitai neve, de belekóstolt a szerencsejáték iparba is. 2003-ban a Mágnáskert étterem egyik tulajdonosaként szállított ebédet a Medgyessy-kormány söjtöri kihelyezett ülésére.


	Videoton a „Szaharában”

Az 1980-as évek elején a Videoton egy nagyszabású együttműködésen alapuló fejlesztési és gyártási megrendelés teljesítésének koordinátora lett. A líbiai kormány több száz millió dollár értékben rádiófelderítő és – zavaró állomásokat rendelt, a hozzá tartozó felszerelésekkel együtt. Ennek hátterében az állt, hogy a Varsói Szerződés katonai együttműködésén belül a magyar katonai rádiófelderítés rendkívüli hatékonysággal működött. Az MNVK-2. figyelte a NATO-tagországok és Ausztria katonai hírközlését, még a Földközi-tengeren cirkáló amerikai flotta kommunikációját is lehallgatta.300 Az általuk használt felszerelések jelentős része magyar fejlesztés volt, ugyanis a magyar híradástechnikai ipar a KGST-n belül a hatvanas évektől kezdve a katonai rövidhullámú és ultrarövidhullámú adó-és vevőkészülékek gyártására szakosodott. Jellemző, hogy a magyar elektronikai ipar az arab világot rendszeresen ellátta katonai rádiótechnikai berendezésekkel.301 A Videoton munkatársai között a nyolcvanas évek közepén – az Irak és Irán között folyó háború idején – például ismert volt, hogy a magyar cég rádiólokációs rendszereket szállított Iraknak, míg a szomszédos ellenségének ugyanezen berendezés zavaró állomásait telepítette.302

1979-ben Líbia a korábbi fegyvermegrendelésein jóval túlmutató igénnyel kereste meg a haditechnikai termékekre szakosodott Technika Külkereskedelmi Vállalatot. Egy teljes híradástechnikai rendszer leszállítására kért ajánlatot, amely komplex katonai szolgáltatásokat és a hozzá tartozó létesítmények kivitelezését is magában foglalta.303 A politikai és katonai vezetés komoly nyomást gyakorolt a magyar elektronikai iparra, hogy vállalja el a hatalmas megrendelést, amely abban a pillanatban meghaladta az ország ipari teljesítőképességének lehetőségeit és fejlettségi színvonalát. Így egy korábban ismeretlen ipari integrációra volt szükség ahhoz, hogy az elengedhetetlen fejlesztéseket, majd a gyártást a vállalt időpontig teljesíteni tudják.304 A politikai és katonai nyomás a Videoton egykori vezetői szerint azért volt kivédhetetlen, mert a megrendelésekért dollármilliókat fizettek titkos bankszámlákra, ehhez még hozzájött az arab világban szokásos baksis kifizetése. Vagyis ha a szerződés teljesíthetetlensége miatt a szállítás elmarad, ez már önmagában is jelentős népgazdasági (és nyilván személyes) kárt okozott volna.305 Az integráció koordinálásával fővállalkozóként a Videotont bízták meg, a program a „Szahara” fedőnevet kapta.306 Később több arab állam, illetve India is megrendeléseket adott ugyanilyen híradástechnikai berendezések leszállítására.

A szerződés teljesítése közben több elméleti és gyakorlati problémával is szembe kellett néznie a magyar elektronikai cégeknek. Nem ritkán a gyártással párhuzamosan kellett a fejlesztéseket végezni, a líbiai partner közben újabb és újabb műszaki követelményekkel állt elő. Ráadásul a Szovjetunió elvárása volt, hogy a legújabb fejlesztéseket ne szállítsák a harmadik világba, jelen esetben azonban a helyi igényeknek megfelelően folyamatosan újításokat volt kénytelen a magyar fél a termékeibe beépíteni.307

A program teljesítésének legfőbb akadálya mégis az volt, hogy éppen az embargós ellenőrzések szigorodásával párhuzamosan kellett a fejlesztést és a gyártás végezni. Az ITT amerikai cég svéd leányvállalata, az ITT SRT (ITT Standard Radio and Telephon) és a Videoton között egy licencátadásra vonatkozó keretmegállapodás jött létre, amely 1 kW-os rádióadók hazai gyártására vonatkozott.308 Az adó antennájának illesztő egységéhez egy COCOM-listán szereplő mikroprocesszorra volt szükség, amelyet hatmillió dollárért adott volna át az ITT.309 A svéd leányvállalat azonban az utolsó pillanatban mégsem merte leszállítani az embargós terméket, hanem a megállapodást felterjesztette az Egyesült Államokban működő központjának, ahol a gyártás technológiájának átadásához sem járultak hozzá.310

A korábbi esetekben láthattuk, az embargós korlátozások nem akadályozták, csak megdrágították a tiltott technológiák transzferét a keleti blokkba. Így ezúttal sem volt végleges a licenc átadásának megtagadása. 1982-ben a belügyi kémelhárítás arról értesült, hogy az ITT-központ engedélyezte a leányvállalatnak a Szahara-programhoz szükséges rádióadó licencének átadását, de feltételül szabta, hogy a beépítendő mikroprocesszort más alkatrésszel helyettesítsék.311 Az ITT szállításaival kapcsolatos problémák azonban ezzel nem oldódtak meg. 1983 végén az embargós beszerzések egyik kulcsfigurája, a következő fejezetben részletesen is bemutatandó Richard Müller lebukott, és veszélybe sodorta az ITT svéd leányvállalatát is.

Mivel az említett nyugatnémet kereskedő gyakori üzletfele volt a svéd cégnek, a skandináv országban az embargó alatt álló készülékek kereskedelmére vonatkozóan felülvizsgálatok kezdődtek, várható volt, hogy a szállításokat leállítják.312 Ráadásul a licenc megvásárlását intéző Elektromodul vállalat nem indította meg időben az alkatrészek szállításáért járó ellenérték átutalását. Így komoly esély volt arra, hogy az ITT-től nem tudják beszerezni a szükséges berendezéseket, mert mire megérkezik a vételár, már leállítják az embargó által érintett készülékek kereskedelmét.313 A Videoton illetékeseinek félelme beigazolódott: 1984 augusztusában az Elektromodul jelezte, hogy nem tudja teljesíteni vállalását. A programhoz azonban jelentős politikai és gazdasági érdek fűződött, így a Videoton vezetése úgy döntött, „hogy az embargó alá eső alkatrészeket a Videoton Rt. Külkereskedelmi Vállalatnak – bármilyen áron – azonnal be kell szereznie.”314 Mindez több ezer dolláros költségemelkedéssel járt, azonban a határidők elmulasztása komolyabb gazdasági kárt okozott volna. Az ITT és az Elektromodul kiesésével a fejlesztésekben már amúgy is szerepet vállaló MNVK-2. és a belügyi hírszerzés is bekapcsolta embargós beszerzési csatornáit.315

A felmerülő nehézségek miatt a magyar vállalatok nagyjából három-hat hónapos teljesítési késedelemmel számoltak, amelynek nem pusztán a beszerzések akadályoztatása volt az oka, hanem a líbiai fél állandó reklamálása is.316 Már 1982-ben jelezte a magyar titkosszolgálat, hogy Kadhafi elégedetlen a szocialista országok által szállított harcászati felszerelésekkel. A korábbi arab–izraeli háborúk során elszenvedett nagyarányú szíriai veszteségekre hivatkozva kijelentette, hogy a Varsói Szerződés fegyverzete nem megfelelő.317 Rossz tapasztalatait részben nyilván az okozhatta, hogy Moszkva nem engedélyezte a legmodernebb technológiák leszállítását a harmadik világba, de a Szahara-programot koordináló Videotont ez nem vigasztalhatta és nem is kárpótolhatta. Az észak-afrikai ország képviselői újabb és újabb magasabb szintű minőségi követelményt támasztottak, amelynek teljesítéséhez lényegesen több időre volt szükség.318 Aztán mégis minden fejlesztés hiábavalónak bizonyult, a líbiai partner nem akarta átvenni a legyártott termékeket, és – ami a valódi problémát jelentette – természetesen fizetni sem volt hajlandó. Végül azt a feltételt szabták, hogy amennyiben a magyar fél 87 darab Rába konténerszállító járművet ingyen szállít Líbiának a rendszerekhez, akkor átveszik a Szahara-program keretében legyártott berendezéseket.

Kádár János 1981 szeptemberében fogadja Kadhafi ezredest, a líbiai forradalom vezetőjét. Pár hónap múlva már nem volt ilyen jó a viszony. Fotó: MTI

A politikai döntés a belügy információi szerint megszületett: 1986 első negyedévi szállítással vállalták a teherautók ingyenes átadását.319 A líbiai fél azonban az engedmény megadása után sem volt hajlandó elfogadni a Videoton fővállalkozásában legyártott berendezéseket, minőségi kifogásokra hivatkozva továbbra is megtagadta az átvételt. Mindennek tetejében a Videoton vezérigazgatója felháborodásában olyan hangot ütött meg a gyárban tartózkodó líbiai képviselőkkel, hogy azok megsértődve hazautaztak, ezzel tovább rontva az üzlet realizálásának esélyeit.320

A helyzetet kormányzati szinten igyekeztek orvosolni. Az Ipari Minisztérium, a Külkereskedelmi Minisztérium és a Honvédelmi Minisztérium közös javaslatot dolgozott ki a kormány részére, amelyben azt indítványozták, hogy a diplomáciai bonyodalmak orvoslására Marjai József, a Minisztertanács elnökhelyettese vezetésével azonnal induljon egy delegáció Tripoliba. Ezzel párhuzamosan azt tanácsolták, hagyják figyelmen kívül a líbiai fél elzárkózását, teljes titokban kezdjék meg a berendezések leszállítását, mintegy kényszerhelyzetbe hozva a megrendelőt.321

Mire ez a javaslat megszületett, két zászlóalj részére elegendő technikai berendezés várt készen az átadásra, összesen 3,2 milliárd forint értékben.322 A kormány támogatta az elképzelést, és egy szovjet hajó közreműködésével 1985 decemberében elindították a szállítmányt.323 Líbia partjait elérve viszont a helyi hatóság kiutasította az ország felségvizeiről a teherhajót, amely végül 1986. január 2-án egy jugoszláv kikötőben horgonyzott le.324

Néhány nappal később váratlan fordulat oldotta meg a magyar fél problémáit: Kadhafi helyettese bekérette a Szovjetunió Tripoliban szolgáló nagykövetét. Hivatkozva a növekvő amerikai fenyegetésre, rádiófelderítő eszközök szállítását kérte a kommunista nagyhatalomtól. A szovjet diplomata jelezte, ilyesmit ők nem tudnak biztosítani, de éppen most üldöztek el egy egész hajónyi magyar berendezést a líbiai partok közeléből, azok átvételével teljesíthető lenne az arab vezetők kívánsága.325 Ezután a még mindig megrakodva várakozó hajó újból elindulhatott Afrika felé, és sikeresen le is szállította a gyártmányokat Líbiának. Hamarosan magyar szakemberekből álló küldöttség is indult Észak-Afrikába, akiknek a rendszer felépítése, beüzemelése volt a feladata. 1986 márciusából még fennmaradt egy, a Szahara-programmal kapcsolatos jelentés a Belügyminisztériumban, amely azt az aggodalmat továbbította a felső vezetés felé, hogy a líbiai hadsereg nyílt terepen állította fel a magyar berendezéseket, amelyek így szabad szemmel is könnyen beazonosíthatóak egy polgári repülőgépről is, tehát a beüzemelésen dolgozó magyar szakemberek veszélybe kerülhetnek egy amerikai támadás esetén.326

A szóbeszéd szerint a magyar rádióelhárító egyszer Kadhafi életét is megmentette, mivel a berendezéssel foglalkozó magyar mérnököknek sikerült elfogni és dekódolni egy amerikai támadásról szóló rádióüzenetet, és időben értesíteni erről a líbiai diktátort.327 Bár a történet ebben a formában nem igaz, de annyi bizonyos, hogy a líbiai hadsereg sokáig használta még a magyar gyártmányú berendezéseket. A program mérlege mégsem lett pozitív. A Videoton egykori szakemberei szerint anyagilag sem térült meg a hatalmas ráfordítás, ráadásul már a fejlesztések megkezdésekor megkérdőjelezhető volt azok hatékonysága. A digitális kommunikáció térnyerésével és a műholdak elterjedésével ugyanis értelmetlenné váltak az ilyen irányú újítások.328


	Az Elektromodul és kapcsolatai

A külkereskedelmi vállalatok titkosszolgálati ráépülésénél már példaként említettem az MNVK-2. érdekkörébe tartozó Magyar Elektrotechnikai Alkatrészkereskedelmi Vállalatot, az Elektromodult, rövidítve: az EMO-t. A cég, mint nevéből is kiderül, a hazai elektromos ipart látta el alkatrészekkel, kiemelt feladatához tartozott például a COCOM-listás mikroprocesszorok beszerzése is. Jelentős embargós szállítója volt a belügyi és a katonai titkosszolgálatnak, de tevékenysége kevésbé keltette fel az embargó betartását ellenőrző hatóságok figyelmét, mint a Videoton. Sőt láthattuk, hogy az Intel 8080 beszerzése miatt lebukás közelébe került EMO-t végül sikerült fedésben tartani a székesfehérvári vállalat kiállásával – legalábbis egy ideig. Annak ellenére, hogy a cég neve kevésbé volt ismert az amerikai hatóságok előtt, jelentős szerepet játszott a keleti blokk elektrotechnikai fejlesztéseiben. A Videoton mellett az egyik legnagyobb embargós beszerzéseket végző magyar vállalat volt, de emellett a harcászati technológiák beszállítása területén is jeleskedett.

Az embargós csatornák kiépítésének egyik kulcsembere Fekete György volt, aki a nyolcvanas évek elején az Elektromodul Import Főosztályának vezetőjeként dolgozott.329 Fekete nemcsak a vállalat profiljába tartozó alkatrész-kereskedelemben teljesített megbízásokat, hanem fegyvereket is importált a blokkba a vállalat fedésével. 1980-ban véletlenül illetéktelen kezekbe került egy árajánlat – a dekonspiráció majdnem politikai bonyodalmakat is okozott –, amely 300 millió német márka értékben tartalmazott harcászati eszközöket: 250 kétéltű páncélos felderítő gépkocsi és 50 légelhárító tank beszállításáról szólt a dokumentum.330 Nyilvánvaló, hogy ezeket a harcászati járműveket közvetlenül a katonai felderítés megbízásából próbálta beszerezni „Fekete György, az MNVK-2. Csoportfőnökség egyik bizalmas kapcsolata”.331 A végcél minden bizonnyal nem Magyarország volt, hanem a Varsói Szerződést irányító Szovjetunió, vagy egy harmadik világbeli ország.

Feketét 1981-ben Münchenbe helyezték az EMO „különleges osztályának” képviselőjeként. A „K-osztály a speciális katonai igények kielégítését szolgáló fedő osztály”332 volt, azonban Fekete nemcsak az MNVK-2. kéréseit teljesítette, a BM részére is szállított embargós termékeket.333 Tevékenysége feltűnt a német és az osztrák elhárításnak is, a belügy gyanította, hogy tanulmányozzák az EMO üzletkötőjét.334 A kémelhárítás szerint az ellenséges elhárító szervek tudatos provokációja lehetett, hogy 1984 augusztusában Fekete Györgyöt hazautazása előtt megkereste a Siemens cég egyik alkalmazottja, és egy borítékot adott át neki azzal a kéréssel, továbbítsa azt a Sicontact részére. A határon azonban Feketét szigorú vámellenőrzés alá vonták, és a paksamétát, amely tiltott elektronikai berendezéseket tartalmazott, lefoglalták.335 Feketét ugyan elengedték, de az EMO érintettségét az embargós szállításokban bizonyítottnak tekintették.

Fekete lebukásánál is súlyosabban érintette az EMO szállításait, hogy fény derült az egyik külföldi partner, Richard Müller tevékenységére. A titkosszolgálati tájékoztatásban ez áll: „Osztrák sajtóértesülések szerint Nyugaton gyanú merült fel arra vonatkozóan, hogy a legmodernebb amerikai elektronikai készülékek Svédországon keresztül a »keleti blokkba« kerülnek. A stratégiai célokra felhasználható anyagok kereskedelmét két, csak papíron létező cég bonyolítja: az Integrated Time AG és a Smitronic AG. Mindkettőnek a német Richard336 Müller a vezetője, akit a svéd biztonsági szervek azzal gyanúsítanak, hogy a KGB ügynöke. Az értesülés szerint Müller jelenleg szökésben van.”337

Richard Müller lebuktatása minden bizonnyal az embargós csatornák befagyasztásával foglalkozó amerikai szolgálatok egyik legjelentősebb akciója volt. A ZDF nyugatnémet televízió 1989. január 17-én sugárzott dokumentumfilmjében egy amerikai börtönben ülő, embargós szállításokban érintett német állampolgárral készítettek beszélgetést. A műsorban bemutatták, hogy az NSZK-ban magyar megbízásból működik egy ügynöki hálózat, amely ellátja a szovjet érdekszférát COCOM-listás termékekkel. Szerintük ennek a hálózatnak 1984-ig Richard Müller volt a vezetője.338 Az általa beszerzett és leszállított termékek között még kémholdak lehallgatására alkalmas mikrohullámú vevőkészülékek is voltak.339

Müllert 1974 óta állítólag megfigyelés alatt tartották az amerikaiak, de nem tudták tetten érni.340 Végül 1983 decemberében egyik 3,8 millió USD értékű szállítmányára lecsaptak az NSZK hatóságok.341 A hajó a Szovjetunióba készült, és 64 láda számítógép-alkatrészt szállított, amely az USA szakértői szerint egyértelműen hadi célokat szolgált volna.342 A hajó kapitánya rádión azt az utasítást kapta, hogy azonnal kössön ki Hamburgban a rakomány ellenőrzésére, ahol már várták őket az illetékes vámszervek, és az értékes árut lefoglalták.

A nyomozás során több olyan szállítási csatornát is lelepleztek, amelyen keresztül Müller intézte az ügyleteit. Az egyik közvetítő cég a svéd Asea-Atom konszern volt. A vállalat ellen az amerikai hatóságok – a BM tudomása szerint – azonnal szankciókat vezettek be és „feketelistára” helyezték.343 Francia sajtóhírek arról is szóltak, hogy a lefoglalt áruk közül két számítógépet Müller eredetileg egy dél-afrikai admirális közvetítésével rendelt meg az USA-ból, és többszöri tranzitálás után akarta azokat a Szovjetunióba szállítani. De arról is lehetett olvasni a nyugati újságírók jóvoltából, hogy 1982-ben egy elektronikus orgonagyár fedésével vásárolt számítógépeket a Digital Equipmenttől, amelyeket az NDK-n keresztül öt magyar kamion szállított el a Szovjetunióba – a fuvarlevelek szerint irodaszerként.344

A hajó rakományának lefoglalásakor Müller állítólag Budapesten tartózkodott, és nem is tért vissza hazájába, hiszen tartott a letartóztatástól.345 A magyar szervek is féltek, hogy bukása kártyavárként dönti össze a kiépített kapcsolatrendszereket. Aggodalmuk nem volt megalapozatlan: a hálózat nagy részéhez Müllernek köze volt. Már a nyomozás elején felmerült a Mahart és a Hungarocamion érintettsége,346 ez utóbbi hamburgi kirendeltségére ki is vonult a helyi vámhatóság, és nyomozóik házkutatást akartak végezni az irodában. Bemondták két kamion rendszámát is, amelyek a németek információi szerint tiltott műszereket szállítottak a blokkba, és a fuvarleveleikhez a Hungarocamion menetlevelei voltak kapcsolva. Az iroda vezetője úgy nyilatkozott, hogy az említett járművek a kirendeltségre nem jelentkeztek be, ezeknek rakományáról neki nincs tudomása. Azzal nyert időt, hogy jelezte, információt kér a budapesti központtól.347 Félő volt, hogy más magyar vállalatok embargós szerepére is fény derül. A Videoton hiába próbálta néhány évvel korábban védeni az EMO-t az Intel processzor behozatala kapcsán, Richard Müller kapcsolati hálójában nemcsak az EMO, de annak leányvállalatai is szerepeltek, például az Emotronik, amely több szállítás megrendelőjeként is szerepelt a fuvarleveleken.348 Az Emotroniknál mindkét hírszerző szerv érdekelt volt, vezetését az Elektromodul mindenkori vezérigazgatója látta el.349

Olyan komoly programok is veszélybe kerültek, mint a korábban ismertetett „Szahara” fedőnevű katonai fejlesztési terv, mivel az ITT svédországi leányvállalata – félve a Müller elleni vizsgálat kiterjesztésétől – leállította magyarországi szállításait.350 Félelmük nem volt teljesen alaptalan, hiszen a nyomozás során hamar elvezettek a szálak a skandináv országig. Az ITT azonnal visszavonta az embargós készülékek és alkatrészek „hallgatólagos engedélyezését”, és kérte az EMO-t, hogy mihamarabb fizessen, és vigye el a már megrendelt termékeket.351

A Videoton nemcsak a „Szaharán” keresztül volt érintett az ügyben. A hamburgi kikötőben lefoglalt nagy mennyiségű számítástechnikai berendezés és alkatrész szállítását ugyanis a Waltham finanszírozta. A magyar kémelhárítás és hírszerzés fokozott figyelmet fordított a nyomozás fejleményeire. Megkönnyebbülten állapították meg, hogy egyelőre nem jutottak el a Videoton müncheni irodájáig.352 Nagyobb baj volt azonban az, hogy a rakomány 3,8 millió dolláros értéke gyakorlatilag elveszett a Waltham számára, a cég ismét fizetésképtelenné vált.353

Richard Müller lebukása hatalmas lavinát indított el, komolyan veszélyeztette a blokk embargós útvonalait, de kegyvesztett nem lett. Miután körözést adtak ki ellene a nyugatnémet nyomozó hatóságok, a szovjet és a keletnémet titkosszolgálat az NDK területére menekítette az üzletkötőt. Később tovább végezhette eddigi munkáját azon cégein keresztül, amelyeket az ellenséges szolgálatok nem fedeztek fel.354 A belügy értesülése szerint Müller Berlin mellett felépített egy 1000 m2 területű raktárat és egy összeszerelő üzemet, ahonnan folytathatta a következő tervidőszakra rendelt 500 millió USD értékű embargós termékek szállítását a Szovjetunióba.355 Időközben állítólag a szovjetek segítségével kiegyenlítette tartozásait, így a Waltham is megkaphatta a pénzét.356

Richard Müller az utolsó pillanatig szállította a blokkba az embargós termékeket, de a rendszer összeomlásának küszöbén megjelent az NSZK-ban, ahol feladta magát. Vádat emeltek ellene, majd 1,5 millió DM óvadék ellenében szabadlábon védekezhetett. Végül 1989. július 10-én a külkereskedelmi törvény sorozatos megsértése miatt éppen az óvadék összegének megfelelő, jótékonysági célokra befizetendő pénzbüntetésre ítélték. Ezen kívül másfél év felfüggesztett szabadságvesztés büntetést kapott.357

Peter Schuster, a bécsi Laser Analysis Optics cég tulajdonosa szintén az EMO fontos üzleti partnerei közé tartozott, elsősorban rakétatechnikában használatos elektromos alkatrészeket hozott be Magyarországra, mígnem 1983 májusában New Yorkban őrizetbe vették.358 Schustert a repülőtéren érték tetten, táskájában állítólag 700 ezer osztrák schilling (ATS) értékű számítógép-alkatrészt akart kicsempészni, amelyek hordozható rakéták irányításához is felhasználhatóak lettek volna. Kiviteli engedéllyel nem rendelkezett, ráadásul útlevelében csak az Egyesült Államokba és Magyarországra szóló vízumokat találtak. Szabadlábra helyezéséért 250 ezer dollár óvadék letételét és 221 ezer dollár büntetés megfizetését kérték az amerikai hatóságok, amelyet cége nem tudott finanszírozni.359 Ennek ellenére augusztusban mégis kiszabadult, egyes belügyi információk szerint egy magyar származású amerikai kereskedő fizette ki az óvadékot.360

Schuster szinte azonnal jelentkezett a Metrimpex nevű magyar külkereskedelmi vállalatnál, hogy biztosítsa partnerét: egy korábban kötött szerződés alapján megrendelt termékek nagy részét már feladták, a többit Schuster személyesen hozza Budapestre.361 A magyar titkosszolgálatok számára természetesen gyanús volt az osztrák kereskedő újbóli megjelenése. Az amerikai szervek ugyanis bizonyítékokkal a táskájában tartóztatták le, hónapokig volt őrizetben, majd egy előre meghatározott összegnél jóval kevesebb óvadék fejében hirtelen elengedték, majd egyből felbukkant egykori partnereinél.362

A magyar elhárítás miniszteriális szintig terjesztette fel jelentését az osztrák kereskedőről,363 ezt azért látták indokoltnak, mert Schuster bejáratos volt a Magyar Tudományos Akadémia Központi Fizikai Kutató Intézetébe (KFKI). Rendszeresen szállított az intézménynek különböző alkatrészeket, voltak bizonyos ismeretei az ott folyó kutatásokról, így érzékeny információkat adhatott át akár illetéktelenek számára is.364

Schuster 1983 októberében személyes találkozót kért a KFKI igazgatójától, ahol elmondta: az osztrák és az amerikai kormány is rehabilitálta, minden megkötés nélkül folytathatja kereskedelmi tevékenységét Magyarország irányába. Ennek demonstrálására máris „rendkívül előnyös ajánlatot tett az intézetben kifejlesztett minilézerek Nyugat-Európában történő értékesítésére.”365 A magyar szakemberek szerint Schuster a katonai célokra használatos lézert a Közel-Keletre szerette volna továbbítani, cserébe pedig felajánlotta, hogy hasonló típusú, a NATO által használt berendezést hozna be Magyarországra.366 A kérdéses készülék ekkor már a Magyar Optikai Műveknél (MOM) volt sorozatgyártáson,367 Schuster velük vette fel a kapcsolatot. Az üzleti tárgyalások végkimenetele még ismeretlen, de annyi bizonyos, hogy minden gyanú ellenére 1986 tavaszán Peter Schuster még kapcsolatban állt a MOM vezetőségével.368

Természetesen az EMO is tulajdonosa volt több leányvállalatnak, amelyeket felhasználtak az embargós szállítások bonyolításakor. A Modultechnika és az Emotronik neve már felbukkant korábban, a Mikroelektronikai Vállalattal közösen pedig – feltehetően 1984 folyamán – megalapították a Mikromodul nevű céget.

A Mikroelektronikai Vállalat létrehozásáról 1980-ban egy kormányhatározat döntött: a cég feladata a kétmilliárd forint értékű mikroelektronikai program végrehajtása volt.369 A mikrochipek gyártásához rendkívül bonyolult és drága technológiára volt szükség, ezért a terv az volt, hogy a termelés beindításához megvásárolnak egy olcsó, de elavultnak számító szovjet berendezést, amelyet két-három éven belül modern nyugati géppel cserélnének le.370 Utóbbi berendezések azonban embargó alatt álltak, a fejlett technológia megvásárlásához külön konspiratív eljárásra volt szükség, ezért „olyan elképzelés alakult ki, hogy egy tőkegyenge vállalatba kellene Svájcon keresztül betársulni, úgy, hogy azok szigorúan titokban tartanák, hogy a termék és kivitelezés Magyarországról származik”.371 Végül a szükséges kellékek beszállítására az EMO-val közösen létrehozták a Mikromodul nevű céget, amelynek pontos konstrukciója nem derül ki az iratokból. 1985 januárjának elejére tervezték az első, jelentős értékű szállítmány behozatalát. Egy nyugati felségjelzés alatt közlekedő kamionba rejtették a hamis fuvarlevéllel ellátott rakományt, vagyis a mikrochipek gyártásához szükséges mérőautomatákat. A „megfelelő legalizációs úti okmányok ellenére” a kamiont a belga–francia határon feltartóztatták, és a szállítmányt tételesen ellenőrizték.372 A Mikromodul első beszállítása ezzel meghiúsult, a berendezéseket elkobozták. A közös vállalat további működéséről nincs adat, felszámolását csak a rendszerváltás környékén kezdték meg.

A magyar mikroelektronikai programnak ennél nagyobb csapást is el kellett szenvednie: 1986. május 16-án a Mikroelektronikai Vállalat több milliárd forintot érő speciális üzemegysége – ahol félvezetőket és chipeket gyártottak – egy gyorsan terjedő, pusztító tűzvész áldozata lett. Az első hírek rendkívül ellentmondásosak voltak. Az úgynevezett tiszta szobák szellőztetését biztosító berendezés meghibásodása volt a tűz kipattanásának oka, de feltételezték, hogy a csernobili katasztrófa miatt a légtérbe került radioaktív anyagok távoltartása érdekében szándékosan kapcsolták ki a szellőzést.373 Az is felmerült, hogy „magasabb külföldi érdekek játszottak közre, hogy a tűz akkor és ott pusztítson.”374 Egyelőre a hivatalos vizsgálat megállapításai alapján az tűnik a legvalószínűbbnek, hogy emberi mulasztások okozták a milliárdokat érő program meghiúsulását. Hogy mennyire voltak „véletlenek” ezek a mulasztások, a jelenleg feltárt dokumentumok alapján nem tudjuk megmondani. A becslések szerint az 1,4 milliárdos kárt okozó tűz kialakulásában és pusztításában az építkezés során – a korrupció és a szigorú határidők következtében – előforduló komoly kivitelezési hanyagságok is közrejátszhattak.375 A Mikroelektronikai Vállalat speciális üzemének megsemmisülése hatalmas érvágás volt a magyar mikroelektronikai program számára, a gyáregység újraindítására soha nem került sor.


	Az izraeli szál

Az Elektromodul embargós beszerzői közé tartozott egy Jacob Guttmann nevű osztrák kereskedő is, aki Liechtensteinben bejegyzett IPPO nevű cégén keresztül transzferálta az embargós cikkeket Magyarországra. Az EMO számára elsősorban rakétaelhárító rendszerekhez szükséges integrált áramköröket szállított,376 de a Videoton is partnerei között tartotta számon a bécsi üzletembert.

Guttmann 1978-tól a Control Data Corporation (CDC) kelet-európai képviseletét látta el, így az egyik legfontosabb kapcsolata volt a Videotonnak a CDC-vel folytatott kereskedelmi üzletek bonyolításában.377 Guttmannt megfigyelte a kémelhárítás, de a Budapesti Rendőrfőkapitányság is adatokat gyűjtött a tevékenységéről, mivel felmerült a gyanú, hogy beágyazottsága a külkereskedelemmel foglalkozó magyar cégek egy részéhez korrupción alapul. Ezt a feltételezést erősítette meg a BM egyik SZT-tisztjének átadott tízezer schilling „karácsonyi ajándék”, amellyel Guttmann a belügyi tiszt jóindulatát kívánta megszerezni a gördülékeny üzletkötéshez. A tiszt az esetet jelentette feletteseinek, és a pénzt beszolgáltatta a kémelhárítás kasszájába.378

Guttmann szabad mozgása Magyarországon kérdéseket vet fel, amelyeket megválaszolni a fellelhető dokumentumok alapján meglehetősen nehéz. Több magyar nagyvállalat vezetőjének ismeretségi körébe tartozott. Miközben COCOM-listás árucikkeket szállított a blokkba, a külkereskedők között elterjedt az a pletyka, hogy a BM embere.379 Ezt megerősítő dokumentumnak nem akadtam a nyomára, az azonban elgondolkodtató, hogy a szerv folyamatosan nyomon követte tevékenységét, és dokumentálta az eközben felmerülő károkat, mégsem tett semmit az üzletember visszaéléseinek megakadályozására. 1979-ben például 50 darab CDC-meghajtót vásárolt a Videoton, azonban amíg a világpiacon 1000 USD körüli áron volt kapható ugyanaz a berendezés, a magyar vállalat darabjáért 6000 USD-t fizetett az IPPO-nak.380

1982 februárjában az Elektromodul megrendelést adott le egy nyugatnémet cégnek, amely vállalta a szállítást, azonban a magyar fél nem tette meg a fizetéshez szükséges lépéseket (nem nyitotta meg a hitellevelet az illetékes banknál), így a szerződés teljesítése elmaradt. Viszont néhány hónappal később az Elektromodul ugyanabból az áruból ugyanakkora mennyiséget rendelt ugyanattól a cégtől a Guttmann féle IPPO-n keresztül, ezúttal a szállítmány meg is érkezett a magyar vállalathoz, de 20–25%-kal többet kellett fizetni érte, mint amire az eredeti megállapodás kötelezte volna az importőrt.381

Az osztrák kereskedő egészen a nyolcvanas évek végéig üzletelt a magyar vállalatokkal. 1987-ben például az évek óta eladhatatlan raktárkészletét ajánlotta megvételre az EMO-nak. Erre Magyarországon semmilyen szükség nem volt, így a kémelhárítás információi szerint csak ezen az egy üzleten 20 millió forintos népgazdasági kár keletkezett.382

Elegendő indok lehetett Guttmann embargót kijátszó tevékenysége ahhoz, hogy mindezen visszaélések felett szemet hunyjon az állambiztonság? Amennyiben igen, akkor elég jelentős mennyiségű COCOM-listás terméket kellett Magyarországra szállítania, a fellelhető iratok alapján azonban eltörpülni látszik ez a mennyiség akár a Waltham, akár Richard Müller tevékenysége mellett. A másik ok, ami biztosíthatta Guttmann szabad mozgását, a megfelelő szinten lévő döntéshozók korrumpálása lehetett. Több vállalatvezető esetében a lefizetés meg is történhetett. Ez önmagában még kevésnek tűnik, különösen annak tükrében, hogy a BM kémelhárítása azért is gyanakodva nézett Guttmannra, mert információjuk szerint „a bécsi cionista választmány teljes jogú tagja” volt.383 Márpedig Magyarország 1967-ben megszakította diplomáciai kapcsolatait Izraellel, amelyet 1989-ig nem is állított helyre, így a zsidó állam és minden hozzá kapcsolódó szervezet a hivatalos politika szerint ellenségnek számított. Az elhárításnak kötelessége volt a cionista szervezetekkel kapcsolatban álló személyek megfigyelése, az esetleges magyar érdekek sérelmének a kivédése.

Guttmann személyével kapcsolatban felmerült az izraeli hírszerző szervekkel való együttműködés is, 1979-ig ezért tartották megfigyelés alatt,384 gazdasági tevékenységét azonban sem akkor, sem utána nem akadályozták. A kémelhárítás nem ismert minden rá vonatkozó információt, ugyanis megjegyzésük szerint Guttmann anyagait valakik zárolták.385 Így az elhárítás akkor sem tudott érdemben fellépni, amikor egy SZT-tisztjén keresztül arról értesült, hogy az osztrák kereskedő az izraeli Koor Tradinget akarja bevezetni az EMO-hoz azzal az ígérettel, hogy a konszern bécsi leányvállalatán keresztül biztosíthatják a további embargós szállításokat.386 A Koor Trading már évek óta jelen volt a magyar külkereskedelmi kapcsolatokban, és minden jel arra mutatott, hogy valóban biztonságos csatorna lehet a tiltólistán szereplő árucikkek beszerzésénél. Az Egyesült Izzó Rt. partnercégeként ismert izraeli vállalkozás nem szerepelt azon a „feketelistán”, amelyet az Egyesült Államok illetékes hatósága állított össze az embargós szállításokat végző nyugati cégekről.387 Mivel Izrael a blokk országai számára az egyik legfőbb ellenségnek volt kikiáltva. A Koor Tradinggel kapcsolatos információkat a magyar szervek megosztották a szovjet állambiztonság helyi rezidensével, I. Sz. Rozanovval is.388 A szovjetek nem is nézték jó szemmel a vállalat magyarországi térnyerését, amelyre meg is volt minden okuk.

A Koor Industries Ltd. az egyik legnagyobb izraeli vállalatcsoport volt a nyolcvanas években, amely a világ számos országában rendelkezett képviselettel. A BM szerint ötven-hatvan államban létezett a cégnek leányvállalata vagy irodája.389 A konszernhez tartozó Koor Trading bécsi irodájának vezetője, Gerendás Róbert 1983-ban azzal a kéréssel fordult a magyar kormányszervekhez, hogy a cég egyre gyarapodó magyarországi kereskedelmi üzleteinek kézben tartása érdekében irodát nyithasson Budapesten.390

A szovjet titkosszolgálat értesítette a magyar testvérszerveket, hogy a Koor Trading az izraeli hírszerzés fedőszerve, így a kémelhárítás megkezdte Gerendás magyarországi kapcsolatainak a feltérképezését.391 A konszern valóban nem volt független a zsidó állam titkosszolgálatától. A Koor vállalatcsoport a hatvanas évek végétől kapcsolódott be Izrael fegyverkereskedelmébe, és nem meglepő módon ez a dátum egybeesett egy új cégvezető 1968-as hivatalba lépésével: Meir Amit, a Moszad 1963 és 1968 közötti igazgatója vette át a cég irányítását.392 Az egykori hírszerzőt egy újabb tábornok követte a vezetői székben, de a hidegháborús években a konszern több cégénél is betöltöttek vezető pozíciót korábbi titkosszolgálati emberek.393 Ennek ellenére a szovjetek hiába figyelmeztették a magyar hírszerző szerveket és az elhárítást, a Koor Tradinget beengedték az országba. Gerendást első ízben, 1984-ben még elutasította az illetékes Külkereskedelmi Minisztérium.394 Majd 1985 áprilisában mégis engedélyezték a Koor Trading irodájának megnyitását Budapesten azzal a feltétellel, hogy a képviselet nem használhat izraeli lobogót és egyéb Izraelre utaló cégtáblát sem, valamint a sajtóban nem fejthet ki propagandatevékenységet.395

Kevesebb, mint fél év kellett tehát hozzá, hogy a KKM megváltoztassa véleményét, ki tudja, milyen lobbiérdek hatására. Nyilvánvaló, hogy az amerikai nyomás az embargós csatornák lezárására valóban nehézséget okozott a technológiai transzfer bonyolítása terén. A nyolcvanas évek közepére – mint azt korábban láthattuk – több útvonal is dekonspirálódott, így valóban érdeke lehetett a magyar államnak, hogy újabb lehetőségeket találjanak a COCOM-lista kijátszására. Ráadásul egy izraeli cég élvezhette akár az amerikai szervek támogatását is, így nagyobb biztonsággal működtethette az illegális szállításait – főleg, ha amerikai titkosszolgálati érdek is fűződött a vállalat hazánkban való megtelepedéséhez. Azonban éppen a titkosszolgálati háttér miatt jelenthetett komoly kockázatot a magyar, de legfőképpen a szovjet érdekek számára a cég budapesti jelenléte, nem valószínű, hogy ezt a kockázatot felülírhatta néhány embargós szállítás. Következésképpen leginkább gazdasági érdekek fűződhettek a Koor Trading beengedéséhez. Az Izraellel folytatott kereskedelmi kapcsolatok fontos szerepet játszottak a Kádár-rendszer idején, a diplomáciai kapcsolatok ellehetetlenülése után sem csökkent jelentősen az árucsere-forgalom intenzitása. Érdekes módon mindezt látszólag a szovjetek ellenében folytatták a magyar külkereskedelmi vállalatok, hiszen Moszkva a központi politikai irányvonalat követve igyekezett ellehetetleníteni a zsidó állammal való kapcsolatokat. 1971-ben például a HALADÁS-művelet keretében KGB-ügynökök érkeztek Magyarországra, hogy „fölmérjék a zsidó befolyás mértékét”, és pontos adatokat szerezzenek az Izraellel folytatott kereskedelmi és gazdasági ügyletekről.396

A szovjet nyomás ellenére Magyarország tranzitügyletek segítségével folyamatosan fenntartotta az árucsere-forgalmat a két ország között. A nyolcvanas évek közepén Ausztriában még magyar–izraeli érdekeltségű vegyesvállalatot is alapítottak Plantronik néven. A részvénytársaság hivatalosan magyar és osztrák tulajdonként volt nyilvántartva, de az állambiztonság által kiállított kartonról kiderül, hogy az osztrák tulajdonos cég valójában Izraelhez volt köthető. A vállalat fő profilja a mikroelektronikai termékekkel való kereskedés volt, azonban belekóstoltak a harcászati eszközök kereskedelmébe is.397 Az állambiztonság információi szerint egy NSZK-beli külkereskedő jelentkezett a Plantroniknál, nagy értékű haditechnikai anyagok szállítására téve ajánlatot. Konkrétan katonai felhasználásra szolgáló navigációs-és felderítő rendszerek, valamint nukleáris töltetek fejlesztéséhez szükséges vöröshigany szerepelt a beszerzési listáján.398 A vöröshigany beszerzésére való utalás érdekes, hiszen a kilencvenes évek elején állt elő Oroszország azzal a bejelentéssel, hogy sikerült egy sokkal kisebb, mégis nagyobb hatásfokkal működő nukleáris fegyvert előállítaniuk a rejtélyes vöröshigany felhasználásával.399 A bejelentést a Nyugat kétkedéssel fogadta, azonban a Szovjetunióban valóban folyhattak kísérletek a különleges vegyülettel, amelynek beszerzésében ezek szerint magyar vegyesvállalatok is részt vettek.


	A japán vonal

Mind a Videoton, mind az Elektromodul embargós szállításainak ismertetésekor láthattuk, hogy az amerikai hatóságok a nyolcvanas évek elején komoly szigorításokat igyekeztek ráerőltetni a szövetséges országok külkereskedelmére, meg akarták akadályozni a keleti blokk államainak hozzáférését a tiltott technológiákhoz. A gazdasági érdekek azonban folyamatosan felülírták az USA politikai elvárásait, a nyugati cégek mindig találtak kiskapukat az embargó kijátszására. Sőt a jövedelmező üzlet reményében arra is hajlandóak voltak, hogy az amerikai hatóságok legfrissebb akcióiról, terveiről értesítsék a szocialista vállalatokat, átadják azokat a bojkottot érintő információkat, amelyeknek a birtokába jutottak. Ilyen információforrás volt a Bécsben működő Semcotec nevű vállalat, amely elsősorban elektronikai alkatrészekkel kereskedett, de megfelelő diszkréció mellett katonai célú felhasználásra alkalmas berendezéseket is hajlandó volt eladni a világ bármely országának, egyedül közvetlenül a Szovjetuniónak nem szállított.400

A cég tulajdonosainak köszönhetően a magyar kémelhárítás naprakész adatokat szerezhetett arról, hogy az atlanti nagyhatalom milyen rendelkezésekkel igyekszik gátolni a technológiai transzfert. Az USA nagykövetségeinek kereskedelmi tanácsosait tájékoztatnia kellett minden érintett cégnek a szocialista országokba irányuló elektronikai szállításairól. Be kellett jelenteniük azokat az adatokat, amelyeket a megrendelőktől szereztek a leszállított termékek felhasználására vonatkozóan. Ezeknek az információknak az összesítésével az Egyesült Államok képet alkothatott a szocialista országok elektronikai iparáról.401 A nyugati vállalkozásokat is igyekeztek eltántorítani a kelettel való illegális kereskedelmi kapcsolatok fenntartásától, erre külön állami intézményeket hoztak létre.

Az USA külkereskedelemért felelős minisztériumán belül felállítottak egy főosztályt 43 fővel, amelynek elsődleges feladata az embargós termékek feketepiacának felderítése volt.402 Az informátor Semcotec cég képviselői szerint egy törvénytervezet is elkészült, amely szerint két év szabadságvesztéssel sújtanák azokat, akik megszegik az embargós intézkedéseket, de még azokkal szemben is szankciót helyeznének kilátásba, akik csupán tudnak ilyen illegális szállításokról.403 Az amerikai titkosszolgálat speciális kiképzésben részesített kb. 150–200 fő mikroelektronikai szakembert, hogy az elektronikai termékek illegális kivitelét mind inkább ellenőrzésük alá tudják vonni.404 Az érzékeny technológia körébe tartozó termékek azonban egyre szélesebb kört fogtak át, ráadásul nem is lehetett pontosan előre meghatározni, hogy milyen polgári használatban lévő berendezéseket fognak a szovjet mérnökök katonai célokra átalakítani.

A nyugati hírszerző szerveknek sikerült egy felmérést készíteni néhány Szovjetunió által importált termék katonai felhasználásáról. Ebből kiderült például, hogy az 1978-ban megvásárolt 160 darab köszörűgépet speciális rakétahuzagolásra használják, a Rolls-Royce-tól beszerzett hajtóműveket MiG-25-ös vadászgépekbe szerelik, a ZIL autógyár számára szállított gyártósorokon páncélozott gépjárművek készülnek, és az illegális csatornákon beérkezett IBM számítógépek rakétaelhárító rendszerekben üzemelnek.405 Mindez emlékeztet arra az 1950-es évekből származó pesti viccre, amelynek poénja szerint a „babakocsigyárból” kilopott alkatrészeket akárhogy szereljük össze, mindig harckocsi lesz belőle.

Akkor hatékony a COCOM-lista, ha azok az alkatrészek, berendezések vannak rajta, amelyekre a szovjeteknek ténylegesen szükségük van. A „kiskapuk” lezárásához arra volt szüksége az amerikai kormányzatnak, hogy pontos képet alkothassanak arról, milyen technika iránt érdeklődik a Szovjetunió, vagyis az ellenség „hírigényének” kipuhatolása lett az elsőrendű cél az amerikai hírszerzés számára. Az FBI-t is bevonták a munkába, akik szabad kezet kaptak a gyanúba keveredett külkereskedők lehallgatására és titkos megfigyelésére.406 A nyomás nemcsak az amerikai cégekre nehezedett, a nyugatnémet és az osztrák vállalatok erőteljes érintettsége is világos volt az USA számára, ezért felszólították a két ország kormányzatát, hogy azonnal szüntessék be a stratégiailag fontos technológiák szállítását a szovjet blokkba, és csökkentsék minimálisra a szocialista országokkal folytatott kereskedelmet.407 Mivel Ausztria hivatalosan semleges ország volt, nem tartozott a NATO szövetségi rendszerébe, de még az EGK-nak sem volt tagja ekkor, ellene komolyabb szankciók bevezetését is kilátásba helyezte az amerikai adminisztráció: amennyiben nem teljesíti az USA elvárásait, a blokk országaihoz hasonló embargóval sújtják és kényszeríteni fogják az NSZK vállalatokat, hogy vonják ki tőkéjüket az osztrák területekről.408 Az utóbbi kitétel egy elvileg szuverén ország esetében további meglehetősen érdekes kérdéseket vet fel. Ennek megválaszolása viszont nem tartozik könyvünk témájához…

A fenyegetésekkel párhuzamosan az embargós csatornák felderítése is gőzerővel folyt, és mint láthattuk korábban, valóban több esetben sikerült a nyugati nyomozati szerveknek megakadályozniuk bizonyos szállítmányok célba jutását. Összességében azonban az eredményességük vitatható volt, hiszen újabb és újabb lehetőségek adódtak a szabályok kijátszására. A nyolcvanas évek elejétől az embargós beszerzések területén a nyugat-európai cégek szorosabb ellenőrzése miatt mégis nagyobb figyelmet kaptak a keleti partnerek.

Embargós szállítóként Japán, mint Ázsia iparilag legfejlettebb országa, kézenfekvő választás volt a blokk országai szempontjából. Az ország az amerikai nagyhatalmi szövetségi rendszerbe tartozott ugyan, és az Egyesült Államok be is vonta a szigorított embargós lista összeállításába, amellyel meg akarták akadályozni az elektronikai termékek és licencek Kelet-Európába áramlását,409 Japán mégsem maradt ki teljesen az embargó kijátszásából.

A Kurimoto nevű japán vállalat az Intercooperation Rt. üzleti partnereként már a hetvenes-nyolcvanas évek fordulójától jelen volt a magyar kereskedelmi forgalomban: a szigetországban működő amerikai leányvállalatok által gyártott félvezetőket szállított magyar cégeknek.410 A cég fontos szerepet játszott a nyolcvanas évek elején kirobbant Videoton körüli botrány idején is, amikor a Control Data Corporation és a székesfehérvári vállalat közötti üzletkötésekbe lépett be tranzitőrként.411 Az embargós szállításokat ellenőrző amerikai hatóságok előtt a japán cég tevékenysége nem maradt sokáig észrevétlen. 1985 júliusában a távol-keleti ország hírcsatornái számoltak be arról, hogy a Kurimoto vállalat COCOM-listán szereplő cikkeket adott el egy szocialista ország nagykövetségén keresztül a vasfüggönyön túlra.412 A botrány egy 1983-as szállítás körül robbant ki, amikor az Intercooperation chipek gyártásához szükséges berendezést vásárolt a Kurimotótól. Az eszközt először egy tokiói álfelhasználóhoz szállították, ezután a magyar nagykövetségen keresztül, diplomáciai postával egy követségi konténerben utaztatták Budapestre. A végfelhasználó a Mikroelektronikai Vállalat volt.413

Az eset után az Intercooperation képviselői ellen beutazási tilalmat rendeltek el a japán hatóságok, de a szankciót ők maguk sem vették komolyan, a következő év tavaszán ugyanis maga a cég vezérigazgatója kapta meg a beutazó vízumot. Az engedély megadását azzal indokolták, hogy a vállalat vezetője nem embargós technológiák beszerzéséért utazik a távol-keleti országba, hanem egy japán étterem megnyitásáról kíván tárgyalni.414 Arra ugyan nem tért ki az állambiztonsági jelentés, hogy a vendéglő megnyitotta-e kapuit Magyarországon, azonban egy elejtett félmondatból kiderül, hogy 1988-ban a Kurimotónak már létezett egy irodája Budapesten, amelyet az Intercooperation keretein belül hoztak létre.415

Ma már dokumentálható, hogy a nyolcvanas évek második felében a csendes-óceáni térségben is kiépült egy hálózat, amely segítette a szovjet blokkot a tiltott technológiák beszerzésében. Ebben a rendszerben is fontos szerepet játszottak a magyarországi cégek, hazai külkereskedők. A Kurimoto is tagja volt annak a hálózatnak, amely elsősorban Ausztrália és Szingapúr bekapcsolásával igyekezett észrevétlenül embargós termékeket a szocialista országokba csempészni.

Azt is tudjuk, a távoli földrész fejlett technológiát gyártó vállalatai az ausztrál kormányra nagy nyomást gyakoroltak azért, hogy engedélyezze termékeiknek a Szovjetunióba és a szatellitországokba való szállítását.416 Bár Ausztrália nem írta alá a COCOM-egyezményt, hivatalosan nem engedett ennek a követelésnek, és nem fordult szembe az USA elvárásaival. Az illegális szállítások lebonyolításán mégis dolgozott egy „beszerzési csoport” Ausztráliában, amelynek irányítását magyarok végezték.417 Reexport útján egy francia pártvállalat speciális termékeket szállított Magyarországra Ausztrián keresztül, egy Ewetco nevű svájci cég közreműködésével – a bonyolult áttételeken keresztül realizált üzlet szervezését korábban a Kurimoto szállításait is koordináló magyar állampolgár intézte.418 Az Ewetco egy állambiztonsági jelentés szerint 1987. május 28-án tartotta budapesti irodájának megnyitó ünnepségét. Kissé homályos megfogalmazás szerint a képviselet „mindenféle kereskedelmi tevékenység” folytatásával foglalkozott, de a Budapesten működő svájci nagykövetség nem ismerte a céget, nem tudtak annak megnyitásáról.419

A déli féltekén működő magyar beszerzési hálózat tevékenységére az amerikai nagykövetség hívta fel az ausztrál titkosszolgálat, az ASIO figyelmét. Mint minden amerikai nagykövetségen, itt is dolgozott egy különítmény, amelynek feladata az embargós termékek forgalmának az ellenőrzése volt.420 A figyelmeztetés után az ausztrál elhárítás szigorított vámellenőrzés alá vonta az egyik gyanúsítottat, Kiska Gábort. Kiska a Sydney-ben szolgálatot teljesítő magyar kereskedelmi attasé, dr. Kiska Ferenc fia volt, akinél az ellenőrzés során tiltólistán szereplő számítástechnikai alkatrészeket találtak, így a hatóságok kiutasították az országból.421 Az esetről a nyugati sajtó széles körben tudósított, miután az AP hírügynökség 1987. október 19-én egy közleményben hozta nyilvánosságra a történteket.422 Kiska Gáborra gyakori szingapúri útjai miatt figyelt fel az ausztrál titkosszolgálat, egy ottani kereskedőn keresztül juttatta tovább a beszerzett árut Európába egy fiktív hajózási társaság segítségével.423 A rajtaütéskor is éppen Szingapúrba készült, és 99 ezer USD értékű számítástechnikai berendezést szállított a táskájában.424 Az ausztrál hatóságok a történtekért a kereskedelmi tanácsost, Kiska Ferencet tették felelőssé, és elvárták, hogy a „kétoldalú kapcsolatok megóvása érdekében” a magyar kormány hazahívja a diplomatát.425


	
DOLLÁRMILLIÓK 
NYOMÁBAN

	
A MINERALIMPEX 
VALUTAKITERMELÉSÉNEK 
GYÖKEREI

	A botrány kirobbanása

A magyar érdekeltségbe tartozó vegyesvállalatok közül az egyik legsikeresebb a hetvenes évek első felében alapított Mineralkontor nevű vállalat volt, amelyet tűzálló anyagok és bányatermékek forgalmazására hoztak létre Bécsben. A céget 49%-os tulajdonrészesedéssel a Mineralimpex jegyezte, és sikere szembeötlő volt. A nyolcvanas évek közepére a harminc legnagyobb osztrák cég között tartották számon: 1983-ban kétmilliárd, 1986-ban már 6,7 milliárd osztrák schilling forgalmat bonyolított,426 1987-ben pedig közel 5 milliárdot427, vagyis az anyacégtől a leányvállalathoz kiszervezett üzletek mennyisége és értéke igen jelentős lehetett. A cég irányításáért magyar részről – 1984-es nyugdíjazásáig – Russay István, a Mineralimpex vezérigazgatója volt a felelős, akinek hatalmas magánvagyona körül 1989-ben – már halála után – politikai botrány kezdett kibontakozni. A rendszerváltás hajnalán a közvélemény figyelme inkább a diktatúra lebontására, a politikai környezet átalakítására fókuszált, így a kérdés megnyugtató tisztázása háttérbe szorult, csak a sajtó foglalkozott Russay 17 millió dolláros hagyatékával.428 A korabeli viszonyok között szinte elképzelhetetlennek számító vagyon minden bizonnyal a kereskedelmi jutalékokból, vagyis a nyugati partnerek által fizetett kenőpénzekből jött össze. Felmerült a lehetősége annak is, hogy Russay nem saját magának gyűjtötte össze a dollármilliókat svájci és osztrák bankszámlákon, hanem valakik strómanként használták.

A Mineralimpex vezetőjének halála után a belügyi szervek akciót indítottak a vagyon hazahozatalára. A korabeli értesülések szerint ennek nagy részét sikerült is a Magyar Nemzeti Bankba utaltatni. Sajtóbeszámolók szerint 20 millió dollár, vagyis egymilliárd forint (mai értéken számítva kb. 40 millió dollár, vagyis több mint 11 milliárd forint) került így vissza Magyarországra. A hírek arról szóltak, hogy csupán néhány millió dollárról volt kénytelen lemondani a magyar állam, mert ezt az összeget már „átmosták”, és a „tiszta” dollárok – több közvetítő segítségének köszönhetően – osztrák cégekben „dolgoznak”.429 Russay István özvegye végül lemondott örökségéről és a belügyi szervek vizsgálatai elől elmenekült.

Russay István dollármillióinak története máig nem tisztázott, azonban a levéltári forrásoknak köszönhetően a vagyon felhalmozásának egyes részleteit egészen pontosan rekonstruálni lehet. Azt is tudjuk, hogy a külföldön elrejtett összegek nagysága messze meghaladja a sajtóhírekben megjelent becsült számokét, és a végül hazahozatalra került egymilliárd forint körüli vagyon csupán töredék része a kimentett és „átmosott” dollároknak. A Mineralimpex és vegyesvállalatának felhasználásával folytatott valutakitermelés rálátást nyújthat annak a szisztémának a gyakorlati működésére, amelyről a könyv korábbi fejezetei szóltak. Talán némi képet is alkothatunk a tőkekiáramlás mértékéről, illetve egyes, háttérben tevékenykedő lobbicsoportok érdekérvényesítő képességéről is.


	Russay István, a BM ügynöke

Russay István 1918-ban született Szombathelyen polgári család sarjaként: édesapja gépészmérnök volt. Az állambiztonsági életrajzok szerint a két világháború között vette fel a család a Russay nevet, előtte Szabó néven ismerték őket a nyugat-magyarországi városban,430 és csak 1940-ben kapott Russay bárói címet. Russay István 1938-tól a Külkereskedelmi Hivatalban volt gyakornok,431 jogi doktorátusát 1940-ben szerezte meg, s még az év nyarán a belgrádi kirendeltségre került, ahol a két ország közötti kereskedelmi kapcsolatok szervezésével foglalkozott. Beosztásánál fogva mind a követet, mind a katonai attasét ismerte, de későbbi önéletrajzaiban határozottan tagadta, hogy az akkori titkosszolgálatokhoz bármi köze lett volna.432 Ennek azért lehetett jelentősége, mert a BM információi szerint édesapja a katonai hírszerzés tisztjeként szolgált,433 de a második világháború alatt ő maga is a 2. VKF-nek, vagyis a korabeli katonai felderítésnek dolgozott.434

A háború befejezése után ismét felvette a munkát a hivatalban, majd 1945 nyarán az újonnan megalakított Külkereskedelmi Igazgatóság faosztályának vezetőjévé nevezték ki, és 1946-ban már miniszteri biztosként felügyelte a fakereskedelmet, és irányította az államosítások előkészítését.435 Meglepően gyors karriert futott be tehát Russay a háború lezárása után, akkor, amikor a hozzá hasonló beosztásban dolgozó emberek többségét népbírósági eljárás alá vonták. Ez azért is érdekes, mert még évekkel később írt önéletrajzában, illetve jellemzéseiben sem találhatunk arra utalást, hogy részt vett volna bármilyen földalatti mozgalomban a háború idején, támogatta volna az illegális kommunista pártot vagy a munkásmozgalom szervezeteit. Sőt határozottan arisztokrata körökben mozgott, jó viszonyt ápolt a Tószeghy-Freund családdal. Az ő vállalatuknál dolgozott kereskedelmi karrierjének megkezdése előtt, de a család későbbi meghurcoltatásakor sem történt Russaynak semmiféle bántódása, pedig a vagyonelkobzás és kitelepítés után, 1954-ben még egy nagyszabású kémkedési pert is kreáltak a család és ismerősei köré, amelyben több halálos ítélet is született.436

Russay 1948-ig sokat utazott Ausztriába különböző kereskedelmi tárgyalásokra, széles ismeretségre tett szert az osztrák üzleti világban, amelyet később sikerrel kamatoztatott. 1954 őszétől kezdett újra Bécsbe járni, ekkor az államvédelem beszervezte.437 Ügynöki munkája során tartótisztjétől olyan személyekkel való kapcsolat kiépítésére kapott feladatot, akiknek segítségével évtizedek múlva le tudta bonyolítani az üzleti visszaéléseit: Heinrich Korzil cégtulajdonost, aki jelentős amerikai kapcsolatokkal rendelkezett438 és Ladislaus Wagnert, a budapesti osztrák kereskedelmi attasét is célszemélyként jelölték ki számára.439 Mindemellett aktívan bekapcsolódott az Osztrák Kommunista Párt támogatására kiépített kereskedelmi tevékenységbe is,440 vagyis jól ismerte a titkos jutalékok rendszerén keresztül folytatott párttámogatási szisztémát. Jelentéseiből kiderül, hogy az ötvenes évek közepétől kezdve az energiahordozók kereskedelmébe (fa-, szén-és olajüzletek) – a Magyar Külkereskedelmi Bank közreműködésével – elsősorban az osztrák pártvállalatokat kapcsolták be. Az elvárás az volt, hogy „támogatni kell ezeket a cégeket, egyenlő feltételek mellett azonban előnyben kell részesíteni” őket.441

1961-ben fordulat következett be az állambiztonsággal fenntartott kapcsolatában: kizárták a hálózatból. A későbbi történések szempontjából nem a kizárás ténye az érdekes, hanem az okok, amiért a belügy meg akarta vele szakítani az együttműködést. Több forrásból származó információ is utalt arra, hogy Russay juttatásokat fogad el különböző nyugati partnerektől, vagyis – elsősorban osztrák cégek – korrumpálják.442 Egészen pontosan egy faipari és egy papíripari cégtől kapott évente 15–20 ezer schillinget azért, hogy információkat adjon a magyar vállalatok üzleti terveiről.443 Philipp Tibor,444 az állambiztonság kémelhárításának alosztályvezetője szerint ráadásul az Egyesült Államok hírszerzése érdeklődött a magyar külkereskedő után. Egyes értesülések szerint az ellenséges szerv számára Russay „rendes ember” volt, és az amerikai titkosszolgálat aggódott a külkereskedő esetleges ellehetetlenítése miatt. Magyarán féltek attól, hogy korrupciós ügyei maguk után vonják az elbocsájtását, és ezzel megszűnik a magyar külkereskedelem felé az információs csatornájuk.445 Az aggodalom nem volt alaptalan, ugyanis a Külkereskedelmi Minisztérium sem nézte jó szemmel hivatalnokának visszaélésgyanús üzleteit, így eltávolítását kilátásba helyezték. A belügy külön javasolta rendkívüli helyzet esetén Russay közbiztonsági őrizetbe vételét az ellenséggel való kooperáció gyanúja miatt.446 Hamarosan azonban felülbírálták döntésüket: Russay túl sok értékes kapcsolattal rendelkezett ahhoz, hogy az állambiztonság lemondjon róla, ráadásul bíztak abban, hogy visszafordítva fel tudják használni az amerikai hírszerzés ellen.447 Ez utóbbi terv azonban nem jött össze, mert az amerikaiak állítólag gyanakodni kezdtek, és a magyar hírszerzés csalétkeként tekintettek rá a továbbiakban.448

Russay tehát folytatta ügynöki munkáját. A magyar külkereskedelem prominens személyiségei sorra megjelennek jelentéseiben, de jellemzően továbbra is a magyar és az osztrák kapcsolatokra volt ráállítva: munkájának mindvégig kiemelt célpontja volt Heinrich Korzil és Ladislaus Wagner. 1967-ben felmerült Russay neve a KKM egyik főosztályvezetői posztjának jelöltjeként, azonban sem a minisztérium döntéshozó vezetői, sem a párt nem támogatta kinevezését.449 Ennek ellenére sokkal magasabb beosztásba került: 1969-ben a Mineralimpex vezérigazgatója lett. 1971-ben az állambiztonság kizárta az operatív hálózatból, mivel pozíciója miatt a továbbiakban csakis hivatalos kapcsolatként tarthattak igényt segítségére.450

Russay állambiztonsági beszervezési dossziéjának anyagai között két aprócska kérdőjegy tanúskodik arról, hogy vállalatvezetői posztja felkeltette a társszerv érdeklődését is. Az MNVK-2. 1969. december 12-én,451 valamint 1970. november 24-én452 kérte a kémelhárítástól Russay hálózati azonosítását. Ez arra utal, hogy a katonai felderítés a tippkutatás érdekében megkezdte az olajkereskedelmi vállalat vezetőjének feldolgozását. Információnk nincs arról, hogy a Mineralimpex vezérigazgatója az MNVK-2. megnyertje vagy hivatalos kapcsolata lett volna a későbbiekben, azonban látni fogjuk, hogy olyan befolyásos ember (is) állt a háta mögött, aki karrierjének hajnalán a katonai hírszerzés embereként debütált történetünkben. Ezt a személyt úgy hívják, hogy Salusinszky István.


	Heinrich Korzil titokzatos kapcsolata 
a Vörös Hadsereggel

1969 nyarán a Magyarországon ideiglenesen állomásozó Szovjet Hadsereg Déli Hadseregcsoportjának (DHCS) Elhárító Osztálya azzal a kéréssel fordult a magyar belügyi szervekhez, hogy kísérjék figyelemmel egy osztrák kereskedő, Heinrich Korzil beutazásait, ellenőrizzék magyar kapcsolatait, illetve üzletkötéseit.453 Arról tájékoztatták a magyar társszerveket, hogy Korzil az 1955-ös osztrák államszerződés megkötéséig az amerikai hírszerzés ügynökeként dolgozott a megszállt fővárosban: „Karl” és „Heine” fedőnéven katonai, politikai és gazdasági jellegű adatokat gyűjtött a szövetségesek számára. A két szolgálat között Sz. Brazgunov szovjet tanácsadó lett az operatív munka összekötője, aki ezzel a paranccsal fordult a magyarokhoz: „Kérem [Kukk István elvtársat],454 utasítsa az illetékes osztályt, hogy beszéljék meg velem Korzil feldolgozását a szovjet katonai elhárító osztály bevonásával.”455

Korzil már évekkel korábban a BM látókörébe került, és – mint olvashattuk – Russayt már az ötvenes években megbízták azzal, hogy figyelje az osztrák kereskedőt. 1957-ben megállapították róla, hogy a háború alatt állítólag SS-tisztként szolgált,456 majd amerikai hadifogságba esett, és különböző táborokban széles ismeretségre tett szert, ennek köszönhetően jó kapcsolata volt különböző USA-beli cégekkel, különösen a szénexportőr vállalatokkal.457 Russay szerint ekkor egy bécsi szénkereskedelmi cég beltagja volt, több nagy amerikai szénbánya képviseletét látta el Ausztriában, sőt az osztrák állami vállalatok szénimportját is ő finanszírozta.458 A magyar külkereskedő tartótisztjének értékelése szerint „Korzil kapcsolatai miatt hírszerzésre felhasználható személy. […] Feladatul adom [Russay] Korzillal való kapcsolatának elmélyítését és tanulmányozását.”459 Ezt a feladatot Russay teljesítette is, bár az elmélyített kapcsolatot nem hírszerzésre használta.

Sajnos a szovjet elhárítás évekkel későbbi bekapcsolódása az ügybe eléggé homályos, hiszen nem adtak át minden információt a magyaroknak. A BM így nem ismerhette az okokat, miért vált olyan fontossá számukra Heinrich Korzil személye 1969-ben, éppen akkor, amikor Russay az energiahordozó-kereskedelmi vállalat vezetője lett. Ettől kezdve azonban a bécsi szénkereskedő minden lépését szemmel tartották, amint átlépte a nyugati határt. A jelentésekből kiderül, hogy Korzil 1960-tól (más adatok szerint 1965-től) kezdve rendszeres látogatója volt a magyar külkereskedelmi vállalatoknak, különösen a Ferunionnak.460 Az előzmények ismeretében nem meglepő, hogy a magyar határőrök beengedték az országba az egykori állítólagos amerikai ügynököt, hiszen a szovjet szervek tájékoztatásáig a magyar állambiztonság valószínűleg nem ismerte Korzilnak az amerikai hírszerzéshez kötődő előéletét. Másrészt bíztak abban, hogy Russayn keresztül felhasználhatják a saját céljaikra.

Az állambiztonság a Ferunionnál megbízható forrásokat keresett Korzil tárgyalópartnerei között, akiken keresztül információkat szerezhettek róla. Találtak is két aktív hálózati embert: Torontáli Sándort és Povinyecz Istvánt. Torontáli a Ferunion főosztályvezetőjeként dolgozott 1958-tól, de előtte – 1948 és 1952 között – az államvédelem hivatásos állományú tisztje is volt.461 A BM 1960-ban szervezte be Torontálit, de hiába volt a szervhez megkérdőjelezhetetlen a lojalitása, mindenki tudta róla, hogy egykori ávéhás, ráadásul régi belügyes kollégái rendszeresen látogatták munkahelyén is, így fedését lehetetlen volt fenntartani. A külföldi partnerekhez is hamar eljutott Torontáli kétes múltjának híre, így legfontosabb feladatát, a III/V. Csoportfőnökség, vagyis az operatív-technikai részleg számára végzett beszerzéseket sem tudta tovább folytatni.462

A „Pénzes” fedőnéven dolgozó Povinyecz ügynöki munkája már hatékonyabbnak bizonyult, hiszen hivatásos állományban nem szolgált korábban, így dekonspirálódásától kevésbé kellett tartani. A titkosszolgálati munkában tapasztalt volt, hiszen 1958–1960 között az izraeli magyar kereskedelmi kirendeltség munkatársaként dolgozott, és ezt leszámítva is többször járt szolgálati kiküldetésben titkos megbízatásokkal Nyugaton.463

„Pénzes” valóban hasznos forrásnak bizonyult, hamarosan jelentette is a legfontosabb tudnivalókat a kémelhárításnak. Heinrich Korzil az 1962-ben bejegyzett Baustoffimportkontor többségi tulajdonosa volt, közvetlen üzlettársaként és partnereként Richard Monghy szerepelt.464 A vállalat alaptőkéjeként jegyzett százezer schillingből Korzil hatvanezret fizetett be.465 A cég keleti üzletfeleitől építőanyagokat vásárolt fel, elsősorban Lengyelországból és Magyarországról szerezték be termékeiket.466 Korzilék a Ferunionon keresztül kezdetben évi 100–200 ezer dollár értékben vásároltak különböző építőipari termékeket, azonban a hetvenes évek elejére az üzletkötések látványosan csökkentek.467 „Pénzes” megállapítása szerint az osztrák kereskedő beutazásai Magyarországra nem voltak arányban a megkötött szerződések értékével. Évente három-négy alkalommal látogatott hazánkba, de leginkább csak tárgyalásokat, beszélgetéseket folytatott különböző vállalatok vezetőivel, mintha csak információgyűjtést végezne, és egyre kevesebb üzletet bonyolított.468 Az üzletkötések csökkenésével párhuzamosan jelent meg a szovjet titkosszolgálat is a történetben.

1970. január 1-jétől 1973 februárjáig a korábbi tendenciával ellentétben Heinrich Korzil mindössze egy ezer dollár értékű mintakollekciót vásárolt a Feruniontól, annak ellenére, hogy magyarországi beutazásai sűrűsödtek.469 1971 elejétől vált látogatásainak célpontjává a Mineralimpex, de a gyakori tárgyalások ellenére konkrét üzletkötés nem történt. A szovjet elhárítás kérésére a magyar titkosszolgálat kiterjesztette Korzil figyelését, és szállodai szobájába minden alkalommal 3/e és 3/r rendszabályt vezettek be, vagyis lehallgatókészüléket és rejtett kamerát telepítettek a helyiségbe.470 Az ellenséges hírszerző szervekkel való kapcsolat gyanúja azonban nem igazolódott. Ezek után joggal merülhet fel bennünk a kérdés, hogy valóban ez a feltételezés vitte-e rá a szovjeteket Heinrich Korzil megfigyelésére? A kétkedést az is erősíti, hogy a BM további adatgyűjtést tervezett a megszálló csapatok operatív osztálya vezetőjének kérésére, azonban a titkos kutatást az osztrák kereskedő szállodai szobájában már nem tudták végrehajtani, mert a szovjetek az utolsó pillanatban leállították a magyar társszervet, nem bíztak meg a magyarok diszkrét munkájában, féltek az esetleges dekonspirációtól.471 Ekkor már két éve folyamatos ellenőrzés alatt tartották Korzilt, és a magyar kémelhárítók semmiféle kontárságot nem követtek el, nem buktak le a szobák bedrótozásakor és a külső megfigyelésekkor sem. Miért féltek akkor a szovjetek, hogy ezúttal nem tanúsítanának kellő elővigyázatosságot? Vagy esetleg arról lehetett szó, hogy olyasmit találhattak volna, ami nem tartozott rájuk? Esetleg a szovjetek éppen ezért saját maguk végezték el a munkát?

1972 márciusában – nagyjából a házkutatás lefújása után két héttel – mindenesetre a szovjetek közvetlenül is bekapcsolódtak az operatív munkába: az egyik elhárítótisztjüket bevezették Korzil ismeretségi köreibe mint a szovjet kereskedelmi kirendeltség megbízottját.472

A végkifejlet ismeretében nagyon megalapozottnak látszik az a feltételezés, hogy a titokzatos érdeklődés a szovjetek részéről, valamint a Mineralimpexszel megkezdett tárgyalások nem függetlenek egymástól. Russay és Korzil többéves ismeretsége végre valójában elmélyülhetett abban a pillanatban, amikor a magyar kereskedő egy önálló vállalat élére került. Korzil látogatásai alkalmával hivatalosan szokásos külkereskedelmi ügyletekről tárgyaltak, például a ciprusi krómérc és a görög bauxit reexportja vagy különböző switchügyletek kerültek szóba.473 Semmilyen jelentés nem szólt arról, hogy egy közös vállalat alapítása is felmerült volna kettejük között. Pedig időközben – az állambiztonság számára észrevétlenül – létrejött Bécsben a Mineralimpex és a Baustoffimportkontor közös vállalkozása, a Mineralkontor. Russay vállalatvezetői kinevezése előtt is foglalkozott már a Mineralimpex azzal, hogy egy vegyesvállalatot alapítson Ausztriában, amelyen keresztül intézhetnék a nyugati szállításaikat. Viszont akkor még nem Heinrich Korzil cége merült fel lehetséges partnerként, hanem a vállalat egyik régi üzletfelét említik mint lehetséges társtulajdonost.474 A Mineralimpex bécsi képviselőjének 1969–1970 közötti jelentéseiben elő sem kerül Korzil neve, azonban Russay kinevezésével új irányt vettek a tárgyalások. 1973 folyamán létrehozták a Mineralkontort (a cég a tényleges munkát egyes adatok szerint csak 1975-ben kezdte meg), és a Korzil személye iránti szovjet érdeklődés hirtelen alábbhagyott. 1974. június 17-én a magyar kémelhárítás azzal zárta le a Heinrich Korzil megfigyelési anyagait tartalmazó „Direktor” fedőnevű dossziét, hogy „ügynöki, technikai és egyéb intézkedéseink eredményei a személyére felmerülő gyanús körülményeket nem erősítették meg, továbbá a szovjet áb. szervek ismételt kéréssel felénk »Direktorra« vonatkozóan nem fordultak”, ezért dossziéját irattározták, és a rá fókuszáló operatív munkát befejezték.475

A szovjetek érdeklődése Heinrich Korzil iránt igencsak fontosnak tűnik a történet szálainak további értelmezéséhez. Miért engedték meg előtte évekig, hogy bejárjon Magyarországra minden következmény nélkül, ha valóban azért kérték volna a megfigyelését, mert korábban az amerikai hírszerzésnek dolgozott? Említettük: Korzil megfigyeltetésének kezdete egybeesett Russay vezérigazgatói kinevezésével, amely már önmagában is váratlan fordulat volt, hiszen láthattuk, hogy alig két évvel korábban még főosztályvezetői megbízását sem támogatták felettesei. Éppen ezekben az években jött létre – többek között Salusinszky lobbijának köszönhetően – az a szabályozás a magyar gazdasági életben, amely lehetővé tette a külföldi vegyesvállalatok alapítását, és láthattuk, hogy több vállalat élt is ezzel a lehetőséggel. Azt is bemutattuk, hogy a katonai felderítés azonnal hozzálátott egy saját érdekeltségébe tartozó céghálózat kiépítéséhez. Erősen feltételezhető, hogy a hetvenes évek elején titkosszolgálati jelenlét nélkül nehézkes lett volna bármelyik vállalat számára átjutni a vasfüggönyön. A kémelhárítás azonban – csakúgy, mint a Metalimpex esetében – a Mineralimpex tevékenységét sem látta át. Salusinszky egyik állambiztonsági kartonján azt a nyolcvanas évek elején keletkezett megjegyzést olvashatjuk, hogy ő Russay támogatója.476 Salusinszky korábban megnyert volt, és az MNVK-2. a megbízatás lejárta után sem szakította meg teljesen a kapcsolatot egykori bizalmasaival. Az MKB vezérigazgatói posztja ráadásul olyan jelentős pozíció volt, hogy az állambiztonsági szervekkel való együttműködés hivatalos kapcsolat szintjén kötelezőnek minősült.477 Russay és Korzil üzleti kapcsolatának alakulása láthatóan nem volt érdektelen a szovjetek számára sem, és beszédes, hogy éppen akkor állították le a BM tisztjeit az üzletember megfigyeléséről, amikor sikeresen beindították a Mineralkontort Ausztriában. Mindez nem szolgál cáfolhatatlan bizonyítékkal arra nézve, hogy akár az MNVK-2., akár a szovjet titkosszolgálat érintve volt a Mineralkontor működésében, azonban a gyanú eléggé megalapozottnak tűnik. A bécsi leányvállalat későbbi tevékenysége, valamint a visszaélései ellen folytatott nyomozás eredménytelensége csak erősíti a feltételezést, hogy szovjet háttérérdekek is húzódhattak az ügy mögött.


	
OLAJÜGYEK A SZOCIALIZMUSBAN

	„Árulók” az olajbizniszben

A kémelhárítás 1980 júliusában Russayt és Korzilt újra ellenőrzés alá vonta – ezúttal nem szovjet, hanem saját kezdeményezésre – különösen nagy értékre elkövetett deviza-bűncselekmény és vesztegetés gyanúja miatt,478 és „Árulók” fedőnéven operatív nyomozást kezdtek a két üzletember ellen. Az akta elnevezése feltehetően onnan származott, hogy az első jelentésekben a bizalmas adatgyűjtést kémkedés gyanúja miatt kezdték meg, még szó sem volt gazdasági visszaélésekről. Olyan információkat kaptak, hogy Russay (célszemély fedőnevén „Máté”) a KKM egyik főosztályvezetőjével arról beszélt, miképpen lehetne a magyar–szovjet kereskedelmi tárgyalások eredményességét megakadályozni úgy, hogy „abba jogilag ne köthessenek bele”.479 Sajnos nem tudjuk, hogy Russay konkrétan milyen megállapodást akart meghiúsítani, feltehetően olajimportról volt szó, hiszen a Mineralimpex fő profilja az olajtermékek forgalmazása.

Ma már közismert, hogy Moszkva olaja fontos szerepet játszott az ország valutaszerzésében, hiszen jóval nagyobb mennyiséget szállítottak hazánkba, mint amennyire szükségünk volt.480 A fennmaradó mennyiséget vagy nyersolajként, vagy feldolgozva reexport formájában továbbítottuk Nyugatra, mindezt hivatalosan a szovjetek háta mögött, valójában azonban tudtak róla. Szemet hunytak az üzletek felett, hiszen tisztában voltak vele, hogy az ország gazdasági stabilitásának megőrzéséhez szükséges a fekete arannyal való üzletelés – és feltehetően érdekeik is fűződtek a manipulációkhoz. Pulai Miklós szerint ezekből az olajügyletekből évente 300 millió dollár jött be az országba.481

A nyolcvanas évek elejére a Szovjetunió maga is komoly gazdasági problémákkal küzdött, amelyet fokozott az afganisztáni háború megindítása. Mindezt betetőzte az USA által kiprovokált űrversenyben való kényszerű részvétel. 1981-ben Brezsnyev arról tájékoztatta Kádárt, hogy évi másfél millió tonna olajjal kevesebbet fognak Magyarországra szállítani, amely az eddigi kontingensnek több mint 10%-a volt, vagyis komolyan érintette az olajból származó eddigi bevételi forrásokat.482

Az olajtermékek külkereskedelmét a Mineralimpex bonyolította, és a Nyugatra szánt termékek jelentős részét a Mineralkontoron keresztül szállították a vevőkhöz. „A Szovjetunióból kapott benzin Nyugatra történő exportálásával és a Mineralkontor felesleges bekapcsolásával a népgazdaságot jelentős kár éri.”483 – állapította meg a kémelhárítás. A Mineralkontorról tudjuk, hogy a nyolcvanas években kiemelkedően nyereséges vállalkozás volt.484 A vegyesvállalat többször módosított alapító szerződése szerint 1990-ig kizárólagos jogosultságot kapott az ásványolaj-és bányászati termékek forgalmazására Ausztria, Svájc és az NSZK viszonylatában. Ezzel gyakorlatilag a magyarosztrák külkereskedelmi forgalom 35%-át bonyolította le.485 1984. január 1-jétől 1990-ig pedig feltétel nélkül megkapta a Mineralimpextől „az egyedárusítási jogot, és az importot is annak bevonásával” végezték.486

Richard Monghy, a Mineralkontor egyik vezető beosztású alkalmazottja, aki már a hatvanas években is Korzil jobbkezeként vett részt az osztrák kereskedő magyarországi ügyleteiben, információkat szolgáltatott ki – feltételezhetően nem szándékosan – a BM embere számára a bécsi vegyesvállalat működéséről. Tudomása szerint a cég létrehozása után, 1973-ban Russay és Korzil között egy titkos megállapodás köttetett arról, hogy a cég nyereségének egy részét egy svájci bankszámlán helyezik el. Hivatalosan ugyan a Mineralkontor nem termelt nyereséget,487 azonban Magyarországról az MKB úgynevezett 1999-es számláján keresztül került az állítólag „nem is létező” haszon a zürichi Cantrade Bankba, amelyen a két üzletember fele-fele részben osztozott.488

Az MKB bekapcsolása az illegális jövedelmek mozgatásába arra utal, hogy biztosan nem egy vállalatvezető magánakciójának lehetünk tanúi. A Mineralkontor megalapításakor az MKB vezetője Salusinszky István volt, a vegyesvállalatok alapítását lehetővé tevő rendelet megszületésének egyik legfőbb szorgalmazója és – mint korábban már említettem – Russay pártfogója. A bankvezér nemcsak ráláthatott a Mineralkontor pénzügyeire, de üzletkötéseibe is beleszólása volt, ugyanis az MKB saját vállalata, a Centropa is becsatlakozott a Mineralimpex bécsi leányvállalatának tevékenységébe.

1983-ban a kémelhárítás arról szerzett tudomást, hogy a bécsi Centropa igazgatója, Anton Haim már tíz éve ügynöki tevékenységet végez a Mineralkontor számára: a paraffin forgalmazása után 3%-os jutalékot kap a cégtől.489 Ez a szerv megállapítása szerint ellenkezett a Külkereskedelmi Minisztérium kereskedelempolitikai irányvonalával, azonban nem lehetett megszüntetni a kapcsolatot, mert az MKB korábbi vezetője – vagyis Salusinszky – „személyesen kérte, […] hogy az ügynök további alkalmazása fennálljon.”490 Salusinszky utódja 1980-ban Demcsák Sándor lett, a Mineralkontor valutakitermelésének „fénykorában” már ő igazgatta az MKB-t.

A kémelhárítás igyekezett ellenőrizni az MKB-t érintő információkat. Megállapították, hogy a megnevezett 1999-es bankszámla valóban létezett, minősítése „kiemelt titkosságú” volt, négy, egyenként 22–25 millió dolláros tételt tartalmazott – vagyis közel 100 millió dollárt.491 A pénzeket rendszeresen egy André nevű cég számlájára utalták át.492 A lausanne-i André cég legalább a hatvanas évek elejétől kezdve kiemelt üzletfélként jelenik meg az iratokban, Fekete János szerint erősen gyanítható, hogy korrupció állhatott a gazdasági együttműködés hátterében.493 Bár az André tulajdonosairól egyelőre keveset tudunk, annyi egészen biztos, hogy a Magyar Külkereskedelmi Bank vezetőségével tartottak fenn szoros kapcsolatot: a cég vezetője, Friedrich Schenk Magyarországra érkezésekor az MKB épületében folytatott tárgyalásokat. Az André kivételezett helyzete nemcsak magyar vonatkozásban érdemel figyelmet, hanem nyugati viszonylatban is: „Az André cég, mint világviszonylatban vezető cég, eddig akadálytalanul dolgozott a szocialista országokkal, és tranzitüzleteket a Közös Piachoz való csatlakozás után is bonyolíthat. A cég nagy tekintélye teszi lehetővé az akadálytalan ide utazásokat akkor, amikor a svájci hatóságok regisztrálják a Magyarországra utazó üzletembereket, magyar repülőgépet igénybe vevőket.”494

A nyomozás során további, a visszaélésekben érintett számlákat is felderítettek, amelyeket szintén a Magyar Külkereskedelmi Bankban vezettek. Az 1954-es számlára a Mineralkontor adózatlan jövedelmének egy részét utalták, amelynek 50%-a Svájcba került – ezen Russay és Korzil fele-fele arányban osztozott –, a fennmaradó rész állítólag a Mineralimpex eredményességét javította.495 Egy későbbi információ alapján a BM arra a megállapításra jutott, hogy a Mineralkontor legális jövedelmét alaptőke-emelésre fordították, így az anyavállalathoz és a magyar népgazdasághoz egy fillér sem jutott belőle.496 Tíz év alatt 400 ezer schillingről 30 millió schillingre emelték a cég alaptőkéjét.

Az MKB kimutatásai szerint 1977 és 1983 között erre a számlára összesen 75 millió schilling érkezett, 1984-ben pedig 24 millió schillinget utaltak rá.497 1985-ből nincs adat a jelentésekben, de 1986 első félévében újabb 12,5 millió schilling nyereségátutalás érkezett a bankhoz.498 A vizsgálat 1988 áprilisi adatai szerint 1977 és 1988 között összesen mintegy 160 millió schilling ment keresztül a szóban forgó számlán.499

1980-ban nyitották meg – szintén a Magyar Külkereskedelmi Banknál – a 35010-es számlát, amely a Mineralkontor veszteségeinek fedezetére és az alkotmányos költségkeret biztosítására szolgált. 1980 és 1984 között 70 millió schillinget utaltak rá.500 Az alkotmányos költségkeret biztosítását az anyavállalat költségvetéséből volt szokás finanszírozni, és a veszteségek kompenzálása is a tulajdonosként szereplő céget terhelte. Magyarán az elsikkasztott összegek mellett azok pótlására is elvontak a Mineralimpextől sok millió schillinget.

Russay irodai szobáját lehallgatta az állambiztonság, így egyéb manipulációkról is tudomást szerezhettek. Fültanúi voltak például egy beszélgetésnek a vállalatvezető és a főkönyvelő között, amelyben arról szólt az eszmecsere, hogyan lehetne 10–12 millió schillinget olyan számlára könyvelni, amelyről adófizetés nélkül átutalható az összeg Ausztriába. A megoldást abban látták, hogy a pénzt Magyarországon tartják, nem számolják el, és ellenőrzés esetén azt közölnék: a kérdéses pénzmennyiség a Mineralkontor számláján van, Bécsben pedig az ellenkezőjét bizonyítanák.501

Néhány nappal később már Korzil és Russay között arról folyt a vita, hogyan mentsenek ki Ausztriába ötmillió schillinget adómentesen. Arra a megoldásra jutottak, hogy a Mineralimpex tízmillió schillinget átutal a Mineralkontornak, hogy javítsa a hitelképességét, de Heinrich Korzil kívánságára az átutalást Londonon keresztül intézik, mert így már az osztrák fél nevét is fel lehet tüntetni, mint az összeg felének tulajdonosát.502 Szintén a Mineralkontor két vezetője közötti beszélgetésből derült ki, hogy egy olyan megbízható személyt kerestek a bécsi vállalathoz, aki ért a számítógéprendszerekhez, és folyamatosan ellenőrzés alatt tudja tartani a cég 8–9 milliárdos (!) forgalmát. Bár a valutanem a beszélgetés során nem hangzott el, Ausztriában működő vállalkozásról lévén szó nyilván schillingre kell gondolnunk – ilyen összegű forgalom esetén valóban nem lehetett túlzás az a korabeli megállapítás, hogy nyugati szomszédunk harminc legnagyobb cége között szerepelt a magyar vegyesvállalat.

A pénzügyi manipulációk tehát olajozottan működtek, a Mineralkontor tulajdonosai közben újabb vállalkozást indítottak, ezúttal Münchenben.503 A nyugatnémet Mineralkontornak – amely feltehetően 1983-ban kezdte meg a működését – a vezetője „János”, a III/II-7. Osztály operatív kapcsolata lett.504 A két azonos néven működő vállalkozás nyilvánvalóan megnehezítette tevékenységük nyomon követését és ellenőrzését. A kémelhárítás jelentéseiben sincs szétválasztva a két vállalat. Feltehetően az alapítók célja éppen ez volt. A müncheni cégről kevesebbet tudunk.

„János” nem mert visszatérni Magyarországra, félt a megtorlástól. Visszaemlékezése szerint a vállalat irányítását csak névleg végezte, az üzletkötésekről egymaga nem dönthetett. A tulajdonosok akaratának megfelelően csupa előnytelen üzlet lebonyolításában kellett szerepet vállalnia, amely miatt egy idő után el is hagyta a céget.505

A bécsi Mineralkontor más vegyesvállalatok megalapításánál is szerepelt tulajdonosként. Szintén 1983-ban jött létre a Berma-Wien, amely 51%-ban a Mineralkontor, 49%-ban pedig a Technoimpex tulajdonában állt.506 A vállalat fő profilja különböző szerelési feladatok elvégzése volt, így bekapcsolódtak a Voest-Alpin osztrák cég Szovjetunióban végzett munkálataiba, amelynek keretében egy kohászati üzem teljes szerelését bízták rájuk.507 A szerződés teljesítésének előfeltétele volt, hogy nagyjából 100–150 személyt küldjön a Berma a Szovjetunióba, és a kémelhárítás meg is jegyezte, hogy ezzel Korzilnak gyakorlatilag teljes rálátása nyílik a beruházásra.508

Vajon egy, a Déli Hadseregcsoport elhárítása által amerikai kémnek tartott személyt beengedtek volna a Szovjetunióba egy ipari beruházás kivitelezésére? Kevés erre az esély, hacsak nem egy speciális játszmáról volt szó. A Berma szintén azon vegyesvállalatok közé sorolható, amelyeken keresztül valutakitermelést végeztek. Hivatalos adatok szerint a Berma 1986-ban 158 millió schilling forgalmat bonyolított, és 1987-ben átvette a Technoimpextől a szerszámgépek ausztriai értékesítésének kizárólagos jogát.509 Az impozáns számok azonban félrevezetőek, egy 1985-ös állambiztonsági jelentés szerint a Berma évek óta veszteségesen működött, és a tulajdonosok úgy igyekeztek életben tartani, hogy „a további ráfizetés elkerülése érdekében a Technoimpex rajta keresztül bonyolítja a magyar importot, amiért 10% jutalékot fizet a Bermának, ami az MNK [Magyar Népköztársaság] számára megdrágítja a beszerzéseket.”510 A forgalomról szóló adatok tehát a Technoimpextől kiszervezett üzleteket takarják, amelyek a jutalékok miatt jelentős veszteségeket okoztak Magyarországnak.

Az eddig ismertetett adatok alapján az olajüzletek hátterében sokkal bonyolultabb összefüggések álltak, mint amelyre a kémelhárításnak rálátása volt. Az állambiztonság gazdasági visszaélések miatt nyomozott Russay és Korzil ellen, ugyanakkor tudjuk, hogy ezeknek az üzletkötéseknek egy része minden bizonnyal állami megrendelésre történt, hiszen a költségvetés számára folytatott valutakitermelés része volt – gondoljunk csak Pulai Miklós megjegyzésére. Ha mindehhez hozzátesszük a Mineralkontor megszületésének körülményeit is, arra a következtetésre jutunk, hogy nemcsak szemet hunytak a szovjet vezetők a magyar „olajbiznisz” fölött, hanem bizonyos körök segítették azt, akár érdekeltek is lehettek benne. Azonban a Nyugatra szállított olaj ellenértéke nem pusztán az ország valutaszerzésének egyik biztosítékát nyújtotta, és nemcsak a szovjet titkosszolgálatok állhattak mögötte, hanem az így befolyt valutának egy része magánszámlákra vándorolt – ez képezte a gazdasági visszaélések gyanújának megalapozását és a nyomozás megindításának indokát. A szovjet olajszállítások csökkentésével azonban veszélybe kerülhetett ez az évek óta működő mechanizmus, így fontossá vált a nyersanyag más forrásokból való biztosítása.


	Amerikai „fivérek”

A Mineralimpex vezetőinek telefonjaiba szerelt lehallgatókészüléknek köszönhetően – amelynek jelenlétét egyébként elég hamar észlelték az érintettek511 – érdekes dolgok derültek ki. 1980 őszén Basil Scarlis, az USA budapesti nagykövetségének első titkára arról érdeklődött Russay helyettesétől, a Mineralimpex második emberétől, Tóth Józseftől (célszemély fedőnevén „Márk”), hogy az Irak és Irán között kirobbant háború, hogyan befolyásolja Magyarország olajimportját.512 A kémelhárítás érzékenyen reagált a telefonbeszélgetés tartalmára, hiszen a kérdésre adott válasz akár az ország gazdasági életére, terveire vonatkozó titkos információkat is tartalmazhatott, és hatással lehetett legnagyobb olajszállítónk, a Szovjetunió érdekeire is. Tóth József természetesen ki is tért a válasz elől, azonban személyes találkozót beszélt meg az amerikai diplomatával, amely aggodalomra adott okot az állambiztonság tisztjei számára. A találkozóról szóló feljegyzés eleddig nem került elő a levéltári dokumentumok közül, bár minden valószínűség szerint a kémelhárítás igyekezett információt szerezni arról is, hiszen mindkét vállalatvezető szoros ellenőrzés és megfigyelés alatt állt, az olajszállítások kérdése pedig a legfontosabb államérdekek egyike volt.

Az 1979 novemberében kezdődött teheráni túszdráma egyik legfontosabb következménye az Iránnal folytatott amerikai diplomáciai kapcsolatok felfüggesztése és különböző gazdasági szankciók bevezetése volt. Az iráni olaj így kiesett az amerikai kereskedelmi forgalomból. Ugyanakkor az Egyesült Államok legfontosabb gazdasági partnere a vasfüggöny másik oldalán a hetvenes évek végére Magyarország lett – 1978-ban aláírták a két ország közötti kereskedelmi egyezményt is.513 Nem meglepő tehát, hogy az USA a saját maga által bevezetett embargó kijátszásában éppen Magyarországot kívánta felhasználni, és információkat akart szerezni arról, hogy az időközben kitört irak–iráni háborúban hazánk melyik oldalon áll.

A Videotonról szóló fejezetben már ismertettük, hogy a keleti blokk országai – és egyébként a nyugati szövetségesek is – bár inkább Irak pártját fogták, de bizonyos szintig mindkét országot támogatták fegyverekkel. A „béketábor” egyik háborús féllel sem szakította meg a kapcsolatokat, így akár az iráni olajszállítások is biztosítottak lehettek. Ráadásul Irán maga is kényszerhelyzetben volt, hiszen befagyasztották az Egyesült Államokban őrzött bankszámláit, így komoly pénzügyi problémákkal küzdött. Tehát a gazdasági érdekek ezen a ponton találkoztak: az orosz olajszállítások kiesésének pótlására remek lehetőséget adott az iráni fekete arany, amelyet reexporttal vagy tranzitálással amerikai érdekeltségben álló vállalkozások részére lehetett továbbadni. Mindezt úgy, hogy a szovjetek – feltehetően saját érdekeik szem előtt tartásával – továbbra is szemet hunytak a magyar kereskedelmi ügyletek felett.

Az állambiztonság szerint: „Dr. Russay a 70-es évek közepétől személyesen foglalkozott jelentős valutakitermelő és reexportüzletek bonyolításával. Ő szervezte – engedéllyel – azt a vállalkozást, amelynek keretében az USA–iráni konfliktus idején az Irántól vásárolt 700 millió dollár értékű olajat azonnal közvetítették az USA Philipp Brothers cég svájci vállalata számára.”514 Russay valutakitermelésében – bárkinek az engedélyével végezte is azt – a legnagyobb partner az idézetben említett Philipp Brothers cég, rövidített nevén a Phibro volt. A céget 1901-ben alapították Hamburgban, de rendkívül gyors növekedésének köszönhetően 1909-ben már Londonban, 1915-ben pedig New Yorkban alapított leányvállalatot. Az alapvetően kereskedelemmel foglalkozó cégcsoport elsősorban ásványi anyagok és kemikáliák forgalmazását végezte, majd a második világháború alatt már az amerikai kormány felkérésére az ország stratégiai fémtartalékának biztosításáért is felelős volt. Az elkövetkező évtizedekben az olajkereskedelem és -feldolgozás területén is jelentős eredményeket ért el, 1988-ra az Egyesült Államok legnagyobb magán-olajfinomítója is a Phibro tulajdonában volt.515 1981-ben, éppen abban az időben, amikor a magyarországi olajreexport-üzletekbe beszállt a Phibro, a világcég egyesült egy másik globális méretű vállalattal, a Salomon Brothersszel.

Ebben a kötetben már találkozhattunk a Phibro nevével: Csillag Mátyás egykori milánói kereskedelmi tanácsos 1973-as emigrálása után a Philipp Brothers egyik európai irodájánál kapott munkát. Szökésével kapcsolatban az állambiztonság nyomozói körében felmerült az a lehetőség is, hogy Csillagot az MNVK-2. léptette le konspirált körülmények között, és építette be az amerikai vállalathoz. Ezt a feltételezést ugyan nem tudta az állambiztonság bizonyítani, az viszont biztos, hogy legalább 1973-tól, Csillag Mátyás emigrálásától fogva a Phibrónak már volt magyarországi kapcsolata, ráadásul egykori megnyertként a kereskedelmi tanácsos igen értékes tudással rendelkezhetett.

1981-ben a Philipp Brothers lett az a vállalat, amelyen keresztül megszervezték az iráni olaj Amerikába szállítását. A cég kiválasztásának szempontjaival a rendelkezésünkre álló (magyar) állambiztonsági anyagok nem foglalkoznak, de annyi kiderül belőlük, hogy az üzletkötés fejében a Phibro jelentős nagyságú vesztegetési pénzeket volt hajlandó fizetni Russaynak. A nyomozati anyagok szerint a Mineralimpex vezetője által felhalmozott magánvagyonnak legalább a fele a Phibrótól származó jutalékokból jött össze.516

Mindeközben az MKB és az MNB adatai szerint a rendkívül kedvezőtlen szerződési feltételek miatt Magyarország az évekig tartó kereskedelmi kapcsolatban minden egyes dolláron legalább tíz centet bukott, vagyis minden egyes szállítás legalább 10%-os veszteséget jelentett, amelyet a Mineralimpex számláján írtak jóvá.517 A különbözet abból adódott, hogy Irán az OPEC árain szállította Magyarországnak az olajat, azonban a Mineralimpex világpiaci áron, vagyis olcsóbban adta tovább az amerikai cégnek. Az amerikaiak számára előnyös üzlet fejében fizetett jutalék viszont a Mineralkontorhoz, illetve a bécsi cég vezetőihez került. Az első két-három évben, vagyis 1981 és 1983 között a jelentős devizaráfizetés ellenére annyi pozitívumot mégis fel tudtak mutatni az üzleti kapcsolat fenntartása érdekében, hogy Irán cserébe vas-és acélárut vásárolt tőlünk, valamint a Phibro előre meghitelezte a tankhajók tartalmának ellenértékét, ezzel többször is átsegítette az MNB-t a fizetésképtelenségen.518

1983-ban Irán leállította vásárlásait, az olaj reexportjának konstrukciója azonban változatlan maradt. 1981 és 1985 között a Mineralimpex a Phibro számára 6–700 millió dollár értékben szállított iráni olajat.519 Viszontvásárlásokra Irán részéről 1983-tól már nem lehetett számítani, bár tudjuk, hogy a nyolcvanas években gyakorta küzdött az ország likviditási gondokkal, ez önmagában mégsem indokolja, hogy az előre fizetés miatt fenntartsanak egy veszteséges üzletet egészen 1989 végéig. Különösen akkor nem, ha más érdeklődő is lett volna az iráni olaj felvásárlására, sőt, a BM állításai szerint kedvezőbb feltételek mellett.

1985 elején egy Mark Rich nevű amerikai üzletember jelentkezett a Minisztertanács alá tartozó Nemzetközi Gazdasági Kapcsolatok Titkárságánál (NGKT) azzal a javaslattal, hogy a magyar olajpiacra való bejutás fejében hajlandó 2–300 millió dollár hitelt nyújtani hazánknak.520 A titkárság vezetője ekkor Bartha Ferenc, a későbbi MNB-elnök volt, aki Marjai József, a Minisztertanács elnökhelyettese emberének számított. A nyolcvanas évek elején a titkárság alkalmazottja volt Tömpe István is, aki visszaemlékezésében beszámolt arról, hogy a titkárság leggyakrabban kézi vezérléssel működött: „Marjai állandóan éreztette jelenlétét.”521 „Az NGKT hatalmi központ volt, tehát ügyeket intézett és gáncsolt el,”522 Mark Rich bekapcsolódását is megakadályozta az iráni olajügyletekbe. Azzal az indokkal utasították vissza az amerikai üzletember ajánlkozását, hogy „politikai okok miatt egy másik amerikai céggel, a Philipp Brothersszel folytatunk üzleti tevékenységet, mert az komoly szolgálatot tett hazánknak.”523 A Marjai felügyelete alatt álló intézmény tehát a jelentős veszteség ellenére is megvédte a Phibro érdekeltségét az iráni olajügyletekben, pedig ismerték a részleteket: „A Belügyminisztérium a birtokában lévő információk alapján első ízben 1981 októberében adott szóbeli tájékoztatást Marjai József miniszterelnök-helyettes elvtárs részére.524

Marjai József ismerte az iráni olajügyleteket és falazott az ügyben, ami hatalmas nemzetgazdasági kárt okozott Magyarországnak

Mark Rich személyével kapcsolatban érdemes kiemelni, hogy korábban a Phibro alkalmazottja volt. A cég legtehetségesebb kereskedőjeként tartották számon, aki az olajválság idején hátat fordított a vállalatnak. Saját céget alapított és vetélytársa lett korábbi munkaadójának. Rendkívül sikeres vállalkozásokba kezdett, a nyolcvanas években Svájcból irányította birodalmát. Az iráni embargó elrendelése után is kereskedett a perzsa ország olajával, ezért és állítólag sokmillió dolláros adócsalása miatt az Egyesült Államokban körözés alatt állt, később állampolgárságától is megfosztották. Mark Rich esetében bűncselekménynek minősült ugyanaz, amit a Phibro a Mineralkontor felhasználásával egy évtizeden keresztül folytatott mindenféle szankció nélkül. Ebből is sejthető, hogy az iráni olajtranszferálás nagyon jó üzlet lehetett a New York-i pénzügyi köröknek, akik mindent megtettek a vetélytársak távoltartásáért. Bill Clinton 2001 elején, a Fehér Házban töltött utolsó napján Mark Richet kegyelemben részesítette.

Itthon közben tovább folyt az iszapbirkózás. „1982–1985 között több esetben is szignalizált az illetékes párt-és kormányszerveknek, majd a gazdasági bűncselekményekre vonatkozó adatok többségének birtokában 1985-ben büntetőeljárást kívánt kezdeményezni dr. Russay ellen.”525 Ennek ellenére sem Marjai, sem a pártvezetés más tagja nem akadályozta meg az egyre jelentősebb összegre rúgó károkozást: „Az »Árulók« fedőnevű ügyben 1987 novemberében összefoglaló jelentést terjesztett fel az operatív osztály, amelyből a belügyminiszter elvtárs utasítására tájékoztató jelentés készült a kormány és a párt vezetése számára. Ebben jeleztük a veszteséges üzletek folytatódását, s egyben javasoltuk annak megszakítása érdekében a szükséges állami intézkedések megtételét. Eddig az ügyben ilyen jellegű intézkedések nem történtek, és így a veszteségek folyamatos felhalmozása továbbra is tart.”526

A pártvezetés és a kormány legfelsőbb körei tehát tudtak a Russay által végzett, az országnak tetemes kárt okozó valutakitermelésről, mégsem akadályozták meg azt. A levéltárba került források között megtalálható három szignalizációs jelentés, amelyeket 1988 áprilisa és novembere között terjesztett fel a Belügyminisztérium a legfontosabb állami tisztségviselőknek: Grósz Károly miniszterelnöknek, Németh Miklósnak, a Központi Bizottság gazdaságpolitikai titkárának és Fejti Györgynek, a KB Közigazgatási és Adminisztratív Osztálya vezetőjének.527 Marjai mellett tehát mindhármuknak tudnia kellett Russay gazdasági visszaéléseiről, de nem tettek lépéseket azok megakadályozására. Németh Miklós ráadásul 1988 novemberének végén miniszterelnöki kinevezést kapott. Hivatalba lépésekor – a szignalizációs jelentéseknek köszönhetően – tudott a Mineralimpex és a Mineralkontor visszaéléseiről, mégsem tett ellene semmit. 1989 végéig bizonyíthatóan folytatódott a veszteséges olajszállítás a Phibro számára. A Phibro magyarországi térnyerése mögött egy olyan gazdasági lobbi állt, amelynek Fekete János volt az egyik kulcsfigurája.


	
HATALMASOK A HÁTTÉRBEN

	A nemzetközi befektetők megjelenése

A Phibro vezetői és Moshe Sanbar528 – kecskeméti származású izraeli bankigazgató529 – Fekete János meghívására 1985. október 20-án Budapestre érkeztek, hogy a Magyar Nemzeti Bankban kölcsönökről és közös vállalatok alapításáról tárgyaljanak.530 A pénzügyi szakemberek látogatásának megszervezője, a külföldi partnerek magyarországi kapcsolatainak kialakítója Bentzur Zéew531 volt. „Moshe Sanbar volt izraeli bankkormányzó segítséget kért Bentzur Zéew zsidó származású osztrák állampolgártól annak érdekében, hogy az USA ötödik legnagyobb bankcsoportosulása – a Philipp Brothers – hitelnyújtási tárgyalásokat kezdeményezhessen kompetens magyar személyiségekkel. Lehetséges tárgyaló partnerként Fekete János vagy Marjai József elvtársakat nevezte meg. A müncheni zsidó nagytőke, az osztrákhoz hasonlóan, szeretne bekapcsolódni a magyarországi fejlesztésekbe, elsősorban tőkével.”532 – olvashatjuk az állambiztonsági jelentést.

Világbanki hitelfelvétel aláírása 1984-ben. Az eltüntetett pénzek miatt hiány keletkezett, ezért vették fel a hitelt. A Magyar Nemzeti Bank részéről Fekete János (jobbra) szignózza a dokumentumot. Fotó: MTI

Bentzur Zéew, azaz Bentzur Vilmos 1948-ban hagyta el Magyarországot, ahol Blaustein Vilmos néven született.533 Tizenkét évig Izraelben élt, majd Bécsben telepedett le, és itt kapcsolódott be az emigrációban élő magyar zsidók közéleti tevékenységébe. Hamarosan az egyik alapítója és meghatározó személyisége lett a bécsi Zsidó Közéleti Bizottságnak, amely azt az elsődleges célt tűzte maga elé, hogy a magyarországi zsidó emlékeket, szellemi hagyatékokat felkutassa és megőrizze. A Közéleti Bizottságot a Magyar Zsidók Világszövetségének (MZSVSZ) bécsi tagozatán belül szervezték meg, de az Amerikában működő anyaszervezettel állandó konfliktusban voltak. Az MZSVSZ az ötvenes években jött létre azzal a céllal, hogy segítse a magyar ajkú zsidóság Izraelbe való kivándorlását, valamint adományokat gyűjtött a Palesztina területén létrejött fiatal ország számára.534 Miután a bevándorlás Izraelbe Magyarországról szinte teljesen leállt, a szervezet működése formálissá vált, így – legalábbis Bentzur szerint – féltékenyen nézték a Közéleti Bizottság aktivitását. A másik fél azonban azzal magyarázta az ellentéteket – amiért nem is voltak hajlandóak fogadni 1983 májusában a Közéleti Bizottság képviselőit New Yorkban –, hogy a kulturális célokra összegyűjtött támogatásokból a bécsi csoport hétmillió dollárt „eladminisztrált”.535

Bentzur az Izraelben megjelenő magyar nyelvű lap, az Új Kelet főszerkesztőjével, Rappaport Ottóval közösen szervezte a deportálások 40. évfordulójára tervezett megemlékezést, amiért többször beutaztak Magyarországra. Rappaport tiltó névjegyzéken volt, ugyanis az újságjában megjelentetett egy éles hangvételű, a Magyar Népköztársaságot rossz színben feltüntető cikket. Bentzur közbenjárásával azonban mégis kapott egy egyszeri beutazást engedélyező vízumot, hogy Budapesten is megkezdhessék az évfordulós megemlékezések szervezését. A határon való átlépése után a kémelhárítás automatikusan figyelés alá vonta Rappaportot, hiszen a tiltó névjegyzékből a vízum kiadása ellenére sem törölték, az állambiztonságnak pedig kötelessége volt az ellenségként nyilvántartott személyek megfigyelése. Az operatív tisztek legnagyobb meglepetésére a beutazó Rappaport és a vele érkező Bentzur egyik első útja az MSZMP KB székházába vezetett, ahol Grósz Károly személyesen fogadta őket.536 Nem sokkal később a tiltó névjegyzékből is törölték az izraeli újságírót. „A Közéleti Bizottság vezetői azt hangoztatják, ha az illetékes magyar szervek kielégítik kívánságaikat, akkor a magyar államnak abból komoly kereskedelmi, gazdasági haszna lesz”537 – olvashatjuk a korabeli nagyköveti jelentésben.

Az állambiztonság információi szerint feltételezhető volt, hogy a Közéleti Bizottság tevékenysége mögött az izraeli hírszerzés állt, amely azért támogatta őket, hogy Izrael elérje, hivatalosan is felvegye a két ország a diplomáciai kapcsolatokat.538 Amíg ez a feltételezés csak a hírszerzés okfejtése volt, addig a gazdasági kapcsolatok kiépítésének szándéka kézzelfoghatónak tűnt. Bentzur már a hetvenes évek végén igyekezett vállalkozást indítani Budapesten, egy kóser étterem megnyitásán gondolkodott, amelyben Salusinszky István, az MKB elnöke is segítette. Sőt a magyar bankár még a New York-i főrabbi támogatását is megnyerte az ügynek, aki ígéretet tett arra, hogy hárommillió dollárral támogatja a vendéglő létrehozását.539

Bentzur a nyolcvanas évek elejétől tárgyalásokat folytatott több magyar vállalattal, hogy egy kóser húsfeldolgozó üzemet létesítsenek Magyarországon, ahonnan konzervkészítményekkel láthatnák el a világ zsidóságát.540 A Terimpex vállalattól pedig 36 ezer tonna kóser marhahús leszállítását kérte, amelyet hajlandó lett volna emelt árakon is átvenni.541 Ez az üzlet annak ellenére sem jött össze, hogy Páles Gyula, az MNB elnökhelyettese ígéretet tett arra, a pénzintézet vezetése „morális alapon” támogatni fogja a tárgyalásokat.542

Bentzur másik üzleti ajánlata egy utazási iroda létrehozása volt, amelyen keresztül izraeli állampolgárok csoportos magyarországi látogatásait akarták megszervezni.543 Ez a vállalkozás 1983-ban létre is jött OTP Penta Tours néven. A Budapesten működő vegyesvállalat tulajdonosa 60%-ban az OTP, 40%-ban pedig Bentzur osztrák utazási irodája, a Penta Tours Reisen Wien volt.544 A céget ötmillió forint törzstőkével alapították, és meglehetősen sikeres vállalkozássá nőtte ki magát: 1985-ben 1,4 millió, 1986-ban kétmillió amerikai dollár forgalmat bonyolított.545

A Bentzur Zéewet tehát több állami és pénzügyi vezető is támogatta Magyarországon (vélhetően nagyjából ugyanazok, aki Russay valutakitermeléséhez is segítséget nyújtottak), de ennek magyarázatát nem Bentzur kivételes vállalkozói és diplomáciai képességeiben, hanem a mögötte álló pénzügyi körökben kell keresni. A bécsi üzletember legfőbb támogatója Simon Moskovics, a Winter Bank tulajdonosa volt.546 A Winter Bankot a legnagyobb magántulajdonban lévő osztrák pénzintézetként ismerték, amely az ötvenes évek elejétől a Kelet–Nyugat közötti kereskedelmi tranzakciók bonyolítására és finanszírozására szakosodva nem akármilyen hírnévre és vagyonra tett szert. Simon Moskovics 1949-ben került Budapestről Bécsbe, 1959-ben társult be a 19. század végén alapított Winter Bankba, és ungvári származását, valamint magyar nyelvtudását felhasználva építette ki üzleti kapcsolatait Magyarország és a keleti blokk többi országának nemzeti bankjaival, illetve a szocialista országok külkereskedelmi vállalataival. 1963-ban elnyerte a pénzintézetek tekintetében kivételesnek számító engedélyt: aranyat importálhatott Ausztriába, és – az osztrák állami pénzverdével kötött megállapodás szerint – aranyérméket állíthatott elő, valamint forgalmazhatta azokat.

A belügyi hírszerzés információi szerint Moskovics a nyolcvanas évek elején már az osztrák pénzügyminiszter egyik bizalmi embere, tanácsadója volt, vagyis kormányzati befolyással is rendelkezett.547 A Winter Bank a hidegháború alatt – a belügyi hírszerzés információi szerint – elsősorban a szocialista országokból származó valutákkal és aranyértékekkel foglalkozott, „a többi osztrák bank is ide fizeti be a megvásárolt, szocialista országokból származó pénzeket. A kicsempészett valutákat rendkívül nagy összegben forgalmazzák.”548 Az állambiztonság információi szerint a Metalimpex Külkereskedelmi Vállalat titkosszolgálati valutakitermelésében is segítséget nyújtó bécsi bank549 szoros kapcsolatot tartott a magyar párt-és gazdasági elittel: „magyar kereskedők, üzletkötők a bécsi Winter Bankba helyezik el a pénzüket,”550 az intézmény az ő „illegális bankbetéteit kezeli.”551

A bécsi magánbank azonban nemcsak a szocialista rendszer hatalombirtokosainak kegyét kereste, jól felmérve a rendszer roskatag állapotát, készült annak elkerülhetetlen összeomlására is. Vagyis már a nyolcvanas évek közepétől anyagi támogatásban részesítette a formálódó belső ellenzék egy meghatározott csoportját: „Dr. Bergerstein (vagy Bergstein) György ügyvéd, a bécsi Winter Bank alkalmazottja közölte a hírforrással, hogy Bécsből nagyobb összeget szeretnének eljuttatni Rajk Lászlónak, Kertész Róbertnek és egy bizonyos Iván utónevű személynek. Ezt követően »megbízható zsidó fiúk« után érdeklődött, akik összekötőként felhasználhatók a belső ellenzékkel való kapcsolattartásban. Több magyar állampolgár nevét is felvetette, akikről szeretett volna jellemzést kapni.”552

Moskovics bizalmasa volt Fekete Jánosnak, az MNB első elnökhelyettesének is: „Moskovics feltűnően jó kapcsolatban áll az MNB volt első elnökhelyettesével, Fekete Jánossal, Nyugaton lévő pénzét (vagy annak egy részét) Moskovics kezeli.”553 Fekete János pénzügyi manipulációinak egy részéhez tehát minden bizonnyal segítséget nyújtott a bécsi bankár. A 2006-ban Magyar Köztársasági Érdemrenddel kitüntetett Fekete már 1981-ben „postaláda”-céggel rendelkezett a Bahamákon, az állambiztonság szerint itt moshatta tisztára az illegális forrásból származó adómentes jövedelmét.554 Fekete Jánosnak Moskovicshoz és a Közéleti Bizottsághoz fűződő jó kapcsolatát támasztja alá az is, hogy bécsi látogatásai alkalmával a bankár gyakran vendégeskedett Bentzur lakásán.555 Sőt, Fekete felesége tagja lett az 1985-ben felállított Közéleti Bizottság öttagú magyarországi intéző csoportjának.556


	Diplomáciai csörték Izraellel

Fekete János elkötelezettsége a cionista törekvések mellett nem volt mindig egyértelmű, sokkal inkább az határozta meg cselekedeteit, hogy éppen mi használ karrierjének. Kádár János hatalomra kerülésekor pont egy Izrael ellen lefolytatott játszmának köszönhette, hogy elnyerte az új kormány feltétlen bizalmát. Ekkor Fekete az MNB Devizaigazgatóságának helyettes vezetője és „Lektor” fedőnéven az állambiztonság ügynöke volt.557

Izrael számára létkérdés volt az európai zsidóság kivándorlása és letelepedése a Szentföldön létrejött új állam területén. A zsidó állam vezetői tisztában voltak azzal, hogy a lassan lezáruló vasfüggöny keleti oldaláról esélyesebb visszacsábítani az ősi földre a zsidóságot, így tárgyalásokba kezdtek a keleti blokk országaival. Izrael és Magyarország között az ötvenes évek elején született egy megállapodás, amelynek keretében néhány ezer zsidó elhagyta az országot – jelentős kompenzáció ellenében –, azonban korántsem volt akkora az érdeklődés az itt élő zsidóság körében, mint amelyre Izrael számított.558 A magyarországi zsidóságot sokkal inkább jellemezte az asszimiláció, mint a térség többi országában élőket, ezt még a vészkorszak borzalmai sem tudták semmissé tenni. Amikor az 1956-os forradalom után a restaurációtól és a megtorlásoktól való félelem tízezreket indított el Nyugat felé, Izrael igyekezett kihasználni az átmenetileg megnyílt határokat. Érthető okokból próbálta meggyőzni a kivándorló magyar zsidókat, hogy emigrációjuk iránya a Földközi-tenger keleti medencéje legyen, ne pedig az óceánon túlra induljanak. Döntésüket azzal segítették, hogy a budapesti követségen átvették a menekülők vagyontárgyait, és diplomáciai küldeményként juttatták ki azokat az országból: arany, ezüst, drágakövek, ékszerek és valutaszállítmányok indultak el ily módon Tel-Aviv felé. Ekkor magyar hírszerző rezidentúra még nem működött a közel-keleti országban, azonban a kereskedelmi kirendeltség alkalmazottai ellátták a titkosszolgálati feladatokat is. A forradalom kitörése előtt a Külkereskedelmi Minisztérium Szendrő Lászlót bízta meg a kirendeltség vezetésével, aki 1956. szeptember 30-án foglalta el állomáshelyét.559 Szendrő már 1949-től az államvédelem ügynöke volt „Vegyész” fedőnéven, Tel-Avivba is a belügyi hírszerzés embereként érkezett. Nem látta el sokáig a kirendeltség vezetését, mert korrupciós botrányba keveredett, amiért a szerv visszahívta, de még hivatali ideje alatt elindított egy lavinát, amely miatt a két ország között diplomáciai konfliktus alakult ki.

„1957. április havában Szendrőnek sikerült konkrét anyagot szereznie arra vonatkozóan, hogy a budapesti izraeli követségen a kivándorlókon keresztül szervezett csempészés folyik, magyar értékek (arany, drágakő, forint stb.) kirablása.”560 Természetesen szó sem volt magyar értékek kicsempészéséről vagy elrablásáról, hiszen a kitelepülő családok értékeinek, magánvagyonának elszállítását vállalta az izraeli követség, azonban a korabeli szocialista gyakorlat és szabályozás szerint az emigrációt választók hátramaradt vagyontárgyai az államot illették meg. Diplomáciai tárgyalások következtek, amelyeket eleve konspiráltan kellett végezni, hiszen ellenséges táborba tartozó országokról volt szó, így a nyílt egyeztetéseket egyik fél sem vállalhatta fel. A Tel-Avivba delegált külkereskedelmi attasé, vagyis a botrányt kirobbantó Szendrő volt az első, aki tolmácsolta a magyar kormány kártérítési követelését, amelyet Izrael nem volt hajlandó elismerni.

Kádár és kormánya tisztában volt azzal, hogy Izraellel szemben lépéselőnyük van, hiszen a zsidóság kivándorlása Kelet-Európából 1948 óta mélyponton volt, alig néhány ezer ember hagyta el azóta a térséget. (Romániából is csak 1958-ban indult meg újra a nagyarányú kitelepülés, illetve inkább kitelepítés.) Az ötvenes évek elején a Magyarországgal kötött megállapodás elméletileg érvényben volt, és a budapesti izraeli nagykövetség közreműködésével egészen 1957 tavaszáig, kis számban ugyan, de érkeztek magyar állampolgárok Izrael Államba. A kivándorlás leállítása volt az aduász Kádárék kezében, ezzel próbálták zsarolni Izraelt. 1957. június 4-én a Külügyminisztérium egy szóbeli jegyzéket adott át az izraeli nagykövetségnek, amelyben bejelentette, hogy Izrael megsértette a magyar törvényeket és a nemzetközi jogot, visszaélt a két ország közötti kivándorlási megállapodással és a diplomáciai mentességgel. 72 órán belül kiutasította az országból az izraeli kereskedelmi attasét, Paul Koremet, és felhívta a zsidó állam kormányát arra, hogy mielőbb térítse meg Magyarország három és fél millió dolláros kárigényét.561 A diplomáciai üzenet azt is tartalmazta, hogy megtorlásképpen, a követelés teljesítéséig, ellehetetlenítik a kivándorlást Magyarországról. Izrael nem volt hajlandó diplomáciai úton folytatni az egyeztetést, javasolta, hogy tereljék bankvonalra a konfliktus kezelését, amelybe a magyar fél beleegyezett, hiszen a Magyar Forradalmi Munkás-Paraszt Kormány számára nem az erkölcsi elégtétel, hanem a valutaszerzés volt a cél. Ekkor lépett színre a későbbi kádári hitelpolitika egyik kulcsembere: Fekete János.562

1958 februárjában Joshua Dan izraeli diplomata azzal a felhatalmazással kereste meg az NSZK-ba látogató Feketét, hogy bizonyos kártalanítás fejében gazdasági egyezményt köthetnek, természetesen anélkül, hogy hivatalosan elismernék a magyar kormány igényeit.563 Fekete bevonta az egyeztetésekbe Szendrő Lászlót is, aki a kormányt is bevonva eredménytelenül kísérletezett a Kádárék által kirobbantott konfliktus kezelésével. Ekkor még Izrael kényszerhelyzetben volt, hiszen Romániából is hosszú évek óta akadályoztatva volt a kivándorlás, féltek, hogy a magyar kormány bekeményítése után teljesen leáll a keleti blokkból a kitelepülés. Eredetileg árutörlesztés formájában próbálták kiengesztelni a pártvezetést, de Fekete értésükre adta, hogy kizárólag devizát hajlandóak elfogadni.564 A tárgyalások hónapokig húzódtak, helyszínéül az MNB bécsi fiókbankjának, a CW Banknak a székhelye szolgált. Fekete mereven képviselte az eredeti elképzeléseket, nem volt hajlandó egyezkedésekbe bocsátkozni, pedig az izraeli fél mindent próbált megtenni annak érdekében, hogy a pénz kifizetése után a magyar állam újra garantálja a kitelepülések engedélyezését. Fekete nagyon jól érezte helyzeti előnyét, és ezzel a legmesszebbmenőkig vissza is élt. Magabiztos fölénnyel kezelte az izraeli küldöttséget, csak a kártérítésről volt hajlandó beszélni, az emigráció engedélyezését teljesen különálló ügyként, mellékesen érintette. Az állambiztonság felé küldött jelentések egy tapasztalt pókerjátékos játszmáit idézik, hiszen a bankár a tárgyalások teljes ideje alatt tisztában volt azzal, Izrael csak abban az esetben lesz hajlandó fizetni, ha cserében kivándorlókat toborozhat. A kommunista restaurációt nagy erőkkel végrehajtó magyarországi kormány ráadásul pengeélen táncolt, hiszen a pénzügyi megállapodás hírének kiszivárgása megronthatta volna az arab országokkal ápolt baráti kapcsolatokat is, nem beszélve a Szovjetunió rosszallásáról, így érthető okokból próbálta meggyőzni a kivándorolni kívánó magyar zsidókat.565 A tárgyalásokat mégis úgy irányították, mintha Magyarország számára teljesen közömbös lenne a kérdés megoldása, mintha nem számítana minden egyes dollár, ami befolyik az MNB számláira.

1958 augusztusának közepére letisztultak az álláspontok, megszületett az egyezség. Az izraeli fél vállalta, hogy három és félmillió dollár kamat-és költségmentes hitelt nyújt egy svájci bankon keresztül a Magyar Külkereskedelmi Banknak, amelyet a hitelfolyósítás megkezdése utáni 4. és 5. évben magyar áruszállításokkal lehet visszafizetni. A hitel első összegét, 500 ezer USD-t a szerződés aláírásakor, a második félmilliót hat hónappal később, a fennmaradó összeget pedig 18 hónap alatt egyenlő részletekben folyósítanák.566 Mindebből a magyar félnek 1 millió dollár tiszta haszna származna. Fekete János a teljes tárgyalássorozat folyamán – amelyet a legszigorúbb titokban kívántak tartani – megőrizte hűvös fölényességét, és azt a látszatot, hogy a magyar kormány nem tulajdonít különösebb jelentőséget a dolognak. A blöff bejött, a megállapodásba nem került bele a kivándorlás biztosításának kitétele, az izraeli fél csupán szóbeli ígéretet kapott.

1958. október 30-án a Külügyminisztériumban létrejött a megállapodás,567 amelynek értelmében november 3-án svájci frankban meg is érkezett a félmillió dollárnak megfelelő első részlet a Külkereskedelmi Bankhoz.568 Szarka Károly külügyminiszter-helyettes állítólag azonnal intézkedett a belügyminiszternél, hogy a kivándorlásra vonatkozó zárlatot oldja fel, ezzel párhuzamosan pedig felkészült a belügyi hírszerzés is, hogy a kitelepülésre engedélyt kapók kiválasztásánál kellően érvényesíteni tudják érdekeiket.569

Az elkövetkező hónapok eseményei nem váltották be Izrael reményeit. Már 1959 februárjában elégedetlenségüknek adtak hangot, amiért „az elmúlt 4 hónap alatt még szórványos kivándorlások sem történtek Izraelbe.”570 Fekete János csak széttárta kezét, és megismételte, hogy Magyarország kártérítési igényt jelentett be, amit végül is Izrael elismert, a kivándorlás kérdése pedig nem tartozott szorosan a tárgyhoz. Ő korábban is jelezte, hogy a lehetőség nem fog széles körű népszerűségnek örvendeni a magyar zsidóság körében. Mindezek ellenére nyár elejéig még folyósították a vállalt hitelrészleteket, azonban ekkor befagyasztották az esedékes összeg átutalását. Izrael szemrehányással élt a magyar kormány felé, hogy csak néhány beteg és öreg ember kitelepülését támogatta, ami nyilvánvalóan nem felelt meg a zsidó állam érdekeinek. Fekete még ekkor is a magabiztos kártyapartnert játszotta, és lapot húzott a 19-re: szerződésszegéssel vádolta meg Izraelt, amiért leállították a kártérítés kifizetéseit.571 Ugyan Izrael még ekkor is hajlandó lett volna betartani a megállapodás pontjait, sőt hamarabb fizetni a többi részletet, amennyiben valóban elindul a kivándorlás (az alija), ez azonban soha nem történt meg. Az Izrael által később átutalandó összegek sorsa ismeretlen.

Fekete János Izrael ellen folytatott diplomáciai és pénzügyi játszmája azt sejteti, hogy a bankvezér aktív szerepvállalását a Közéleti Bizottság tevékenységében korántsem az elvi elkötelezettség inspirálta. 1957–1958 folyamán nem valószínű, hogy Leonard Bernstein, a híres zeneszerző úgy nyilatkozott volna a magyar bankárról, ahogy a nyolcvanas években megtette: „Feketét mint a zsidóság kiemelkedő személyiségét tartják számon.”572 Ha meg akarjuk érteni Feketének az állambiztonsági jelentésekből kirajzolódó lépéseit, sokkal inkább gazdasági érdekek mentén kell gondolkodnunk, amelyek Feketét a Közéleti Bizottság mögött álló pénzügyi körökhöz fűzték: a Winter Bankhoz és a Phibróhoz. Ezek a pénzügyi játszmák a kortársak szerint nagyban hozzájárultak az ország eladósodásához, viszont Fekete kapcsolatrendszerét a globális tőke képviselői között nyilvánvalóan megalapozták. A tőkehiánnyal küzdő magyar gazdaság egyre inkább rászorult a piacot kereső Izrael befektetéseire, így az a Fekete János, aki az ötvenes években még játszmát folytatott a zsidó állammal, a nyolcvanas években már legfontosabb gazdasági partnerként tekintett rá. Például a Moshe Sanbarral folytatott tárgyalások során a Phibrónak történő olajszállítások mellett más üzleti kérdésekben is egyeztetett az izraeli pénzügyi szakemberrel. 1985-ben arról folyt a tanácskozás, hogy Magyarországról félkész ipari termékeket szállítanának Izraelbe, ahol a végszerelés elvégzése után a nyugati piacokon értékesítenék azokat mint izraeli termékeket. Izrael félkész árucikkeit viszont magyarországi végszerelés után a szocialista országokban kínálnák eladásra magyar termékként.573

Miközben Izrael és Magyarország között egyre inkább javultak a gazdasági kapcsolatok, hazánk kettős politikája a közel-keleti térség országaival szemben az iráni olajszállításokat is veszélyeztette. 1983-ban Iránnak tudomására jutott, hogy Magyarország viszonteladóként értékesíti az iráni olajat, de nem az amerikai szállítások miatt tiltakoztak, hanem információkat kaptak arról, hogy két tartályhajót dél-afrikai kikötőkbe irányítottak.574 Ez az Iráni Iszlám Köztársaság számára több okból is sérelmes és elfogadhatatlan volt. Először is, már a hetvenes évek közepén felmerült a gyanú, hogy a Dél-afrikai Köztársaság izraeli támogatással folytatja atomprogramját.575 Ráadásul Dél-Afrika kiváló bűnbak volt a nemzetközi közösség „el nem kötelezett” tömbje számára, ezért kiválóan meg tudta testesíteni mindazt, ami ellen a különböző „forradalmárok” – akár az iszlám forradalmárok is! – elvileg küzdöttek. Ennek az államnak iráni olajjal való ellátását kifogásolta az iráni adminisztráció. Hivatalosan kérték a magyar külkereskedelmi miniszterhelyettestől a gyakorlat megszüntetését.576 Arról ugyan nincs információ, hogy az iráni olajat valóban továbbadta volna a Mineralimpex Dél-Afrikába, de illegális üzleti kapcsolat az MNB vezetői és az apartheid miatt megbélyegzett állam között akár létezhetett is, ugyanis az állambiztonság nyomozói arra a megállapításra jutottak, hogy az 1985 őszén a CW Bank fiókja előtt végrehajtott robbantásnak köze lehetett ahhoz, hogy a bécsi leánybank dél-afrikai aranyérmékkel üzletelt.577 A déli féltekére történő olajszállítás kérdése tehát diplomáciai bonyodalmat generált, mint ahogy a magyar–izraeli kapcsolatok szorosabbra fonódása a Szíriába történő katonai célú magyar szállításokat is veszélyeztette.578


	Gerő László pénzügyi manipulációi

Fekete János szerepe természetesen túlmutatott a Mineralimpex visszaélésein és az iráni olajjal folytatott üzérkedésen. Olyan tőzsdespekulációs ügyletekbe is belevitte az MNB-t, amelyek folyamatos veszteséget produkáltak a magyar jegybank és ezáltal a költségvetés számára is: „A Magyar Nemzeti Bank arbitrage tevékenysége579 évek óta veszteséges. 1978. évben árfolyamveszteség címen több mint 4 milliárd forint, azaz 120 millió dollár veszteség keletkezett. A bank vezetői rendszeresen félreinformálták az MSZMP KB-t, e tevékenységet nyereségesnek tüntetik fel. Az arbitrage tevékenység közvetlen irányítója Fekete János, az MNB elnökhelyettese, aki utasítást adott arra, hogy ez a veszteségkimutatás sehol sem szerepelhet.”580

Az eladósodás tendenciája folytatódott: az MNB-ből származó hírek szerint 1986 első félévében Magyarország pénzügyi mérlegének581 eredménye 900 millió dollár negatívum volt582 – az egy hónappal később pontosított adat már 1 milliárd 150 millió dollár fizetési mérleghiányról beszél ugyanerre az időszakra vonatkoztatva.583 Ekkor a magyar államadósság 14 milliárd dollárra rúgott, az állambiztonság szerint bármilyen váratlan körülmény előidézhette volna az államcsődöt.584 Az állambiztonság napi jelentéseiből kiszemezgetett információk a magyar gazdaság mély válságáról beszélnek, és legfőbb felelősként Fekete Jánost nevezik meg. Nyilvánvaló, hogy az ország eladósodása mélyebb és összetettebb gazdasági tényezők eredménye volt, azonban a bank dolgozói között beszédtéma volt az elnökhelyettes kétes üzleti döntéseinek következménye. 1988-as nyugdíjba vonulásakor egyértelműen úgy tekintettek rá, mint az adósságállomány felhalmozódásának okozójára, és félve utaltak a Fekete mögött álló gazdasági érdekcsoport jelenlétére is: „a személyi változások, valamint az elmúlt időben mindinkább erősödő vádak mögött, hogy a Magyar Nemzeti Bankot az adósságállomány növekedésében jelentős felelősség terheli, egy egyelőre burkoltan fellépő antiszemitizmus bontakozik ki.”585

Fekete János felelőssége az ország eladósodását illetően nem merült ki az MNB rossz pénzügyi döntéseinek meghozatalában. A Mineralkontor segítségével éveken keresztül folytatott gazdasági bűncselekmények mellett – gyakorlatilag azzal párhuzamosan – szerepet vállalt az Interag vezetője, Gerő László pénzügyi manipulációiban is, amely a Magyar Külkereskedelmi Bank súlyos megkárosításával végződött. Gyakorlatilag nagyobb veszteséget könyvelhetett el egyetlen üzleten az MKB, mint amennyi a teljes alaptőkéje volt: „A Magyar Külkereskedelmi Bank Rt. vezérigazgató-helyettese olyan hitelezési tevékenységet folytatott, melyre nem volt felhatalmazása. Nem bankári körültekintéssel finanszírozta a Gelaco AG-Vaduz céget, amely G. L. külföldi munkavállalási engedéllyel rendelkező magyar állampolgár tulajdona. Hasonló módon járt el a Powering Company Holdings Ltd.-Gibraltár cég esetében is, amelynek tulajdonosa Oscar J. Schmidt. Adataink szerint eddig a veszteség 186,8 millió dollár, amely összeg meghaladja az MKB alaptőkéjét.”586

Gerő Lászlónak erős szovjet kötődése volt, szüleivel öt évet töltött a két világháború között a sztálini birodalomban. Feltehetően hazaérkezése után sem szakadt meg a kapcsolata a szovjet szervekkel, hiszen 1945-ben a Péter Gábor által megszervezett politikai rendőrség kötelékébe kerülve587 feltehetően az itt működő szovjet tisztek mellett teljesített szolgálatot: „A felszabadulás után rövid ideig a PRO-n dolgoztam, mindaddig, amíg a szovjet tanácsadók el nem utaztak.”588 A későbbiekben a Szövetséges Ellenőrző Bizottság, illetve különböző szovjet gazdasági érdekeltségek és katonai szervek alkalmazásában állt.

1950-ben gázolás miatt egy évre elítélték. (Az a szóbeszéd járta, hogy egy titkosszolgálati likvidálási akció közben dekonspirálódott, és az operatív érdek védelme miatt kellett bíróság elé állítani.) Szabadulása után különböző vállalatoknál dolgozott, állítása szerint polgári alkalmazottként, de a forradalom napjaiban végig a BM központi épületében tartózkodott, az objektum védelme során meg is sebesült.589 Mindez azt sejteti, hogy az államvédelemmel való kapcsolata elítélése után sem szakadhatott meg. Helytállását meghálálta az új hatalom, karrierje 1957-ben meredeken kezdett felfelé ívelni. Külkereskedelmi területre helyezték, és egy kereskedelmi közvetítéssel foglalkozó vállalat megszervezésébe fogott, amely akkor vált igazán eredményessé, amikor a hatvanas évek során elnyerte a Royal Dutch Shell petrolkémiai vállalat kizárólagos magyarországi képviseletét.590 A vállalat felvirágoztatásának jutalmául Gerő – az általa irányított részleg kiemelésével – 1966-ban a létrejött új nagyvállalat igazgatója lett: megszületett a kádári Magyarország egyik legnagyobb külkereskedelmi cége, az Interag. „Az 1966-ban 50 fővel dolgozó és mintegy 20 milliós állóeszközzel rendelkező ügynöki vállalat Gerő elvtárs vezetésével az elmúlt 10 év alatt ezer fős nagyvállalattá fejlődött, amelynek 1975. évi forgalma 2 milliárd forint volt.”591

1967-ben Gerő Lászlót SZT-tiszti állományba helyezték, és 10. számú rendőr százados, illetve D-144-es fedőszámon újra a politikai rendőrség hivatásos tisztjei közé került.592 Így fogalmaznak róla: „Gerő elvtárs elgondolásainak végrehajtásában rendkívül következetes. Elképzeléseinek megvalósítása érdekében, ha szükséges íróasztalokat kerül meg. Előfordult, hogy egyébként helyes célok megvalósítása érdekében olyan módszereket alkalmazott, amelyeket egyes gazdasági funkcionáriusok kifogásoltak.”593 Ezeket a kevésbé törvényes és etikus üzleti lépéseit saját maga így kommentálta: „Az Interag homlokzatára láthatatlan betűkkel egy jelszó volt felírva: Lopok, csalok, hazudok, hogy becsülettel szolgálhassam a népgazdaság érdekeit.”594 Gerő a népgazdaság érdekeit erősen szubjektív szempontok szerint határozta meg, amellyel nem értett egyet minden gazdasági döntéshozó. Emiatt fordult a kocka, jelentős népgazdasági károkozás miatt 1978. augusztus 16-án azonnali hatállyal eltávolították az Interag éléről.595

A fennmaradt iratokból kiderül, hogy az Interagnak létezett egy liechtensteini vállalata, a Fabriken 3 F Horsens nevű híradástechnikai cég, amelyet az Interag – Gerő irányítása idején – törvénytelenül finanszírozott,596 így a cég a patrónus távozása után néhány hónappal csődöt jelentett.597 A vállalat a Tungsram Elektricitats AS. Koppenhága598 vezetőjének ötlete alapján született, aki a budapesti anyavállalattól nem kapta meg a vállalkozás beindításához szükséges alaptőkét, ezért Gerőhöz fordult segítségért. Az Interag 1977-ben 4 millió dollárral szállt be az adóparadicsomban bejegyzett 3 F létrehozásába, de az így megszerzett összeg kevés volt a vállalat működésének finanszírozására, ezért hitelek felvételére szorultak.599 Forgalmazott termékeikre nem találtak piacot, a raktárkészletek felhalmozódása pedig csak pluszkiadásokat jelentett.

A dániai Tungsram-érdekeltség vezetője a felhalmozódó veszteségek egy részét az irányítása alatt álló vegyesvállalatra terhelte, vagyis céggaranciák kiadásával igyekezett finanszírozni az offshore cég működését, közben pedig kozmetikázott jelentéseket és mérlegbeszámolókat küldött az Interag számára. A hamisításokat az Interag helyi képviselője jelezte Gerő felé, aki erről nem vett tudomást.600 1979 elején csak egy nagyobb (6 millió dán korona) összegű hitel segítette ki a vállalkozást a csődhelyzetből, amelyet feltehetően szintén a koppenhágai leánycég nyújtott, de ez sem volt elég a konszolidáláshoz, az MNB-nek is be kellett szállnia 1,2 millió USD kölcsönnel. Mindennek ellenére az Interag új vezetése megállapította, hogy a 3 F csődjét elkerülni nem, legfeljebb újabb befektetések és veszteségek árán csak elodázni lehet.601

A Külkereskedelmi Minisztérium irányításával az ügyben vizsgálat indult. A KKM és a felügyeleti szervként működő Pénzintézeti Központ 1979. július 10. és augusztus 21. között a helyszínen gyűjtött bizonyítékokat, ellenőrizte az Interag könyvelését, pénzügyi dokumentumait. Megállapította, hogy az Egyesült Izzó (illetve annak dániai leányvállalata), valamint az Interag törvénytelen tevékenységei és mulasztásai 6,7 millió dolláros kárt okoztak a népgazdaságnak. Konkrétan megnevezték a személyi felelősöket is az Interag vezetőségének tagjai közül – természetesen Gerő László érintettségével együtt.602 A nyomozás eredményéről értesítették a párt-és állami vezetést: személy szerint Korom Mihályt, az MSZMP KB adminisztratív titkárát, Szekér Gyulát, a Minisztertanács elnökhelyettesét, Borbély Sándor KB-titkárt, Soltész István kohó-és gépipari minisztert, valamint Veress Péter külkereskedelmi minisztert, de végül ebben az ügyben sem történt semmi: „felelősségre vonás ez ideig nem történt, melynek okáról nincsenek információink.”603

A következmények elmaradásának magyarázatát Gerő László rejtélyes összeköttetései mögött kereste az állambiztonság: „Gerő a visszaélések elkövetése idején nem engedett sem igazgatóhelyettest, sem főkönyvelőt kinevezni maga mellé. Gerő pártfegyelmijének jegyzőkönyve megállapította, hogy Gerő erőszakos fellépése és állandó hivatkozása az összeköttetéseire nagyban hozzájárult a KKM illetékeseinek elnézéséhez”.604 Milyen összeköttetései lehettek Gerőnek? Láthattuk, hogy szovjet kapcsolatokkal rendelkezett, visszaéléseit – akárcsak Korzil és Russay esetében – a Nagy Testvér titkosszolgálata nem akadályozta meg, de érdemben a magyar pártvezetés sem avatkozott közbe.605

Hiába távolították el Gerőt az Interag éléről, gazdasági visszaéléseit töretlenül folytathatta. Az MKB-t és rajta keresztül a magyar gazdaságot súlyosan megkárosító hiteleket egy osztrák vállalkozó segítségével, Oscar J. Schmidttel igényelte. Kapcsolatuk a hetvenes években gyökerezett, amikor Schmidt kétmillió dolláros külföldi bankhitelt vett fel. Gerő kijárta a KKM-nél, hogy a kölcsönre az Interag kezességet vállalhasson. A következő évben az osztrák vállalkozó csődöt jelentett. Kiderült, hogy a tartozás behajtására semmiféle lehetőség nincs, ráadásul az Interag a kamatok kifizetését is vállalta, így a kötelezettség már ekkor megközelítette a hárommillió dollárt.606 Végül 2,5 millió dollárt kellett a magyar kereskedelmi cégnek kifizetnie az adós helyett, ezért a kémelhárítás kezdeményezte, hogy a KKM tiltsa meg az Oscar Schmidttel folytatott kereskedelmi kapcsolatokat, valamint igyekezett tiltó névjegyzékre helyeztetni az osztrák üzletembert.607 Természetesen sikertelenül!

Szankciók helyett a két „üzletember” közös cége, a Gelaco-Vaduz 1984-től kezdve fedezet nélküli hiteleket kapott az MKB-tól, 1988 elejéig összesen 150 millió dollár értékben.608 Markovits Béla, az MKB elnökhelyettese, aki a kétes kölcsönöket engedélyezte, a nyolcvanas évek elején még a CW Bank élén állt, segítette a Waltham finanszírozását (valutakitermelését) is, innen került 1985-ben a külkereskedelmi bank elnökhelyettesi székébe.

A már jól ismert pénzügyi körök képviselőivel állunk tehát szemben, ráadásul a Gelaco komoly tartozást halmozott fel a Hargitai György által vezetett Waltham céggel szemben is,609 így állhatott össze az a 186,6 millió dollár,610 amelyről az állambiztonsági jelentés szólt. A hiteleket egy használaton kívüli kaliforniai olajfinomító, a Powerine Oil Company megvásárlására fordították, amely mindössze 40 millió dollárba került ugyan, de a fennmaradó összeget, saját állításuk szerint, az üzem működőképessé tételére akarták felhasználni.611 Az üzlet azonban nem jött be, ezért még a finomító munkába állítása előtt azonnali kármentő hitelre volt szükségük, újabb 10 millió dollárra.612 1989-es interjújában Gerő azt állította, hogy Németh Miklóshoz, az MSZMP KB titkárához fordult, aki felhívta Fekete Jánost, támogatja-e Gerő újabb pénzügyi kérését. A bankár egyetértéséről biztosította a későbbi miniszterelnököt, és Gerőt Madarasi Attila pénzügyminisztériumi államtitkárhoz irányította. Madarasi a haditechnikai vállalatok pénzügyeiért felelt, a Honvédelmi Bizottság ülésein rendszeresen megjelent, a katonai felderítéssel kapcsolatban állt, hiszen a hetvenes évek közepén az ő segítségével tudták az MNVK-2. egyik fantomcégének, az Universal Piackutató Irodának a pénzügyi visszaéléseit elkendőzni,613 vagyis az államtitkár az állami adminisztrációban az illegális valutakitermelés egyik kulcsfigurája volt. Madarasi Patkó András miniszterhelyettes segítségével – „aki az egész ügyet folyamatában nagyon jól ismerte, hisz naponta referáltam neki”614 – elintézte az újabb hitelfolyósítást, amit készpénzben, egy nejlonzacskóba csomagolva vitt magával Gerő.615


	
SZEMÉLYCSERE ÉS KONTINUITÁS

	Utódlási harcok

A valutakitermelés és a Mineralimpex illegális olajügyleteinek hátterében mozgó gazdasági és politikai csoportok hálózatának áttekintése után, térjünk vissza az események fő vonalához. Az állambiztonság a Mineralimpex ellen folyó nyomozás során a lehallgatásokon és megfigyeléseken kívül elég hamar házkutatásokat is végrehajtott, hogy bizonyíthassa Russay gazdasági csalásait. 1982 nyarán felnyittatták az OTP-nél bérelt „titkos” széfjét is, amelyben 24 darab OTP-betétkönyvet és nagy mennyiségű aranytárgyat találtak. A szerv becslése alapján összesen nagyjából kétmillió forintnyi értékről volt szó, és megjegyezték, hogy a széfet a vállalatvezető rendkívül ritkán nyitja fel, lakásfelújítását is OTP-kölcsönből finanszírozza.616 A széfben megtalálták Russay végrendeletét is, amelynek kedvezményezettje felesége, Szőnyi Olga operaénekesnő volt. Russay nemcsak magánvagyonáról igyekezett rendelkezni, de ki akart jelölni egy olyan utódot a Mineralimpex vezérigazgatói székébe is, akinek segítségével biztosíthatja a Mineralkontoron keresztül folyó valutakitermelést. Így megnyugtathatja az ebből profitáló partnereket – például a Phibrót –, hogy távozása nem akadályozza meg a további együttműködést. Igazgatói székébe helyettesét, Tóth Józsefet szemelte ki.617

Russay 1984. július 1-jével vonult nyugdíjba, és az azt megelőző hónapokban egyik legfontosabb célja az volt, hogy osztrák munkavállalási engedélyt kapjon, és el tudjon helyezkedni valamelyik korábbi üzletfélnél tanácsadói munkakörben.618 „Tervük szerint két párhuzamos munkavállalási szerződést kötnének: egyik megfelelne a magyar jogi formulának, a másik »Máté« igényeinek megfelelően készülne el, természetesen erről a magyar hatóságoknak nem lenne tudomásuk.”619 A Russay igényei szerint készülő munkavállalási szerződés kiállításához a Creditanstalt Bankverein igazgatója nyújtott segítséget,620 ugyanis a magyar külkereskedelmi vállalatvezető nyugdíjas évei alatt a bank egyik vegyesvállalatának szakértőjeként szeretett volna dolgozni.621

Heinrich Korzil az első szerződéstervezettel 1984 tavaszán jelent meg a Mineralimpexnél, amely nem fedte teljes mértékben Russay igényeit: a honoráriumra vonatkozó kitételekkel az igazgató nem volt elégedett.622 A kémelhárítás folyamatosan lehallgatta Russay irodáját, így mivel tudomást szereztek az osztrák munkaszerződés első változatának elkészültéről, 1984. április 17-én titkos kutatást hajtottak végre budapesti irodájában.623 A fedett akció eredménye az lett, hogy Russay vadászcsizmájából előkerült 100 svájci frank, 400 nyugatnémet márka és 34 ezer magyar forint, valamint egy borítékban lévő – nem túl jelentős összegű – valutamennyiség, a szerződést azonban nem sikerült megkaparintani. Időközben a Külkereskedelmi Minisztérium kiállította Russay külföldi munkavállalási engedélyét, amely egy osztrák cégnél betöltendő pénzügyi-beruházási tanácsadó és piackutató munkakörről szólt.624

Mindig kell egy barát. Ladislaus Wagner.

Russay nyugdíjba vonulása kapcsán az állambiztonság felfigyelt arra, hogy a Budapesten szolgálatot teljesítő osztrák kereskedelmi attasé is élénken és aktívan követi az eseményeket. Ladislaus Wagner régi ismerőse volt Russaynak: már említettük, a vállalatvezető számára még belügyes ügynöksége idején Heinrich Korzillal együtt jelölte ki a szerv célszemélyként az osztrák kereskedőt. Kiderült, hogy Wagner – aki már ekkor a Mineralkontor ügyvezető igazgatójaként szerepelt625 – rendszeresen hozott készpénzt Russaynak Bécsből, évente nagyjából félmillió forintnak megfelelő összeget szállított Budapestre.626 Szintén aggódott a vezetőcsere miatt Győri Gábor, a Monimpex vezérigazgatója, akinek az ügyben betöltött szerepére az állambiztonság iratai alapján egyelőre nem derült fény, azonban a lehallgatókészüléknek köszönhetően tudjuk, hogy Russay ígéretet tett Győrinek, „hogy ügyében megszerzi az új vezérigazgató támogatását”.627

Tóth József úgy vette át Russay vezérigazgatói székét, hogy „tudott elődje bűnös tevékenységéről, […] azonban a népgazdaságra hátrányos üzleti konstrukciók felszámolására vezérigazgatói kinevezését követően sem kezdeményezett intézkedéseket, a tudomására jutott információkat a felügyeleti és más illetékes szervek elől elhallgatta. A szerveinkkel való hivatalos kapcsolattartás során sem tett említést a tudomására jutott információkról.”628 – szól az állambiztonsági jelentés. Az olajügyletek mögött álló hálózat tagjainak tehát nem volt okuk aggodalomra. Sőt nemcsak folytatta és támogatta a megkezdett illegális üzletkötések teljesítését, hanem igyekezett még erősebb pozíciókat kialakítani a rendszer működtetéséhez. Russay és Tóth „megállapodtak abban, hogy »Márk« [Tóth József] a Magyar Kereskedelmi Kamarában átveszi az osztrák–magyar kapcsolatok bizottságának vezetését is. Ez »Máté« [Russay István] szerint azért hasznos, hogy más ne szóljon bele, jobb, ha ők tartják kezükben ezt a témát.”629 Tóth József karrierje a kamaránál nem állt meg, 1988-ban már arról szólt a jelentés, hogy várhatóan az elnöki tisztség betöltése is rá vár.630

Russay István további sorsa nem volt ennyire zökkenőmentes. Sikerült Ladislaus Wagner segítségével beszereznie az osztrák munkavállalási engedély megadásához szükséges dokumentumokat. Papíron még munkát is talált Ausztriában: egy szerződés szerint tanácsadói feladatai elvégzéséért 60 ezer osztrák schillinget keresett havonta.631 Korzil szerint azonban semmi konkrét dolga, munkája nem akadt Bécsben, így a nyugalomba vonult vállalatvezető kifejezetten unatkozott az osztrák fővárosban.632 Ráadásul a beígért és szerződésbe foglalt állás csak papíron létezett, az állambiztonság értesülései szerint tényleges jövedelme nem volt, így a külföldi munkavállalási engedély korabeli szabályozása értelmében saját zsebéből volt kénytelen hazautalni állítólagos fizetésének 20%-át.633 Ladislaus Wagner megpróbált abban is segíteni neki, hogy Ausztria helyett Svájcban telepedhessen le, azonban nemhogy ezt, de még turistaútra szóló vízumkérelmét is elutasította a svájci nagykövetség arra hivatkozva, hogy nyugati titkosszolgálatok kémkedéssel gyanúsítják.634 Sajnos arra való utalás nincs a belügyi anyagok között, hogy miért tarthatták Svájcban Russayt keleti kémnek. Talán még abban az időben kerülhetett nyilvántartásukba az adat, amikor a KKM tisztségviselőjeként szerette volna a BM visszafordítani, és kettős ügynökként használni az amerikai hírszerzés ellen.

Bármilyen információ is volt a svájci hatóságok kezében, a beutazás ellehetetlenítése azzal a veszéllyel fenyegette Russayt, hogy nem fér hozzá széfjeihez. Wagner azt javasolta, hogy a „vezető osztrák kormánypártok támogatására” Korzil Russay nevében és érdekében utaljon át egymillió schillinget, így biztosíthatják az osztrák állampolgárság megszerzését, ezzel pedig felnyílik a svájci határsorompó is.635 Arról nem szólnak a levéltári források, hogy a jó tanácsot megfogadta-e a két üzletember, mindenesetre 1986 tavaszán az osztrák külügyminisztérium és az ottani kereskedelmi kamara támogatásával Russay osztrák állampolgár lett.636 A bankbetétek feletti rendelkezést azonban az állampolgárság elnyerése sem könnyítette meg, a több osztrák, svájci és állítólag amerikai számlán lévő megtakarításainak eredetére nem lehetett megnyugtató választ adni az adóhatóságok számára. Így pénzfelvétel esetén minden bizonnyal a vagyon jelentős részét jövedelemadóként tartották volna vissza.637

A belügyi jelentések arról tanúskodnak, hogy 1985 tavaszára új helyzet kezdett kirajzolódni a történetben. A nyugdíjba vonult és betegeskedő Russay egyre nagyobb tehertételt jelentett a hálózat számára. Talán az együttműködési hajlandósága is csökkenhetett, így félő volt, hogy a nevén lévő számlák és széfek tartalmát megpróbálja eltüntetni megbízói elől, esetleg saját maga és szerettei számára akarja átjátszani az illegális vagyont. Erre utalt az is, hogy határozott követelésekkel állt elő. Még 1975-ben megegyezés született Korzil és Russay között arról, hogy a Radex és a Veitscher-Magnezitwerke nevű cégekkel kötött üzletek után járó és Korzil számára kifizetett jutalékok fele a magyar partnert illetik. A két osztrák cég (1993-ban egyesültek) a Mineralkontor tulajdonosainak köszönhetően kizárólagos jogot kapott arra, hogy a kohászati termeléshez szükséges tűzálló anyagokat Magyarország számára biztosítsák, emellett kiemelt partnerek voltak különböző bauxittal és alumíniummal kapcsolatos üzletkötések során is. A Mineralkontor tulajdonosai az üzleti forgalom után 4% közvetítői jutalékot kaptak, amelyet egy Korzil nevén lévő liechtensteini cég, a Merta számlájára utaltak.638 A magyar kohászat igénye évente 250–300 millió osztrák schilling (ATS) értékű tűzálló bélésanyag volt, vagyis éves szinten csak ebből az üzletből 10–12 millió ATS érkezett a Merta számlájára.639

Russay ezután úgy gondolta, ideje a Merta számláján felhalmozott vagyon felét saját cégéhez átutaltatni (feltehetően a nevén szereplő vaduzi cégről, a Mintrans Estabilshmentről lehetett szó640), és igyekezett rábírni Korzilt egy erről szóló szerződés közjegyző előtt történő aláírására, amitől az osztrák üzletember mereven elzárkózott.641 A kérdést nem tudták mindenki megelégedettségére tisztázni, ugyanis még hónapokkal később is arról panaszkodott Heinrich, hogy Russay állandóan zaklatja, ami már terhes a számára.642

Russay István, akinek a közreműködésével a hetvenes évek elejétől kezdve kiépítették azt a kapcsolatrendszert, amelyen keresztül súlyos dollármilliókat lehetett kisíbolni az országból, feleslegessé vált. 1986 nyarán már attól sem kellett tartania a gazdasági visszaélések mögött álló embereknek, hogy Russay ártani fog nekik. Az egykori nagyhatalmú cégvezető egészségi állapotának rohamos romlása miatt kórházba került, betegsége gyógyíthatatlan és gyors lefolyású volt.643 1986 nyara a folyamatos kórházi kezelések mellett arról szólt Russay számára, hogy biztosítsa felesége örökségét. Szőnyi Olgának adta át a jogot, hogy külföldön lévő vagyona – bankbetétei, értékpapírjai és cégei – fölött rendelkezzen.644 Russay István 1986. szeptember 11-én hunyt el. A vállalatvezető örökségére sokan pályáztak, de arra feltehetően egyik fél sem számított, hogy az állambiztonság is akcióba lendül.


	Állami pénzbehajtás

A Belügyminisztérium a párt és állami vezetőktől nem kapott érdemi támogatást a nyomozás folytatásához. Gyakorlatilag még visszajelzés sem érkezett a szignalizációs jelentésekre, ennek ellenére a szerv kötelességszerűen végezte munkáját. Másfelől viszont az is igaz, hogy az ügyeket közvetlenül nem próbálták eltussolni, és senki nem akarta kifejezetten leállítani a belügyet a nyomozásról. Russay haláláig aktívan nem avatkoztak be a történésekbe, de rengeteg adatot, bizonyítékot gyűjtöttek össze az évek során. A lehallgatások mellett tárgyi bizonyítékok is rendelkezésükre álltak, ugyanis több titkos házkutatást elvégeztek, amelynek során tárgyalási jegyzőkönyvekről, szerződésekről készítettek fotómásolatot. Például nagyjából 300 fényképet őriztek a Phibro-delegáció 1985-ös látogatása során végrehajtott titkos kutatás eredményeképpen. Ekkor elsősorban a cég üzleti tevékenységére vonatkozó iratok kerültek a kezükre.645 Korzil magyarországi tartózkodása során is készültek felvételek különböző bankelszámolásokról, lengyelországi, csehszlovákiai, NDK-beli és NSZK-beli üzleti tevékenységének dokumentumairól.646 Ezek alapján a kémelhárítás megállapította, hogy Korzil hasonló konstrukcióban működő vállalkozásokat üzemeltetett több szocialista országban, de büntetőjogi következménye ennek csak Lengyelországban lett.

A Mineralkontorhoz hasonlóan létezett Heinrich Korzil céghálózatában egy lengyel–osztrák vegyesvállalat is, Interminex néven, amelynek vezetőjét, Kazimierz Tyrańskit a lengyel hatóságok korrupció és egyéb gazdasági bűncselekmények miatt a nyolcvanas évek elején elítélték. Nemcsak Korzil volt érintett az ügyben, hanem Ladislaus Wagner is. A lengyel hatóságnak több terhelő bizonyítéka volt ellenük, így két évig nem is mertek belépni az országba.647 Tyrańskira, aki a Minex nevű lengyel vállalat igazgatója volt, 1980 decemberében 15 év fegyházbüntetést mértek. A magyar nyomozati szervek felvették a kapcsolatot a lengyel állambiztonsági szolgálattal, és adatokat kértek a nyomozás során felmerült magyar vonatkozású információkról, amelyeket a lengyel társszerv át is adott. Megtudták tőlük például azt, hogy hol tárolja Korzil az üzleteire vonatkozó dokumentumokat.648

A Mineralkontor és a Mineralimpex által végzett valutakitermelés eredményére, vagyis a Russay által felhalmozott vagyonra vonatkozó iratok nagy része ekkor már Szőnyi Olga birtokában volt. A lehallgatásoknak köszönhetően pedig arról is tudomást szereztek, hogy Korzil 1986. szeptember 25-én érkezik az országba, hogy tárgyaljon az özveggyel, és erre az alkalomra magával hozza azokat a Russay vagyonára vonatkozó dokumentumokat, amelyek nála vannak.649

[image: A képen szöveg, viselés, régi, öltöny látható  Automatikusan generált leírás]
Russay István

A szerv akciósorozatot tervezett a dokumentumok másolatának beszerzésére, amelyet az özvegy lakásán és Korzil szállodai szobájában végzett kutatás során sikerrel el is végeztek.650 A két fél közötti tárgyalást operatív eszközzel rögzítették, amelyből kiderült, hogy Russay Ausztriában és Svájcban legalább két-két különböző bankban folyószámlával és széffel rendelkezett, valamint a pénz egy részét részvényekbe fektette. Szőnyi Olga arra kérte Korzilt, hogy bécsi lakásukból hozzon el számára két kottát, amelyek az egyik svájci bankban lévő széf nyitásához szükséges jelszót tartalmazták.651 A kották megszerzésére a kémelhárítás újabb akciót szervezett, és Szőnyi Olga otthonában titkos házkutatást tartottak. Megállapították, hogy a külföldi vagyonra vonatkozó dokumentumok „továbbra is eredeti helyükön találhatók”, vagyis feltehetően a számlák és széfek még érintetlenek, és másolatot készítettek Richard Strauss Salome című operájának partitúrájáról, amely tartalmazta a széf nyitásához szükséges jelszót.652 A kottafüzetben elrejtett jelszó megfejtéséről speciális operatív csoport gondoskodott.

Időközben a hagyatéki eljárás keretében felnyitották Russay OTP-nél bérelt széfjét, ahol a vegyesvállalatok felügyeletét ellátó Pénzintézeti Központ képviselője is jelen volt. A széfből „az illegális külföldi vagyon létére utaló adatok kerültek nyilvánosságra”, azonban Szőnyi Olga nem volt hajlandó nyilatkozni, tagadta, hogy bármiféle tudomása lett volna a külföldi számlákról.653 A lehallgatások során kiderült, hogy az özvegy ügyvédjét hibáztatta azért, hogy a széfből előkerült a külföldi érdekeltségekre utaló levél, illetve az illegális vagyonra vonatkozó részletes kimutatás.654 Ilyen bizonyítékok birtokában nyilván a teljes tagadásnak már nem volt értelme, Heinrich Korzil együttműködési hajlandóságot mutatott, és ígéretet tett a magyar hatóságoknak arra, hogy segítséget nyújt Russay Ausztriában lévő vagyonának Magyarországra juttatásában.655 Egy határtalálkozó alkalmával egy aktatáskát adott át az állambiztonság embereinek, amely két darab széfkulcsot, ékszereket és német nyelvű iratokat tartalmazott.656

Korzil néhány nappal később újabb információkat adott át a magyar kémelhárítás embereinek öt különböző bécsi bankban őrzött számláról, betétkönyvekről és széfekről.657 Szőnyi Olga még ekkor sem volt hajlandó együttműködni, továbbra is tagadta a külföldön lévő vagyon létezését, azonban a szerv folyamatos nyomás alatt tarthatta, hiszen egyre konkrétabb információkkal rendelkeztek Russay titkos pénzeiről. Ekkor már Wagnert is figyelték, beszélgetéseit lehallgatták, ebből egészen konkrét adatokat szereztek arról, milyen forrásokból állt össze Russay illegális jövedelme. Az állambiztonság előzetes információi szerint a Mineralkontor titkos számlájáról Korzil részére átutalt összegek meghatározott hányada, a Radex és Magnezitwerke cégekkel bonyolított üzletek után járó jutalék – nagyjából 160–200 millió schilling – és a Phibróval kötött 6–700 millió amerikai dollárt kitevő üzletek után járó 1–2%-os kenőpénz alkotta azt a vagyont,658 amelyet a kémelhárításnak fel kellett derítenie.659 (Látni fogjuk, hogy végül ennél sokkal nagyobb összegek kerültek elő.) Korzil szerint a Phibrótól származó több millió dollár legnagyobb része Russay Vaduzban bejegyzett cégéhez került, amelyen keresztül azt befektette, vagyis tisztára mosta.660

Szőnyi Olga sztárként az egyik újság címlapján. Háttere is volt hozzá.

Szőnyi Olga nem bírta sokáig a rá nehezedő nyomást. Miután a belügy elkezdte a volt vezérigazgató vagyonának hazahozatalát, megijedt a felelősségre vonástól, és 1987 nyarától segítette az állambiztonság nyomozóit.661 A belügy emberei ekkor már hetek óta járták a bécsi bankokat, és igyekeztek összegyűjteni Russay hátrahagyott értékeit. A fellelt vagyonról összesített kimutatást nehéz készíteni, viszont a folyamatban lévő akciók bemutatásával érzékeltethető egyrészt a BM, másrészt Russay és a mögötte álló lobbicsoport munkamódszere is. Magyarán az, hogy miként próbálták kisebb részekre bontva, külön-külön elrejteni az ellopott összegeket, és hogyan, de legfőképpen hol gyűjtötte össze azokat a magyar elhárítás. Azt viszont nem tudjuk, ki adott parancsot Russay vagyonának hazahozatalára. Kiderül a belügyi jelentésekből, hogy hiába szignalizáltak a felső vezetés felé, senki nem reagált, így nem valószínű, hogy párt-vagy állami vezetők köréből érkezett az utasítás. Egy napi jelentés előzményeiben van utalás arra, hogy a miniszterhelyettes által jóváhagyott intézkedési tervnek megfelelően végzi a kémelhárítás speciális operatív stábja a munkát.662 Mindez arra utal, hogy Harangozó Szilveszter, a BM III. Főcsoportfőnökségének miniszterhelyettesi rangban lévő vezetője irányította a kényes műveletet. Sajnos az sem deríthető ki, milyen együttműködés volt a magyar és az osztrák hatóságok között, azonban mindenképpen egyeztetniük kellett az ügyben, hiszen osztrák felségterületen intézkedtek egy olyan személy hagyatéka ügyében, aki halála előtt megkapta az osztrák állampolgárságot.

„Operatív kombinációsorozatot” indított tehát a kémelhárítás egy külön csoport felállításával, amelynek a feladata volt felderíteni és hazahozni a Mineralimpexen keresztül kilopott pénzeket. Első alkalommal 1 328 028 schillinget sikerült kézre keríteni, valamint két bécsi széf kinyitására teremtett lehetőséget a szerv.663 Ezek kiürítésére 1987. március 25-én és 27-én került sor: az első alkalommal 121 ezer USD értékű aranyérmét, 1,3 millió ATS értékű betétkönyvet, valamint 12 ezer svájci frankot, 1800 amerikai dollárt, 1200 francia frankot, 2100 nyugatnémet márkát, továbbá egy újabb széfkulcsot emeltek ki.664 A második széf fél kilogramm súlyú, briliáns-és drágakőbetétekkel díszített arany ékszereket, 17 350 svájci frankot, 7450 nyugatnémet márkát, 840 osztrák schillinget, valamint két újabb betétkönyvet tartalmazott, összesen 89 700 ATS értékben. A lefoglalt vagyon mellé Korzil is átadott a BM embereinek 1 328 000 osztrák schillinget a hozzá tartozó papírokkal együtt, amelyet Russay folyószámláiról gyűjtött össze.665 A következő hónapban sikerült elérniük, hogy Russay Svájcban őrzött vagyonából 160–170 ezer schillinget egy általuk hozzáférhető osztrák bankszámlára utaljanak.666

1987 májusában már összesen 23 darab betétkönyvről volt a szervnek tudomása, ezek összesen 1 345 000 osztrák schillinget tartalmaztak, a kamatok bevezetése után az összeg 2 763 000 schillingre ugrott, amelyből mindössze 250 ezer schillinget hoztak haza.667

Nyár elején hozzákezdtek a Svájcban elrejtett vagyonrészek felkutatásához is. Szőnyi Olgától megtudták, hogy az ottani széfek és bankszámlák egy részéhez egy Lustenberger nevű ügyvéden keresztül lehet hozzáférni,668 valamint a Korzil által korábban átadott iratok között találtak egy Russay saját kezével írt feljegyzést a Schweizerische Kreditanstalt Bank 619. számú széfjéről.669 Az özvegy szerint ebben a széfben Russay és Korzil illegális üzleti tevékenységére vonatkozó dokumentumok rejtőztek, egy másik svájci bank, a Schweizerische Bankwerein páncéltermében pedig aranyba fektetett tőkerészeket hagyott megőrzésre az elhunyt vállalatvezető.670 Szőnyi Olga azt is bevallotta, hogy férje halála után az íróasztalában talált kulcsokat félelmében különböző helyeken szétszórta.

Az eddig feltárt vagyon hazahozatalára – a belügy számítása szerint nagyjából 5–10 millió USD-ről volt ekkor szó – a kémelhárítás a BM III/I. Csoportfőnökséggel, vagyis a belügyi hírszerzéssel közösen egy akciótervet dolgozott ki.671 1987. szeptember 11-én azt jelentette a BM, hogy újabb 236 ezer osztrák schillinget sikerült Magyarországra szállítani,672 vagyis csupán az addig felmért és számba vett összeg elenyésző töredékét.

1987 novemberéből arról olvashatunk, hogy értékesítettek 60 kilogramm aranyat, valamint tisztázták egy Russay tulajdonában álló, meg nem nevezett holdingtársaság és egy alapítvány körülményeit, valamint hazaszállítottak a Pénzintézeti Központ részére ötvenezer svájci frankot.673 Arról nem szól a jelentés, hogy az értékesített 60 kg aranyból származó összeget pontosan hová utalták.674 1987 decemberében újabb 200 ezer svájci frank, kb. 6 millió forint került vissza Magyarországra.675 1988 januárjában 10 millió forintnak megfelelő valuta érkezett haza, és az operatív csoport előkészített egy akciót, amelynek során márciusban újabb 2,1 millió svájci frank hazaszállítását tervezték.676

Márciusra azonban új helyzet állt elő, már nem 2,1 millió, hanem – a szerv számítása szerint nagyjából 600 millió forintnak megfelelő – 12,5 millió svájci frank átutalásáról volt szó, azonban az összeg nem Magyarországra érkezett, hanem a Pénzintézeti Központ által Ausztriában megnyitott számlára küldték. Azt volt a megjegyzésben, hogy a PK szerint ez a pénz bármikor Magyarországra irányítható, viszont mindössze egy 50 ezer svájci frank értékű betétkönyvet hoztak haza.677

A következő nagyobb összeg átvételére 1988 augusztusában került sor, amikorra sikerült Russay részvényeinek egy részét értékesíteni. Összesen 9 millió svájci frankról volt szó, de „az összeg átutalása a korábban Ausztriában létesített bankszámlára nehézségekbe ütközik. A probléma rendezése érdekében a Pénzintézeti Központ a szükséges intézkedéseket megteszi”678 – olvashatjuk a jelentést. A problémák mibenlétéről azonban nem kaphatunk ebből a rövid szövegből tájékoztatást, mint ahogy arról sem, sikerült-e orvosolni a gondokat, és végül hova került a fent említett összeg.

Néhány napon belül azonban újabb akadályok merültek fel. Szőnyi Olga – mint örökös – rendelkezése alapján Russay kötvényeinek egy részét eladta az azt kezelő pénzintézet, mintegy 11,5 millió svájci frank értékben. Egy írásos nyilatkozatot akartak venni az özvegytől, hogy a számára kifizetett pénz nem kerül Magyarországra,679 ugyanis Russay még életében rendelkezett arról a banknál, hogy sem hazájába, sem más szocialista országba nem utalhatnak a vagyonából egyetlen fillért sem.680 Szőnyi Olga azonban jogi képviselőjének jelenléte nélkül semmiféle nyilatkozat aláírására nem volt hajlandó, az ügyvéd megjelenése után pedig csak annyit mondtak a pénzintézet tisztviselői, hogy a megadott számlaszámra az összeget átutalják. A számla megnevezése hiányzik a jelentésből, csak a szövegkörnyezetből lehet következtetni arra, hogy ez a pénz is Ausztriába kerülhetett.

1988. augusztus 24-én újabb 210 millió forintnak megfelelő valuta érkezett Magyarországra, ezúttal készpénzben,681 majd szeptember 15-én 100 ezer dollárt hoztak át a határon a kémelhárítás emberei, amelyet a Pénzintézeti Központnak adtak át népgazdasági hasznosításra.682 Russay ausztriai fiktív foglalkoztatására félretett 614 ezer schilling 1989 februárjában került Magyarországra,683 majd áprilisban 565 ezer svájci frankot utaltak át az Ausztriában nyitott számlára,684 ennek az „ellenértékét”, 4 497 700 forintot az egyik operatív tiszt „felvette, és eredeti bankjegyekben Magyarországra behozta.”685 1989 áprilisában egy svájci frank 37,7 forintot ért, így 565 ezer CHF ellenértéke valójában 21,3 millió forint volt, vagyis az összegnek csak egy töredék részét hozták haza.

A felsorolt összegek azoknak a számláknak és széfeknek a tartalmát mutatják, amelyeket az állambiztonság nyomozói felderítettek. Ebben nincs benne Russay cégeinek működő tőkéje és a fellelt nemesfém sem (106 kg arany, 10 kg platina, 169 kg ezüst),686 de hiányzik az értékpapírokba, részvényekbe, kötvényekbe fektetett vagyon értéke is. Nincs információnk arról, hogy a megtalált bankbetéteken kívül máshol is őrzött-e Russay pénzeket, azt azonban tudjuk, hogy a Mineralkontor nyereségén fele-fele arányban osztozott Korzillal, vagyis a visszaélésekből és korrupcióból származó haszonnak csak az 50%-a volt az elhunyt vezérigazgató nevén.

A kémelhárítás több mint két évig dolgozott azon, hogy a kilopott pénzt visszahozza Magyarországra. Egy 1988 áprilisi adat szerint 1 milliárd forintnak megfelelő vagyont sikerült a szervnek felderíteni, és ebből 70 millió forint érkezett az adott időpontig haza.687 Ha abból az adatból indulunk ki, amelyet az állambiztonság az általa összegyűjtött információk alapján állított, vagyis, hogy a Phibróval kötött üzletek 10%-os hasznot hajtottak az érintetteknek, és ebből Russay számára csak 1–2% jutott, akkor a maradék 8–9% valahol máshol landolt, amelyhez a magyar állam soha nem férhetett hozzá. Felbecsülni is nehéz, mekkora összeggel károsíthatták meg hazánkat csak az iráni olaj reexportja során.


	Keleten a helyzet változatlan

Miközben az állambiztonság operatív akciósorozatot szervezett a Russay által kimentett vagyon visszahozatalára, nem tudta megakadályozni, hogy a valutakitermelés tovább folyjék. A kémelhárítás megállapítása szerint Tóth József irányítása mellett a károkat okozó üzleti konstrukciók változatlanok maradtak – valószínűleg több pénz tűnt el a nyomozás idején, mint amennyit közben az operatív szervek visszahoztak. Az állambiztonság 1987 decemberében rendelte el a bizalmas nyomozást a Mineralimpex vezérigazgatója ellen népgazdasági kárt okozó vesztegetés gyanúja miatt.688 Hiába igyekeztek a Phibro, a Radex és a Magnezitwerke cégekkel bonyolított üzletek fedésével kilopott pénzeket visszaszállítani az országba, 1987-ben újabb 20 millió schilling689 kár keletkezett a Mineralimpex és az említett három cég közötti kereskedelmi ügyletek során. Az állambiztonság megállapította, hogy továbbra is érkeztek a jutalékok Korzil svájci bankszámlájára is.690 Sőt a Mineralkontor titkos számláját is átrakták Svájcba azért, hogy a Mineralimpex ellenőrzése teljesen megszűnjön a leányvállalat működése fölött. De hiába szerzett ezekről az esetekről tudomást a belügy, a helyzetet befolyásolni nem tudta: „Az op. osztály az »Árulók« fn. bizalmas nyomozásban dokumentálta, hogy »Máté« [Russay István] 1980–84 között kb. 700 millió dollár értékű olajat vásárolt Irántól, és azt azonnal közvetítette az USA Philipp Brothers cég svájci vállalata számára. Az üzlet keretében Magyarország minden dolláron 10 centet vesztett. (»Máté« az amerikai cégtől jelentős összegű jutalékot kapott.)

Az op. osztály a »Márk« fn. bizalmas nyomozás keretében megvizsgálta a fenti üzleti konstrukciót, és megállapította, hogy az jelenleg is folytatódik »Máté« örököse, »Márk« [Tóth József] személyes és aktív közreműködésével. A beszerzett hivatalos dokumentumok szerint 1985 októbere és 1988 februárja között bonyolított 6 üzletben (238 millió dollár értékben) a népgazdaságot 30,8 millió dollár691 veszteség érte.”692

1988 folyamán további 100 millió dollár értékben közvetített a Mineralimpex iráni olajat a Phibrónak, az előre betervezett veszteség meghaladta a 10%-ot.693

Tóth József és Korzil Heinrich a már működő korrupciós üzleteik mellett az állambiztonság adatai szerint újabbakért is lobbizni kezdtek. El akarták érni, hogy a nagymarosi vízlépcsőrendszer beruházásához szükséges cementmennyiséget rajtuk keresztül vásárolják meg. Az ország számára a kár ott keletkezett volna, hogy a nyersanyagot a Dunai Cement és Mészműtől szerezték volna be, ezt emelt áron adták volna tovább az építtetőnek, tonnánként 1–2 dollár veszteséget okozva az országnak (kb. 800 ezer tonna cementről volt szó). A gyakorlatban úgy nézett volna ki, hogy a cement a gyártótól közvetlenül a felhasználóhoz került volna, tehát országon belül marad, tökéletesen feleslegessé téve egy Ausztriában működő vállalat közbeiktatását.694

Komoly nézeteltérései voltak Tóth Józsefnek a Dunai Kőolajfinomító Vállalat vezetőségével is, ugyanis a finomító egy olyan üzemegység felépítését tervezte, amely ólommentes benzin gyártására lett volna alkalmas. Egy olasz konszern vállalta a beruházás finanszírozását és kivitelezését, ellentételezésként a finomító saját termékeivel fizetett volna. Az olajtermékek forgalmazását végző Mineralimpex vezetője azonban minden egyeztetés nélkül elutasította a Magyar Népköztársaság számára egyértelműen kedvező ajánlatot, hiszen a külkervállalat, illetve az azon keresztül bonyolított üzletek haszonélvezői, jelentős jutalékoktól estek volna el.695

A rendszerváltás küszöbén tehát, minden állambiztonsági nyomozás ellenére, a visszaélések folytatódtak: „A Kereskedelmi Minisztériumban megbeszélések folytak az Országos Kőolaj-és Gázipari Tröszt (OKGT) és a Mineralimpex KV vezetői között, amelyet a felügyelő miniszterhelyettes irányított. A megbeszélésen »Márk« [Tóth József] és az OKGT vezérigazgatója (Z.) összevesztek. Ez addig fajult, hogy Z. a miniszterhelyettes jelenlétében közölte: a Mineralkontoron keresztül ugyanúgy folynak a pénzek kifelé és »Márk« zsebébe, mint az korábban »Máté« [Russay István] esetében történt. »Márk« a vádakat nem utasította vissza, csak kényszeredetten mosolygott, amiből a jelenlévők azt a következtetést vonták le, hogy a vádak igazak lehetnek.”696

A fejezetben feltüntetett összegekről érdemes egy összesítést készíteni, azzal a fontos kitétellel, hogy ezek a mennyiségek csak azokat a pénzeket fedik le, amelyek Russay nevére kerültek, és amelyeket az állambiztonság talált meg. Illetve azok közül is csak azokat tudjuk a számításban szerepeltetni, amelyek bekerültek a napi operatív összefoglaló jelentésekbe. Biztosak lehetünk abban, hogy a Mineralkontoron keresztül eltüntetett állami vagyon ennél jóval nagyobb összeget tett ki, de legalább a nagyságrend érzékeltetésére álljon itt egy gyors számítás és összehasonlítás.

Az állambiztonság által hazahozott, illetve hazautalt összegek korabeli forintértéke közel 260 millió volt. Azok az összegek azonban, amelyekről jelentés készült ugyan, de osztrák bankszámlára utalták, és nem Magyarországra érkeztek, korabeli árfolyamon számolva már 950 millió forintot tettek ki.697 A legmegdöbbentőbb azonban, hogy az állambiztonsági nyomozással párhuzamosan – a fent idézett jelentések szerint – 2,5 milliárd forint népgazdasági kár keletkezett, vagyis sokkal több pénz folyt el az operatív akció közben, mint amennyit sikeresen felderítettek. Érzékletes összehasonlításként érdemes az 1988 végére az állambiztonság által összesen felderített 3,7 milliárd forint népgazdasági kárt a korabeli költségvetési hiány mellé rakni, amely 1989-ben 19,5 milliárd forint volt.698 Vagyis elmondhatjuk, hogy egyetlen külkereskedelmi vállalat felhasználásával okozott kár töredék része (hiszen az eltűnt vagyonnak elsősorban csak azon részét ismerjük, amely Russay számláira került) már költségvetési szinten érzékelhető tétel volt: az 1989-es hiány 19%-át tette ki!

Még kézzelfoghatóbb összehasonlítást kapunk akkor, ha ezeknek az összegeknek könyvünk 2017-es első kiadása idén kiszámolható értékét is bemutatjuk.699 A hazahozott pénzek három évvel ezelőtti értéken 6,5 milliárd forintot tesznek ki, a külföldi bankokban összegyűjtött valuták értéke 24,6 milliárd forint, és a nyomozás közben eltűnt vagyon 70,8 milliárd forintot ért. Ez összesen közel 102 milliárd forint! A 2020-as árfolyam és infláció miatt ez a szám most minimum 16–18 százalékkal magasabb, azaz közelíti a 120 milliárd forintot.


	
UTÓJÁTÉK

„Mol Austria GmbH néven vegyes vállalatot alapított a Mol Rt. és a Baustoffimportkontor GmbH. A Mineralkontor jogutódjaként létrejövő társaság okiratait pénteken az osztrák fővárosban írták alá. Az olajipari részvénytársaság sajtóközleménye szerint a szerződés ünnepélyes aláírásán részt vett Pál László, a Mol Rt. elnöke, Mándoki Zoltán ügyvezető igazgató, Cseh Béla vezérigazgató-helyettes, osztrák részről pedig többek közt Heinrich Korzil kereskedelmi tanácsos, a Baustoffimportkontor tulajdonosa, Richard Monghy, a Mineralkontor ügyvezetője és Radnóti György, a Mineralkontor cégvezetője. Ausztria hosszú ideje a Mol Rt. legfontosabb exportpiaca, ahol az elmúlt évben a társaság külföldi értékesítésének 60 százaléka talált gazdára. Az utóbbi 17 évben az osztrák exportot a Mineralkontor GmbH bonyolította. E társaságnak 49 százalékban a kereskedelmi vállalatként működő Moltrade-Mineralimpex Rt., illetve 51 százalékban a Baustoffimportkontor GmbH volt a tulajdosona. A pénteken aláírt szerződés értelmében a – változatlanul 38 millió osztrák schilling törzstőkéjű – jogutód szervezetben a Mol Rt. 75 százalékos többségi tulajdonrészre tesz szert azáltal, hogy a korábbi alapítóktól tulajdonjogot vásárol. Ez azt jelenti, hogy a részvénytársaság átveszi a Moltrade-Mineralimpex Rt. teljes 49 százalékát, valamint a Baustoffimportkontor GmbH 26 százalékos részesedését. A Mol számára a vegyesvállalat a közvetlen piaci jelenlétet biztosítja, amelynek révén jobb kondíciókkal értékesítheti termékeit, az üzemanyagokat, a tüzelőolajat, a gázolajat, oldószereket. A Mol Austria ez évi üzleti terve 3 milliárd schilling árbevétellel és 0,8–1 millió tonna termék értékesítésével számol.”700 – olvashattuk 1997-ben az MTI híradását. A Mineralkontort tehát végül a MOL Rt. vásárolta fel, Korzil Heinrich magyarországi üzleti kapcsolatai azonban ezzel nem értek véget. Működő tőkéjét – amelynek egy jelentős része a hetvenes-nyolcvanas évek során Magyarországról kimentett/kilopott pénzekből eredeztethető – befektetőként visszahozta hazánkba, és a kétezres évek elején a DBK GmbH és a Baustoffimportkontor GmbH többségi tulajdonosaként a Dorogi-szénmedence megmentőjeként jelent meg a hírekben: felvásárolta a tokodaltárói brikettgyárat, és újra kívánta indítani a termelést.701

A hálózat csápjai térben és időben messze elértek. Heinrich Korzil tehát annak ellenére, hogy vezető szerepe volt Russay Istvánnal hazánk megkárosításában – és ezt dokumentálta a BM –, 1990 után is simán részt vett a magyar üzleti életben, sőt a Mineralkontrol révén Magyarország egyik legfontosabb osztrák partnere lett. 1997 áprilisában Horn Gyula szocialista miniszterelnök előterjesztésére megkapta a Magyar Köztársasági Érdemrend Középkeresztje Csillaggal (katonai tagozat) állami kitüntetést „a magyar–osztrák gazdasági kapcsolatok fejlesztése érdekében végzett tevékenysége elismeréseként”.

A magyar titkosszolgálati segítséggel az ITT vezetői székébe került Otto Bachl úr a rendszerváltozás után sem szakadt el Magyarországtól. Feltehetően jó tippeket kapott budapesti barátaitól, hiszen 1991-ben már a privatizált Borsodi Sörgyár élén tűnik fel, mint elnök-vezérigazgató.

[image: A képen férfi, személy, öltöny, fal látható  Automatikusan generált leírás]
A fotó magáért beszél. Kimagasló színvonalú gazdasági tevékenységének elismeréseként 2003-ban Magyar Gazdaságért Díjat kapott Fekete János Csillag István SZDSZ-es (balra) gazdasági és közlekedési minisztertől. Fotó: MTI

[image: A képen személy, katonai egyenruha, férfi, öltöny látható  Automatikusan generált leírás]
Marjai József rangos állami kitüntetést kap a parlamentben 2006. március 15-én. Gyurcsány Ferencék sem felejtették el a szolgálatait. A díjat Sólyom László akkori államfő adja át. Fotó: MTI

Az Apró–Dobrev hálózat védelmét élvező videotonos Hargitai György Waltham-ügyei is rendben elsimultak, mint ahogy a hazánk eladósításában kiemelt szerepet játszó, 2009-ben elhunyt Fekete János és 2014-ben meghalt Marjai József is gondtalanul élvezhették munkájuk gyümölcseit. 2006-ban az elvtársi hála sem maradt el, mindkettőjüket magas állami kitüntetésben részesítette Apró Piroska veje, Gyurcsány Ferenc, a szocialisták miniszterelnöke.

Tóth József 1996-ig volt a Mineralimpex vezérigazgatója, majd 1999-ig a Moltrade-Mineralimpex Rt. általános vezérigazgató-helyetteseként dolgozott. 2000–2002 között a MOL ügyvezető igazgatója, 2002–2010 között a MOL vezérigazgatójának főtanácsadója. Számos fontos pozíciót betöltött az elmúlt évek során, volt az Olajterv igazgatósági elnöke, a Magyar Ásványolaj Szövetség és a World Petroleum Council elnöke, címzetes egyetemi tanár és a kötet megírásakor ő volt Magyarország szingapúri tiszteletbeli főkonzulja. 2019 nyarán pedig – két évvel e könyv első megjelenése után – Tihany díszpolgárává avatták.702

Mindez csak a jéghegy csúcsa. Az összefüggéseket illetően a levéltárakban található dokumentumok jelentős része továbbra sem kutatható.


	
ÖSSZEGZÉS

Jelen kötetben arra tettem kísérletet, hogy az eddig feltárt állambiztonsági források alapján rámutassak az állampárt idején működő gazdasági és politikai háttérlobbi létére, amely legkésőbb a hatvanas évektől kezdve, ugyan még a kommunista ideológia hangoztatása mellett, de már korántsem annak mentén, hanem a kizsákmányolónak hirdetett kapitalista tőke érdekeinek megfelelően cselekedett. Az érintett személyek magatartását feltehetően az motiválta, hogy nyilvánvalóvá vált számukra: a társadalmi és gazdasági fejlődés csúcsaként dicsőített szovjet modell életképtelen. Pozíciójukat kihasználva a megszálló hatalom által biztosított szűk mozgástérben megpróbáltak élni, pontosabban visszaélni a lehetőségeikkel. Felelősségük abban áll, hogy mindezt nem a magyar gazdaság stabilitásának növelése érdekében tették, hanem saját haszonszerzésük céljából, ráadásul úgy, hogy mindeközben a társadalom széles rétegeit egy működésképtelen rendszer kisszerű életkörülményei közé zárták, és rájuk kényszerítették azt a gazdasági modellt, amelyben maguk sem hittek.

Láthattuk, hogy ez a rendszer milyen szorosan kötődött egyes titkosszolgálati tevékenységekhez, amelyek természetesen a kül-és a belpolitika függvényei voltak. A gazdasági visszaélések fontos feltétele – ha tetszik előzménye – volt a magyarországi hírszerzés felértékelődése a blokkon belül, amely a nyugati kapcsolatok kiépítéséhez, a kapitalista világ működésének megismeréséhez vezetett. Az is látható, hogy a nyugati kommunista pártok támogatására kiépített indirekt finanszírozási rendszer mintául szolgált a bennfentesek számára egy hasonló szisztéma szerint felépülő valutakitermelési hálózat létrehozására, amely lehetőséget teremtett arra, hogy az állami külkereskedelem hasznának egy részét offshore cégekbe menekítsék. Nyitott kérdés, hogy az ország gazdasági teljesítőképességébe milyen mértékben szólhatott bele a nyereséges külkereskedelmi üzletek nyugati vegyesvállalatokba való kiszervezése, hogy a külkereskedelmi mérleg nem zárt volna-e gyakrabban pozitív eredménnyel a korszakban, ha a magyarországi állami vállalatoknál maradnak ezek az ügyletek.

A megrendelők – ha úgy tetszik, az irányítók – köre, azaz a teljes struktúra egyelőre felfejthetetlen. A kommunista érában a legfelsőbb vezetés tudta nélkül hosszú évekig lehetetlen lett volna észrevétlenül folytatni hasonló súlyú visszaéléseket, vagyis a felső pártvezetés érintettsége nehezen kérdőjelezhető meg. Szerencsére a Mineralimpex valutakitermelésének fennmaradt és már hosszú évek óta nyilvánosan, a levéltárban hozzáférhető anyagai között található bizonyíték arra, hogy az ellenérdekelt belügyi nyomozó hatóság a bűncselekményekről éveken keresztül jelentéseket küldött a legfelsőbb kormány-és pártköröknek, a döntéshozók azonban nem kívántak (vagy nem tudtak?) fellépni a tudomásukra jutott visszaélések megakadályozása érdekében. A jelentéseknek köszönhetően azonban néhány felelős a pártvezetők sorai között is beazonosíthatóvá vált. Joggal merül fel a kérdés, vajon Russay István nem csak egy stróman volt-e a mögötte álló lobbi kezében? A hagyatékáért indított hajsza arra enged következtetni, hogy ez a lehetőség sem zárható ki, ebben az esetben pedig egyes csoportok tudatosan készülhettek a rendszer összeomlására, az állami vagyon átmentésére. Mindemellett pedig a történet felveti a felső pártkörökben lévő érdekcsoportok közötti ellentétek kérdését is. Russay támogatóinak egy része megnevezhető a fennmaradt iratok tükrében, azonban a vagyon hazahozatalára tett kísérlet arra enged következtetni, hogy létezett egy ellenérdekelt csoport is, amely igyekezett ellehetetleníteni a vállalatvezető mögött álló hálózatot, de úgy, hogy a felelősségre vonás elmaradjon, az ügynek büntetőjogi következményei ne legyenek, a nyilvánosságot pedig teljes egészében kizárják.

A kérdéskör vizsgálatakor nem hagyható ki a szovjet megszállók szerepe. A legfontosabb szereplők karrierjének felvázolásánál láthattuk, hogy rendelkeztek szovjet kapcsolatokkal, valamilyen kötődésük a Szovjetunióhoz szinte mindegyiküknek volt. Az egyik legfőbb lobbista, Salusinszky István moszkvai kereskedelmi tanácsosként kezdte karrierjét, de hosszabb időt töltött Moszkvában a Waltham-ügyek későbbi irányítója, Hargitai György is. Gerő László és a szovjet titkosszolgálatok közötti kapcsolat megkérdőjelezhetetlen, de Heinrich Korzil sem kerülhetett véletlenül egy ilyen jól jövedelmező üzlet középpontjába, és Fekete Jánosnak is volt kapcsolata már a negyvenes évektől kezdve a szovjet állambiztonsággal. A hálózat működését tehát minden bizonnyal valamilyen szovjet érdekcsoport is egyengette.

A kötetben ismertetett gazdasági visszaélések hosszú távon befolyásolták Magyarország sorsát, hiszen a rossz árfolyam-politika mellett – amelynek jelentőségére Szabó Gergely az adósságállományt vizsgálva hívta fel a figyelmet703 – a külkereskedelmi deficit emelte csillagászati magasságokba az eladósodás mértékét. Az országból kilopott vagyon azonban nem tűnt el nyomtalanul, egy része minden bizonnyal működő tőkeként visszaérkezett a nyolcvanas-kilencvenes évek fordulóján, jelentős adókedvezményt élvezve. Minderről a rendszerváltás éveiben tevékenykedő nemzeti demokratikus elkötelezettségű erőknek kevés információja lehetett, a közvéleménynek pedig még annyi sem. Voltak ugyan közéleti szereplők, akik már akkor igyekeztek felhívni a figyelmet bizonyos összefüggésekre, de bizonyíték hiányában összeesküvéselmélet-gyártóknak bélyegezték őket. Az országnak mindeközben elengedhetetlen szüksége volt a tőke beáramlására, és információ hiányában lehetetlen volt kiszűrni azokat a cégeket, amelyek az átmenet éveit megelőző egy-másfél évtizedben – a kötetben ismertetett – erkölcsileg és büntetőjogi értelemben is erősen aggályos módon jutottak tőkéhez. Mindennek következtében ugyanazon kedvezményeket élvezték, mint a többi befektető.

A rendszerváltás a diktatórikus kereteket lebontotta ugyan, és politikai értelemben határozott cezúrát húzott 1990-ben, azonban részben éppen e kötetben ismertetett okok miatt a gazdaság területén homályosabb ez a határvonal, elmosódottabbak a kontúrok. A legfontosabb konklúzió, ami a könyv történeteiből levonható, hogy az általánosan ismert hiedelemmel ellentétben korántsem az elfogadható életszínvonal fenntartása volt a kizárólagos oka a kádári Magyarország eladósodásának.


	
FÜGGELÉK

JELENTÉS

A Belügyminisztérium illetékes szervei 1980 júliusától ellenőrzés alatt tartották DR. RUSSAY ISTVÁN (Szombathely, 1918.) magyar állampolgárt és KORZIL HEINRICH (Hainburg, 1923.) osztrák állampolgárt, különösen nagy értékre elkövetett devizabűntett, vesztegetés és más bűncselekmények gyanúja miatt.

Az ellenőrzés során az alábbiakat állapították meg:

Dr. Russay István nagypolgári családból származott, apja a horthysta katonai hírszerzés tisztje volt. Nevezett jogtudományi egyetem elvégzését követően 1940–1942 között a belgrádi magyar nagykövetségen dolgozott, majd 1944-ig katonai szolgálatot teljesített. Legutóbb megszerzett eredeti okirat szerint 1940-ben bárói címet kapott.

A felszabadulás után a külkereskedelem területén helyezkedett el. 1955–1970 között a Külkereskedelmi Minisztérium főosztályvezetője, majd 1984-ben történt nyugdíjazásáig a Mineralimpex Külkereskedelmi Vállalat vezérigazgatója volt. Betöltötte a Kereskedelmi Kamara elnökhelyettesi tisztjét is. 1983-ban megkapta a Munka Érdemrend arany fokozatát.

Dr. Russay István a nyugdíjazása előtt – a külkereskedelmi minisztert megtévesztve – egyéni külföldi munkavállalási engedélyt kért és kapott, ennek birtokában 1984–1986 között feleségével együtt Ausztriában élt. 1986-ban gyógykezeltetés céljából tért haza, majd szeptember 12-én kórházban halt meg.

Korzil Heinrich a II. világháború időszakában SS tisztként szolgált, 1945–1947 között amerikai hadifogságban volt. Az 1950-es években az amerikai katonai hírszerző szolgálat ügynökeként merült fel, majd a külkereskedelem területén üzletemberként tevékenykedett, jelenleg nagytőkés cégtulajdonos.

Dr. Russay és Korzil bűnös kapcsolata az 1950-es évek második felében kezdődött. Ennek folyamán dr. Russay az építő-és tüzelőanyagok, valamint az energiahordozók külkereskedelmi forgalmazásában évtizedeken keresztül előnyben részesítette a Korzil által 1962-ben alapított BAUSTOFFIMPORTKONTOR GmbH-t.

1975-ben közösen alapították meg a MINERALKONTOR GmbH osztrák–magyar vegyesvállalatot, amelyben a Mineralimpex 49%, az osztrák vállalkozó 51% tőkerészesedést jegyzett. A vegyesvállalat többször módosított alapító szerződése szerint 1990-ig kizárólagosan jogosult a magyar ásványolaj-és bányászati termékek forgalmazására Ausztria, NSZK és Svájc viszonylatában. A vegyesvállalat jelenleg az osztrák–magyar külkereskedelmi forgalom 35%-át bonyolítja.

Dr. Russay és Korzil olyan üzleti konstrukciót hoztak létre, hogy a vegyesvállalat nyereségének egy részét elvonták az osztrák adóhatóságok elől, és átutalták a Magyar Külkereskedelmi Banknál nyitott titkos számlára. Az így felhalmozott összegek felét a Magyar Nemzeti Bankhoz juttatták a Mineralimpex eredményességét javítva, a másik felét Korzil svájci titkos bankszámlájára utalták át, és ezen dr. Russay és Korzil fele-fele részben osztozott. A jelenleg is élő, jeligés számlára 1977–1988 között mintegy 160 millió ATS érkezett, amelyből 70 millió ATS összegen dr. Russay és Korzil osztozott. 1987. októberben 2,85 millió ATS került átutalásra Korzil részére.

Dr. Russay és Korzil másik üzleti konstrukciója a magyar kohászat tűzálló bélésanyag importszükségletére épült. 1975 novemberében a Mineralimpex szerződést kötött a VEITSCHER MAGNESITWERKE osztrák és a RADEX amerikai–osztrák cégekkel arra, hogy a tűzálló anyagokat kizárólag tőlük vásárolja. Korzil és dr. Russay külön megállapodásuk szerint az üzleti forgalomból 4% közvetítői jutalékban részesültek, amelyet a Korzil tulajdonában lévő MERTA néven bejegyzett liechtensteini céghez utaltak át. Figyelembe véve, hogy a magyar kohászat igénye évente 250–300 millió ATS értékű tűzálló bélésanyag, a 4% jutalék évi 10–12 millió ATS-t jelentett dr. Russay és Korzil számára.

Korzil a Mineralkontor GmbH-hoz hasonló vegyesvállalatokat hozott létre csehszlovák, NDK és lengyel relációban is. Az osztrák–lengyel vegyesvállalat Korzil által megvesztegetett vezetőjét 15 évi szabadságvesztésre ítélték.

Dr. Russay a 70-es évek közepétől személyesen foglalkozott jelentős „valutakitermelő” és reexportüzletek bonyolításával. Ő szervezte – engedéllyel – azt a vállalkozást, amelynek keretében az USA–iráni konfliktus idején az Irántól vásárolt 700 millió dollár értékű olajat azonnal közvetítették az USA PHILIPP BROTHERS cég svájci vállalata számára. (Az MNB és az MKB dokumentumai szerint az ország az üzlet keretében minden dolláron 10 centet vesztett. A veszteségeket a Mineralimpex számláján jóváírták.) Ezen az úton dr. Russay az amerikai cégtől jelentős összegű jutalékot kapott. Az évek során több hasonló jellegű üzletet is bonyolított.

Dr. Russay István az évtizedeken keresztül folytatott üzleti manipulációk, vesztegetések és más bűncselekmények kapcsán rendkívüli nagyságú vagyont halmozott fel 6 osztrák és 4 svájci bankban, széfekben, részben valuta, részben aranytömbök, aranyérmék és ékszerek, részben pedig részvények és más értékpapírok formájában.

A rendelkezésre álló dokumentumok szerint dr. Russay tulajdonát képezi ezenfelül egy, a liechtensteini Vaduzban MINTRANS ESTABLISHMENT néven bejegyzett holding vállalat. Ennek a cégnek a közvetítésével Russaynak két svájci bankszámlája van 5,6 millió, illetve 9,4 millió CHF „működő” tőkével.

A Belügyminisztérium a birtokában lévő információk alapján első ízben 1981 októberében adott szóbeli tájékoztatást Marjai József miniszterelnök-helyettes elvtárs részére. 1982–1985 között több esetben szignalizált az illetékes párt-és kormányszerveknek, majd a gazdasági bűncselekményekre vonatkozó adatok többségének birtokában 1985-ben büntetőeljárást kívánt kezdeményezni dr. Russay ellen. Erre azonban elhalálozása miatt nem kerülhetett sor.

Dr. Russay István halálát megelőzően a külföldön lévő vagyonra vonatkozóan kizárólag operatív adatokkal rendelkeztünk. Ezek, bár többoldalúan ellenőrzött, megbízható forrásokból származtak, nem voltak elegendőek a jogi bizonyítás feltételeinek kielégítéséhez. A bűncselekményekkel összefüggésbe hozható okmányok és egyéb tárgyi bizonyítékok nem voltak Magyarországon találhatók. Ezeket dr. Russay az 1958-tól bérelt bécsi és az 1973-tól bérelt zürichi titkos széfjében tárolta.

Russay halálát követően a belügyi szervek munkája a bűncselekményekből szerzett vagyon hollétének felderítésére, megszerzésére és hazahozatalára irányult. Ennek érdekében kapcsolatba léptünk Korzil Heinrichhel, továbbá Russay özvegyével, Szőnyi Olga nyugdíjas operaházi magánénekessel, akit férje a külföldi bankokkal kötött megállapodásában kizárólagos örökösévé tett.

A korábbi operatív adatok, illetve információk megerősítették, hogy dr. Russay István özvegye az illegális vagyon megszerzésére, illetve felhalmozására irányuló bűncselekményekben nem vett részt, és a későbbi írásos vallomásában is rögzítette, hogy férje előtte ismeretlen ellenséges tevékenységgel szerezte vagyonát.

A külföldön lévő illegális vagyon felderítésére, megszerzésére és hazahozatalára irányuló tevékenységünk során jutott tudomásunkra, hogy dr. Russay a svájci bankokkal kötött megállapodásaiban a halálát követő időszakra kizárólagosan özvegye számára biztosított rendelkezési jogot a vagyonkezelésére, átutalására és felvételére olyan megkötéssel, hogy minden esetben csak személyesen, a bank illetékes vezetője előtti írásos meghatalmazás kiállításával intézkedhet. Ezen túlmenően úgy rendelkezett, hogy a vagyonból sem Magyarországra, sem más szocialista országba semmi sem kerülhet. Ezeket a rendelkezéseket a bankok részéről szigorúan betartják. Az értékek hazahozatalát dr. Russayné együttműködési készségének folyamatos biztosítása mellett sikerült elérnünk.

Korzil – bár a terhére róható bűncselekményeket tagadta – a hazánkkal való üzleti kapcsolata további folytatása ellenében hajlandónak mutatkozott arra, hogy dr. Russay devizaügyleteinek néhány részletéről és külföldön lévő vagyonáról periférikus tájékoztatást adjon. Az általa „hozzáférhetőnek” mondott Russay-vagyont (1,5 millió schilling) átadta, a további kapcsolattól elzárkózott, és beutazásait szünetelteti.

A Pénzintézeti Központ bevonásával és részben Russayné segítségével 23 bécsi betétkönyvből – a kamatjóváírásokat követően – 3,1 millió osztrák schilling értéket hoztunk haza. A svájci és osztrák bankokból, széfekből eddig hazahozott valuták, betétek, aranytömbök, aranyérmék (35 kg) és ékszerek értéke meghaladja a 70 millió forintot, míg a felderített Russay-vagyon teljes értéke (értékpapírok, részvények, nemesfém – 106 kg arany, 10 kg platina és 169 kg ezüst) megközelítőleg 1 milliárd forint.

A széfekből előkerült dokumentumok alapján további intézkedések váltak lehetővé a még külföldön lévő illegális vagyon felderítésére, az értékpapírok és részvények állami tulajdonba vételének elősegítésére, értéküknek a Pénzintézeti Központtal együttműködve való hazahozatalára.

Korzil Heinrichhel kapcsolatban vesztegetés és más bűncselekményre vonatkozó olyan dokumentumokat szereztünk, amelyeket a vele való kapcsolat során felhasználva remélni lehet, hogy őt az általa okozott népgazdasági kár megtérítésére bírhatjuk.

A dr. Russay által, illetve Korzillal együtt létrehozott üzleti konstrukciók és más vállalkozások jelenleg is léteznek, a titkos számlák és átutalások kezelésében változás nincs. Ezért vizsgáltuk DR. TÓTH JÓZSEF 43 éves magyar állampolgár, MSZMP-tag, a Mineralimpex jelenlegi vezérigazgatójának az üzletekben betöltött szerepét, akit erre a beosztásra – 15 évi együtt dolgozás alapján – dr. Russay ajánlott és választott ki.

Az általunk megkérdezett MONGHY RICHARD osztrák és SZŰCS GYÖRGY magyar állampolgárok – mindketten a Mineralkontor vegyesvállalat igazgatói – 1984-ben egymástól függetlenül közölték dr. Tóthtal, hogy Russaynak a Korzillal együtt kötött üzletekből külön jutaléka és vagyona származik, bár erre inkább részjelekből következtettek, konkrét jogi bizonyítékaik nem voltak. Olyan közvetlen bizonyítékokat eddig nem lehetett beszerezni, amely azt igazolná, hogy a továbbiakban dr. Tóth kapja a korábban Russaynak átutalt jutalékokat. Ezzel összefüggésben mégis figyelmet érdemelnek az alábbi körülmények:

1986 májusában dr. Tóth ideiglenesen letiltatta, és saját hatáskörébe vonta 2,5 millió ATS Svájcba való kiutalását, amellyel Korzil jutalékait érintette. 1986 júniusában dr. Tóth az USA-ba utazott Korzillal, és vele – előttünk ismeretlen tartalmú – megbeszélést folytatott, majd visszatérése után a svájci kiutalásokat engedélyezte.

Dr. Tóth kapcsolatot keresett dr. Russayné Szőnyi Olgával, és őt elhalálozott férje nyugaton lévő vagyonának eltagadására szólította fel. […]

Dr. Tóth József ügyében tett intézkedések eredményei még nem alkalmasak bűncselekmények alapos gyanújának megállapítására. Azok a körülmények, amelyekről dr. Tóth a dr. Russay–Korzil jutalékokra jelzéseket, információkat kapott, értékelésünk szerint alapul szolgálhatnak a felügyeleti jogkörben történő elszámoltatásra, az esetleg tett vagy elmulasztott intézkedések számbavételére, az ide vonatkozó szerződések felülvizsgálatára. (jelenleg felterjesztési szakaszban van nevezett magas kitüntetésben részesítése.)

Dr. Russay István esetében az évtizedeken keresztül folyamatosan megvalósuló, a külkereskedelmi tevékenység szabályozott rendjétől való nagy mértékű eltérésen alapuló, rendkívül nagy népgazdasági kárt okozó bűncselekmény az ellenőrzés lazaságára, komoly hiányosságaira vezethető vissza. A bűncselekmény feltárása során nem állt módunkban megállapítani, hogy konkrétan melyik állami vagy gazdasági szerv, illetve személy szerint ki vagy kik a felelősek az ellenőrzések elmulasztásáért. Az ilyen és ehhez hasonló esetek elkerülése, a további károk megakadályozása érdekében azonban indokolt lenne a Mineralimpex Külkereskedelmi Vállalat, valamint a Russay és Korzil közreműködésével létesített osztrák–magyar közös vállalatok átfogó állami ellenőrzése, a visszaélésekre alkalmas üzleti konstrukciók felderítése. Ezt a rendelkezésünkre álló dokumentumokkal módunkban van elősegíteni.

A beérkezett és a továbbiakban megszerezhető vagyon állami tulajdonba vételéről a Pénzintézeti Központ gondoskodik, igény esetén a szükségessé váló segítséget a Belügyminisztérium biztosítja. (Jelenleg 12,5 millió CHF hazahozatala közreműködésünkkel folyamatban van.)

Tekintettel arra, hogy eddig az általunk felderített vagyonnak (kb. 17–18 millió CHF – átszámítva mintegy 9–10 millió USD) csak kb. 15%-át hozattuk be az országba, ezért a további valutahozatal biztosítása, valamint intézkedéseink dekonspirálódásának elkerülése érdekében javasoljuk a nyilvánosság kizárását. A Svájcban érvényes banktörvények látszólagos megsértésével, a jelentős értékeknek a magyar állam javára történő megszerzésével összefüggő adtok nyílt közlése ugyanis az államközi kapcsolatok romlását, politikai bonyodalmakat okozhatna, a meglévő gazdasági, kereskedelmi kapcsolatokat negatívan érinthetné.

A belügyi szervek folytatják az ügyben korábban jóváhagyott intézkedések végrehajtását.

Budapest, 1988. április 9.

Kapják: Grósz Károly elvtárs, Fejti György elvtárs, Németh Miklós elvtárs

[ÁBTL 2.7.3. 6–7/170/88.]


	Jelentés dr. Tóth József ügyében

Tárgy: dr. Tóth József ügye

JELENTÉS

A Belügyminisztérium dr. Russay István, a Mineralimpex Külkereskedelmi Vállalat volt vezérigazgatójának ügye kapcsán – mivel a népgazdaság számára hátrányos üzleti konstrukciók és bűnös vállalkozások a vezérigazgató nyugdíjazását, majd halálát követően is megmaradtak – korábban már jelezte dr. Tóth József, a jelenlegi vezérigazgató szerepét. Eddig az alábbiakat állapítottuk meg:

Dr. Tóth József az apósa, dr. Péchy Kálmán volt egyetemi tanár ajánlása, illetve annak dr. Russay Istvánhoz fűződő kapcsolata alapján került a Mineralimpex Külkereskedelmi Vállalathoz. Dr. Russay István öt év alatt főosztályvezetővé, újabb négy év múlva vezérigazgató-helyettessé nevezte ki, majd 1984. július 1-jén történt nyugdíjazásakor vezérigazgatónak ajánlotta. Ellenőrzött információnk szerint dr. Russay üzelmeinek egy részéről dr. Tóth 1984-ben – két egymástól független forrásból is – tudomást szerzett.

A népgazdaság számára hátrányos üzleti konstrukciók felszámolására vezérigazgatói kinevezését követően sem kezdeményezett intézkedéseket, a tudomására jutott információkat a felügyeleti vagy más illetékes szervek elől elhallgatta. 1986 szeptemberében pedig felkereste dr. Russay özvegyét és arra szólította fel, hogy elhalálozott férje külföldön lévő vagyonát tagadja el.

1986 májusában ideiglenesen letiltotta és saját hatáskörébe vonta Korzil Heinrich, a Mineralimpex osztrák vegyesvállalata igazgatójának, dr. Russay bűntársának jutalékát képező 2,5 millió ATS Svájcba történő átutalását. Ezután Korzillal együtt az USÁ-ba utazott, majd pedig újra engedélyezte az átutalásokat.

1988 júniusában a Mineralimpex osztrák vegyesvállalata szerződést kötött a Wirght Investions Service nevű céggel és érdekei USA-beli képviseletével bízta meg. Az USA cég képviselője George L. Rommel, dr. Tóth távoli rokona ezért 6000 USD juttatásban részesült. […]

Egy bankinformáció szerint a Mineralimpex KV megbízásából 1987-ben 6,1 millió ATS, 1988-ban 2,85 millió ATS került átutalásra Budapestről Svájcba, Korzil Heinrich titkos számlájára, illegális jutalékként. 1988. IV. negyedévében további kb. 3 millió ATS átutalására kerül sor. A magyar kohászat tűzálló bélésanyag import teljes forgalma után Korzil Heinrich dr. Russay István halálát követően változatlanul 4% közvetítői jutalékban részesül, amelyet a külföldi cégek nevezett svájci bankszámlájára utalnak át. A jutalék összege évi 10–12 millió ATS, amely a Mineralimpex Külkereskedelmi Vállalatot, illetve a magyar népgazdaságot terheli. Dr. Tóth József a közvetítői jutalék tényéről tudomással bírt, az üzleti konstrukció megváltoztatására a szükséges intézkedéseket nem tette meg.

Dr. Tóth folytatta Russaynak azt az üzleti konstrukcióját is, amely iráni olaj amerikai cég felé való közvetítésében realizálódott, és amely üzlet keretében Magyarország dolláronként 10 centet vesztett. 1985–88 között a veszteség csak ezen az üzleten 30,8 millió USD volt.

Az ügyben tett intézkedések eredményei még nem alkalmasak a bűncselekmények elkövetése alapos gyanújának megállapítására. A felsorolt körülmények és adatok azonban alapul szolgálhatnak a felügyeleti jogkörben történő elszámoltatására, az elmulasztott intézkedések számbavételére, a népgazdaság számára hátrányos szerződések felülvizsgálatára. Korábbi jelentésünk után erre vonatkozóan döntés is született, melyek végrehajtása azonban eddig elmaradt, ugyanakkor ismereteink szerint felmerült dr. Tóth József magasabb beosztásba helyezése.

Budapest, 1988. október 19.

Kapja: Grósz Károly elvtárs, Németh Miklós elvtárs, Fejti György elvtárs.

[ÁBTL 2.7.3. 6–7/733/88.]


	Újabb jelentés dr. Tóth József ügyében

BELÜGYMINISZTÉRIUM

SZIGORÚAN TITKOS

Tárgy: Dr. Tóth József ügye

JELENTÉS

A Belügyminisztérium dr. Russay István, a Mineralimpex Külkereskedelmi Vállalat volt vezérigazgatójának ügye kapcsán – mivel a népgazdaság számára hátrányos üzleti konstrukciók és bűnös vállalkozások nyugdíjazását, majd halálát követően is megmaradtak – megvizsgálta dr. Tóth József, jelenlegi vezérigazgató szerepét, és az alábbiakat állapította meg:

Értelmiségi családból származik. A Veszprémi Vegyipari Egyetemen szerzett vegyészmérnöki diplomát. Tanulmányai időszakában megszerveztek az egyetemen az „Angol Klubot”, amelynek elnökeként felvette a kapcsolatot a budapesti brit és USA nagykövetségekkel. Számos rendezvény és nyugati utazás kezdeményezőjeként hírszerzőgyanús diplomatákkal tartott kapcsolatot. Közülük a budapesti brit nagykövetségen szolgálatot teljesítő Fowler [Peter James] nevű diplomatát hírszerző tevékenység miatt 1966-ban kiutasították Magyarországról.704

Dr. Tóth József az apósa, dr. Péchy Kálmán volt egyetemi tanár ajánlása, illetve annak dr. Russay Istvánhoz fűződő kapcsolata alapján került a MINERALIMPEX Külkereskedelmi Vállalathoz. Dr. Russay István öt év alatt főosztályvezetővé, újabb négy év múlva vezérigazgató-helyettessé nevezte ki, majd 1984. július 1-jén történt nyugdíjazásakor vezérigazgatónak ajánlotta.

Dr. Tóth tudott elődje bűnös tevékenységéről. A MINERALIMPEX Külkereskedelmi Vállalat egyik vegyesvállalatának igazgatói M. R. [Monghy Richard] osztrák és Sz. Gy. [Szűcs György] magyar állampolgár már 1984-ben egymástól függetlenül közölték vele, hogy dr. Russay Istvánnak a Korzil Heinrich osztrák állampolgárral kötött üzleteiből külön jutaléka és külföldön jelentős illegális vagyona származott.

Dr. Tóth azonban a népgazdaság számára hátrányos üzleti konstrukciók felszámolására vezérigazgatói kinevezését követően sem kezdeményezett intézkedéseket, a tudomására jutott információkat a felügyeleti és más illetékes szervek elől elhallgatta. A szerveinkkel való hivatalos kapcsolattartás során sem tett említést a tudomására jutott információkról. 1988 októberében – a kérésére létrejött megbeszélés során – is kizárólag saját karrierje alakulásáról, ennek elmaradása esetén az USÁ-ban történő munkavállalási terveiről adott tájékoztatást.

Közvetlen, jogilag is értékelhető adatunk nincs arra, hogy jelenleg dr. Tóth kapná a korábban dr. Russayt „illető” jutalékot, néhány körülmény alapján azonban ezt feltételezzük:

• 1986 júliusában megbízható, ellenőrzött forrásból tudomásunkra jutott, hogy dr. Tóth előbb visszatartotta a Korzil Heinrich titkos svájci számlájára jutalékként menő 2,5 millió ATS átutalását. Ezt követően Korzillal protokoll kiránduláson vettek részt az USÁ-ban. A hazatérést követően pedig intézkedett a fenti összeg átutalására.

• 1987 decemberében ellenőrzött forrásból tudomásunkra jutott, hogy dr. Tóth József Russay temetését követően kapcsolatot keresett annak özvegyével, és őt elhalálozott férje külföldön lévő illegális vagyonának eltagadására szólította fel. Ennek eredményeként 1987 augusztusáig az özvegy megtagadta a vagyon hazahozatalában való közreműködést.

• […]

• Ellenőrzött, megbízható adataink szerint a MINERALIMPEX Külkereskedelmi Vállalat megbízásából 1987-ben 6,1 millió ATS, 1988-ban 5,85 millió ATS került átutalásra Budapestről Svájcba, Korzil Heinrich titkos számlájára, illegális jutalékként.

• Megbízható, ellenőrzött forrásból származó adataink szerint a RADEX USA–osztrák és a VEITSER MAGNEZIT WERKE osztrák cégekkel bonyolított üzletekből Korzil Heinrich – még a dr. Russay Istvánnal kialakított konstrukció alapján – továbbra is 4% közvetítői jutalékkal részesül, ami a magyar népgazdaság számára kb. évi 18–20 millió ATS veszteséget jelent.

• Dr. Tóth folytatta Russaynak azt az üzleti konstrukcióját is, amely iráni olaj amerikai cég felé való közvetítésében realizálódott, és amely üzlet keretében Magyarország dolláronként 10 centet vesztett. 1985–88 között a veszteség ezen az üzleten 30,8 millió USD volt.

• Ellenőrzött információnk szerint 1987–88-ban Korzil Heinrich és R. M. [Richard Monghy] osztrák állampolgárok több ízben tájékoztatták dr. Tóthot Russay törvénytelen tevékenységéről, és az ügyben tett magyar hatósági intézkedésekről.

A dr. Tóth ügyében tett intézkedések eddigi eredményei még nem alkalmasak bűncselekmények elkövetése alapos gyanújának megállapítására. A felsorolt körülmények és adatok alapul szolgálhatnak a felügyeleti jogkörben történő elszámoltatásra, az elmulasztott intézkedések számbavételére, a népgazdaság számára hátrányos szerződések felülvizsgálatára. Ilyen intézkedésekre – ismereteink szerint – a mai napig nem került sor.

Legújabb információnk szerint dr. Tóth a munkakörét, beosztását meghaladó mértékben foglalkozik a népgazdaság egészét, a gazdaságpolitikát érintő kérdésekkel. Ezzel összefüggésben Korzil Heinrich, illetve Androsch Hannes osztrák állampolgárokat a MINERALIMPEX osztrák vegyesvállalata tanácsadóként alkalmazza, és személyenként havi 100 000 ATS összeggel fizeti.

Budapest, 1988. november 9.

Kapja: Grósz Károly elvtárs, Németh Miklós elvtárs, Fejti György elvtárs.

[ÁBTL 2.7.3. 6–7/784/88.]

áb. állambiztonsági

ÁBTL Állambiztonsági Szolgálatok Történeti Levéltára ÁÉB Általános Értékforgalmi Bank AG Aktiengesellschaft

AP Associated Press

AS Anpartsselskab

ASIO Australian Security Intelligence Organisation ATS osztrák schilling

ÁVH Államvédelmi Hatóság

BÁV Bizományi Áruház Vállalat BM Belügyminisztérium

BRFK Budapesti Rendőrfőkapitányság BP British Petroleum

CDC Control Data Corporation CHF svájci frank

CIA Central Intelligence Agency CIB Central European International Bank CIC Counter Intelligence Corps COCOM Coordinating Committee for Multilateral Export Controls CW Bank Central Wechsel-und Creditbank DHCS Szovjet Hadsereg Déli Hadseregcsoportja DM nyugatnémet márka

D.P. Dataproducts Corporation EGK Európai Gazdasági Közösség EMO Elektromodul (Magyar Elektrotechnikai Alkatrészkereskedelmi Vállalat) EVIG Egyesült Villamosgépgyár FBI Federal Bureau of Investigation FIJET Fédération Internationale des Journalistes et Écrivains du Tourisme FKP Francia Kommunista Párt fn. fedőnevű

Ft forint

GmbH Gesellschaft mit beschränkter Haftung GRU Glavnoje Razvedivatyelnoje Upravlenyije Hírszöv Híradástechnikai Szövetkezet HM Honvédelmi Minisztérium

HUF magyar forint

IBM International Business Machines IPV Idegenforgalmi Propaganda és Kiadó Vállalat ITT International Telephon & Telegraph ITT SRT ITT Standard Radio and Telephon KAO Közigazgatási és Adminisztratív Osztály KB Központi Bizottság

KFKI Központi Fizikai Kutató Intézet KGB Komityet Goszudarsztvennoj Bezopasznosztyi KGST Kölcsönös Gazdasági Segítség Tanácsa KKM Külkereskedelmi Minisztérium Ltd. limited liability company Mahart Magyar Hajózási Részvénytársaság MKB Magyar Külkereskedelmi Bank MNB Magyar Nemzeti Bank

MNK Magyar Népköztársaság

MNL OL Magyar Nemzeti Levéltár Országos Levéltára MNVK-2. Magyar Néphadsereg Vezérkarának 2. Csoportfőnöksége MOM Magyar Optikai Művek

MÚOSZ Magyar Újságírók Szövetsége MSZMP Magyar Szocialista Munkáspárt MTI Magyar Távirati Iroda

MZSVSZ Magyar Zsidók Világszövetsége NATO North Atlantic Treaty Organization NDK Német Demokratikus Köztársaság NEB Nemzeti Emlékezet Bizottsága NGKT Nemzetközi Gazdasági Kapcsolatok Titkársága NKVD Narodnij Kommiszariat Vnutrennih Gyel NOIJ Napi Operatív Információs Jelentések NSZK Német Szövetségi Köztársaság NÜSZ Nemzetközi Újságíró Szövetség OKP Olasz Kommunista Párt

OMFB Országos Műszaki Fejlesztési Bizottság OPEC Organization of the Petroleum Exporting Countries OTP Országos Takarékpénztár PK Pénzintézeti Központ

PRO Politikai Rendészeti Osztály rt. részvénytársaság

SCS Strafa Control System

sz. számú

SZT-tiszt szigorúan titkos tiszt tmb. titkos megbízott

TTF tudományos-technikai forradalom tük. titkos ügyiratkezelés

uo. ugyanott

USA United States of America USD USA dollár

VKF vezérkari főnökség

ZDF Zweite Deutsche Fernsehen ZIL Zavod imenyi Lihacsova

Borvendég Zsuzsanna (Tatabánya, 1974. november 4.) magyar történész. A tatabányai Bárdos László Gimnáziumban érettségizett 1993-ban, majd a Pázmány Péter Katolikus Egyetem Bölcsészettudományi Karán (PPKE BTK) szerzett történész diplomát 1999-ben, 2001-ben pedig a PPKE Jog-és Államtudományi Karán végzett.

A PPKE BTK doktori iskolájában 2016-ban védte meg disszertációját, amelynek címe: Újságírók és külkereskedők a Kádár-rendszer hírszerzésében. 1999–2019 között tudományos kutatóként dolgozott az Állambiztonsági Szolgálatok Történeti Levéltárában, amely időszak alatt tíz évig (2001–2011) fizetés nélküli szabadságon volt gyermekgondozás céljából.

Jelenleg a Magyarságkutató Intézet Történeti Kutatóközpontjának tudományos munkatársa.

Kutatási területe Magyarország 1945 utáni története; a titkosszolgálatok és a politikai rendőrség működése; Magyarország hidegháborúban játszott szerepének, valamint az ellenzéki mozgalmak tevékenységének és a rendszerváltás összefüggéseinek kutatása; a szocializmus gazdasági életének, különösen az eladósodásnak a vizsgálata.

1998 óta házas, három gyermek édesanyja.

